(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΑ΄

Πέμπτη 28 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.
3. Ανακοινώνεται ότι η Διακομματική Κοινοβουλευτική Επιτροπή «για τη διεκδίκηση των Γερμανικών οφειλών» καταθέτει την έκθεσή της, σύμφωνα με το άρθρο 45 παράγραφος 2 του Κανονισμού της Βουλής, σελ.
4. Ανακοινώνεται ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 29 Ιουλίου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων και των τροπολογιών και ψήφιση στο σύνολο του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών - Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης - πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις», σελ.
2. Κατάθεση Εκθέσεων Διαρκούς Επιτροπής:
 α) Οι Διαρκείς Επιτροπές Παραγωγής και Εμπορίου και Δημόσιας Διοίκησης, Δημόσιας Τάξης και Δικαιοσύνης καταθέτουν την Έκθεση τους στο σχέδιο νόμου του Υπουργείου Οικονομίας, Ανάπτυξης και Τουρισμού: «Ανάθεση και εκτέλεση συμβάσεων παραχώρησης - Εναρμόνιση με την Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου της 26ης Φεβρουαρίου 2014 σχετικά με την ανάθεση συμβάσεων παραχώρησης (EE L 94/1/28.3.2014) και άλλες διατάξεις», σελ.
 β) Οι Διαρκείς Επιτροπές Παραγωγής και Εμπορίου και Δημόσιας Διοίκησης, Δημόσιας Τάξης και Δικαιοσύνης καταθέτουν την έκθεσή τους στο σχέδιο νόμου του Υπουργείου Οικονομίας, Ανάπτυξης και Τουρισμού: «Δημόσιες συμβάσεις έργων, προμηθειών και υπηρεσιών (προσαρμογή στις Οδηγίες 2014/24/ΕΕ)», σελ.
3. Κατάθεση σχεδίου νόμου:

Οι Υπουργοί Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εξωτερικών, Πολιτισμού και Αθλητισμού, Οικονομικών, Αγροτικής Ανάπτυξης και Τροφίμων, η Αναπληρώτρια Υπουργός Οικονομίας, Ανάπτυξης και Τουρισμού, καθώς και οι Υφυπουργοί Εξωτερικών κατέθεσαν σήμερα, 28.7.2016, σχέδιο νόμου: «Κύρωση του Μνημονίου Κατανόησης για τη συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων της Σαουδικής Αραβίας», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΘΑΝΑΣΙΟΥ Χ. , σελ.
ΑΛΕΞΙΑΔΗΣ Τ. , σελ.
ΒΑΓΙΩΝΑΚΗ Ε. , σελ.
ΒΑΡΕΜΕΝΟΣ Γ. , σελ.
ΒΟΡΙΔΗΣ Μ. , σελ.
ΚΑΤΡΟΥΓΚΑΛΟΣ Γ. , σελ.
ΚΕΡΑΜΕΩΣ Ν. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΚΟΥΡΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΠΑΠΑΘΕΟΔΩΡΟΥ Θ. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΣΤΑΜΠΟΥΛΗ Α. , σελ.
ΣΥΝΤΥΧΑΚΗΣ Ε. , σελ.
ΦΩΤΗΛΑΣ Ι. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:
ΑΘΑΝΑΣΙΟΥ Χ. , σελ.
ΑΛΕΞΙΑΔΗΣ Τ. , σελ.
ΑΜΥΡΑΣ Γ. , σελ.
ΒΟΡΙΔΗΣ Μ. , σελ.
ΓΕΡΜΕΝΗΣ Γ. , σελ.
ΓΕΩΡΓΑΝΤΑΣ Γ. , σελ.
ΓΡΕΓΟΣ Α. , σελ.
ΘΕΛΕΡΙΤΗ Μ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΡΡΑΣ Γ. , σελ.
ΚΑΤΡΟΥΓΚΑΛΟΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΕΡΑΜΕΩΣ Ν. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΚΟΚΚΑΛΗΣ Β. , σελ.
ΛΑΓΟΣ Ι. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΠΑΛΩΜΕΝΑΚΗΣ Α. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΣΑΡΑΚΙΩΤΗΣ Ι. , σελ.
ΣΑΡΙΔΗΣ Ι. , σελ.
ΣΤΑΜΠΟΥΛΗ Α. , σελ.
ΣΥΝΤΥΧΑΚΗΣ Ε. , σελ.
ΤΖΑΒΑΡΑΣ Κ. , σελ.
ΤΖΑΜΑΚΛΗΣ Χ. , σελ.
ΤΣΙΡΚΑΣ Β. , σελ.
ΦΩΤΗΛΑΣ Ι. , σελ.
ΧΑΤΖΗΣΑΒΒΑΣ Χ. , σελ.
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΑ΄

Πέμπτη 28 Ιουλίου 2016

Αθήνα, σήμερα στις 28 Ιουλίου 2016, ημέρα Πέμπτη και ώρα 10.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27 Ιουλίου 2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟ΄ συνεδριάσεώς του, της Τετάρτης 27 Ιουλίου 2016, σε ό,τι αφορά στην ψήφιση στο σύνολο του σχεδίου νόμου: «Τροποποιήσεις του Εθνικού Τελωνειακού Κώδικα προς ενίσχυση της καταπολέμησης της παράνομης εμπορίας καπνού και βιομηχανοποιημένων καπνών και Ίδρυση Συντονιστικού Κέντρου για την Καταπολέμηση του Λαθρεμπορίου, εναρμόνιση της ελληνικής νομοθεσίας προς την Απόφαση 2009/917/ΔΕΥ του Συμβουλίου της 30ης Νοεμβρίου 2009 για τη χρήση της πληροφορικής για τελωνειακούς σκοπούς και άλλες διατάξεις αρμοδιότητας Υπουργείου Οικονομικών και ενσωμάτωση στην εθνική νομοθεσία των άρθρων 15, 16 και 18 της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ.»)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών - Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης - πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις».

Η Διάσκεψη των Προέδρων αποφάσισε στη συνεδρίασή της, της 20ης Ιουλίου 2016 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και επί των τροπολογιών.

Ανακοινώνω στο Σώμα ότι τα κόμματα έχουν ορίσει Κοινοβουλευτικούς Εκπροσώπους ως εξής: Ο ΣΥΡΙΖΑ τον κ. Τσίρκα, η Νέα Δημοκρατία την κυρία Κεραμέως, η Χρυσή Αυγή τον κ. Λαγό, η Δημοκρατική Συμπαράταξη ΠΑΣΟΚ-ΔΗΜΑΡ τον κ. Θεοχαρόπουλο, το Κομμουνιστικό Κόμμα Ελλάδας τον κ. Παφίλη, το Ποτάμι τον κ. Αμυρά, οι ΑΝΕΛ τον κ. Παπαχριστόπουλο, η Ένωση Κεντρώων τον κ. Σαρίδη.

Ως εισηγητές έχουν ορίσει ο ΣΥΡΙΖΑ τον κ. Μπαλωμενάκη, η Νέα Δημοκρατία τον κ. Τζαβάρα και ειδικούς αγορητές η Χρυσή Αυγή τον κ. Γερμενή, η Δημοκρατική Συμπαράταξη ΠΑΣΟΚ-ΔΗΜΑΡ τον κ. Παπαθεοδώρου, το Κομμουνιστικό Κόμμα Ελλάδας τον κ. Συντυχάκη, το Ποτάμι τον κ. Φωτήλα, οι ΑΝΕΛ τον κ. Κόκκαλη και η Ένωση Κεντρώων τον κ. Καρρά.

Οι Κοινοβουλευτικοί Εκπρόσωποι δικαιούνται πρωτολογίας δώδεκα λεπτών, δευτερολογίας έξι λεπτών και τριτολογίας τριών λεπτών. Οι εισηγητές και οι ειδικοί αγορητές δικαιούνται πρωτολογίας δεκαπέντε λεπτών και δευτερολογίας επτάμισι λεπτών.

Μετά απ’ όλα αυτά τα διαδικαστικά τον λόγο έχει ο κ. Μπαλωμενάκης, εισηγητής του ΣΥΡΙΖΑ.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ, κύριε Πρόεδρε.

Καλημέρα σας, κυρίες και κύριοι συνάδελφοι.

Ολοκληρώθηκε η συζήτηση για την επεξεργασία του σχεδίου νόμου για την κύρωση της σύμβασης του Συμβουλίου της Ευρώπης για το έγκλημα στον κυβερνοχώρο και του πρόσθετου πρωτοκόλλου για την ποινικοποίηση των πράξεων ξενοφοβίας και ρατσισμού που τελούνται μέσω ηλεκτρονικού υπολογιστή. Όπως έχετε υπ’ όψιν σας, είναι ένα πολύ σύνθετο και πολύπλευρο νομοθέτημα. Έγιναν κάποιες συγκεκριμένες τροποποιήσεις στη διάρκεια της γόνιμης συζήτησης, απ’ ό,τι αποδείχθηκε, από τον κύριο Υπουργό. Μπορούμε να πούμε, σε πολύ γενικές γραμμές, ότι με την ψήφισή του θα παραδώσουμε ένα νομοθέτημα σύγχρονο, άρτιο και χρήσιμο από πολλές πλευρές εναρμονισμένο στις κοινωνικές εξελίξεις και στον χώρο της αντιμετώπισης του εγκλήματος.

Η ιδιομορφία αυτής της συζήτησης έχει να κάνει με το τεχνολογικό μέσο που λέγεται internet, διαδίκτυο, συστήματα υπολογιστών τα οποία έχουν, ασφαλώς, και ανεπίστρεπτα, θα έλεγε κανείς, καθιερωθεί στη ζωή μας σαν σημαντικός παράγοντας, σημαντική παράμετρος της κοινωνικής, οικονομικής, πνευματικής και πολιτιστικής ζωής της σύγχρονης ανθρωπότητας. Είναι ένα μέσο, που ενώ αναμφισβήτητα συμβάλλει στην προσέγγιση των λαών, την ίδια στιγμή ενδέχεται ως ανεπιθύμητο αποτέλεσμα να έχει την παροχή ενός τεχνολογικού υποβάθρου, για να διαπραχθούν άδικες πράξεις, πολλές από τις οποίες είναι πρωτοεμφανιζόμενες. Μερικές φορές αυτό το ίδιο το μέσο, το τόσο χρήσιμο, χρησιμεύει, «αξιοποιείται» για την εμφάνιση, διατήρηση, διόγκωση, διοχέτευση απόψεων και ενεργειών που υποκρύπτουν και κατατείνουν σε φυλετικές διακρίσεις είτε σε ανισότητες που έχουν το υπόβαθρό τους στον ρατσισμό και την ξενοφοβία.

Ειδικά γι’ αυτό το τελευταίο ζήτημα στο οποίο αναφέρεται το πρόσφατο πρωτόκολλο πρέπει να πούμε ότι η παγκόσμια κοινότητα από την εποχή, που για πρώτη φορά το 1948 υιοθέτησε την Οικουμενική Διακήρυξη για τα Ανθρώπινα Δικαιώματα, έχει πραγματικά κάνει πολλά βήματα, ειδικά στο ευρωπαϊκό νομοθετικό πεδίο, και ένα τμήμα αυτών των κατακτήσεων, θα έλεγε κανείς, είναι αποτυπωμένο σε αυτό το νομοθέτημα το οποίο σήμερα εισάγουμε.

Αυτές οι δύο ουσιαστικά Συμβάσεις εισηγούνται μέτρα που θα πρέπει να εισαχθούν και εισάγονται στο εθνικό επίπεδο. Αφορούν εγκλήματα, όπως είπαμε, μέσω ηλεκτρονικών συστημάτων κατά της εμπιστευτικότητας, της ακεραιότητας, της διαθεσιμότητας των συστημάτων υπολογιστών. Κάθε μία απ’ αυτές τις λέξεις έχει τη δική της και τεχνική διάσταση, όπως αντιλαμβανόμαστε. Επίσης, αναφέρονται σε υποκλοπές, παρεμβολές, πλαστογραφίες, απάτες μέσω υπολογιστή, εγκλήματα σχετικά με την παιδική πορνογραφία και σχετικά με παραβιάσεις της νομοθεσίας για τα πνευματικά δικαιώματα.

Πρέπει να υποσημειώσουμε ότι η χώρα μας έχει ήδη αρκετά απ’ αυτά τα αδικήματα τυποποιήσει και εισαγάγει στο εθνικό της δίκαιο και εδώ παρουσιάζεται η ανάγκη να γίνουν ορισμένες μικρές μόνο βελτιώσεις, που καταλεπτώς αναφέρονται στο νομοθέτημα. Έτσι, λοιπόν, δεν μπορούμε να πούμε ότι έρχονται σε ένα τελείως παρθένο έδαφος, αλλά αρκετές διατάξεις απ’ αυτές, όπως θα έχετε αντιληφθεί από τις τροποποιήσεις που γίνονται, έχουν ήδη εισαχθεί.

Ταυτόχρονα, περιέχονται και δικονομικού χαρακτήρος διατάξεις, διατάξεις που έχουν σχέση με την αναγκαστική εκτέλεση και μάλιστα το είδος της αναγκαστικής εκτέλεσης που προσιδιάζει στη φύση των υπολογιστικών συστημάτων. Όπως δηλαδή καταλαβαίνει ο καθένας, δεν μπορεί να ακολουθηθεί σε ορισμένες περιπτώσεις η μακρόσυρτη διαδικασία του Κώδικα Πολιτικής Δικονομίας ή η μακρόσυρτη διαδικασία της επιβολής διοικητικών ή και ποινικής ακόμα διάστασης μέτρων. Απλώς, πρέπει να δράσει η κατασταλτική αρχή γρήγορα και σε πραγματικό χρόνο, όπως λέμε, και παρέχεται αυτή η δυνατότητα μέσα από τις νέες διατάξεις, έτσι ώστε δηλαδή εν τω γίγνεσθαι να καταπολεμάται αυτή η άδικη πράξη.

Ταυτόχρονα, ρυθμίζονται και θέματα που έχουν σχέση με τη διακρατική συνεργασία, τη συνδρομή και τη συνεργασία σε ορισμένες περιπτώσεις για διαδικασίες εκτέλεσης, όπως είπαμε προηγουμένως.

Ενδιαφέρον είναι ότι δίδεται μία πολύ συγκεκριμένη διάσταση, ένας συγκεκριμένος προσδιορισμός στον όρο «ρατσιστικό και ξενοφοβικό υλικό». Είναι πολύ σημαντικό. Επίσης, οι ορισμοί αυτοί καθεαυτοί είναι σημαντικοί, διότι είναι ο απόλυτος εκσυγχρονισμός, θα έλεγε κανείς, ορισμένων παρωχημένων εννοιών.

Ακόμα, εισάγονται ορισμένες περιπτώσεις επιβαρυντικές, που έχουν να κάνουν με το εάν η πράξη τελείται με τη χρήση εργαλείου που έχει σχεδιαστεί ειδικά για την πραγματοποίηση επιθέσεων. Αυτό είναι πολύ σημαντικό, γιατί, όπως ξέρουμε, αυτά τα μέσα απαιτούν λογισμικό τέτοιο το οποίο θα κατατείνει στην διάπραξη άδικης πράξης και αυτό ακριβώς, η συγκρότηση, η κατάρτιση αυτού του λογισμικού χαρακτηρίζεται ως επιβαρυντική περίπτωση.

Επίσης, επιβαρυντική περίπτωση είναι η έκταση της ζημίας και η διάρκεια έκθεσης στο ζημιογόνο γεγονός. Είναι πολύ σημαντικό γεγονός, διότι άλλο είναι να κάνεις μία επίθεση, να αποσπάσεις μερικές υλικά, μερικές πληροφορίες, ορισμένα στοιχεία και άλλο είναι να καταστρέφεις ή για ένα μεγαλύτερο χρονικό διάστημα να επιτίθεσαι και να προσβάλλεις ένα υπολογιστικό σύστημα.

Επίσης, επιβαρυντική περίπτωση είναι εάν μέσω αυτών των άδικων πράξεων προκαλείται ζημία ή γενικότερα εκδηλώνεται επίθεση σε υποδομές που έχουν αποστολή να προμηθεύσουν τον πληθυσμό με ζωτικής σημασίας αγαθά, υπηρεσίες, όπως είναι η εθνική άμυνα, η υγεία ή η ενέργεια.

Επιπλέον, ως ιδιαίτερο αδίκημα καθιερώνεται η εισαγωγή στη χώρα ή η διακίνηση, η πώληση δηλαδή ή η διοχέτευση συσκευών ή προγραμμάτων που μπορούν να χρησιμεύσουν για αυτές τις επιθέσεις.

Φυσικά, αυτονόητο είναι ότι ποινικοποιείται η παράνομη πρόσβαση σε πληροφοριακό σύστημα, η φθορά ηλεκτρονικών δεδομένων, η απάτη με τον υπολογιστή κατά τροποποίηση των σχετικών υπαρχόντων άρθρων του Ποινικού Κώδικα.

Πέρα από την κύρωση αυτών των δύο Συμβάσεων, η Κυβέρνηση θεώρησε σωστό, αναγκαίο, να προσθέσει ορισμένα άρθρα τα οποία μπορούμε να πούμε ότι χωρίζονται σε τρεις μεγάλες κατηγορίες.

Η μία κατηγορία είναι οι τροποποιήσεις που έχουν σχέση με το Δικαστικό Σώμα, δηλαδή τη σχολή των δικαστών και ορισμένες διατάξεις που έχουν σχέση με την υφ’ όρων παραγραφή ορισμένων αδικημάτων και της εκτέλεσης των ποινών.

Δεύτερον, διατάξεις που αφορούν το σωφρονιστικό σύστημα και τη λειτουργία των φυλακών σε γενικές γραμμές και τρίτον, διατάξεις που έχουν σχέση με τους τρίτεκνους και όπως θα δούμε αργότερα και με την ευθύνη των γνωμοδοτικών οργάνων της Εταιρείας Περιουσίας και Δικαιωμάτων που συστήθηκε πρόσφατα.

Αρχίζοντας από το σωφρονιστικό σύστημα, πραγματικά είναι μία συνέχεια της προσπάθειας που από την αρχή της θητείας της κάνει αυτή η Κυβέρνηση να εκσυγχρονίσει, βελτιώνοντας το σωφρονιστικό σύστημα και το σύστημα απονομής δικαιοσύνης φυσικά και έχει να κάνει με την ίδρυση ενός επιβοηθητικού οργάνου του γενικού γραμματέα αντεγκληματικής πολιτικής, με σκοπό η σωφρονιστική διοίκηση, όπως ονομάζεται, να ενισχυθεί περαιτέρω. Θα έχει ένα επιχειρησιακό γραφείο που θα έχει επικουρικό χαρακτήρα και θα έχει καθήκοντα συντονισμού και εποπτείας των καταστημάτων κράτησης. Ένας τομέας που η χώρα μας οφείλει να αποδείξει ότι ενδιαφέρεται να γίνει σύγχρονο κράτος, κάνει σημαντικά βήματα να γίνει σύγχρονο κράτος. Όπως ξέρουμε, ο καθρέφτης μίας κοινωνίας δεν είναι μόνο τα σχολεία και τα νοσοκομεία της, είναι και οι φυλακές της. Οι συνθήκες κράτησης των κρατουμένων ενδιαφέρουν εξίσου και την κοινωνία για πολλαπλούς λόγους και για τους ίδιους τους κρατούμενους, οι οποίοι μετέχουν, όπως είπαμε, επανειλημμένα και των ανθρωπίνων δικαιωμάτων, αλλά μετέχουν και της υποχρέωσης να λάβουν από το σωφρονιστικό σύστημα ό,τι είναι δυνατόν να προσφερθεί, δηλαδή και αναμόρφωση και δυνατότητες επανένταξης στην κοινωνία.

Όσον αφορά τώρα τις διατάξεις που έχουν σχέση με την παραγραφή σχετικά χαμηλής απαξίας αδικημάτων, είναι μία σειρά από διατάξεις που επαναλαμβάνουν ένα καθεστώς, το οποίο ήδη έχει εφαρμοστεί τουλάχιστον δύο φορές στο παρελθόν. Υπάρχουν αντιρρήσεις και σε αυτό, κυρίως σε επιστημονικό επίπεδο, ακούστηκαν και στις επιτροπές. Υπήρξε ο φόβος μήπως αυτό κατατείνει στη δημιουργία ενός οιονεί δικονομικού εθίμου. Νομίζω ότι καλό θα είναι να έχουμε υπ’ όψιν μας αυτές τις επιφυλάξεις όλοι μας. Σε γενικές γραμμές, βεβαίως το μέτρο κρίνεται ως αναγκαίο, διότι αποσυμφορούνται με τον τρόπο αυτό τα πινάκια των δικαστηρίων. Τουλάχιστον, όσοι έχουν άμεση σχέση με αυτό, καταλαβαίνουν πόσο σημαντικό είναι.

Καθιερώνεται η διάταξη ότι, εάν υποπέσει σε νέο αδίκημα, επανέρχεται η ποινική δίωξη και βεβαίως είναι ένα ζητούμενο αν όλη αυτή η συζήτηση δεν έχει έναν τεχνικό μόνο χαρακτήρα, αλλά είναι δυνατόν με τη συνδρομή όλων φυσικά των ενδιαφερομένων της -της κοινωνίας της ίδιας- να οδηγήσει σε μία ουσιαστική αναμόρφωση τον τρόπο απονομής της δικαιοσύνης, με αποποινικοποίηση ενδεχομένως ορισμένων αδικημάτων και βεβαίως, με αναμόρφωση και του τρόπου λειτουργίας και του ίδιου του συστήματος με ό,τι αυτό μπορεί να σημαίνει. Δεν είναι η κατάλληλη στιγμή τώρα να το αναπτύξουμε.

Επίσης, υπάρχουν εξαιρέσεις και σε αυτό, δηλαδή δεν παραγράφονται υφ’ όρων όλα τα αδικήματα. Ειδικά ορισμένα αδικήματα που στρέφονται εναντίον σημαντικών συμφερόντων του δημοσίου, όπως είναι δηλαδή η περιουσία, εγκλήματα περί την υπηρεσία, εγκλήματα εναντίον ευάλωτων κατηγοριών του πληθυσμού και γενικά όλα τα αδικήματα που έχουν να κάνουν με αδύναμες κατηγορίες πληθυσμού εξαιρούνται και αυτό νομίζω ότι είναι μία καλή διάκριση, με την έννοια ότι δεν έχουμε εφαρμογή επί δικαίων και αδίκων.

Όσον αφορά τις διατάξεις που έχουν να κάνουν με τη σχολή δικαστών, ενδεχομένως είναι τεχνικού χαρακτήρα ορισμένες, αλλά ενδιαφέρει μία συγκεκριμένη κατηγορία. Ενδιαφέρει, όμως, το σύνολο της κοινωνίας με την έννοια ότι όλη η κοινωνία ενδιαφέρεται οι δικαστές να είναι και καλά καταρτισμένοι, δίκαια να έχουν εισαχθεί, δίκαια να έχουν προαχθεί και κυρίως να βρίσκονται σε αντιστοίχιση με τις πραγματικές ανάγκες και της επιστήμης, αλλά και της κοινωνίας, με γενικότερη επιμόρφωση και ανάλογη επιβράβευση των προσπαθειών τους.

Αλλάζει και ο τρόπος ψηφοφόρησης των μελών των Ολομελειών, με κριτήριο να καθίσταται περισσότερο υπεύθυνη η ψήφος, να αποκρούονται στο βαθμό που είναι δυνατόν να αποκρουστούν με τον τρόπο αυτό ορισμένα φαινόμενα, που εξωδικαστικά είναι καλλιεργημένα ίσως, παραγοντισμού και προσωποπαγούς θέσεως. Αυτές είναι οι εκτιμήσεις για αυτή τη ρύθμιση.

Αρχίζει η διαδικασία σύνταξης του Κώδικα με το άρθρο 12, που είναι σημαντικό μεν, αλλά μάλλον θα κρατήσει κι αυτό πάρα πολύ καιρό και στη συνέχεια, θα δούμε αν αυτή η διάταξη έχει τα αναμενόμενα αποτελέσματα. Πάντως, εμείς την αντιλαμβανόμαστε σαν μία διαδικασία αυτήν την πορεία, η οποία ευχής έργον θα είναι -είπαμε με τη συνδρομή όλων- να μπορέσει να καταλήξει σε κάποιου είδους συναίνεση αναμορφωτικού χαρακτήρος.

Το άρθρο 18 είναι σημαντικό, γιατί προβλέπει την ουσιαστική ενίσχυση των τρίτεκνων οικογενειών, η οποία τρίτεκνη οικογένεια αντιμετωπίζεται πλέον ισότιμα –να το ξεκαθαρίσουμε- στο θέμα των προσλήψεων. Αυτό αντανακλά και το μέτρο των δυνατοτήτων της σημερινής οικονομικής συγκυρίας προφανώς, και φυσικά κατατείνει, λοιπόν, στο να αντιμετωπίζεται ισότιμα η τρίτεκνη οικογένεια με τις πολύτεκνες στο θέμα των προσλήψεων στον ιδιωτικό και στο δημόσιο τομέα. Με αυτό το μέτρο επιδιώκεται να ενισχυθεί η τρίτεκνη οικογένεια εν όψει, βέβαια, και του δημογραφικού προβλήματος.

Θέλω να ολοκληρώσω με την αναφορά στο άρθρο 20, το οποίο κρίθηκε και είναι σημαντικό –αν και ενδεχομένως και αυτονόητο, θα συμφωνήσει κανείς- ότι όσα μέλη γνωμοδοτικών επιτροπών καλούνται να γνωμοδοτήσουν είτε για επιστημονικά θέματα είτε περί την αξία, και κυρίως επιστημονικά θέματα, lege artis, όπως λέγαμε, με τις γνώσεις της επιστήμης τους, να γνωμοδοτήσουν για τη λήψη αποφάσεως στο διοικητικό συμβούλιο της εταιρείας συμμετοχών, να έχουν το ακαταδίωκτο.

Αυτή η ρύθμιση έχει να κάνει με την ελευθερία της έκφρασης της επιστημονικής γνώμης. Είναι μία διάταξη, η οποία κατοχυρώνει μεν και τα μέλη των γνωμοδοτικών επιτροπών, αλλά έχει να κάνει και με το περίγραμμα των υποχρεώσεών τους, δηλαδή των υποχρεώσεων, που έχουν προσδιοριστεί από τις αποφάσεις του διοικητικού συμβούλιου, από τις αποφάσεις των γενικών συνελεύσεων και σε τελευταία ανάλυση από τη γνωμοδότηση, από την κρίση του Ελεγκτικού Συνεδρίου.

Υπάρχει μία παρατήρηση της Επιστημονικής Επιτροπής πολύ ενδιαφέρουσα, αλλά νομίζω ότι δεν αναιρεί την ουσία αυτού του άρθρου, το οποίο σας λέω ότι κατατείνει στην ελευθερία γνώμης των μελών των γνωμοδοτικών επιτροπών.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Μπαλωμενάκη.

Τον λόγο έχει ο εισηγητής της Νέας Δημοκρατίας, ο κ. Τζαβάρας.

Κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Με το υπό συζήτηση νομοσχέδιο ουσιαστικά κυρώνεται με βάση τη διάταξη του άρθρου 28 παράγραφος 1 του Συντάγματος η Σύμβαση της Βουδαπέστης, που έγινε το 2001 και αφορά το έγκλημα στον κυβερνοχώρο. Είναι μία διεθνής σύμβαση, που έγινε στο πλαίσιο του Συμβουλίου της Ευρώπης, και στην οποία υπήρξε συμβαλλόμενο μέλος και η Ελλάδα, πλην όμως, έπρεπε να περάσουν δεκαπέντε ολόκληρα χρόνια για να κυρωθεί αυτή η Σύμβαση και υπ’ αυτή την έννοια θεωρώ ότι είναι θετική η νομοθετική πρωτοβουλία για να έρθει σήμερα αυτό το συγκεκριμένο νομοσχέδιο.

Βεβαίως, μαζί με την κύρωση αυτή μεταφέρεται στην ελληνική νομοθεσία και η οδηγία 40/2013 του Ευρωπαϊκού Κοινοβουλίου για τις επιθέσεις εναντίον των πληροφοριακών συστημάτων. Είναι πολύ σημαντική η ρύθμιση αυτή, που περιλαμβάνεται στην οδηγία, και ουσιαστικά μετά την ψήφιση του συγκεκριμένου νομοσχεδίου θα έχει και η Ελλάδα το σύγχρονο οπλοστάσιο, που απαιτείται, ώστε να αποκρούονται με ποινικά μέσα οι επιθέσεις εναντίον των πληροφοριακών συστημάτων.

Τα πληροφοριακά συστήματα είναι γνωστό ότι αποτελούν ζωτικής σημασίας υποδομές, που μάλιστα σε πολύ ευαίσθητους τομείς, όπως είναι η υγεία, όπως είναι η εθνική άμυνα, όπως είναι η δημόσια διοίκηση, όπως είναι η δημόσια τάξη, έχουν αποτελέσει τη βάση επί της οποίας οικοδομείται συστηματικά επικοινωνία μεταξύ των μελών-κρατών της Ευρωπαϊκής Ένωσης και σε πολύ μεγάλο βαθμό η πορεία προς την ευρωπαϊκή ολοκλήρωση από μία άποψη είναι και μία υπόθεση αλληλεπίδρασης μεταξύ πληροφοριακών συστημάτων.

Υπό αυτή την έννοια, θεωρούμε, ότι επίσης με θετικό τρόπο εισάγεται σήμερα το συγκεκριμένο νομοσχέδιο.

Αυτές είναι οι βασικές, οι ουσιαστικές, οι πιο χαρακτηριστικές πλευρές –άλλωστε, προκύπτει αυτό και από τον τίτλο του νομοσχεδίου- που αφορούν το υπό συζήτηση νομοθετικό κείμενο.

Πλην, όμως, δεν θα παραλείψω, κύριε Υπουργέ, να επισημάνω και κατά κάποιον τρόπο -στην έκταση που μπορώ- να καυτηριάσω τον τρόπο με τον οποίον επανειλημμένως η Κυβέρνηση σε διαδικασίες όπως είναι η κύρωση διεθνών συμβάσεων ή η μεταφορά τέτοιου είδους κειμένων που έρχονται από τη Ευρωπαϊκή Ένωση και αφορούν οδηγίες ή αποφάσεις-πλαίσιο, ενσωματώνει ή προσθέτει και μία σειρά διατάξεις που, ουσιαστικά, αλλοιώνουν και δημιουργούν προβλήματα σε εμάς. Διότι με αυτό τον τρόπο ουσιαστικά αποδυναμώνεται η αρχή, δηλαδή, η αιτιολογία αυτής της νομοθέτησης, που, όπως προείπα, αποτελεί και υποχρέωση της ελληνικής πολιτείας, αλλά και νεωτερισμό και εκσυγχρονισμό της ποινικής νομοθεσίας, γιατί καλύπτεται ένα κενό, η ύπαρξη του οποίου είχε γίνει αισθητή τα δεκαπέντε τελευταία χρόνια εν όψει, μάλιστα, και της αλματώδους εξέλιξης που συμβαίνει να υπάρχει συνεχώς και αδιαλείπτως στον ψηφιακό κόσμο. Ο ψηφιακός κόσμος εξελίσσεται σε έναν παράλληλο κόσμο, σε έναν κόσμο που αντικρυστά με τον κόσμο των πραγματικών φαινομένων, της καθημερινής ζωής, δημιουργεί ένα είδωλο, μέσα από το οποίο, ουσιαστικά, δημιουργείται μία κοινωνία πληροφορίας, μία κοινωνία πολιτισμού, μια κοινωνία που στηρίζεται πιο πολύ στην αμεσότητα όχι της φυσικής επαφής, αλλά της επικοινωνιακής επαφής.

Με αυτή, λοιπόν, την έννοια επανέρχομαι και λέω ότι δεν είναι πράγματι ορθό από πλευράς νομοθετήσεως, σε αυτή τη συγκεκριμένη νομοθετική πρωτοβουλία να έχουν συνδεθεί, να έχουν «κρεμαστεί» -κατά τη φράση που χρησιμοποιούμε- και μία σειρά διατάξεις, οι οποίες είναι άσχετες.

Παρόλα αυτά, είμαστε υποχρεωμένοι να αναφερθούμε στην επί της αρχής συζήτηση του νομοσχεδίου σε κάποιες από αυτές, οι οποίες έχουν τόσο ξεχωριστό χαρακτήρα, που ουσιαστικά φτάνουν μέχρι του σημείου να αλλοιώνουν ή να δημιουργούν προβλήματα κατανόησης της βασικής νομοθετικής αρχής, για την οποία σήμερα εισάγεται το συγκεκριμένο νομοσχέδιο.

Βασική είναι η περίπτωση των άρθρων 8 και 9, όπου έχουμε επαναφορά μιας σειράς διατάξεων, με τις οποίες εισάγεται παραγραφή και παύση της ποινικής δίωξης για μία σειρά αδικημάτων. Ουσιαστικά, δηλαδή, αμνηστεύονται μια σειρά αδικήματα, τα οποία ναι μεν κατά τη συζήτηση στην επιτροπή είχατε πει ότι είναι ήσσονος σημασίας, πλην, όμως, δεν μπορεί να θεωρείται ότι είναι ήσσονος σημασίας ένα πλημμέλημα, για το οποίο ο νομοθέτης προβλέπει ποινή φυλάκισης δύο ετών.

Πέρα, όμως, από αυτό και σε προσθήκη όλων αυτών -με τη διάταξη του άρθρου 9, όπου εκεί επίσης επανέρχεται η γνωστή σε όλους παραγραφή των ποινών και η μη εκτέλεσή τους, αυτών οι οποίες έχουν ένα συγκεκριμένα εύρος- όπως αναφέραμε και ισχυριστήκαμε στην επιτροπή, αυτός ο τρόπος αποσυμφόρησης της δουλειάς που έχει σωρευθεί στα δικαστήρια και στις εισαγγελίες και της αποσυμφόρησης των φυλακών πρέπει να σταματήσει.

Η υπόθεση που προσπαθεί η συγκεκριμένη διάταξη είτε με τη μορφή του άρθρου 8 είτε με τη μορφή του άρθρου 9 να θεραπεύσει, να ρυθμίσει, θεωρούμε ότι είναι ανεπιτυχώς επιλεγμένη με τον τρόπο αυτό.

Γιατί; Διότι εδώ και είκοσι χρόνια η πολιτεία δεν κάνει τίποτε άλλο από το να φέρνει τακτικά τέτοιου είδους διατάξεις, που ουσιαστικά προσβάλλουν βασικά ανθρώπινα δικαιώματα, όπως, παραδείγματος χάριν, το δικαίωμα που κατοχυρώνεται στο άρθρο 20, παράγραφος 2 του Συντάγματος και αφορά την παροχή δικαστικής προστασίας.

Η πολιτεία είναι υποχρεωμένη να παρέχει δικαστική προστασία. Αυτή η δικαστική προστασία πρέπει να είναι αποτελεσματική, δηλαδή να ξεκινάει από ένα ορισμένο σημείο, που στη συγκεκριμένη περίπτωση έχει να κάνει με την υποβολή μιας έγκλησης και να φτάνει σε ένα συγκεκριμένο αποτέλεσμα, δηλαδή σε μία αμετάκλητη δικαστική απόφαση η οποία εκτός του ότι πρέπει να εκδοθεί σε εύλογο χρόνο, θα πρέπει επιπλέον και να εκτελεστεί.

Άρα εδώ υπό το πρόσχημα της ικανοποίησης ενός συμφέροντος που θεωρώ ότι αυθαίρετα η πολιτεία το έχει εκτιμήσει ως υπέρτερης σημασίας σε σχέση με την ικανοποίηση και την κατοχύρωση του ανθρωπίνου δικαιώματος, του ατομικού δικαιώματος για παροχή προστασίας, δημιουργείται αυτού του είδους η ανωμαλία για την οποία κανένας μέχρι σήμερα δεν έχει ασχοληθεί με τρόπο συστηματικό στο πλαίσιο αυτού τουλάχιστον που προκύπτει από την απλή ανάγνωση των αποφάσεων που έχουν εκδοθεί από το Δικαστήριο των Ανθρωπίνων Δικαιωμάτων του Στρασβούργου εναντίον της Ελλάδας σε παράπονα που έχουν κατατεθεί για υπερβολική καθυστέρηση στον τρόπο με τον οποίο κινείται η ελληνική δικαιοσύνη.

Εκεί όπως είναι -την αναφέρω- η υπόθεση Μιχελιδάκη κατά του ελληνικού δημοσίου, έχει πλέον κατά τρόπο σαφή, συγκεκριμένο και αναντίρρητο υπάρξει η κρίση του Δικαστηρίου των Ανθρωπίνων Δικαιωμάτων του Στρασβούργου ότι η καθυστέρηση στην έκδοση των αποφάσεων για τα ελληνικά δικαστήρια αποτελεί συστημική ανεπάρκεια του δικαστικού συστήματος.

Έτσι, λοιπόν, δεν μπορούμε μονίμως συμπτωματικά να φέρνουμε οποιαδήποτε μέτρα που προσωρινά μεν δίνουν μια ανακούφιση στο σύστημα, δεν λύνουν, όμως, το πρόβλημα το οποίο θα πρέπει να αντιμετωπιστεί μέσα σε μία συνολική αντιμετώπιση του όλου τρόπου με τον οποίο απονέμεται η δικαιοσύνη στην Ελλάδα και όπου εκεί θα πρέπει ένα ένα τα στοιχεία που συναπαρτίζουν αυτό το σύστημα να επαναξιολογηθούν και να εκσυγχρονιστούν με προσαρμογές που πρέπει να γίνουν υπό το φως των συγχρόνων αντιλήψεων που επικρατούν και στις χώρες της Ευρώπης και στις χώρες τις μη Ηπειρωτικής Ευρώπης, τις αγγλοσαξονικές.

Είναι, λοιπόν, για μας δεδομένο ότι αυτή τη συγκεκριμένη ρύθμιση δεν πρόκειται να την υποστηρίξουμε.

Επίσης, δεν θα υποστηρίξουμε και τη διάταξη του άρθρου 15, η οποία παρατείνει τα αποτελέσματα του ν.4322/2015, με τον οποίο για μια σειρά καταδίκους υπήρξε μία προνομιακή μεταχείριση και ουσιαστικά διατάχθηκε η αποφυλάκισή τους κάτω από όρους που έχουν δημιουργήσει προβλήματα στην κοινωνική συμβίωση, αφού πολλοί από αυτούς έχουν υποτροπιάσει.

Με αυτόν τον τρόπο καταδεικνύεται, επίσης, ότι και στο σωφρονιστικό σύστημα υπάρχουν συστημικές ανεπάρκειες, γιατί αποδεικνύεται εξ αυτού του λόγου πως ούτε ο σωφρονισμός ούτε η επανένταξη εξυπηρετούνται και ικανοποιούνται αποτελεσματικά από το υπάρχον σωφρονιστικό σύστημα.

Με αυτόν τον τρόπο, όμως, με τη συγκεκριμένη ρύθμιση του άρθρου 15, εισάγεται και μια πρωτόγνωρη -νομίζω δεν υπάρχει στο παρελθόν όμοια- διάταξη. Αυτή με την οποία προγραμματίζει, ουσιαστικά, ότι τα αποτελέσματα αυτού του ευεργετικού για τους καταδίκους νόμου -και μάλιστα καταδίκους για κακουργήματα- θα ισχύσει μέχρι τέλη Απριλίου 2017. Αυτό δεν έχει ξαναγίνει.

Ουσιαστικά με αυτόν τον τρόπο προγραμματίζεται ή τουλάχιστον καλούνται αυτοί που είναι καταδικασμένοι για πολλά και σοβαρά αδικήματα, να προγραμματίσουν τη συμπεριφορά τους μέσα στη φυλακή και με τα δίκτυα που πολλοί από αυτούς διαθέτουν, να έχουν τουλάχιστον μέχρι τότε εξασφαλίσει και έναν ευεργετικό υπολογισμό της ποινής τους για να απολαύσουν αυτού του προνομίου.

Θεωρούμε ότι είναι ανεπιτυχής, τουλάχιστον, η συγκεκριμένη ρύθμιση και γι’ αυτό δεν την υποστηρίζουμε.

Θα θέλαμε, λοιπόν -γιατί ως ακαδημαϊκός δάσκαλος και ως Υπουργός που έχετε επιδείξει τουλάχιστον απέναντι στον κοινοβουλευτικό διάλογο και ευπρέπεια και ήθος και σεβασμό- επί των ημερών σας στο Υπουργείο και για τα δύο θέματα που προανέφερα, να γίνει μια προσπάθεια συστηματικής επαναθεμελίωσης και αποτελεσματικής ρύθμισης των ζητημάτων αυτών, τα οποία ουσιαστικά θεωρώ ότι αποτελούν και τις χρόνιες ανεπάρκειες και αγκυλώσεις που έχει τόσο το δικαστικό όσο και το σωφρονιστικό μας σύστημα.

Ο συνάδελφος της Πλειοψηφίας που εισηγήθηκε το συγκεκριμένο νομοσχέδιο, έκανε προηγουμένως αναφορά στη διάταξη του άρθρου 20. Με το άρθρο 20 παρέχεται ουσιαστικά ασυλία σε μία σειρά από εμπειρογνώμονες και συμβούλους που υπηρετούν στο υπερταμείο, όπου εδώ -το επαναλαμβάνω ακόμα μία φορά- εισάγεται μία διάταξη κατά το πρότυπο εκείνης που αφορούσε τον καθορισμό του τι σημαίνει «απιστία» σε ένα παλαιότερο νομοθέτημα της προηγούμενης κυβέρνησης.

Η περιγραφή αυτής της ασυλίας γίνεται κατά τέτοιο τρόπο, ώστε να έχουμε μία ταυτολογία. Δηλαδή, λέει η συγκεκριμένη διάταξη του άρθρου 20, όπως και εκείνη του άρθρου 78 του ν.4146 -εάν δεν απατώμαι- ότι δεν διώκονται ποινικά όσοι από αυτούς τους εμπειρογνώμονες παρέχουν γνωμοδοτήσεις, τηρώντας τους κανόνες που διέπουν ουσιαστικά τη νομιμότητα του συγκεκριμένου εγχειρήματος, που κάθε φορά αποτελεί περιεχόμενό του η γνωμοδότηση που δίνουν, και υπό τον όρο ότι μία τέτοια γνωμοδότηση έχει τύχει θετικής έγκρισης από το Ελεγκτικό Συνέδριο.

Τώρα, βέβαια, το πώς μπλέκεται το Ελεγκτικό Συνέδριο σε γνωμοδοτήσεις, προσωπικά δεν το έχω καταλάβει. Ενδεχομένως, κάποιοι να ήθελαν με αυτόν τον τρόπο να εισαγάγουν μία πρωτόλεια ή προσχηματική έστω μορφή δικαστικής κρίσης, ώστε να γίνεται πιο «εύπεπτη» αυτή η ασυλία.

Όμως, επί του σημείου αυτού, κύριε Υπουργέ, θα πρέπει να δούμε όλοι τις πολύ ορθές επισημάνσεις που κάνει η Επιστημονική Επιτροπή της Βουλής, η οποία πράγματι συμπορεύεται με αυτήν την άποψη που ανέπτυξα.

Κατά τα άλλα, τελειώνοντας, θα ήθελα να εξάρω τον τρόπο με τον οποίο συνεργαστήκαμε στις εργασίες της Διαρκούς Επιτροπής και να πω ότι μελετήσατε αρκετά από τα ζητήματα που σας θέσαμε και με συγκεκριμένες τροποποιήσεις και νομοτεχνικές μεταβολές ανταποκριθήκατε πλήρως σε αυτό το επίπεδο και το δημοκρατικό ήθος του διαλόγου που πρέπει να διέπει τον κοινοβουλευτικό βίο, κυρίως στις επιτροπές και σε αυτή την Αίθουσα της Ολομέλειας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Τζαβάρα.

Ο κ. Γερμενής, ειδικός αγορητής του Λαϊκού Συνδέσμου - Χρυσή Αυγή, έχει τον λόγο.

**ΓΕΩΡΓΙΟΣ ΓΕΡΜΕΝΗΣ:** Η προσπάθεια των οργάνων της παγκοσμιοποίησης να διαλύσουν τα έθνη-κράτη και να αντικαταστήσουν τις εθνικά ομοιογενείς κοινωνίες με πολυπολιτισμικά κατασκευάσματα, είναι γνωστό ότι εξυπηρετείται από τον υπερεθνικό οργανισμό της Ευρωπαϊκής Ένωσης, ο οποίος, δυστυχώς, έχει απωλέσει τον θεσμικό του ρόλο και έχει σαν κύριο σκοπό την καταστροφή των ευρωπαϊκών εθνών και την παγίωση της παγκόσμιας κυβερνήσεως.

Μισεί κάθε τι το εθνικό και στοχεύει στη μετατροπή της Ευρώπης σε ένα συνονθύλευμα ανθρώπων, απαλλαγμένων από κάθε εθνικό και φυλετικό χαρακτηριστικό.

Σκοπεύουν στη μετάλλαξη των γηγενών Ευρωπαίων σε όντα άβουλα, απλούς καταναλωτές των αγορών, υπηρέτες του διεθνούς κεφαλαίου, υποχείρια ανίκανα να αντισταθούν στις αντεθνικές πολιτικές των Βρυξελλών.

Αντιλαμβάνονται ότι ο εθνικισμός αποτελεί τη μοναδική ιδεολογία η οποία μπορεί να σταθεί φραγμός στην παγκοσμιοποίηση, ικανή να αφυπνίσει τους ευρωπαϊκούς λαούς ώστε να προστατέψουν και να διαφυλάξουν την εθνική τους ταυτότητα, την κληρονομιά τους.

Βέβαια, για τον λόγο αυτόν επιχειρούν να δαιμονοποιήσουν τον εθνικισμό επικαλούμενοι τον ρατσισμό -όρος ο οποίος πλέον αποδίδεται σε οποιαδήποτε εθνική και πατριωτική ενέργεια, πράξη ή λόγο- προκειμένου να ενοχοποιηθεί και να στοχοποιηθεί κάθε φωνή εθνικής αντίστασης εντός των ευρωπαϊκών κρατών.

Βλέποντας, όμως, οι υποστηρικτές της παγκοσμιοποίησης και του διεθνισμού ότι οι συνειδήσεις των Ευρωπαίων πολιτών πλέον εξεγείρονται υπέρ των εθνικών αρχών, ιδανικών και παραδόσεων, με αποτέλεσμα τα εθνικιστικά κινήματα ανά την Ευρώπη να γιγαντώνονται, επιχειρούν απροκάλυπτα την ποινικοποίηση του εθνικισμού, με το πρόσχημα της καταπολέμησης του ρατσισμού και της ξενοφοβίας.

Αντιλαμβανόμενοι, επίσης, ότι το διαδίκτυο αποτελεί πρόσφορο μέσο για τη διάδοση των εθνικιστικών και πατριωτικών ιδεών στους Ευρωπαίους πολίτες, προσπαθούν να βρουν τρόπους ελέγχου των πληροφοριών και περιορισμού της διακινήσεως των ιδεών και απόψεων μέσω του διαδικτύου.

Στοχεύουν στον περιορισμό του δικαιώματος της ελεύθερης έκφρασης στο διαδίκτυο και στην αποτροπή με κάθε τρόπο της ενημέρωσης, δραστηριοποίησης και εν τέλει της εθνικής αφύπνισης και αντίστασης των ευρωπαϊκών λαών υπέρ των εθνών τους.

Στο πλαίσιο αυτής της πολιτικής εντάσσεται και το υπό ψήφιση σχέδιο νόμου, το οποίο κυρώνει τη Σύμβαση του Συμβουλίου της Ευρώπης για το έγκλημα στον κυβερνοχώρο και το πρόσθετο Πρωτόκολλο αυτής, σχετικά με την ποινικοποίηση πράξεως ρατσιστικής και ξενοφοβικής φύσης που διαπράττονται μέσω συστημάτων υπολογιστών.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριοι συνάδελφοι, λίγη ησυχία γιατί δεν ακούγεται ο ομιλητής.

**ΓΕΩΡΓΙΟΣ ΓΕΡΜΕΝΗΣ:** Κύριε Αθανασίου, εμείς δεν μιλάγαμε στον ομιλητή σας. Δώστε λίγο σημασία. Αξίζει να ακούσετε αυτά που λέω.

**ΧΑΡΑΛΑΜΠΟΣ ΑΘΑΝΑΣΙΟΥ:** Συγγνώμη.

**ΓΕΩΡΓΙΟΣ ΓΕΡΜΕΝΗΣ:** Σύμφωνα με το άρθρο 2 του Πρωτοκόλλου, ρατσιστικό και ξενοφοβικό υλικό αποτελεί κάθε γραπτό υλικό, εικόνα ή άλλη έκφραση ιδεών ή θεωριών που υποστηρίζουν, προάγουν ή υποδαυλίζουν το μίσος διάκρισης ή τη βία κατά κάποιου ατόμου ή ομάδας ατόμων με βάση τη φυλή, το χρώμα, την καταγωγή, την εθνική ή την εθνοτική προέλευση, καθώς και τη θρησκεία, εάν αυτή χρησιμοποιείται ως πρόσχημα για κάποιον από τους ανωτέρω παράγοντες. Καλούνται τα συμβαλλόμενα μέρη να θεσπίσουν νομοθετικά και άλλα μέτρα που είναι απαραίτητα ώστε να καθιερωθεί ως ποινικό αδίκημα η ακόλουθη συμπεριφορά, δηλαδή η διανομή ή η με άλλο τρόπο διάθεση ρατσιστικού και ξενοφοβικού υλικού στο κοινό μέσω συστήματος υπολογιστή.

Το υπό κύρωση πρόσθετο Πρωτόκολλο αποτελεί περίπτωση νεκρανάστασης σταλινικών πρακτικών και αντιλήψεων, τις οποίες οι Ευρωπαίοι ινστρούκτορες της παγκοσμιοποίησης προσάρμοσαν στις σύγχρονες συνθήκες, προκειμένου να φιμώσουν με κάθε τρόπο τη διάδοση των εθνικών ιδεών.

Στο όνομα δήθεν της δημοκρατίας και της προάσπισης των ανθρωπίνων δικαιωμάτων οι χρυσοπληρωμένοι, με τα χρήματα των Ευρωπαίων πολιτών, γραφειοκράτες, υπαλληλίσκοι των Βρυξελλών, σε συνεργασία με κυβερνήσεις αντεθνικές, οι οποίες δρουν ως υπηρέτες της νέας τάξης πραγμάτων, ποινικοποιούν την ελεύθερη έκφραση και διάδοση ιδεών και πληροφοριών. Αδιαφορούν για το ότι η ελευθερία της έκφρασης προστατεύεται πολλαπλώς τόσο από το Σύνταγμα των ευρωπαϊκών κρατών, όσο και από το άρθρο 10 της Ευρωπαϊκής Σύμβασης Δικαιωμάτων του Ανθρώπου.

Σε εθνικό επίπεδο το πρόσθετο Πρωτόκολλο περί ποινικοποίησης πράξεων ρατσιστικής και ξενοφοβικής φύσης, θεσπίζει για τους χρήστες του διαδικτύου το ίδιο καθεστώς δίωξης του φρονήματος και περιορισμού του δικαιώματος λόγου και ελεύθερης έκφρασης που επέβαλε ο περίφημος αντιρατσιστικός νόμος 4285/2014.

Όλα αυτά σε μία απέλπιδα προσπάθεια όλων των πολιτικών δυνάμεων του λεγόμενου «συνταγματικού τόξου» να ανακόψουν τη ραγδαία άνοδο της Χρυσής Αυγής και τη συνεχώς αυξανόμενης επιρροής του ελληνικού εθνικιστικού κινήματος στην ελληνική κοινωνία.

Πρόκειται για τον ορισμό της πολιτικής υποκρισίας. Οι φιλελεύθεροι, δημοκράτες αστοί, σε συνεργασία και σύμπνοια με τα σταλινικής προέλευσης απομεινάρια της μαρξιστικής Αριστεράς, υποτίθεται ότι εναντιώνονται στη διάδοση του μίσους ή των διακρίσεων κατά των συνανθρώπων μας.

Είναι, όμως, οι ίδιοι που πολεμούν με λύσσα το οτιδήποτε εθνικό, που στοχοποιούν τους φορείς των εθνικιστικών ιδεών σε συλλογικό ή σε ατομικό επίπεδο, που επιβάλλουν διακρίσεις εις βάρος των λαών τους, προωθώντας την κατάργηση των εθνικών κοινωνιών και ενθαρρύνοντας την εισβολή εκατομμυρίων αλλόφυλων και αλλόθρησκων λαθρομεταναστών στα ευρωπαϊκά κράτη.

Ειδικότερα στην Ελλάδα, οι εκφραστές αυτής της νοσηρής νοοτροπίας πρωταγωνιστούν στη διάδοση του μίσους και των διακρίσεων όταν με κάθε τους λόγο στοχοποιούν, απειλούν, υβρίζουν και συκοφαντούν τους Έλληνες εθνικιστές, χωρίς να λογοδοτούν για τις πράξεις τους, οι οποίες έχουν προφανώς ρατσιστικά χαρακτηριστικά, ενώ ταυτόχρονα αποτελούν και ποινικά αδικήματα κατά την ισχύουσα νομοθεσία. Διότι στην Ελλάδα το μοναδικό είδος ρατσισμού που υπάρχει είναι αυτό που στρέφεται κατά των Ελλήνων.

Υφίστανται όντως διακρίσεις κατά πολιτών με κριτήριο την εθνική τους καταγωγή ή τη θρησκεία τους. Αυτός είναι ο ρατσισμός που όχι μόνο δεν αποδοκιμάζεται, αλλά, αντίθετα, ενθαρρύνεται από το σύνολο των πολιτικών δυνάμεων του «συνταγματικού τόξου». Σε ένα κράτος το οποίο μπορεί να δημιουργεί κέντρα φιλοξενίας λαθρομεταναστών σε όλη την επικράτεια χωρητικότητας δεκάδων χιλιάδων θέσεων, αδιαφορώντας για τη δημόσια ασφάλεια και υγεία στις τοπικές κοινωνίες, ενώ την ίδια στιγμή αρνείται να φροντίσει χιλιάδες Έλληνες άστεγους, οι οποίοι περιφέρονται στους δρόμους και στις πλατείες των αστικών κέντρων, τραγικό αποτέλεσμα της πολιτικής των μνημονίων τις οποίες υπηρετούν όλες οι δυνάμεις του Κοινοβουλίου, πλην της Χρυσής Αυγής.

Αλήθεια, ποιος μπορεί να κρίνει με σύνεση ποια θεωρείται ξενοφοβική και ρατσιστική πράξη, όταν αυτή τελείται στο διαδίκτυο; Με ποια κριτήρια, σε τελική ανάλυση, μπορεί ο καθένας να οριοθετήσει την ελευθερία έκφρασης του κάθε ανθρώπου;

Το άρθρο 2 του Πρωτοκόλλου ορίζει ότι κάθε είδους έγγραφο υλικό, κείμενο, βιβλία, περιοδικά, δηλώσεις, μηνύματα, εικόνες, αναπαραστάσεις, φωτογραφίες και σχέδια, καθώς και οποιοδήποτε είδος ανάπτυξης ιδεών ή θεωριών ρατσιστικής ή ξενοφοβικής φύσης, είναι δυνατόν να οριστούν ως ρατσιστικό και ξενοφοβικό υλικό.

Σύμφωνα με τη λογική, η διατύπωση που περιέχεται στην αιτιολογική έκθεση είναι καθαρά υποκειμενική. Δεν ορίζει με σαφήνεια τι είναι ρατσιστικό και τι είναι ξενοφοβικό.

Ποια είναι η σκοπιμότητα αυτής της ασάφειας; Θα πρόκειται, μάλλον, για τη συνηθισμένη πλέον ασάφεια που χαρακτηρίζει αυτή τη μαύρη περίοδο που διανύουμε, όπου το άσπρο γίνεται μαύρο και η παράνοια μετατρέπεται σε λογική.

Αφενός, λοιπόν, η ελευθερία έκφρασης αποτελεί βασικό συστατικό της δημοκρατικής κοινωνίας και αφετέρου αυτή καθίσταται έρμαιο των ορέξεων των θεμελιωτών της νέας εποχής.

Μην φέρνετε ως επιχείρημα την ύπαρξη της Ευρωπαϊκής Σύμβασης για την προστασία των δικαιωμάτων του ανθρώπου και τις προβλέψεις της σχετικά με την κατοχύρωση της ελευθερίας έκφρασης και λοιπών δικαιωμάτων, γιατί ως τρίτο πολιτικό κόμμα είμαστε αποκλεισμένοι και έχουμε φιμωθεί από όλα τα μέσα μαζικής ενημέρωσης και το ραδιόφωνο.

Το υπό ψήφιση σχέδιο νόμου προβλέπει, επίσης, την κύρωση της Σύμβασης για το έγκλημα στον κυβερνοχώρο, η οποία υπεγράφη στη Βουδαπέστη από τα Ευρωπαϊκά κράτη το 2001.

Παρά το γεγονός ότι ήδη έχουν περάσει δεκαπέντε χρόνια από τη σύναψή της, και άρα, εκ των πραγμάτων, η συγκεκριμένη σύμβαση έχει ξεπεραστεί λόγω των ραγδαίων εξελίξεων στον χώρο της διαδικτυακής τεχνολογίας, η διατύπωση γενικών αρχών, ορισμών και διαπιστώσεων δεν αρκεί για να αποτραπεί η διάπραξη βαρέων παραβατικών συμπεριφορών μέσω διαδικτύου.

Απαιτείται η ύπαρξη εθνικής νομοθεσίας ικανής τόσο να αποτρέψει απεχθή εγκλήματα, όπως η παιδική πορνογραφία, όσο και να καταστείλει τη χρησιμοποίηση του διαδικτύου για τη διευκόλυνση και την προπαρασκευή κάθε είδους σεξουαλικών εγκλημάτων ιδίως σε βάρος ανηλίκων.

Απαιτείται, επίσης, οι δυνατότητες που προσφέρει το διαδίκτυο να αξιοποιηθούν τόσο από την πολιτεία όσο και από τους υπόλοιπους θεσμούς και φορείς της ελληνικής κοινωνίας, προκειμένου να προβάλλονται αρχές, αξίες, πρότυπα και ιδανικά στους πολίτες, και ιδίως τους νέους, ικανά να διαμορφώσουν προσωπικότητες με ήθος, με συνείδηση και αρχές.

Ταυτόχρονα, είναι επιτακτική ανάγκη να μπουν στο περιθώριο οποιεσδήποτε αρρωστημένες αντιλήψεις προβάλλονται κατά κόρον στις ημέρες μας ως παράδειγμα προς μίμηση, οι οποίες καταστρέφουν τις νεανικές ψυχές στο όνομα μιας εκφυλισμένης από ιδεοληψίες προόδου.

Έχοντας, όμως, γνώση ότι το υπό ψήφιση σχέδιο νόμου πρόκειται να υπερψηφιστεί από τις υπόλοιπες πολιτικές δυνάμεις, στην προσπάθειά τους να περιορίσουν την εξάπλωση των εθνικιστικών ιδεών στην ελληνική κοινωνία, καταθέτουμε συγκεκριμένες προτάσεις σχετικά με το έγκλημα στον κυβερνοχώρο και την ποινικοποίηση πράξεων ανθελληνικής και αντεθνικής φύσης, θέτοντας τους πάντες προ των ευθυνών τους.

Προτείνουμε την αυστηροποίηση της ποινικής νομοθεσίας, όσον αφορά τα εγκλήματα σεξουαλικής φύσεως κατά ανηλίκων, είτε τελούνται μέσω διαδικτύου –παιδική πορνογραφία- είτε όχι –παιδεραστία, παιδοφιλία. Θα πρέπει να αντιμετωπίζονται στο σύνολό τους ως κακουργήματα και οι δράστες να προφυλακίζονται σε κάθε περίπτωση.

Προτείνουμε την άμεση επέμβαση της υπηρεσίας δίωξης ηλεκτρονικού εγκλήματος σε περιπτώσεις διαδικτυακών απειλών κατά ζωής Ελλήνων πολιτών και άμεση επέμβαση όταν υποστηρίζονται τρομοκρατικές ενέργειες εγκληματικών οργανώσεων στο διαδίκτυο.

Προτείνουμε την ποινικοποίηση διαδικτυακών αντεθνικών, ανθελληνικών και πάσης φύσεως δραστηριοτήτων ενάντια στα εθνικά συμφέροντα, κυρώσεις για όποιο μέσο διαδικτύου αμφισβητήσει τις γενοκτονίες που έχει υποστεί ο ελληνισμός από τους Τούρκους, ιδίως δε τη γενοκτονία των Ελλήνων του Πόντου, και αξιοποίηση των δυνατοτήτων που προσφέρει το διαδίκτυο από τους φορείς εκπαίδευσης, ώστε να προβληθούν, ειδικότερα προς τη νεολαία, ως πρότυπα οι αρχές, οι αξίες και τα ιδανικά που είναι συνυφασμένα με τον ελληνισμό, την παράδοση, τα πατροπαράδοτα ήθη και έθιμα της πατρίδος μας.

Τελειώνοντας, θα ήθελα να κάνω έναν σχολιασμό σε δύο-τρία άρθρα που πραγματικά μας έκαναν μεγάλη εντύπωση, όπως για παράδειγμα το άρθρο 3 που ρυθμίζει θέματα την άρση του απορρήτου στις επικοινωνίες και επεκτείνεται ο κατάλογος των εγκληματιών.

Θέλω εδώ να σας θυμίσω ότι παράδειγμα αυτής της παραδικαστικής σκευωρίας που είχε στηθεί σε βάρος της Χρυσής Αυγής είναι οι τηλεφωνικές συνομιλίες δικών μας Βουλευτών οι οποίες είχαν αναπαραχθεί από εφημερίδες και κανάλια, χωρίς να έχει γίνει πρώτα άρση του απορρήτου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρησιμοποιήσω τη δευτερολογία μου. Δεν θα κάνω δευτερολογία. Τρία λεπτά ακόμη.

Μάλιστα, αν ήταν να γίνει το άνοιγμα του απορρήτου των επικοινωνιών, καλό θα ήταν να ανοίξουν τα τηλέφωνα του προηγούμενου Πρωθυπουργού Αντώνη Σαμαρά, όταν ο στενός του συνεργάτης ο Μπαλτάκος στο ηχητικό απόσπασμα μιλά ξεκάθαρα για χειραγώγηση δικαστών.

Ένα άρθρο που πάλι μας κάνει μεγάλη εντύπωση είναι το άρθρο 4, με το οποίο θεσπίζονται διοικητικές κυρώσεις σε βάρος νομικών προσώπων για συγκεκριμένα ποινικά αδικήματα, τα οποία προβλέπονται στο υπό ψήφιση σχέδιο νόμου τελούμενα από φυσικό πρόσωπο προς όφελος ή για λογαριασμό αυτών. Λέει παρακάτω ότι η εν λόγω κύρωση επιβάλλεται από απόφαση του Υπουργού Δικαιοσύνης, Διαφάνειας και Ανθρωπίνων Δικαιωμάτων.

Εδώ πρόκειται για κραυγαλέα περίπτωση επέμβασης του Υπουργού στην εκτελεστική εξουσία και στη νομοθετική, με τον Υπουργό να ανάγεται στην ουσία σε δικαστή, αποκτώντας δικαστικές αρμοδιότητες, υποκαθιστώντας τους φυσικούς δικαστές και μάλιστα, έχοντας την αρμοδιότητα να επιβάλλει πρόστιμα εξοντωτικά.

Το άλλο άρθρο, που προανάφεραν και άλλοι από αυτό εδώ το Βήμα, είναι το άρθρο 20, για την εταιρεία του υπερταμείου αποκρατικοποιήσεως και διαχείρισης περιουσίας, το λεγόμενο «Ελληνική Εταιρεία Συμμετοχών και Περιουσίας ΑΕ». Ουσιαστικά εδώ πέρα τι κάνετε; Ανοίγετε μία κερκόπορτα διάπραξης αυθαιρεσιών και καταχρήσεων και λοιπών εγκλημάτων από κρατικούς υπαλλήλους, οι οποίοι στελεχώνουν το υπερταμείο αποκρατικοποιήσεων.

Θα έπρεπε να αποτελεί αιτία για θέσπιση αυστηρών ασφαλιστικών δικλίδων, ώστε να διασφαλιστεί η νομιμότητα και να αποτραπεί οποιαδήποτε έκνομη πράξη στη συμπεριφορά των οργάνων της. Δεν γίνεται δηλαδή αυτοί οι άνθρωποι να γνωμοδοτούν, να λένε πράγματα, να ξεπουλάνε και στο τέλος να μην έχουν καμμία ποινική ευθύνη αν αυτά που προτείνουν παραπέμπουν σε ποινικές πράξεις.

Βέβαια, και στην ακρόαση φορέων ο Εκπρόσωπος Τύπου της Ένωσης των Δικαστών, ο κ. Χαράλαμπος Σεβαστίδης, είπε χαρακτηριστικά ότι είναι παράνομη και αντισυνταγματική η επίμαχη ρύθμιση.

Αυτά.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Γερμενή.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 29 Ιουλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1153/19-7-2016 επίκαιρη ερώτηση της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Πολιτισμού και Αθλητισμού, σχετικά με την αναγκαιότητα Έκτακτης Ενίσχυσης Θιάσων Νέων Ηθοποιών.

2. Η με αριθμό 1144/18-7-2016 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με την ανάγκη μέριμνας για τη ζημιά που υπέστησαν οι προμηθευτές αγρότες-παραγωγοί από την πτώχευση της εταιρείας «Μαρινόπουλος».

3. Η με αριθμό 1134/12-7-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διακοπή της ενίσχυσης στην Ομοσπονδία Κωφών Ελλάδας για δαπάνες προγραμμάτων διερμηνείας στη νοηματική γλώσσα.

4. Η με αριθμό 1157/19-7-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων της εταιρείας «Καρφούρ - Μαρινόπουλος».

5. Η με αριθμό 1139/13-7-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την επ΄ αόριστον αναβολή της δίκης της «Siemens» λόγω μη μετάφρασης του βουλεύματος.

6. Η με αριθμό 1148/18-7-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με την άμεση απόσυρση τουρκικών στρατιωτικών δυνάμεων από Αιγαίο, Κύπρο και Νοτιοανατολική Μεσόγειο.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1154/19-7-2016 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Αγροτικής Ανάπτυξης και Τροφίμων, σχετικά με τις πληρωμές του ΟΠΕΚΕΠΕ, στρεμματικής ενίσχυσης αμπελώνων έτους 2015.

2. Η με αριθμό 1147/18-7-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών, σχετικά με την αναβάθμιση του Τελωνείου Κήπων και την εκμετάλλευση προοπτικών των σημείων εισόδου-εξόδου στον Έβρο.

3. Η με αριθμό 1158/19-7-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Πολιτισμού και Αθλητισμού, σχετικά με τις καθυστερήσεις πληρωμής των συμβασιούχων στο Υπουργείο Πολιτισμού και Αθλητισμού.

4. Η με αριθμό 1156/19-7-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναφορά της Συλλογικής Σύμβασης Εργασίας των Ηθοποιών.

5. Η με αριθμό 1155/19-7-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου (Σάκη) Παπαδόπουλου προς τον Υπουργό Οικονομικών, σχετικά με την αναβίωση του άρθρου 44 του ν.3763 (Α80) με σκοπό την προώθηση αυτοσύμβασης στη σύνταξη οριστικού συμβολαίου από προσύμφωνα μεταβίβασης ακινήτων.

6. Η με αριθμό 1159/19-7-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή των Συλλογικών Συμβάσεων Εργασίας για τους εργαζομένους στα ξενοδοχεία της χώρας.

7. Η με αριθμό 1103/8-7-2016 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Περιβάλλοντος και Ενέργειας, σχετικά με τον κίνδυνο διακοπής της κατασκευής ζωτικής σημασίας έργων στο Νομό Χαλκιδικής.

8. Η με αριθμό 1072/29-6-2016 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την κατάσταση που επικρατεί στα «Ελληνικά Αμυντικά Συστήματα».

9. Η με αριθμό 914/27-5-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη».

10. Η με αριθμό 1043/24-6-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας.

1. Η με αριθμό 1130/12-7-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με το καλλιτεχνικό πρόγραμμα του Φεστιβάλ Αθηνών 2016 και τις αντιδράσεις για την παράσταση «4» του Ροντρίγκο Γκαρσία.

12. Η με αριθμό 1048/27-6-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις, που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5364/13-5-2016 Ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Πολιτισμού και Αθλητισμού, σχετικά με το σχεδιασμό για το αρχαιολογικό Μουσείο Μεσαράς.

Ο κ. Παπαθεοδώρου, ειδικός αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, έχει τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα την κύρωση για το κυβερνοέγκλημα και το Πρόσθετο Πρωτόκολλο και τη μεταφορά της οδηγίας 2013/40.

Για άλλη μία φορά συζητάμε για ένα νομοσχέδιο το οποίο περιέχει ρυθμίσεις που συμπληρώνουν νομοθετικά κενά του νομοθετικού πλαισίου στην Ελλάδα. Για άλλη μία φορά, λοιπόν, αυτό το οποίο παρατηρούμε είναι ότι κατά το ήμισυ οι ρυθμίσεις αφορούν τη συγκεκριμένη κύρωση και οι υπόλοιπες έχουν να κάνουν είτε με τη σωφρονιστική πολιτική είτε με ζητήματα λειτουργίας του Υπουργείου Δικαιοσύνης και Υπηρεσιών του, όπως επίσης και μια σειρά από τροπολογίες, μερικές από τις οποίες κατατέθηκαν χθες το βράδυ μετά τις 22.00΄ και αλλάζουν το περιεχόμενο.

Μιλάμε για μία κύρωση. Θα μπορούσαμε να το είχαμε αποφύγει, ιδιαίτερα δε όταν καθ’ όλη τη διάρκεια των συζητήσεων στην επιτροπή -οι οποίες ήταν και συναινετικές, ήταν και εποικοδομητικές, υπήρξε πνεύμα, αν θέλετε, συνεργασίας μεταξύ των κομμάτων, έτσι ώστε να βγει ένα κείμενο το οποίο να είναι καλύτερο- τίποτα δεν θα μπορούσε να μας προϊδεάσει ότι και πάλι η Κυβέρνηση -και δεν μιλάω μόνο για το Υπουργείο, γιατί εδώ, κύριε Υπουργέ, έχουμε και τροπολογίες άλλων Υπουργών-, το Υπουργείο θα κατέφευγε για άλλη μία φορά σε αυτό το μέσο.

Το λέω αυτό διότι υπάρχει συχνά το ερωτηματικό εάν θα πρέπει, ψηφίζοντας επί της αρχής, να συνυπολογίσουμε το γεγονός ότι πλέον τα διάφορα νομοσχέδια που έρχονται μπορούν να εμπεριέχουν τα πάντα σή, καταγγέλλοντας αυτό το γεγονός, να μην ψηφίσουμε και να προσπαθήσουμε να μπλοκάρουμε ή, εν πάση περιπτώσει, να καταγγείλουμε αυτήν την πρακτική.

Είναι πολύ σημαντικό το σημερινό σχέδιο νόμου, διότι, κατά την άποψη μας, οι ριζικές αλλαγές που επέφερε η αλματώδης και συχνά ανεξέλεγκτη ανάπτυξη του διαδικτύου σε όλο το φάσμα της κοινωνικής και οικονομικής ζωής των πολιτών, δημιούργησαν και τις προϋποθέσεις για την ανάπτυξη της εγκληματικότητας. Όσο πιο γρήγορα εξελίσσεται η τεχνολογία του εγκλήματος, θα πρέπει, κατά την άποψή μας, να εξελίσσεται και η τεχνολογία αντιμετώπισης του εγκλήματος.

Οι αξιόποινες πράξεις οι οποίες περιγράφονταν μέχρι τώρα –και όχι πάντα με σαφήνεια- ήταν σε πολύ μεγάλο βαθμό μη παραλληλισμένες, διότι δεν υπάρχουν γενικά αποδεκτοί ορισμοί ούτε στη διεθνή ούτε στην ελληνική νομοθεσία ή νομολογία ούτε καν στη βιβλιογραφία. Έχουμε ποικίλες ιδιαιτερότητες ως προς τον τρόπο τέλεσης, αλλά και ως προς την αναγνώριση από τον ποινικό νομοθέτη των πράξεων αυτών.

Ο ορισμός που δόθηκε από τον ΟΟΣΑ το 1983 αναφέρει πως ως ηλεκτρονικό έγκλημα θεωρούνται οι αξιόποινες εγκληματικές πράξεις που τελούνται με τη χρήση ηλεκτρονικών υπολογιστών και συστημάτων επεξεργασίας δεδομένων και τιμωρούνται με συγκεκριμένες ποινές. Ανάλογα με τον τρόπο τέλεσης διαχωρίζονται σε εγκλήματα τελούμενα με τη χρήση ηλεκτρονικών υπολογιστών και σε κυβερνοεγκλήματα, εάν τελέστηκαν μέσω του διαδικτύου.

Επομένως, διαπιστώνουμε ότι το κυβερνοέγκλημα αποτελεί μία ειδικότερη μορφή του ηλεκτρονικού εγκλήματος, μέσα από την ειδική βέβαια μορφή που περιγράφει ο Ποινικός Κώδικας στο άρθρο 14 στον ορισμό του εγκλήματος.

Στο ελληνικό δίκαιο δεν υπήρχε μέχρι σήμερα νομοθετικό πλαίσιο που να ρυθμίζει αποκλειστικά την εγκληματικότητα μέσω διαδικτύου ή την εγκληματικότητα του διαδικτύου, όπως αυτό έχει μέχρι σήμερα συμπεριληφθεί και στη νομοθεσία του Ηνωμένου Βασιλείου, της Γερμανίας, της Γαλλίας, αλλά και με το NetAct στις Ηνωμένες Πολιτείες. Βέβαια, υπήρχε ο νόμος του 1988 για τα εγκλήματα που διαπράττονται με ηλεκτρονικούς υπολογιστές και ο νόμος του 1994 για την οργάνωση και λειτουργία του τομέα των τηλεπικοινωνιών και του διαδικτύου. Επομένως, το νομοθετικό κενό όσον αυτό αφορά το κυβερνοέγκλημα έρχεται να καλυφθεί σήμερα με το νέο πλαίσιο που ρυθμίζει αυτές τις μορφές εγκλημάτων.

Σπεύδω να ξεκαθαρίσω ότι σχετικά με το πρώτο μέρος των ρυθμίσεων που αποτελεί και τη βασική ενσωμάτωση της οδηγίας και την κύρωσή της, εμείς είμαστε θετικοί, διότι θεωρούμε ότι είναι σε μια προοδευτική κατεύθυνση και ότι είναι σωστό να εντάξουμε αυτό που όλη η Ευρώπη μέχρι σήμερα έχει νομοθετήσει.

Αντίθετα, στο δεύτερο μέρος σχετικά με τη μεταφορά στο ελληνικό δίκαιο, υπάρχουν και ρυθμίσεις οι οποίες μας βρίσκουν αντίθετους. Ξεκινώ από αυτές με τις οποίες συμφωνούμε.

Συμφωνούμε με τις ρυθμίσεις που εισάγονται στον Ποινικό Κώδικα για τη καταπολέμηση του κυβερνοεγκλήματος. Ειδικότερα, θεωρούμε ότι είναι σημαντική η ρύθμιση του άρθρου 348Β για την αντιμετώπιση της προσέλκυσης παιδιών για γενετήσιους λόγους, του 381Α του Ποινικού Κώδικα για τη φθορά δεδομένων, καθώς και η ρύθμιση του άρθρου 386Α του Ποινικού Κώδικα για την απάτη μέσω υπολογιστή. Πρόκειται για εξειδικευμένες μορφές ήδη υπαρχόντων εγκλημάτων.

Συμφωνούμε, επίσης, στο δεύτερο μέρος στο άρθρο 4 με την αναγνώριση της οιονεί ποινικής ευθύνης των νομικών προσώπων μετά τη νομοτεχνική βελτίωση την οποία ανέφερε χθες ο Υπουργός, όπου η διοικητική κύρωση η οποία θα επιβάλλεται στο νομικό πρόσωπο, επειδή υπάρχει ποινική ευθύνη του φυσικού προσώπου και το οποίο ενήργησε για λογαριασμό του, δεν θα επιβάλλεται με απόφαση του Υπουργού, αλλά θα αποτελεί απόφαση της Ανεξάρτητης Αρχής, της ΑΔΑΕ.

Σ’ αυτό το σημείο, κύριε Υπουργέ, θα ήθελα να τονίσω ότι κατά τη διάρκεια των συζητήσεων στην επιτροπή οι προτάσεις ήταν εποικοδομητικές και οδήγησαν σε μια συναινετική λύση.

Στο άρθρο 8 ρυθμίζονται ζητήματα παραγραφής και παύσης της ποινικής δίωξης, πταισμάτων και πλημμελημάτων για τα οποία απειλείται ποινή φυλάκισης μέχρι δύο έτη. Η προσφυγή σε αυτό το μέτρο έχει ως αποτέλεσμα την αποσυμφόρηση της δικαστικής ύλης με τεχνητό τρόπο, αλλά τελικά καταδεικνύει την ανάγκη -επειδή γίνεται πολλές φορές, εδώ έχουμε μία ad hoc αποσυμφόρηση- είτε αποποινικοποίησης αδικημάτων μικρής ποινικής απαξίας ενόψει της μεταρρύθμισης του Ποινικού Κώδικα είτε διαφορετικής κατεύθυνσης της δικαστικής αντεγκληματικής πολιτικής.

Διαφορετικά, θα προσφεύγουμε πάντα σε μέτρα τα οποία είναι περιορισμένης ισχύος, ενέχουν το στοιχείο της αυθαιρεσίας ή της πολιτικής απόφασης και στην ουσία δημιουργούν παράλληλες ρυθμίσεις στον Ποινικό Κώδικα. Μία τέτοια ρύθμιση είναι και αυτή του άρθρου 9 σχετικά με τη μη εκτέλεση ποινής υπό όρο διάρκειας μέχρι έξι μηνών.

Κύριε Υπουργέ, στο σημείο αυτό -και επειδή συζητήθηκε και ζητήθηκε από ενώσεις πολιτών- θα σας προτείναμε να εξαιρεθούν οι επιβληθείσες ποινές για παραβίαση υποχρέωσης για διατροφή, γιατί η μη εκτέλεσή του -είναι το 358 του Ποινικού Κώδικα- και μη εκτέλεση τέτοιων ποινών, θα μπορούσε να οδηγήσει σε μία συστηματική αθέτηση των υποχρεώσεων των δραστών έναντι των δικαιούχων.

Διαφωνούμε και δεν θα υπερψηφίσουμε το άρθρο 11, γιατί θεωρούμε ότι δεν υπάρχει κανένας λόγος παρέμβασης τώρα, στη θητεία και στον τρόπο ανάδειξης των Συμβουλίων των Δικαστηρίων, εφόσον στο άρθρο 12 προβλέπεται η σύνταξη νέου Κώδικα Οργανισμού Δικαστηρίων και Κατάστασης Δικαστικών Λειτουργών.

Επίσης, θεωρούμε σχετικά με αυτή τη ρύθμιση, κύριε Υπουργέ, ότι η διαφωνία των Δικαστικών Ενώσεων στη ρύθμιση που προτείνετε πρέπει να σας προβληματίσει στον βαθμό που η παρέμβαση που επιχειρείτε στο άρθρο 11 έχει χαρακτήρα φωτογραφικής ρύθμισης, η οποία μπορεί να προκαλέσει αναστάτωση στη δικαιοσύνη το επόμενο διάστημα. Άλλωστε, δεν χρειάζεται –κατά την άποψή μας- καμμία παρέμβαση στο σημείο αυτό, είτε γίνεται τώρα που είναι δύο μήνες, είτε άλλοτε που γινόταν εννέα μέρες πριν τις αρχαιρεσίες, για έναν λόγο, διότι νομίζω ότι η δικαιοσύνη έχει δικαίωμα να λειτουργεί με πάγιους κανόνες και να μην αλλάζουμε με αυτόν τον τρόπο είτε τις θητείες, είτε τον τρόπο ανάδειξης των Συμβουλίων. Ούτως ή άλλως, είχαμε από την αρχή δεσμευθεί, κατά τη συνάντησή μας με τις δικαστικές ενώσεις ότι θα υποστηρίξουμε το αίτημά τους για απόσυρση αυτής της διάταξης στο βαθμό που και εσείς αναγνωρίζετε στο άρθρο 12 ότι υπάρχει ήδη διαδικασία συγκρότησης επιτροπής για την αναθεώρηση του κώδικα δικαστηρίων.

Επίσης, διαφωνούμε απολύτως με τη ρύθμιση του άρθρου 13 σχετικά με τη σύσταση Διεύθυνσης Συντονισμού Φυλακών υπαγόμενη στο Γενικό Γραμματέα του Υπουργείου Δικαιοσύνης. Αυτή η διεύθυνση έχει συναφείς ή αν θέλετε συγκρουόμενες ή παράλληλες αρμοδιότητες με τη Γενική Διεύθυνση Σωφρονιστικής Πολιτικής και η λειτουργία της ενέχει τον κίνδυνο σύγκρουσης και σύγχυσης αρμοδιοτήτων, ενώ -κατά την άποψή μου- δεν αποτελεί παρά μόνο ένα εργαλείο πολιτικού ελέγχου και όχι συντονισμού των φυλακών.

Το λέω αυτό γιατί; Εάν πράγματι θέλαμε να φτιάξουμε ένα γραφείο, το λέγατε προηγουμένως, διεύθυνση το λέτε σήμερα, σε απόσταση τριών έως τεσσάρων μηνών, εάν θέλατε πραγματικά μία διεύθυνση συντονισμού των καταστημάτων που θα έχει έναν ουσιαστικό ρόλο στο γεγονός ότι θα πρέπει να κατευνάσουνε την αναστάτωση που μπορεί να επικρατήσει ορισμένες φορές στις φυλακές, γιατί αυτή τη διεύθυνση, η οποία έχει συγκεκριμένο περιεχόμενο, δεν θέλετε να την τοποθετήσετε εντός του πλαισίου της Γενικής Διεύθυνσης Σωφρονιστικής και Αντεγκληματικής Πολιτικής, αλλά από την άλλη πλευρά επιλέγετε να τη θέσετε υπό την εποπτεία και τη διοικητική λειτουργία του γενικού γραμματέα; Γιατί; Γιατί νομίζουμε –κατά την άποψή μας- ότι δεν έχει να κάνει μόνο με ένα εργαλείο πολιτικού ελέγχου, αλλά είναι και ένα εργαλείο που χρειάζεται το αντίστοιχο τμήμα του κ. Λάμπρου στον ΣΥΡΙΖΑ, για να ελέγχει τις φυλακές και να συντηρεί ένα παράλληλο σύστημα άσκησης σωφρονιστικής πολιτικής και κομματικών διευθετήσεων. Σε αυτό εντάσσονται μία σειρά από άρθρα που καλούμαστε σήμερα να συζητήσουμε και φαντάζομαι ότι θα ψηφίσετε.

Στο άρθρο 15 έγινε μία προσπάθεια εξεύρεσης κοινού τόπου. Υπενθυμίζω ότι το άρθρο 15 είναι αυτό το οποίο προβλέπει τις προϋποθέσεις για την υπό όρο απόλυση κρατουμένων οι οποίοι έχουν καταδικαστεί είτε σε ποινή μικρότερη των δέκα ετών είτε σε ποινή μεγαλύτερη των δέκα ετών.

Δεν θα συμφωνήσουμε για τους εξής λόγους, όχι επειδή δεν καταλαβαίνουμε τις ανάγκες αποσυμφόρησης του σωφρονιστικού πληθυσμού. Δεν θα συμφωνήσουμε, πρώτον, γιατί είχαμε ζητήσει από τον κύριο Υπουργό να εξαιρεθούν όλες οι κακουργηματικές πράξεις οι οποίες έχουν ως θύματα ανηλίκους. Δεν το είδαμε ακόμα.

Δεύτερον, δεν θα συμφωνήσουμε γιατί θεωρούμε ότι μία σειρά από εγκλήματα θα πρέπει να εξαιρεθούν γιατί έχουν υψηλή ποινική απαξία.

Τρίτον, δεν θα συμφωνήσουμε ούτως ή άλλως, διότι προβλέπεται να διατηρηθεί η προθεσμία για την υπό όρους απόλυση μέχρι τον Αύγουστο του 2017, δηλαδή με τις σημερινές προϋποθέσεις θα μπορεί να απολαμβάνει του ευεργετικού μέτρου αυτός ο οποίος θα συμπληρώσει τις προϋποθέσεις, όχι κατά την ψήφιση, ούτε κατά τη δημοσίευση, ούτε τρεις μήνες μετά, αλλά ένα χρόνο από σήμερα.

Για ποιον λόγο γίνεται αυτό; Υπάρχει κάποιος λόγος; Υπάρχει, αν θέλετε, ένας λόγος ο οποίος να επαφίεται σήμερα στις ανάγκες της αντεγκληματικής πολιτικής για να έχουμε ένα μέτρο το οποίο θα εφαρμόζεται όχι στο διηνεκές, αλλά προκαταβολικά σε αυτούς οι οποίοι θα συμπληρώσουν τις προϋποθέσεις το 2017 και μάλιστα τον Αύγουστο και μάλιστα με νομοτεχνική βελτίωση που πέρασε αυτή τη διάταξη από τον Μάρτιο του 2017 στον Αύγουστο του 2017; Κάτι υπάρχει εδώ, είναι προφανές και θα πρέπει να μας το εξηγήσετε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας για λίγο. Θα πάρω χρόνο και από την δευτερολογία μου, αν είναι δυνατόν.

Ομοίως, είμαστε αντίθετοι με τη ρύθμιση του άρθρου 17. Το άρθρο 17, κυρίες και κύριοι συνάδελφοι, τι προβλέπει; Προβλέπει τη δυνατότητα μετάταξης των υπαλλήλων της εξωτερικής φρουράς των φυλακών ΔΕ σε θέσεις ΠΕ των φυλακών, σε ΠΕ εγκληματολόγου, ΠΕ κοινωνικού λειτουργού, κοινωνιολόγου, ψυχολόγου κ.λπ..

Συζητήσαμε κατά την ακρόαση των φορέων με τους εκπροσώπους των ενώσεων αυτών και τι μας είπαν; Μας είπαν ότι η υπηρεσία τους είναι υποστελεχωμένη. Μας είπαν ότι αυτή τη στιγμή δεν υπάρχει δυνατότητα να αποδοθούν χιλιάδες ώρες ρεπό και ημέρες αδειών στους υπαλλήλους της εξωτερικής φρουράς των φυλακών. Επειδή, λοιπόν, είναι υποστελεχωμένη αυτή η υπηρεσία, εμείς θα δώσουμε τη δυνατότητα να υπάρξει περαιτέρω αφαίμαξη της συγκεκριμένης υπηρεσίας με απόφαση Υπουργού και με μετατάξεις οι οποίες θα γίνονται επιλεκτικά από υπαλλήλους ΔΕ, οι οποίοι έχουν πτυχίο, σε θέσεις ΠΕ των σωφρονιστικών καταστημάτων; Κατά την άποψή μας είναι μία ρουσφετολογική διάταξη.

Συζητήσαμε δε και με εξωτερικούς φρουρούς οι οποίοι δεν είναι στην ομοσπονδία και ξέρετε τι μας είπαν; Μας είπαν σήμερα ότι η εξωτερική φρουρά του Κορυδαλλού δεν μπορεί να ανταπεξέλθει στις τρέχουσες ανάγκες της υπηρεσίας, πόσω μάλλον εάν φύγουν και δέκα, δεκαπέντε άτομα. Επίσης, μας είπαν ότι και με την προοπτική κάποιας μελλοντικής πρόσληψης εκατό υπαλλήλων σ’ όλη την Ελλάδα, εάν δείτε πώς αυτό θα διαμοιραστεί στις φυλακές της χώρας, το πρόβλημα δεν λύνεται.

Άρα είμαστε αντίθετοι σ’ αυτή τη διάταξη, όπως είμαστε αντίθετοι και στη διάταξη την οποία δεν φέρατε τελικά και την οποία είχαμε συζητήσει για τη δυνατότητα που θα υπάρχει σε εξωτερικούς φρουρούς να αναλαμβάνουν χρέη φύλαξης στα εξωτερικά θυρωρεία των φυλακών, κάτι το οποίο δεν είδαμε ως νομοτεχνική βελτίωση να γίνεται.

Ομοίως, είμαστε αντίθετοι με τη διαδικασία που έχετε ακολουθήσει «δύο μέτρα, δύο σταθμά» για την προβλεπόμενη ποινική και αστική ασυλία των εμπειρογνωμόνων και μελών άλλων γνωμοδοτικών οργάνων του νέου υπερ-Ταμείου. Δεν ξέρουμε αυτό το οποίο προτείνετε και πραγματικά είναι ένας προβληματισμός, κυρίες και κύριοι συνάδελφοι, και θα ήθελα τη γνώμη και των υπολοίπων, τουλάχιστον των νομικών εξ υμών.

Κοιτάξτε να δείτε τι προτείνει το Υπουργείο. Εγώ θα έλεγα ότι μπράβο, εφόσον έχει αναλάβει μια δέσμευση απέναντι στους δανειστές, προβλέπει …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω. Ευχαριστώ πολύ.

Προβλέπει την ποινική και αστική ασυλία των εμπειρογνωμόνων και μελών άλλων γνωμοδοτικών οργάνων.

Πότε είχατε δίκιο; Όταν ο ΣΥΡΙΖΑ ως Κυβέρνηση κινούσε την ποινική δίωξη των μελών του ΤΑΙΠΕΔ για συγκεκριμένες προηγούμενες ενέργειες ή τώρα που προβλέπετε την ποινική και αστική ασυλία των συγκεκριμένων; Μία από τις δύο φορές είχατε άδικο ή μία από τις δύο φορές δεν πρόλαβαν να σας υποδείξουν τι πρέπει να κάνετε.

Δεν θεωρούμε ότι είναι παράλογο. Έχετε υποσχεθεί απέναντι στους δανειστές πάρα πολύ απλά -γιατί από εκεί προήλθε, από την ποινική δίωξη που ασκήθηκε προηγουμένως- ότι αυτοί οι οποίοι θα συμμετέχουν στο υπερταμείο δεν θα έχουν καμμία αστική ευθύνη, καμμία ποινική ευθύνη. Βγείτε και πείτε το, γιατί με αυτόν τον τρόπο, ενώ είχατε άλλες ευκαιρίες να το κάνετε, απλούστατα προσπαθείτε να το κρύψετε πίσω από διατάξεις σωφρονιστικού περιεχομένου.

Για τους λόγους, λοιπόν, που ανέφερα θεωρούμε ότι υπάρχουν διατάξεις, οι οποίες είναι στη σωστή κατεύθυνση και έχουν να κάνουν με το κύριο σώμα. Το κύριο σώμα δεν είναι άλλο από την ενσωμάτωση της Οδηγίας 40/2013. Αυτό το οποίο σας λέμε είναι ότι επί της αρχής είμαστε θετικοί και με τις ενστάσεις, τις οποίες έχουμε αναφέρει επιφυλασσόμεθα για σειρά άρθρων, τα περισσότερα δε του δεύτερου μέρους.

Σας ευχαριστώ πολύ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ, κύριε Παπαθεοδώρου.

Τον λόγο έχει ο ειδικός αγορητής του Κομμουνιστικού Κόμματος Ελλάδας, κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, η Ολομέλεια καλείται να κυρώσει με το παρόν σχέδιο νόμου, τη Σύμβαση του Συμβουλίου της Ευρώπης για το έγκλημα στον Κυβερνοχώρο και το Πρόσθετο Πρωτόκολλο αυτής, που ενσωματώνει τη σχετική οδηγία του Ευρωπαϊκού Κοινοβουλίου 2013/40. Παράλληλα βέβαια, στο ίδιο νομοσχέδιο, η Κυβέρνηση εντάσσει και άσχετες προς τη σύμβαση διατάξεις, που αφορούν τη σωφρονιστική αντεγκληματική πολιτική και θα μπορούσαν από μόνες τους να αποτελέσουν ένα ξεχωριστό σχέδιο νόμου.

Η διαδικασία αυτή στην πράξη ακύρωσε την σε βάθος συζήτηση για την ουσία και το περιεχόμενο της κυρούμενης Σύμβασης, τις πραγματικές στοχεύσεις της Ευρωπαϊκής Ένωσης για την αντιμετώπιση του λεγόμενου «κυβερνοεγκλήματος», πράγμα που διευκόλυνε βέβαια και τα υπόλοιπα κόμματα να προσπεράσουν αυτήν τη Σύμβαση με δύο κουβέντες -ειδικά στις επιτροπές- και με ένα «ναι» στην κύρωσή της και έτσι όλοι μαζί «να πετάξουν την μπάλα στην κερκίδα» και να περιστρέφουν τη συζήτηση γύρω από τις σωφρονιστικές αντεγκληματικές διατάξεις του σχέδιου νόμου, τις οποίες βέβαια εμείς δεν υποτιμούμε καθόλου. Αντιθέτως, γι’ αυτόν ακριβώς τον λόγο θεωρούμε ότι θα μπορούσαν να συζητηθούν ακόμα πιο ουσιαστικά σε άλλο νομοσχέδιο.

Κυρίες και κύριοι, το Κομμουνιστικό Κόμμα Ελλάδας αναδεικνύει το πραγματικό περιεχόμενο και τις στοχεύσεις αυτής της αντιδραστικής, αντιλαϊκής σύμβασης για τον λεγόμενο «κυβερνοχώρο». Η συμφωνία για την αντιμετώπιση του εγκλήματος στον κυβερνοχώρο, εντάσσεται στις στρατηγικές επιδιώξεις της Ευρωπαϊκής Ένωσης, των αστικών κυβερνήσεων των χωρών-μελών της, για τον έλεγχο του κυβερνοχώρου, των δικτύων πληροφοριών. Πρόκειται για έναν από τους επιχειρησιακούς βραχίονες της κοινής πολιτικής ασφάλειας και άμυνας της Ευρωπαϊκής Ένωσης, για την αποτελεσματικότερη εφαρμογή του αντιδραστικού δόγματος του ενιαίου χώρου ελευθερίας, ασφάλειας και δικαιοσύνης στο εσωτερικό της Ευρωπαϊκής Ένωσης, με το οποίο έχουν συμφωνήσει όλα τα κόμματα ευρωενωσιακού προσανατολισμού.

Το δόγμα αυτό, πάνω στο οποίο πατάει η κυρούμενη σύμβαση για τον κυβερνοχώρο, επιδιώκει με πρόσχημα την καταπολέμηση της τρομοκρατίας και άλλα προσχήματα, την ένταξη της καταστολής και της ποινικοποίησης του ριζοσπαστικού φρονήματος, της λαϊκής δράσης και των αγωνιστών της, σε εκτεταμένους μηχανισμούς παρακολούθησης και φακελώματος, καθώς και στην καταστρατήγηση λαϊκών ελευθεριών και δικαιωμάτων που κατακτήθηκαν μετά από αγώνες.

Για το Κομμουνιστικό Κόμμα Ελλάδας πίσω από το λεγόμενο «κυβερνοέγκλημα» βρίσκεται ένας πραγματικός πόλεμος στο επίπεδο της πληροφορίας και όχι μόνο. Η συγκέντρωση πληροφοριών μέσω του διαδικτύου είναι η ηπιότερη εκδοχή του λεγόμενου «κυβερνοπολέμου». Ο κυβερνοπόλεμος έχει πολλές διαφορετικές πτυχές: από τον έλεγχο της πληροφορίας μέχρι τον πόλεμο κάθε είδους, από τον πραγματικό, με το χτύπημα ηλεκτρονικών υποδομών του εχθρού, που είναι συνδεδεμένα στο διαδίκτυο, μέχρι και τον ταξικό πόλεμο.

Για παράδειγμα, ο ιός «Stuxnet», αυτό το κυβερνο-όπλο που εμφανίστηκε το 2009, είχε στόχο να θέσει εκτός λειτουργίας κρίσιμες υποδομές. Ποιος το έφτιαξε άραγε; Προφανώς κάποιος οργανισμός, κάποιες χώρες που συνεργάστηκαν και πλήρωσαν αρκετά τότε για να χτυπήσουν το πυρηνικό πρόγραμμα του Ιράν. Αυτό το κυβερνο-όπλο μπορεί να καθυστέρησε το πυρηνικό πρόγραμμα του Ιράν, αλλά πάρθηκε από όλους για να το χρησιμοποιήσουν την κατάλληλη στιγμή. Τέτοιες επιθέσεις γίνονται από οργανωμένα κράτη, όπως είναι οι Ηνωμένες Πολιτείες Αμερικής, η Γερμανία, η Κίνα, η Ρωσία, ο Καναδάς και άλλες, πίσω από τις οποίες βρίσκονται ισχυροί μονοπωλιακοί όμιλοι με ειδικούς στο κυβερνοέγκλημα.

Για παράδειγμα, επίσημα η Γερμανία έχει αναφερθεί για ηλεκτρονική, βιομηχανική κατασκοπεία και ηλεκτρονικές επιθέσεις για να αποκτήσουν τεχνογνωσία οι επιτιθέμενοι κατά των γερμανικών εταιρειών. Ομολογούν, δηλαδή, ανοιχτά ότι οι κρίσιμες υποδομές, όπως αυτές του χρηματοπιστωτικού συστήματος, η ενέργεια, τα καύσιμα, οι μεταφορές, οι τηλεπικοινωνίες, η άμυνα, εξαρτώνται σε μεγάλο βαθμό από τη χρήση της τεχνολογίας και την πληροφορίας. Οι επιθέσεις αυτές εξελίσσονται σε συνθήκες σφοδρών, ενδοϊμπεριαλιστικών συγκρούσεων και ενδοαστικών ανταγωνισμών.

Χώρες και μονοπώλια προσβάλουν ηλεκτρονικά συστήματα, υποκλέπτουν δεδομένα άλλων χωρών και μονοπωλίων προκειμένου να εξυπηρετήσουν τις ανάγκες της καπιταλιστικής αγοράς, να διασφαλίσουν πλεονεκτική θέση στον μεταξύ τους ανταγωνισμό, την κερδοφορία τους, καθώς και την ισχυροποίηση των ιμπεριαλιστικών οργανισμών, Ευρωπαϊκής Ένωσης, ΝΑΤΟ, ΟΟΣΑ, Διεθνούς Νομισματικού Ταμείου και άλλων και του ρόλου τους ως παγκόσμιων χωροφυλάκων και καταπιεστών λαών.

Η παρούσα κυρούμενη σύμβαση για την αντιμετώπιση του εγκλήματος σε κάθε χώρα-μέλος της Ευρωπαϊκής Ένωσης δεν συνιστά απλά ένα πλαίσιο αποτελεσματικότερου ελέγχου των δικτύων μεταφοράς πληροφορίας στην κάθε χώρα χωριστά, -αν και έχει ιδιαίτερη σημασία για το κάθε κράτος, αφού η κίνηση των δικτυακών δεδομένων είναι άρρηκτα δεμένη με το τηλεπικοινωνιακό υλικό, τους διακομιστές και τη θέση που βρίσκονται-, αλλά η έννοια κυβερνοχώρος είναι κάτι πιο πάνω. Αποτελεί ένα σύνολο δομημένων παγκόσμιων δεδομένων πληροφορίας, που ξεφεύγει από τα κρατικά χωρικά πλαίσια. Αν κατανοηθεί αυτή η πλευρά, τότε εύκολα μπορεί να κατανοήσει κάποιος ότι η φύση των εγκλημάτων που δημιουργούνται στον κυβερνοχώρο έχουν συνοριακή διάσταση και ο κυβερνοέλεγχός του αφορά τον έλεγχο των δρόμων μεταφοράς της πληροφορίας, κάτι που είναι στρατηγικής σημασίας.

Η αιτιολογική έκθεση είναι πλήρως διαφωτιστική ως προς αυτό. Λέει: «Οι απειλές για την ασφάλεια της κοινωνίας της πληροφορίας, αλλά και για την εγκαθίδρυση της Ευρωπαϊκής Ένωσης ως ενιαίου χώρου ελευθερίας, ασφάλειας και δικαιοσύνης απαιτεί απάντηση στο επίπεδο της Ένωσης και βελτιωμένη συνεργασία και συντονισμό σε διεθνές επίπεδο». Αυτά προβλέπει η αντιλαϊκή στρατηγική της Ευρωπαϊκής Ένωσης «Ευρώπη 2020» και το επιθετικό δόγμα του ΝΑΤΟ με των επωνυμία «ΝΑΤΟ 2020».

Σκοπός είναι η διασύνδεση της Ευρωπαϊκής Ένωσης με το ΝΑΤΟ με διευρυμένη την ατζέντα νέων απειλών από την καταπολέμηση της τρομοκρατίας, τη διασπορά όπλων μαζικής καταστροφής, την ασφάλεια του ενεργειακού εφοδιασμού της Ευρωπαϊκής Ένωσης και τη μετανάστευση έως και τις επιθέσεις στον κυβερνοχώρο.

Η νομοθέτηση, λοιπόν, τέτοιων μέτρων μέσω της κυρούμενης σύμβασης έχει πολλαπλούς στόχους: Πρώτον, να θωρακίσει τη λειτουργία των μεγάλων επιχειρηματικών ομίλων, αστικών κρατών, που αξιοποιούν όλο και περισσότερο στη λειτουργία τους τα πληροφοριακά συστήματα. Δεύτερον, την εκμετάλλευση της τεράστιας αγοράς των μέτρων ασφαλείας στον κυβερνοχώρο. Τρίτον, την αυξανόμενη αστυνόμευση του διαδικτύου χωρίς κανένα φραγμό στο όνομα της αντιμετώπισης κρατικών ή τρομοκρατικών επιθέσεων και κατά συνέπεια την επιβολή νέων κατασταλτικών μέτρων σε βάρος των λαϊκών ελευθεριών, την ενοχοποίηση της δραστηριότητας οποιουδήποτε ατόμου στο διαδίκτυο. Τέταρτον, την αποτελεσματική και χωρίς κινδύνους εμπορική, βιομηχανική και στρατιωτική κατασκοπεία, φέρνοντας όλο και πιο πολύ το διαδίκτυο, τις τηλεπικοινωνίες και τον κυβερνοχώρο στο επίκεντρο των ανταγωνισμών και των πολεμικών προετοιμασιών. Εν τέλει, αποσκοπεί στην εναρμόνιση Ευρωπαϊκής Ένωσης, ΝΑΤΟ, Ηνωμένων Πολιτειών της Αμερικής σε ένα καταμερισμό ρόλων μεταξύ τους ώστε να δρουν συντονισμένα για τον έλεγχο του κυβερνοχώρου.

 Προϋπόθεση βέβαια για την επίτευξη αυτών των στόχων είναι η μεταφορά στο ελληνικό δίκαιο της διακρατικής συνεργασίας για την αντιμετώπιση του εγκλήματος και των σχέσεων αμοιβαιότητας στον έλεγχο του κυβερνοχώρου. Υλοποιούνται έτσι απαιτήσεις της Ευρωπαϊκής Ένωσης και των Ηνωμένων Πολιτειών για τη διεθνή δικαστική συνεργασία σε ποινικές υποθέσεις και επεκτείνονται στον χώρο του διαδικτύου. Δηλαδή, τα αστικά κράτη να είναι σε στενή διασύνδεση με τις αρμόδιες υπηρεσίες του ΝΑΤΟ και της Ευρωπαϊκής Ένωσης.

Πιο συγκεκριμένα, το πλαίσιο διατάξεων του σχεδίου νόμου περιλαμβάνει ένα περίπλοκο φάσμα ποινικών πράξεων από κυβερνοεπιθέσεις μέχρι και θέματα Αστικού Δικαίου. Στα πλαίσια αυτά δίνεται η δυνατότητα διεύρυνσης της άρσης του απορρήτου των επικοινωνιών με την τροποποίηση του ν.2225/1994, επεκτείνεται στην ουσία η εφαρμογή των τρομονόμων και στις δραστηριότητες του διαδικτύου και μάλιστα με τρόπο που διεισδύει στην καθημερινότητα των χρηστών, εξασφαλίζει τη δυνατότητα των διωκτικών και ανακριτικών αρχών να προβαίνουν ταχύτατα στην άρση του απορρήτου των επικοινωνιών και στην έρευνα, συλλογή και κατάσχεση στοιχείων από υπολογιστές ή δίκτυα υπολογιστών. Μάλιστα, αυτό προβλέπεται ότι μπορεί να γίνεται και προληπτικά.

Η πρόβλεψη στο άρθρο 7 του σχεδίου νόμου σχετικά με το δικαίωμα επιφυλάξεων από την Κυβέρνηση απέναντι στη σύμβαση είναι ανεπαρκής, αφού δεν αίρουν τη συνολική αντιδραστικότητα και επικινδυνότητα της Σύμβασης.

Για την υλοποίηση των παραπάνω προβλέπεται στο άρθρο 6 του σχεδίου νόμου μια επίσης επικίνδυνη διάταξη, αυτή της δημιουργίας δικτύου σημείων διαρκούς επαφής για τη δημιουργία της ταχείας επεξεργασίας αιτημάτων συνδρομής από την αλλοδαπή, τον συνεχή συντονισμό των συμβαλλόμενων κρατών, ακόμα και για τη συλλογή ή καταγραφή δεδομένων κίνησης σε πραγματικό χρόνο. Προβλέπεται, δηλαδή, κάτι σαν μια δύναμη ταχείας επέμβασης στον κυβερνοχώρο κατά τα νατοϊκά πρότυπα.

Η σύμβαση περιχαρακώνει τα πληροφοριακά συστήματα και δίκτυα με κάθε δυνατό τρόπο θεωρώντας αδίκημα κάθε μη εξουσιοδοτημένη πρόσβαση σε αυτά (πρόκληση βλάβης-φθοράς, παρεμβολής, υποκλοπής κ.α.), απαγορεύει και ποινικοποιεί τη δημιουργία, κατοχή και διάθεση ιών, σκουληκιών και κάθε λογισμικού που μπορεί να χρησιμοποιηθεί για την πρόσβαση, φθορά ή υποκλοπή των συστημάτων, καθώς και τη διακίνηση συνθηματικών για την πρόσβαση σε δίκτυα ή υπολογιστές.

Η κυρούμενη σύμβαση όμως εκτείνεται από την ποινικοποίηση της παραβίασης πνευματικών και συγγενικών δικαιωμάτων στο άρθρο 10, έως και την επέκταση της ποινικοποίησης νομικών προσώπων στα άρθρα 11 και 12.

Το άρθρο 10 συνιστά ευθεία ποινικοποίηση μιας διαφοράς αστικής φύσεως μέχρι σήμερα σχετικά με την παραβίαση δικαιωμάτων πνευματικής ιδιοκτησίας και συγγενικών δικαιωμάτων. Η συγκεκριμένη διάταξη αποσκοπεί στη διασφάλιση των συμφερόντων και της ιδιοκτησίας των μονοπωλιακών ομίλων πάνω σε έργα τέχνης και στα δεδομένα της ανθρώπινης γνώσης και επιστήμης που υπάρχουν στο διαδίκτυο. Κι αυτό γιατί μέσω του διαδικτύου αφαιρέθηκαν από την παγκόσμια βιομηχανία όλα τα προηγούμενα χρόνια τεράστια έσοδα από πνευματικά και συγγενικά δικαιώματα.

Τέτοιες διατάξεις αποτελούν πραγματικό κίνδυνο και απειλή για εκατοντάδες χιλιάδες χρήστες στη χώρα μας, οι οποίοι αξιοποιώντας το διαδίκτυο αποκτούν δωρεάν πρόσβαση σε έργα τέχνης και πολιτισμού, κινηματογραφικές ταινίες, λογοτεχνίας, μουσικής κ.α.

Με τα άρθρα 11 και 12 εισάγεται η αντιδραστική λογική της συλλογικής ευθύνης, που ανοίγει επικίνδυνους δρόμους και μπορεί να οδηγήσει σε διώξεις στη βάση της συλλογικής ευθύνης.

Σε δικονομικό επίπεδο το νομοσχέδιο επικεντρώνεται στην έννοια της δυνατότητας ερευνών και προδικαστικών πράξεων σε πραγματικό χρόνο, εισάγει ρυθμίσεις οι οποίες θίγουν βασικά δικονομικά δικαιώματα και εγγυήσεις του κατηγορουμένου, όπως το τεκμήριο της νομιμότητας και τη δυνατότητα του κατηγορουμένου για προσβολή των προδικαστικών πράξεων. Άλλωστε, στο τμήμα 2 της κυρούμενης σύμβασης παρέχονται εκτεταμένες εξουσίες και αρμοδιότητες στις διωκτικές αρχές, χωρίς να διευκρινίζεται αν αφορούν μόνο στην εισαγγελική και ανακριτική έρευνα ή ακόμα και την αστυνομική προανάκριση.

Τα άρθρα 16 και 17 της σύμβασης ορίζουν ότι πριν καλά -καλά ασκηθεί ποινική δίωξη στον ύποπτο –με ή χωρίς εισαγωγικά- οι αορίστως αναφερόμενες διωκτικές αρχές θα μπορούν να παρακολουθούν τα δεδομένα του υπολογιστή του φερόμενου ως ύποπτου.

Το άρθρο 18 της σύμβασης αναφέρει ότι θα μπορούν να εκδίδουν οι αορίστως αναφερόμενες διωκτικές αρχές, πάλι, σε βάρος οποιουδήποτε ατόμου διαταγή επίδειξης, ακόμα κι αν αυτό το άτομο δεν έχει ακόμα κατηγορηθεί.

Έχουν τη δυνατότητα να προβαίνουν σε έρευνα και κατάσχεση του υπολογιστή, άρθρο 19 της σύμβασης, και σε ευρεία άρση των απορρήτων, στα άρθρα 20 και 21 της σύμβασης.

Στα άρθρα 24 και 37, που αφορούν ζητήματα έκδοσης και δικαστικής συνδρομής, επιχειρείται η περαιτέρω συνεργασία και ενοποίηση του κατασταλτικού συστήματος σε ευρωπαϊκό επίπεδο, εξέλιξη που συμπληρώνει την ήδη υπάρχουσα σχετική ευρωπαϊκή νομοθεσία.

Τέλος, σε σχέση με τη σύμβαση, προσχηματικά στη σύμβαση περιλαμβάνονται διατάξεις αντιμετώπισης της παιδικής πορνογραφίας μέσω του διαδικτύου, καθώς και του ρατσισμού και της ξενοφοβίας. Λέμε προσχηματικά, διότι γνωρίζουμε όλοι το υφιστάμενο νομικό πλαίσιο που υπάρχει στη χώρα μας, το οποίο είναι ήδη επαρκές, επαρκέστατο, για την ποινική αντιμετώπιση τέτοιων εγκλημάτων.

Η υποκρισία αυτή φαίνεται και από το γεγονός ότι ακόμα και η καλύτερη επαναδιατύπωση του άρθρου 348Β του Ποινικού Κώδικα που κάνει το σχέδιο νόμου στο άρθρο 2 και αφορά την προσέλκυση παιδιών για γενετήσιους λόγους, εντάσσεται στη συνολική λογική και εφαρμογή της αντιδραστικής σύμβασης και εισάγεται συνολικά με ενιαίο άρθρο.

Κυρίες και κύριοι, επιβεβαιώνεται περίτρανα η θέση του ΚΚΕ ότι η αστική δημοκρατία είναι μια μορφή δικτατορίας του κεφαλαίου και οι ελευθερίες τελειώνουν όταν θίγονται τα συμφέροντα των μονοπωλίων. Η διαδικτυακή ελευθερία δεν είναι έξω από αυτό το σχήμα. Το διαδίκτυο δεν είναι ο χώρος της απόλυτης ελευθερίας και της ισοτιμίας. Δημιουργεί στον χρήστη του την ψευδαίσθηση της ελευθερίας. Είναι γεμάτο παγίδες και χώρος όπου ευδοκιμούν οι αυταπάτες, ο αποπροσανατολισμός και η χειραγώγηση. Ως μαζικό μέσο επικοινωνίας και έκφρασης, το διαδίκτυο μπορεί και πρέπει να αξιοποιείται για την εξυπηρέτηση λαϊκών αναγκών, για τη δημιουργία και τη διάδοση πολιτισμού και αξιών.

Η άρχουσα τάξη, βέβαια, κατανοεί την ταξικότητα της κοινωνίας και κατανοεί και τις προσπάθειες που θα κάνει αντικειμενικά το λαϊκό κίνημα να εκμεταλλευτεί όλα τα μέσα και αξιοποιεί ενεργά το διαδίκτυο για να χειραγωγήσει τους εργαζόμενους.

Στις σημερινές συνθήκες, όμως, σε συνθήκες κυριαρχίας του κεφαλαίου στην κοινωνική παραγωγή, το διαδίκτυο είναι και αυτό με τη σειρά του υποταγμένο στην κερδοφορία των μονοπωλίων. Θα πει κάποιος, μήπως τότε πρέπει να αρνηθούμε τη χρήση του διαδικτύου; Φυσικά και όχι. Σε συνθήκες τεράστιας ανάπτυξης των παραγωγικών δυνάμεων, το διαδίκτυο καθιστά άμεσα προσβάσιμο έναν απίστευτο όγκο πληροφοριών, δεδομένων, αφάνταστο μέχρι πριν από μερικά χρόνια. Δίνει την τεχνική δυνατότητα για άμεση πληροφόρηση και μεταφορά ειδήσεων από ολόκληρο τον πλανήτη σε ολόκληρο τον πλανήτη.

Σε συνθήκες λαϊκής εξουσίας, με κοινωνικοποιημένα τα μέσα παραγωγής, στη βάση του εργατικού λαϊκού ελέγχου, το διαδίκτυο θα μπορούσε να προσφέρει τεράστιες υπηρεσίες, τόσο μέσα από την πληρέστερη και ταχύτερη καταγραφή των αναγκών, προκειμένου να κατευθύνεται κατάλληλα ο κεντρικός σχεδιασμός της οικονομίας, όσο και για την αποτελεσματικότερη υλοποίησή του, αλλά και δυνατότητες για την αξιοποίηση του διαδικτύου στην εκπαίδευση, στην έρευνα, στην πληροφόρηση.

Κατά συνέπεια, κυρίες και κύριοι, με βάση όλα τα παραπάνω, το ΚΚΕ δεν μπορεί να συμφωνήσει με την κυρούμενη σύμβαση και με αυτό το νομοσχέδιο.

Σε σχέση, βέβαια, με διατάξεις της σωφρονιστικής, αντεγκληματικής πολιτικής, θα μιλήσουμε στη δευτερολογία μας πολύ πιο αναλυτικά, όπως και σε σχέση με τα υπόλοιπα άρθρα και τις τροπολογίες που έχουν ήδη κατατεθεί.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Συντυχάκη.

Ο κ. Φωτήλας έχει τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι εξελίξεις των τελευταίων ημερών έρχονται με τραγικό τρόπο να επιβεβαιώσουν την αναγκαιότητα συζήτησης και ψήφισης του παρόντος νομοσχεδίου σήμερα στην Ολομέλεια της Βουλής.

Με αυτό εναρμονίζεται η χώρα μας, όπως άλλωστε είχε υποχρέωση, με το νομικό πλαίσιο της Ευρωπαϊκής Ένωσης και του Συμβουλίου της Ευρώπης για την αντιμετώπιση των εγκλημάτων μέσω του διαδικτύου, φιλοδοξώντας να καλυφθεί το νομικό κενό που έχει δημιουργηθεί από τη ραγδαία ανάπτυξη των τεχνολογιών και την αύξηση των χρηστών του διαδικτύου. Μάλιστα, η σχετική σύμβαση του Συμβουλίου της Ευρώπης έχει ψηφιστεί από το 2001 και υιοθετείται με καθυστέρηση σήμερα.

Τις ίδιες μέρες, όμως, που συζητούσαμε το νομοσχέδιο στην επιτροπή, σε μία άλλη χώρα της Ευρωπαϊκής Ένωσης και μάλιστα στον πυρήνα της, συντελέστηκε ένα έγκλημα με τη βοήθεια του διαδικτύου. Αναφέρομαι στο περιστατικό του Μονάχου και στην εν ψυχρώ δολοφονία εννέα ανθρώπων εφηβικής ηλικίας, εκ των οποίων ο ένας συμπολίτης μας από τη Θράκη. Σύμφωνα με δημοσιεύματα που επιβεβαιώνουν οι αστυνομικές αρχές της πόλης, κάποιοι από τους νεκρούς βρέθηκαν στη γνωστή αλυσίδα ταχυφαγίας ύστερα από πρόσκληση του ίδιου του νεαρού δολοφόνου μέσω του πασίγνωστου κοινωνικού δικτύου, του Facebook.

Το περιστατικό αυτό αποδεικνύει τη διττή όψη των νέων τεχνολογιών πληροφόρησης, που έχουν –όπως είπα και στην επιτροπή- τα δύο πρόσωπα του ρωμαϊκού θεού Ιανού. Από τη μία πλευρά δηλαδή ένα θετικό πρόσωπο με σημαντικά οφέλη σε οικονομικό επίπεδο από τη ραγδαία αύξηση του εμπορίου και τη δημιουργία θέσεων εργασίας, όπως και τη διαφάνεια στη δημόσια διοίκηση και τη δυνατότητα συμμετοχής των πολιτών στη λήψη αποφάσεων με ψηφιακά μέσα. Επιπλέον, ανοίχτηκαν στη χώρα μας νέοι δρόμοι με την υιοθέτηση της ανοιχτής διαβούλευσης, το «OpenGov» και της «Διαύγειας» στο ελληνικό δημόσιο.

Και δεν είναι τυχαία βέβαια η σπουδή των ανελεύθερων καθεστώτων όπου γης να ελέγξουν το διαδίκτυο με την επιβολή λογοκρισίας στα κοινωνικά δίκτυα, αλλά και στους χρήστες του διαδικτύου.

Υπάρχει, όμως, -μας το υπενθύμισε η περίπτωση του Μονάχου- και το σκοτεινό, το ζοφερό πρόσωπο του διαδικτύου, αυτό που οδηγεί στο έγκλημα μέσω ακόμα και της παραπλάνησης από κοινωνικό δίκτυο, και βέβαια η παιδική πορνογραφία μέσω διαδικτύου, όπως επίσης και εγκλήματα που σχετίζονται με την παράνομη διακίνηση πληροφοριών αναφορικά με θέματα εθνικής ασφάλειας, προστασίας της ανθρώπινης αξιοπρέπειας, οικονομικής ασφάλειας.

Είμαστε, λοιπόν, ασφαλείς καθώς σερφάρουμε στο διαδίκτυο; Σε κάθε περίπτωση μπορούμε να προσπαθήσουμε να μειώσουμε τους κινδύνους που απορρέουν από τη χρήση του και ίσως να τους προβλέψουμε, να συνεχίσουμε τον διάλογο με γνώμονα την ασφάλεια και την προστασία των πολιτών που αποτελούν προϋπόθεση της ελευθερίας τους. Γι’ αυτό πρέπει να κυρωθεί η σύμβαση του Συμβουλίου της Ευρώπης για το έγκλημα στον κυβερνοχώρο μαζί με το συνοδευτικό πρωτόκολλο για την ποινικοποίηση των πράξεων ρατσιστικής και ξενοφοβικής φύσης που διαπράττονται μέσω συστημάτων υπολογιστών.

Αν και η χώρα μας, κυρίες και κύριοι συνάδελφοι, στον τομέα της πρόβλεψης των εγκλημάτων διαδικτύου διατηρεί μια πολύ καλή παράδοση, στην εκπαίδευση και στην ασφάλεια πάσχει. Πάσχει, όμως, -πρέπει να πω- και στον τομέα της ηλεκτρονικής διακυβέρνησης του κράτους. Ακόμα συζητάμε για την αιρεσιμότητα 2.1 αναφορικά με τα μεγάλα δημόσια έργα στον χώρο της τεχνολογίας. Δεν συζητάμε περισσότερο για τα ανοιχτά δεδομένα και λογισμικά, για την ενίσχυση της κοινοβουλευτικής διαφάνειας, για την αναβάθμιση των εργαλείων δημοσιότητας («OpenGov», «Διαύγεια») και τη συμμετοχή των πολιτών στη λήψη αποφάσεων με ψηφιακά μέσα.

Εκτός από τη σύμβαση και το συνοδευτικό πρωτόκολλο αυτής, έρχεται προς κύρωση και σχετική κοινοτική οδηγία. Εκεί μεταξύ άλλων υπάρχει η ρύθμιση του άρθρου 4 που εισαγάγει και στο εθνικό δίκαιο την ποινική ευθύνη των νομικών προσώπων, πέρα από όποια συζήτηση μπορεί να γίνει για την ποινική ευθύνη των νομικών προσώπων. Τα είπε και ο συνάδελφος, κ. Καρράς, στην επιτροπή.

Θέλω, όμως, να συγχαρώ εδώ τον κύριο Υπουργό, γιατί πραγματικά άκουσε τις ενστάσεις των φορέων αλλά και όλων των κομμάτων του δημοκρατικού τόξου και προς τιμήν του άλλαξε τη διάταξη που προκάλεσε αντιδράσεις. Έτσι, μια ανεξάρτητη αρχή πια, η ΑΔΑΕ, με αύξηση του εύρους των αρμοδιοτήτων της θα επιβάλλει τις σχετικές κυρώσεις στους παραβάτες και όχι ο εκάστοτε Υπουργός, όπως αρχικά προβλεπόταν. Το έχουμε ξαναπεί και το επαναλαμβάνουμε πως στο Ποτάμι όπου βλέπουμε αλλαγές προς το θετικό, θα τις χαιρετίζουμε δημόσια.

Το νομοσχέδιο αποτελείται, όμως, και από άλλα δεκατέσσερα άρθρα. Απ’ αυτά, τα έντεκα δεν συμπεριλαμβάνονταν καν στο κείμενο που είχε βγει στη διαβούλευση. Σε δύο δε από τα τρία που υπήρχαν στο κείμενο της διαβούλευσης, υπάρχουν προσθήκες νέων παραγράφων. Και εδώ οφείλω να δηλώσω ότι έγιναν διορθώσεις από τον Υπουργό, αν και υπάρχουν ζητήματα που χρήζουν περαιτέρω επισημάνσεων και μερικά ο ίδιος ο Υπουργός είπε ότι θα τα ξαναδεί.

Ειδικότερα στο άρθρο 15 που αφορούσε μέτρα ουσιαστικά για την αποσυμφόρηση των φυλακών, είδαμε με ικανοποίηση πως εξαιρέσατε επιπλέον αδικήματα από την παραγραφή. Θα μπορούσαν, όμως, και θα έπρεπε να είναι ακόμα περισσότερα κατά τη γνώμη μας.

Θα ήταν σωστό επίσης, κύριε Υπουργέ, για κοινωνικούς λόγους που όλοι καταλαβαίνουμε να γίνει νομοτεχνική βελτίωση στην παράγραφο 1 του άρθρου 9. -το είπε ο κ. Παπαθεοδώρου- ώστε να μην παραγράφονται οι ποινές που αφορούν μη απόδοση διατροφής σε γυναίκες με παιδιά. Είναι το άρθρο 358.

Θέλω, επίσης, να επισημάνω πως πρέπει να ξεκινήσει μια γενικότερη συζήτηση για το θέμα των ποινών, αλλά και για το ζήτημα της μη έγκυρης απονομής της δικαιοσύνης.

Καταθέτω στα Πρακτικά σχετικές ερωτήσεις που καταθέσαμε για το θέμα.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πρώτη αφορά στα μέτρα που είχατε σκοπό να λάβετε για τις άνω του ενός εκατομμυρίου εκκρεμών υποθέσεων και η δεύτερη αφορά σημαντική αύξηση των υποθέσεων που πάγωσαν εξ αιτίας της απεργίας των δικηγορικών συλλόγων και των χρημάτων που απώλεσε το ελληνικό δημόσιο.

Θετικές είναι και οι αλλαγές με την αλλαγή του συντελεστή βαρύτητας των μαθημάτων ξένης γλώσσας και γενικής παιδείας από 0,2 σε 0,5 για την εισαγωγή στη σχολή δικαστών.

Έρχομαι τώρα στο άρθρο 10 και την παράγραφο 2, με την οποία καταργείται το άρθρο 25 του ν.1756. Αδυνατώ να κατανοήσω γιατί τα πρωτοδικεία στη Θεσσαλονίκη είναι μόνο αυτά στα οποία θα γίνεται η πρακτική άσκηση των εκπαιδευόμενων δικαστών και όχι της Αθήνας ή της Πάτρας, για να μιλήσω και για το σπίτι μου. Δίνεται επιπλέον το δικαίωμα στον διευθυντή της σχολής των δικαστών να επιλέξει τους προέδρους των πρωτοδικείων στους οποίους θα ανατεθούν τα καθήκοντα εκπαιδευτή. Με άλλα λόγια, η επιλογή των εκπαιδευτών γίνεται με προσωπικά κριτήρια, χωρίς να προηγείται κάποια αξιολόγησή τους. Για ποιον λόγο;

Με το άρθρο 11 και την παράγραφο 3, επίσης, δίνεται η δυνατότητα στους δικαστές να αποκτήσουν διπλή ιδιότητα, να μπορούν δηλαδή να εκλέγονται και μέλη συνδικαλιστικού οργάνου, Ένωση Δικαστών και Εισαγγελέων, αλλά και μέλη της διοίκησης τους δικαστηρίου στο οποίο ανήκουν, Συμβούλιο των Δικαστηρίων Και η διαδικασία γίνεται μόλις δύο μήνες πριν τις εκλογές.

Σας το είπαν και οι ενώσεις δικαστών και εισαγγελέων: Αποδυναμώνεται το αυτοδιοίκητο των δικαστηρίων. Η διάταξη είναι φωτογραφική. Παρεμβαίνετε στην οργάνωσή τους. Το ενδεχόμενο του να υπάρξει συναλλαγή του διοικούντος στα δικαστήρια με συναδέλφους με σκοπό την ψήφο τους θα έπρεπε να σας προβληματίζει περισσότερο.

Επίσης, στο άρθρο 13 στον νόμο για το σύμφωνο συμβίωσης στις 24 Δεκεμβρίου του 2015 ο Υπουργός μας έφερε και τότε μία ανάλογη διάταξη, με την οποία δημιουργήθηκε η Διεύθυνση Συντονισμού Φυλακών. Δεδομένου ότι υπάρχει ήδη η Γενική Διεύθυνση Αντεγκληματικής και Σωφρονιστικής Πολιτικής είχαμε ενστάσεις από τότε για τη χρησιμότητα μιας παράλληλης δομής.

Σήμερα, μετατρέπετε το αυτοτελές γραφείο σε επίπεδο διεύθυνσης. Συνεχίζετε τη γνωστή πρακτική να δημιουργείτε διευθύνσεις και θέσεις. Αύριο να περιμένουμε μια ειδική γραμματεία, μια γενική γραμματεία; Τι άλλο πρέπει να περιμένουμε;

Εμείς στο Ποτάμι, κύριε Υπουργέ, δεν πιστεύουμε στη γραφειοκρατία, αλλά στην ευελιξία του δημοσίου τομέα και στην ανάπτυξη των νέων τεχνολογιών ώστε επιτέλους οι πολίτες να μπορούν να έχουν υπηρεσίες ανάλογες με τους φόρους που πληρώνουν.

Ολοκληρώνω με τις προβλέψεις του άρθρου 17, για τις οποίες μας είπατε ότι θα τις ξαναδείτε. Στην παράγραφο 1 του εν λόγω άρθρου σας ζητήσαμε, όλα τα κόμματα σχεδόν, να υπάρξει οπωσδήποτε προσθήκη-νομοτεχνική βελτίωση, η οποία προβλέπεται άλλωστε και στην αιτιολογική έκθεση του νομοσχεδίου. Η ανάθεση, δηλαδή, φύλαξης φυλακίων δεν θα πρέπει να θέτει σε κίνδυνο την ομαλή λειτουργία των φυλακών, αλλά και στην εκτέλεση της κύριας αποστολής της εξωτερικής φρουράς. Αν προκύπτει σχετική ανάγκη φύλαξης, να βεβαιώνεται σε κάθε περίπτωση από αιτιολογημένη έκθεση του διευθυντή και του διοικητή ή του αρχιφύλακα της εξωτερικής φρουράς. Σας το είπαμε όλοι ακόμα και το κόμμα των Ανεξαρτήτων Ελλήνων, με τους οποίους κυβερνάτε.

Εχθές, δε, ο κύριος Υπουργός, ο κ. Παρασκευόπουλος, το βρήκε πολύ θετικό, το επικρότησε. Σήμερα μαθαίνουμε ότι με νομοτεχνική βελτίωση δεν γίνεται δεκτή. Γιατί άραγε; Κάποιος τον έπεισε για το αντίθετο; Υπάρχει μια αόρατη δύναμη, στην οποία ο κ. Παρασκευόπουλος δεν μπορεί να επιβληθεί; Δεν ξέρω.

Ένα ακόμα θέμα υπάρχει με το άρθρο 17 και συγκεκριμένα με την παράγραφο 2. Αντιμετωπίσαμε το δίλημμα, μιας και ακούσαμε δύο διαφορετικές, απόψεις για το αν οι εξωτερικοί φρουροί κατηγορίας ΔΕ θα μπορούν να πάρουν μετάταξη σε οργανικές θέσεις επιστημονικού προσωπικού κατηγορίας ΠΕ.

Δεσμευτείτε, κύριε Υπουργέ, στην παραμονή των εξωτερικών φρουρών για μεγάλη χρονική περίοδο στα σωφρονιστικά καταστήματα της χώρας και στην εκτέλεση των καθηκόντων τους ως ΠΕ εντός των φυλακών. Σε διαφορετική περίπτωση δεν βοηθάτε το σύστημα να ορθοποδήσει, αλλά το οδηγείτε στην κατάρρευση.

Θα θέλαμε να σας πληροφορήσουμε εδώ ότι ούτε οι πτυχιούχοι εξωτερικοί φρουροί επιθυμούν τη μετάταξή τους σε οργανικές θέσεις ΠΕ. Εκφράζουν δε την ανησυχία τους για το επίπεδο φύλαξης των σωφρονιστικών καταστημάτων.

Και δεν μπορεί, κύριε Υπουργέ, την ίδια στιγμή που κάνετε αυτές τις ρυθμίσεις να ζητάτε την παύση της κινητικότητας των δημοσίων υπαλλήλων. Καταθέτω σχετικό έγγραφο για τα Πρακτικά, κύριε Πρόεδρε, το οποίο ο κύριος Υπουργός έχει στείλει στον Αναπληρωτή Υπουργό Εσωτερικών και Διοικητικής Ανασυγκρότησης, με το οποίο ζητάει την παύση της κινητικότητας των υπαλλήλων.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μήπως πρέπει και ο κ. Βερναρδάκης να στείλει αντίστοιχη επιστολή στον κύριο Υπουργό να σταματήσει τις μετατάξεις των εξωτερικών φρουρών ΔΕ σε οργανικές θέσεις ΠΕ; Πραγματικά απορώ για το επίπεδο συνεργασίας και συνεννόησης των Υπουργείων.

Κύριε Υπουργέ, κυρίες και κύριοι συνάδελφοι, ολοκληρώνω με μια παρατήρηση για την τροπολογία που φέρατε σχετικά με τις ανεξάρτητες αρχές και τη συμμετοχή μελών διδακτικού προσωπικού πανεπιστημιακού και τεχνολογικού τομέα ανώτατης εκπαίδευσης με παράλληλη άσκηση των διδακτικών και ερευνητικών τους καθηκόντων.

Δεν έχουμε πειστεί από τα λεγόμενά σας ότι είναι μόνο μία τεχνικού χαρακτήρα ρύθμιση. Φοβόμαστε ότι προβλέπετε ταυτόχρονη συμμετοχή με πλήρη απασχόληση σε ανεξάρτητη αρχή και στο πανεπιστήμιο και δεν έχετε συνειδητοποιήσει τις συνέπειες της ρύθμισης.

Στο δια ταύτα τώρα. Προβληματίστηκα πάρα πολύ για το εάν έπρεπε να ψηφίσω επί της αρχής αυτό το νομοσχέδιο ή όχι. Η γνώμη μου ήταν ότι δεν θα έπρεπε να το ψηφίσω. Και αυτό, διότι κατά κάποιον τρόπο έτσι θα νομιμοποιούσα την απαράδεκτη αυτή πρακτική του να φέρνετε νομοσχέδια σε άλλα νομοσχέδια, να φέρνετε διατάξεις που είναι πολύ περισσότερες από το βασικό νομοσχέδιο και να μας εκβιάζετε κατά κάποιον τρόπο να ψηφίσουμε πράγματα που δεν θέλουμε επί της αρχής.

Ωστόσο, επειδή και ο κύριος Υπουργός έδειξε πραγματικά ένα διαφορετικό πρόσωπο στη συζήτηση στις επιτροπές και επειδή πράγματι αυτή η κύρωση είναι αναγκαίο να γίνει, κατέληξα να ψηφίσω για τελευταία φορά επί της αρχής το συγκεκριμένο νομοσχέδιο. Όμως, το λέω και το δηλώνω κατηγορηματικά απ’ αυτό το Βήμα ότι δεν πρόκειται να ξαναψηφίσω είτε κύρωση είτε νομοσχέδιο, εφόσον δεν θα είναι αυτό το οποίο αναφέρει ο τίτλος. Τα υπόλοιπα δεν πρόκειται να τα ψηφίσουμε ούτε επί της αρχής. Είναι η τελευταία φορά.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Φωτήλα, σας ευχαριστώ.

Ο κ. Κόκκαλης, ειδικός αγορητής των Ανεξαρτήτων Ελλήνων, έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, τους τελευταίους μήνες η χώρα μας, αλλά και όλες οι χώρες της Ευρωπαϊκής Ένωσης είναι θεατές άσχημων εξελίξεων στον χώρο της τρομοκρατίας. Κρίνεται επιβεβλημένη όσο ποτέ η ψήφιση του παρόντος νομοσχεδίου, ένα νομοσχέδιο το οποίο έχει να κάνει βασικά με το κυβερνοέγκλημα.

Η ραγδαία ανάπτυξη της χρήσης του διαδικτύου, η ψηφιοποίηση, η σύγκλιση και η εκτεταμένη διασύνδεση των συστημάτων πληροφοριών παρέχουν σημαντική διευκόλυνση στη διάπραξη ποινικών αδικημάτων του διασυνοριακού χαρακτήρα. Η λεγόμενη «κυβερνοεγκληματικότητα», δηλαδή η διάπραξη ποινικών αδικημάτων μέσω του διαδικτύου, συνιστά μια εξαιρετικά σοβαρή απειλή, η οποία στρέφεται όχι μόνο κατά φυσικών ή νομικών προσώπων ιδιωτικού και δημοσίου δικαίου που χρησιμοποιούν το διαδίκτυο, αλλά και κατά της εύρυθμης λειτουργίας των ίδιων των κρατών, ο λεγόμενος «κυβερνοπόλεμος».

Σημαντικές δυσχέρειες στην αποτελεσματική καταστολή του διασυνοριακού χαρακτήρα των εγκλημάτων που τελούνται στο διαδίκτυο προκαλεί η αρχή της εδαφικότητας, η οποία διέπει την εφαρμογή των κανόνων του Ποινικού Δικαίου. Είναι ευνόητο ότι για την αντιμετώπιση του εγκλήματος στο διαδίκτυο απαιτείται η ανάληψη πλέον διεθνούς δράσης, αλλά και η στενή συνεχής και αποτελεσματική δικαστική συνεργασία μεταξύ των ευρωπαϊκών κρατών. Η ενίσχυση της διεθνούς συνεργασίας για την καταπολέμηση της κυβερνοεγκληματικότητας προϋποθέτει την ύπαρξη κατάλληλου δεσμευτικού και αποτελεσματικού νομοθετικού πλαισίου.

Έχουμε αναλύσει το συγκεκριμένο νομοσχέδιο και κατ’ άρθρον διεξοδικά στις επιτροπές. Η συγκεκριμένη σύμβαση για το έγκλημα στον κυβερνοχώρο είναι όντως ένα καινοτόμο κείμενο, με το οποίο επιδιώκεται η θέσπιση κανόνων δικαίου, με σκοπό την αντιμετώπιση της εγκληματικότητας στο ίδιο το διαδίκτυο.

Η σύμβαση αποβλέπει αφ’ ενός στην εναρμόνιση των εθνικών νομοθεσιών των κρατών-μελών σε ό,τι αφορά την ποινικοποίηση συγκεκριμένων συμπεριφορών, όπως είναι η παράνομη πρόσβαση σε σύστημα υπολογιστή, η διάδοση υλικού παιδικής πορνογραφίας και αφ’ ετέρου στην υποχρέωση επιβολής των κατάλληλων ποινικών κυρώσεων για τον κολασμό τους.

Επιπλέον, η ίδια αυτή σύμβαση, την οποία σήμερα καλούμαστε να ψηφίσουμε, συμπληρώνει δικονομικές διατάξεις που ισχύουν στα συμβαλλόμενα μέρη, προκειμένου να βελτιωθεί η δυνατότητα των δικαστικών και αστυνομικών αρχών να διεξάγουν τις έρευνές τους σε πραγματικό χρόνο, ώστε να συλλέγουν τα απαραίτητα αποδεικτικά στοιχεία στα γεωγραφικά όρια της εκάστοτε εθνικής επικράτειας, πριν αυτά τα στοιχεία χαθούν. Ακόμη, στόχο έχει αυτή η σύμβαση την προσαρμογή των κανόνων που περιέχονται στις συμβάσεις του Συμβουλίου της Ευρώπης, σχετικά με την έκδοση και τη δικαστική συνδρομή.

Επίσης, πέραν των παραδοσιακών τρόπων επικοινωνίας, η σύμβαση προβλέπει τη δημιουργία ενός δικτύου σημείων επαφής, τα οποία θα λειτουργούν σε εικοσιτετράωρη βάση όλες τις ημέρες της εβδομάδας.

Η σύμβαση δεν έχει ως μόνο αντικείμενο την αντιμετώπιση της εγκληματικότητας στον κυβερνοχώρο υπό τη στενή έννοια του όρου, τα γνήσια εγκλήματα του διαδικτύου, αφού εφαρμόζεται και σε ποινικά αδικήματα, η καταστολή των οποίων προϋποθέτει τη συλλογή αποδείξεων ηλεκτρονικής φύσης, εγκλήματα διά του διαδικτύου.

Η σύμβαση περιλαμβάνει συγκεκριμένους ορισμούς για τον προσδιορισμό ορισμένων εννοιών τεχνικής φύσης, από τους οποίους όμως συναρτάται η εφαρμογή της και ειδικότερα, το ενιαίο σύστημα υπολογιστή, τα δεδομένα υπολογιστών, ποια είναι συγκεκριμένα τα δεδομένα υπολογιστών, ο πάροχος υπηρεσιών και τα δεδομένα κίνησης.

Επίσης, οριοθετείται η έννοια της κυβερνοεγκληματικότητας και προσδιορίζονται τα συγκεκριμένα αδικήματα κατά τρόπο που να διασφαλίζεται η ιδιαιτερότητα κάθε εσωτερικής έννομης τάξης, με την υιοθέτηση δηλαδή εύκαμπτων εννοιών και την παροχή στα συμβαλλόμενα μέρη δυνατότητας διατύπωσης επιφυλάξεων στην εφαρμογή ορισμένων διατάξεων.

Οι νέες μορφές τεχνολογιών κατά την τελευταία εικοσαετία, ιδίως μέσω της εξελεγμένης διαγραφής των ηλεκτρονικών ιχνών έπειτα από επέμβαση στο λογισμικό ενός υπολογιστή, αποτελούν εύκολο πλέον μέσο προς τέλεση αδικημάτων μέσω διαδικτύου.

Η υπ’ αριθμόν 185 σύμβαση του Συμβουλίου της Ευρώπης για το έγκλημα στον κυβερνοχώρο αποτέλεσε την πρώτη ολοκληρωμένη προσπάθεια αποτύπωσης όλων των προβλημάτων που ανακύπτουν και ιδίως της ανάγκης για μια ενιαία αντιμετώπιση διασυνοριακώς των τελούμενων αδικημάτων μέσω των μέσων διαδικτύου.

Στο τελευταίο μέρος του σχεδίου νόμου περιλαμβάνονται επιμέρους διατάξεις, με τις οποίες τροποποιούνται συγκεκριμένες διατάξεις του ουσιαστικού Ποινικού Κώδικα, προκειμένου να προσαρμοστούν στην υπό κύρωση σύμβαση, καθώς και στην οδηγία.

Ειδικότερα, προστίθενται οι όροι των «πληροφοριακών συστημάτων» και «ψηφιακών δεδομένων», ενώ παράλληλα διευρύνουν την έννοια του εγγράφου. Εισάγεται αυστηρότερο πλαίσιο ποινών και ποινικοποίηση του αδικήματος της παράνομης εισόδου σε πληροφοριακό σύστημα χωρίς πρόσβαση.

Είναι γεγονός αναντίρρητο και κανείς πλέον δε μπορεί να το αμφισβητήσει ότι οι εποχές έχουν αλλάξει. Η εξακρίβωση των αδικημάτων τα οποία τελούνται μέσω του διαδικτύου ή στο διαδίκτυο είναι ιδιαίτερα δυσχερής, το ίδιο και ο εντοπισμός των δραστών. Το παρόν νομοσχέδιο είναι προς αυτήν την κατεύθυνση.

Έρχομαι στα τελευταία άρθρα του νομοσχεδίου, για να κάνω τις εξής παρατηρήσεις.

Κατ’ αρχάς χαιρετίζουμε την εξαίρεση της κακουργηματικής αποπλάνησης και το ύψος της αναπηρίας από 67% στο 80%. Εμείς ως κόμμα πιστεύουμε ότι πρέπει να γίνει ακόμα πιο αυστηρή η νομοθεσία όσον αφορά τα ανήλικα παιδιά. Όπου το θύμα είναι παιδί, πρέπει πλέον η νομοθεσία να καταστεί ακόμα αυστηρότερη.

Παραγραφή και μη εκτέλεση ποινών υφ’ όρων. Έχουν δίκιο κάποιες μητέρες, κύριε Υπουργέ, που διαμαρτύρονται, αγωνιούν, όταν ο αντίδικος πατέρας δεν έχει περιουσία στο όνομά του και το μοναδικό όπλο και μέσο πίεσης είναι η ίδια η ποινή. Αναμένουν απ’ αυτήν την ποινή, που είναι το μέσο πίεσης, είτε το παιδί είναι τεσσάρων, είτε πέντε, είτε έξι μηνών, να πληρωθεί η διατροφή. Κάποια στιγμή αργότερα πρέπει να το δούμε, να γίνει μία αναθεώρηση και να υπάρχει τουλάχιστον μία εξαίρεση. Εγώ ως νομικός οφείλω να το παραδεχθώ ότι ναι, είναι μέσο πίεσης η καταβολή της διατροφής για την ίδια την ποινή.

Επίσης, στο άρθρο 17 ζητήσαμε χθες μία βελτίωση, ουσιαστικά την αντιγραφή της αιτιολογικής έκθεσης στο ίδιο το κείμενο του νόμου.

Στο άρθρο 17 υπάρχει μία πασιφανέστατη αοριστία, η οποία πιθανότατα να δημιουργήσει περισσότερα προβλήματα απ’ όσα θέλει να επιλύσει. Για πρώτη φορά ένοπλος θα είναι εντός της φυλακής –σωστό- στα εξωτερικά θυρωρεία. Πλην, όμως, η εξωτερική φρουρά των φυλακών έχει ήδη επιφορτιστεί με πάρα πολλά καθήκοντα: μεταγωγές, κρατούμενοι σε νοσοκομεία. Ίσως θα έπρεπε να υπάρχει μία εισήγηση τουλάχιστον του διευθυντή του καταστήματος κράτησης. Συμφωνούμε, ναι, στα εξωτερικά θυρωρεία. Να μη δημιουργήσει, όμως, περισσότερα προβλήματα απ’ όσα θέλει να επιλύσει. Δείτε το σας, παρακαλώ, αν υπάρχει η δυνατότητα μιας βελτίωσης. Άλλως, να το δούμε στην τροποποίηση της συζήτησης για τον Σωφρονιστικό Κώδικα.

Κυρίες και κύριοι συνάδελφοι, σε γενικές γραμμές το παρόν σχέδιο νόμου είναι καινοτόμο και κινείται στη σωστή κατεύθυνση. Προσπαθεί να κάνει πιο εύκολο τον εντοπισμό των δραστών, οι οποίοι κινούνται μέσω ή στο διαδίκτυο, και είναι νομοσχέδιο, το οποίο θα έπρεπε ήδη να έχει ψηφισθεί εδώ και πάρα πολύ καιρό, διότι οι εξελίξεις είναι ραγδαίες.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Κόκκαλη.

Τον λόγο έχει ο κ. Καρράς, ειδικός αγορητής της Ενώσεως Κεντρώων.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Ο κ. Φωτήλας μου έδωσε αφορμή να αναφερθώ, πριν ξεκινήσω στα ζητήματα του νομοσχεδίου, σε διαδικαστικά ζητήματα και ιδιαίτερα ζητήματα Κανονισμού. Νομίζω ότι είναι επίκαιρη στιγμή να τεθούν.

Έρχεται ένα νομοσχέδιο, το οποίο στο πρώτο κεφάλαιό του αφορά κύρωση σύμβασης κατά το άρθρο 28 του Συντάγματος, δηλαδή νομοσχέδιο, για το οποίο δεν επιτρέπεται η διευρυμένη συζήτηση παρά μόνο η υπερψήφιση ή αν υπάρχουν αντιρρήσεις η αιτιολόγηση των αντιρρήσεων. Είναι διεθνής συνθήκη που κυρώνει η χώρα. Το δεύτερο κεφάλαιο αφορά ευρωπαϊκή οδηγία, που είναι χωρίς συνήθως ευρύτερη συζήτηση, και το τρίτο διατάξεις.

Γεννώνται, λοιπόν, αυτομάτως τα ερωτήματα: Έρχεται διεθνής σύμβαση προς κύρωση. Θα πρέπει να ακολουθείται και από άλλες διατάξεις ή θα πρέπει να μένουμε αυστηρά στη συνταγματική ρύθμιση, όπως εξειδικεύεται στον Κανονισμό, δηλαδή ότι συζητούμε αυτοτελές νομοσχέδιο μέχρι του τελευταίου άρθρου της σύμβασης και τα άλλα αποτελούν άλλο νομοσχέδιο;

Δυστυχώς, δεν είναι το μόνο που θέλω να επισημάνω. Θέλω να επισημάνω και ζητήματα ακόμα τροπολογιών. Ίσως έχω γίνει κουραστικός στην Αίθουσα, αλλά επανέρχομαι.

Θα πω και τούτο: Έρχονται τροπολογίες, οι οποίες είναι άσχετες, έρχονται τροπολογίες, οι οποίες είναι της τελευταίας στιγμής και για τις οποίες η Βουλή δεν έχει τη δυνατότητα να τοποθετηθεί. Προ ολίγων λεπτών έλαβα γνώση μιας τροπολογίας, που κατετέθη προ ολίγων ωρών, για θέματα ΟΑΕΔ. Αφορά προγράμματα, που θα ασκήσουν νέοι στον ΟΑΕΔ και αφορά και διορισμούς τριακοσίων εξήντα θέσεων στον ΟΑΕΔ.

Η τροπολογία αυτή τι σχέση έχει με το έγκλημα στον κυβερνοχώρο; Τι σχέση έχει με ποινικές διατάξεις; Τι σχέση έχει με οδηγία της Ευρωπαϊκής Ένωσης για το ηλεκτρονικό έγκλημα;

Θέλω να πω τούτο γι’ αυτό το κομμάτι και θα τελειώσω. Έχουμε, λοιπόν, αυτή τη στιγμή προφανώς μια συμφωνία κυρίων μεταξύ των Υπουργών. Ο επισπεύδων Υπουργός δέχεται τροπολογίες άλλων σε άσχετο νομοσχέδιο και προφανώς ο Υπουργός, που εισαγάγει την άσχετη στο νομοσχέδιο τροπολογία, οφείλει την ανταπόδοση σε επόμενο δικό του νομοσχέδιο, στον Υπουργό που την αποδέχθηκε.

Δεν προάγουμε ούτε τη νομοθεσία, δεν προάγουμε ούτε τη δυνατότητα δημιουργίας συναινετικού κλίματος μέσα στην Αίθουσα της Βουλής και για κρίσιμες ακόμα διατάξεις.

Όμως, ας πάμε στο νομοσχέδιο, αυτό το οποίο μας απασχολεί. Εμείς έχουμε εκδηλώσει και από την επιτροπή ότι θα ψηφίσουμε επί της αρχής για τον λόγο ότι έστω και καθυστερημένα είναι μια διεθνής υποχρέωση της χώρας, η οποία συμπληρώνεται από την οδηγία της Ευρωπαϊκής Ένωσης και θεωρούμε ότι και οι συναφείς διατάξεις, οι οποίες αφορούν την τροποποίηση του Ποινικού Κώδικα, αποτελούν ένα ενιαίο πλέον σύνολο και δεν μπορεί να μείνει αρρύθμιστη η εγκληματικότητα, το ηλεκτρονικό έγκλημα και ιδιαίτερα το διασυνοριακό, στο οποίο πολλές φορές οι εγκληματούντες έχουν δημιουργήσει πλέον προηγμένη τεχνολογία και ασθμαίνουν πολλές φορές το κράτος και οι δυνάμεις εκείνες, οι οποίες έχουν την εξουσία για την προστασία και την επιβολή του νόμου, ακολουθούν και τις περισσότερες φορές λαχανιάζουν χωρίς να μπορούν να προλάβουν. Όμως, χρειάζεται έστω και με αυτήν τη μορφή και με αυτήν την καθυστέρηση να υπάρχει η νομοθεσία.

Έχουμε ζητήματα, όμως, από τον ίδιο το νόμο. Ποια είναι τα ειδικότερα ζητήματα τα οποία τίθενται, ως εκτελεστικά; Πράγματι, με το δεύτερο άρθρο για τις ποινικές διατάξεις συμφωνούμε, διότι, δεν μπορεί, θα πρέπει και ο Ποινικός Κώδικας ο οποίος ισχύει στην Ελλάδα από το 1950, να συμπληρωθεί με τις αντίστοιχες διατάξεις, τις οποίες εισάγει ο Υπουργός Δικαιοσύνης: Παρακώλυση λειτουργίας πληροφοριακών συστημάτων, προσέλκυση παιδιών για γενετήσιους λόγους, παράνομη πρόσβαση. Όλα αυτά είναι θετικά. Όμως, θα πρέπει να αντιμετωπιστούν κάποια στιγμή και στην τροποποίηση ή στη νέα σύνταξη του Ποινικού Κώδικα. Θα τα δούμε στη διαδρομή.

Συμφωνούμε και για τα θέματα άρσεως του απορρήτου. Βέβαια, έθεσα ένα θέμα εχθές και νομίζω ακόμα ότι θα πρέπει να δοθούν διευκρινίσεις σε σχέση με το άρθρο 4, όπου ορθώς ο Υπουργός -και το αποδέχομαι- καθόρισε ως αρμόδιον για τις κυρώσεις τον πρόεδρο της ΑΔΑΕ. Δεν είναι απολύτως συναφές το αντικείμενο, αλλά εν πάση περιπτώσει θα θεωρήσουμε ότι έχει περισσότερες εγγυήσεις ανεξαρτησίας η αρχή, ούτως ώστε να είναι και πλέον αντικειμενική, μη υποκείμενη ενδεχόμενα σε πιέσεις ή άλλες παρεμβάσεις.

Επειδή ετέθη και από τον κ. Παπαθεοδώρου το θεωρητικό πλέον ζήτημα: Έχουν ποινική ευθύνη τα νομικά πρόσωπα ή έμμεση μέσω των Διοικητικών Συμβουλίων; Εμείς πιστεύουμε ότι έχουν τα φυσικά πρόσωπα.

Είχα ζητήσει –και νομίζω ότι θα πρέπει να γίνει δεκτόν- να διευκρινιστεί ότι η ευθύνη νομικών προσώπων, τουλάχιστον για το ελληνικό δικαιικό σύστημα, όπου δεν αναγνωρίζεται ευθύνη νομικών προσώπων από τον Ποινικό Κώδικα, αφορά διοικητικές κυρώσεις -αμιγώς διοικητικές κυρώσεις-, ούτως ώστε να μην μένει η εντύπωση σε εκείνους που δεν έχουν ιδιαίτερη ενασχόληση με το αντικείμενο, ότι τιμωρούνται ποινικά τα νομικά πρόσωπα.

Παράλληλα, επειδή εγείρονται πολλές φορές ζητήματα αστικής ευθύνης αποζημιώσεων από το κυβερνοέγκλημα, πρέπει να κηρυχθούν με ρητή διάταξη του νόμου τα νομικά πρόσωπα, των οποίων τα μέλη των διοικητικών συμβουλίων, οι προστηθέντες, οι εντολοδόχοι, οι όποιοι ενεργούν στο όνομά τους, αστικώς υπεύθυνα, γιατί γνωρίζει καλύτερα ο Υπουργός από εμένα την έννοια της πολιτικής αγωγής, τη δυνατότητα του ποινικού δικαστηρίου να ελέγχει και να αποφασίζει και επί πολιτικών αξιώσεων πολλές φορές.

Νομίζω, λοιπόν, ότι χρειαζόμαστε στο άρθρο 4 μία ρητή συμπλήρωση ότι το νομικό πρόσωπο υπέχει ευθύνη με διοικητικά πρόστιμα για την εγκληματική του πράξη, ενώ υπέχει την ιδιότητα του αστικώς υπευθύνου στο ποινικό δικαστήριο. Ας δώσουμε και αυτή τη βοήθεια σε εκείνους, οι οποίοι θίγονται.

Για τα άρθρα 5, 6 και 7 δεν χρειάζεται να γίνει καμμία συζήτηση. Ακολουθούν τη σύμβαση και την οδηγία. Ορίζονται οι αρμόδιες αρχές. Δεν μπορεί να έχει κανείς -λογικά τουλάχιστον- καμμία αντίρρηση.

Έχω αντιρρήσεις, όμως -και τις έχω εκφράσει- για τα άρθρα 8 και 9: Παραγραφή υπό όρους και παύση ποινικής δίωξης και παραγραφή υπό όρους ανεκτέλεστων ποινών μέχρι έξι μήνες.

Έχω ζητήσει -θα γίνω κουραστικός, θα το επαναλάβω και σήμερα- να ορισθούν ποιες είναι οι παραβάσεις, οι οποίες επισύρουν τις χαμηλές αυτές ποινές σήμερα. Με το ποινικό μας σύστημα η ποινή των δύο ετών δεν λαμβάνεται υπ’ όψιν ούτε από τους παραβάτες, τους εγκληματούντες. Διότι είτε υποχρεωτικά θα ανασταλεί, αν δεν έχει προηγούμενο μητρώο ή αν έχει, θα μετατραπεί σε χρηματική. Μάλιστα, λόγω της οικονομικής κρίσης, γνωρίζουμε και εμείς ότι τα δικαστήρια αναγνωρίζουν την οικονομική δυσκολία ακόμα και των παραβατών και η ημερήσια μετατροπή είναι πολύ χαμηλή.

Νομίζουμε, λοιπόν, ότι δεν έχει αξία να διατηρηθούν ως αξιόποινες οι πράξεις, οι οποίες επανειλημμένα έρχονται και παραγράφονται.

Θυμίζω τον ν.1240/1982. Ήταν ένα πρωτοφανές νομοθέτημα για εκείνη την εποχή, όταν, αγαπητοί συνάδελφοι, η μετατροπή της ποινής στην αρχή ήταν μέχρι έξι μήνες και αργότερα έγινε στον ένα χρόνο. Πήγαιναν φυλακή και πολλοί σωφρονίζονταν.

Λοιπόν, θα πρέπει να αποποινικοποιηθούν αυτές οι πράξεις, να μετατραπούν σε χρηματικά πρόστιμα, να βρούμε τους αρμόδιους οι οποίοι θα κάνουν την έκθεση βεβαίωσης παράβασης και θα καταλογίζουν, να πηγαίνει στο δημόσιο ταμείο, να εισπράττεται, να αισθάνεται το ρίγος ο παραβάτης ότι θα πληρώσει, αν τελέσει πράξη.

Ενώ τώρα τι γίνεται; Με την παραγραφή υπό όρους τα βάζουμε στο αρχείο. Δεν έχουμε καμμία τιμωρία σε εκείνους που δεν έχουν δικαστεί ακόμα. Είναι γνωστές οι εκατοντάδες χιλιάδες εκκρεμών υποθέσεων στα ποινικά δικαστήρια, ιδιαίτερα των μεγάλων πόλεων. Θα τις βάλουμε στο αρχείο και θα πούμε: «Ναι, ξέρεις, άμα ξαναεγκληματίσει θα τις ανασύρει ο εισαγγελέας».

Δεν έχει ανασυρθεί ποτέ καμμία διαχρονικά με όλους τους νόμους που ίσχυσαν κι αυτό μου το απήντησε στην επιτροπή σε ερώτησή μου ευθεία, ο Γενικός Γραμματέας της Ενώσεως Δικαστών και Εισαγγελέων. Ουδεμία ανάσυρση δικογραφίας έγινε ποτέ, έστω κι αν κρίθηκε για την ίδια πράξη και καταδικάστηκε το ίδιο φυσικό πρόσωπο. Δεν υπάρχει λειτουργία και δυνατότητα να ανασύρονται.

Κοροϊδεύουμε τον εαυτό μας, διότι θέλουμε να αποσυμφορήσουμε κατ’ αυτόν τον τρόπο τα δικαστήρια και λέμε ότι ο εγκληματίας θα τιμωρηθεί και για την προηγούμενη σωρευτικά. Δεν υπάρχει δυνατότητα ούτε συσχετισμού καν. Αυτά είναι δεδομένα όσο κι αν έχουμε φτάσει στην ηλεκτρονική εποχή, όσο ακόμη κι αν έχουμε φτάσει, κυρίες και κύριοι συνάδελφοι, σε υψηλό επίπεδο τεχνογνωσίας. Είναι προφάσεις εν αμαρτία.

Λοιπόν, ή αποποινικοποιούμε τις πράξεις οι οποίες σήμερα θεωρούνται ότι παραγράφονται και τις μεταφέρουμε σε διοικητικά πρόστιμα και παύουμε να κοροϊδεύουμε εαυτούς και αλλήλους, διαφορετικά εμείς δεν μπορούμε να ψηφίσουμε ανάλογες διατάξεις για τις οποίες και του χρόνου, κύριε Υπουργέ, αν συνεχιστεί, θα είστε υποχρεωμένος να τις επαναφέρετε -σε έξι μήνες, σε ένα χρόνο;- μετά την απεργία των δικηγόρων, η οποία εύλογα κράτησε το μεγάλο διάστημα για τα φορολογικά και τα ασφαλιστικά τους θέματα. Είμαι σίγουρος ότι σε έξι μήνες θα αναγκαστεί το Υπουργείο Δικαιοσύνης να ξαναπαραγράψει αυτές τις μικρές παραβατικότητες.

Πάω παρακάτω στα άρθρα 10 και 11. Δεν το συζητώ ότι ως προς το 10 θα πρέπει να σταθούμε και να το δούμε. Αλλά η Εθνική Σχολή Δικαστικών Λειτουργών πρέπει να έχει ένα υψηλό κύρος, πρέπει να βγάζει δικαστές, όχι μόνο αναγνώστες του νόμου, όχι μόνο εφαρμοστές του νόμου, αλλά και κοινωνικά εντεταγμένους να αποτελούν τη ζώσα φωνή της κοινωνίας. Η απόδοση δικαιοσύνης δεν πρέπει να είναι μηχανιστική με την έννοια: μείζονα πρόταση ο νόμος, ελάσσονα πρόταση τα πραγματικά περιστατικά, όσο και σε όποια έκταση προέκυψαν, όπως παρουσιάστηκαν στο δικαστήριο.

Συμπέρασμα, το διά ταύτα: Η απόδοση δικαιοσύνης είναι μια πάρα πολύ σοβαρή υπόθεση. Οι Έλληνες δικαστές έχουν το επίπεδο να τη διατηρήσουν σε υψηλό βαθμό, όπως πλέον έχουμε πει ότι η μόνη καταφυγή είναι στη δικαιοσύνη πολλές φορές. Δεν απομένει τίποτα άλλο, αλλά δώστε τους με τις ρυθμίσεις για τη σχολή δικαστών και τα εφόδια για να προχωρήσουν.

Βεβαίως, για τα ζητήματα του άρθρου 11 που γίνονται και οι αρχαιρεσίες σε δύο μήνες και παρεμβαίνουμε με τροποποιήσεις στον Κώδικα Καταστάσεως των Δικαστικών Λειτουργών, με κίνδυνο παρεμβάσεων και στο αποτέλεσμα ακόμα κατ’ αυτόν τον τρόπο, εμείς δεν μπορούμε να το ψηφίσουμε αυτό το άρθρο, γιατί θεωρούμε ότι ανεξάρτητα αν υπάρχει σκέψη, δημιουργεί τις προϋποθέσεις σκέψεων, ούτως ώστε κατ’ ανάγκην θα φτάσουμε στις παρεμβάσεις και στις αρχαιρεσίες των δικαστών, αφού έχουμε πλέον ένα νομοθετικό πλαίσιο δύο μήνες πριν, που δημιουργεί τις προϋποθέσεις να μπορούμε να φωνάξουμε τον Γιάννη ή τον Κώστα να συνεννοηθούμε. Και στο κάτω-κάτω και οι δικαστές άνθρωποι είναι. Κι αυτοί θέλουν να έχουν την ισχύ στα μεγάλα δικαστήρια και δεν νομίζω ότι τους βοηθάμε έτσι ή ότι συνεισφέρουμε στη διατήρηση υψηλού βαθμού ανεξαρτησίας.

Για το άρθρο 12, ναι, να συσταθούν οι επιτροπές, να γίνει η κωδικοποίηση. Θα τα δούμε αυτά στη διαδρομή. Το τι σημαίνει κωδικοποίηση, βέβαια, εμπειρικά θα σας πω ότι μπορεί να κρατάει χρόνια ή μπορεί να γίνεται και σύντομα με ηλεκτρονική μορφή πλέον από μια τράπεζα νομικών πληροφοριών.

Έχω πει για το ΕΣΠΑ, πώς κατασπαταλήθηκε για κωδικοποιήσεις διαφόρων τομέων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, εάν μου επιτρέπετε, θα κάνω χρήση της δευτερολογίας μου.

Με την παράταση ρυθμίσεων του ν.4322, που περιέχεται στο άρθρο 15 είμαι κάθετα αντίθετος και έχω εξηγήσει το γιατί. Δεν συνεισφέρει στην αντεγκληματική πολιτική. Βλέπουμε ότι ενώ ο προηγούμενος νόμος του 2015, ο οποίος προέβλεπε αποσυμφόρηση των φυλακών, έρχεται μέσα σε έναν χρόνο η ανάγκη να παραταθεί και μάλιστα για δύο χρόνια, δηλαδή να περιλάβει ακόμα και περιπτώσεις, που η ποινή βρίσκεται στο στάδιο εκτελέσεως και δεν έχουν επιτευχθεί τα αποτελέσματα του ποινικού σωφρονισμού.

Και θα ανοίξουμε τις πόρτες από τις φυλακές να ελευθερώσουμε μεγάλο αριθμό κρατουμένων, στο όνομα της αποσυμφόρησης, γιατί το ελληνικό κράτος δείχνει συνεχώς αβελτηρία στην αντιμετώπιση του ζητήματος της λειτουργίας των φυλακών και το μόνο που κάνει είναι να ελευθερώνει.

Ε, όχι! Εμείς δεν μπορούμε να το πούμε αυτό. Έθεσα ένα ζήτημα στην επιτροπή δύο φορές, το ζήτημα του φόβου της κοινωνίας. Είτε θέλετε είτε όχι, η μεγάλη εγκληματικότητα στην Ελλάδα προέρχεται από αλλοδαπούς πλέον, οι οποίοι πολλές φορές, θα το πω ευθέως, εισάγονται για να εγκληματήσουν με τη μορφή ληστειών, κλοπών κ.λπ..

Το λέω υπεύθυνα ότι εισάγονται, κύριε Υπουργέ. Εισάγονται ολόκληρα χωριά –δεν θέλω να ονομάσω τις χώρες- για να εγκληματήσουν!

Αυτό δεν μπορεί να γίνεται. Δεν μπορούμε να τους βγάζουμε στα τέσσερα χρόνια, όταν έχουμε μια ποινή δέκα ετών. Διότι, αφού στο σωφρονιστικό σύστημα έχει αποτύχει, δεν έχει τη δυνατότητα σωφρονισμού, δεν μπορούμε να τους βγάζουμε και να μπαίνουν από άλλες πόρτες στην Ελλάδα και να συνεχίζουν αυτή τη «λαμπρή» δραστηριότητά τους.

Η κοινωνία φοβάται αυτή τη διάταξη και θα το πω ευθέως! Φοβάται γιατί έρχεται πλέον σε μια σύγκρουση, που είναι και σύγκρουση δικαιωμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου λίγο χρόνο ακόμα.

Οι πολίτες, που έχουν γίνει θύματα βίας υπολογίζουν τις μέρες αποφυλάκισης εκείνων, οι οποίοι έχουν εγκληματήσει σε βάρος τους. Λοιπόν, αυτό θα κάνουμε στο όνομα των ατομικών δικαιωμάτων ή των καταδικών από το Ευρωπαϊκό Συμβούλιο Ατομικών Δικαιωμάτων;

Θα βρούμε, εάν θέλετε, άλλες λύσεις, αλλά όχι αυτό που γίνεται. Αποτελεί αίσχος και προσβολή της δικαιοσύνης, όταν επιβάλλει ποινές με αυτόν τον τρόπο. Κατά την άποψή μου, μάλιστα, είναι και αντισυνταγματική η επέμβαση στον νόμο, διότι η απαγγελία ποινής είναι απόδοση δικαιοσύνης, είναι δικαστική απόφαση, για την οποία δεν ξέρω εάν μπορούν η Κυβέρνηση και η Βουλή να επεμβαίνουν. Θα το εξετάσω.

Τέλος, για να μην καταχραστώ τον χρόνο, η εξουσιοδοτική διάταξη για την προστασία μαρτύρων είπα και χθες ότι είναι τόσο αόριστη, που το θέμα της προστασίας μαρτύρων έχει γίνει μια «καλή δουλίτσα»! Σταματώ εκεί, δεν εξηγώ γιατί το λέω.

Το τελευταίο και τραγικό είναι η παροχή ασυλίας σε εμπειρογνώμονες, την οποία βέβαια δεν πρέπει να έχουν, διότι θα έχουν τη διαχείριση ολόκληρης της δημόσιας περιουσίας, με το λεγόμενο υπερταμείο. Και θα τους παράσχουμε ασυλία με ποιο κριτήριο; Με το εάν πληρούν τα εξωτερικά στοιχεία νομιμότητας; Τα εσωτερικά στοιχεία νομιμότητας ποιος θα τα ελέγχει; Πρέπει να τα ελέγχουν και τα ποινικά δικαστήρια.

Μάλιστα, η Επιστημονική Υπηρεσία της Βουλής, την οποία όλοι παρακολουθούμε και όλοι σεβόμαστε τις γνωμοδοτήσεις της αναφέρει ότι η απόφαση του Ελεγκτικού Συνεδρίου, η οποία θα αποτελεί τεκμήριο νομιμότητας είναι μαχητό τεκμήριο. Αυτό συμβαίνει γιατί δεν εξετάζει το Εκλεκτικό Συνέδριο τον δόλο, την αμέλεια και τον βαθμό της, παρά μόνο την τήρηση των δημοσιονομικών διατάξεων. Επομένως, δεν μπορεί να παράξει δεδικασμένο για την τέλεση ή μη πράξης αστικού ή ποινικού ενδιαφέροντος.

Νομίζουμε, λοιπόν, ότι αυτό το σημείο ανοίγει τον ασκό του Αιόλου για ασυλία και σε σειρά άλλων πράξεων, οι οποίες θα έρθουν αύριο-μεθαύριο και για τις τράπεζες και για πολλά άλλα πράγματα και με το περίγραμμα των εξωτερικών στοιχείων νομιμότητας θα μπορεί να γίνει ένα μεγάλο γλέντι.

Κύριε Πρόεδρε ευχαριστώ ιδιαίτερα για την ανοχή σας και τους συναδέλφους για την προσοχή τους.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ, κύριε Καρρά.

Έχει ζητήσει τον λόγο η κ. Κεραμέως.

**ΝΙΚΗ ΚΕΡΑΜΕΩΣ:** Όχι, ακόμα κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Αν από τους Κοινοβουλευτικούς Εκπροσώπους δεν θέλει κανένας τον λόγο, πάμε κατ’ ανάγκην στους ομιλητές.

Τον λόγο έχει για επτά λεπτά ο κ. Τζαμακλής Χαρίλαος, Βουλευτής του ΣΥΡΙΖΑ

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από πολυετή αδράνεια της ελληνικής πολιτείας, συζητάμε σήμερα το νομοσχέδιο για την κύρωση της σύμβασης για το κυβερνοέγκλημα, αλλά και για τη μεταφορά της οδηγίας 2013/40 για τις επιθέσεις κατά συστημάτων πληροφοριών.

Η σύμβαση για το έγκλημα στον κυβερνοχώρο ήταν ένα πρωτοποριακό κείμενο για την εποχή του, το 2001. Κύρια επιδίωξή του είναι η θέσπιση κανόνων δικαίου, με σκοπό την αντιμετώπιση της εγκληματικότητας στο διαδίκτυο. Καθιερώνει την υποχρέωση εναρμόνισης των ελληνικών νομοθεσιών σε θέματα εγκλημάτων στον κυβερνοχώρο. Η κύρωσή της σήμερα από την ελληνική Βουλή συνιστά μια πρωτοβουλία υψηλής σπουδαιότητας, δεδομένης της εξάπλωσης του διαδικτύου και των κινδύνων που επιφυλάσσει σε πολίτες, καταναλωτές και ευάλωτες ομάδες, όπως τα παιδιά.

Ο «θαυμαστός νέος κόσμος» του διαδικτύου είναι από καιρό εδώ. Το διαδίκτυο είναι πλέον στη ζωή όλων μας, από τις παιδικές ηλικίες μέχρι και τους πιο ηλικιωμένους, που έχουν καταφέρει να εξοικειωθούν, στην ιδιωτική και στη δημόσια σφαίρα, αλλά και στον επαγγελματικό στίβο της μεγάλης πλειοψηφία των πολιτών.

Η εσωτερική έννομη τάξη ωστόσο εμφάνιζε ένα έλλειμμα προστασίας απέναντι στο συγκεκριμένο πεδίο εγκληματικότητας. Στο ελληνικό δίκαιο τα κυβερνοεγκλήματα τιμωρούνται μέχρι και σήμερα κατά βάση με τις διατάξεις του ν.1805/1988, ο οποίος είχε εισάγει στα άρθρα 370Β, 370Γ, 386Α του Ποινικού Κώδικα τα εγκλήματα που διαπράττονται με ηλεκτρονικούς υπολογιστές, εφόσον βέβαια τέτοια αδικήματα διαπράττονται on line, κατά το ελληνικότερον.

Στην ελληνική νομοθεσία δεν υπάρχει νόμος που να αναφέρεται αποκλειστικά στο κυβερνοέγκλημα. Το κυβερνοέγκλημα όμως φέρει ιδιαίτερα χαρακτηριστικά που καθιστούν την ποινική του δίωξη δυσχερή:

Πρώτο χαρακτηριστικό η ταχύτητα. Η διάπραξη των σχετικών πράξεων λαμβάνει χώρα σε ελάχιστο χρόνο και συχνά δεν γίνεται αντιληπτή από το θύμα.

Δεύτερο χαρακτηριστικό η ευκολία. Η διάπραξη των σχετικών πράξεων είναι εύκολη και γίνεται από τον ηλεκτρονικό υπολογιστή και τον οικείο χώρο του δράστη.

Τρίτο χαρακτηριστικό η ανωνυμία. Η διάπραξη κυβερνοεγκλημάτων εκμεταλλεύεται τη σχετική ανωνυμία, που προσφέρουν ορισμένες τεχνολογικές υποδομές του διαδικτύου.

Τέταρτο χαρακτηριστικό ο διασυνοριακός χαρακτήρας. Οι προπαρασκευαστικές ενέργειες, οι πράξεις και τα αποτελέσματα του κυβερνοεγκλήματος συνήθως λαμβάνουν χώρα ταυτοχρόνως σε πολλές δικαιδοσίες.

Πέμπτο χαρακτηριστικό η δυσχέρεια στη διερεύνηση των εγκλημάτων αυτών.

Έκτο χαρακτηριστικό η έλλειψη επαρκούς καταγραφής. Το μέγεθος των τελουμένων κυβερνοεγκλημάτων είναι δυσανάλογα μεγαλύτερο των καταγραφόμενων περιστατικών.

Κύριο χαρακτηριστικό της διεθνούς αυτής σύμβασης που θα ενισχύσει σημαντικά την προστασία από το κυβερνοέγκλημα είναι η υποχρέωση που αναλαμβάνουν τα κράτη-μέλη να ποινικοποιήσουν συγκεκριμένη συμπεριφορά στο διαδίκτυο, όπως είναι η διανομή πορνογραφικού υλικού στο ίντερνετ, η εμπλοκή του ενηλίκου σε ερωτική επαφή με τη χρήση του διαδικτύου, η αντιγραφή χωρίς δικαίωμα πνευματικής ιδιοκτησίας.

Επιπλέον, η σύμβαση στοχεύει, πρώτον, στη συμπλήρωση των δικονομικών διατάξεων που ισχύουν στα συμβαλλόμενα μέρη, προκειμένου να βελτιωθεί η δυνατότητα των δικαστικών και αστυνομικών αρχών να διεξάγουν τις έρευνές τους σε πραγματικό χρόνο, ώστε να συλλέγουν τα απαραίτητα αποδεικτικά στοιχεία στα γεωγραφικά όρια της εθνικής επικράτειας διάπραξης πριν τα στοιχεία αυτά χαθούν και, δεύτερον, στην προσαρμογή των κανόνων που περιγράφονται στις συμβάσεις του Συμβουλίου της Ευρώπης σχετικά με την έκδοση και τη δικαστική συνδρομή.

Ειδικότερα σημειώνεται ότι τιμωρούνται οι κάθε είδους παρεμβολές σε δεδομένα και συστήματα υπολογιστή, hackers, κλοπές δεδομένων κ.λπ. και τα διενεργούμενα μέσω συστημάτων ηλεκτρονικών υπολογιστών αδικήματα. Ιδιαίτερα αυστηρή αντιμετώπιση γίνεται στα μέσω του διαδικτύου τελούμενα αδικήματα παιδικής πορνογραφίας.

Το τελευταίο είναι πολύ σημαντικό, δεδομένου ότι η γενετήσια εκμετάλλευση και η κακοποίηση των παιδιών έχουν αυξηθεί σε ανησυχητικές διαστάσεις, τόσο σε εθνικό όσο και διεθνές επίπεδο, εξαιτίας της αυξανόμενης χρήσης από τα παιδιά των ηλεκτρονικών υπολογιστών. Οι εμπλεκόμενοι στο θέμα παράνομοι εκμεταλλεύονται τη διαφορά νομοθεσίας από κράτος σε κράτος, την οποία προσπαθεί η παρούσα οδηγία να εξαλείψει.

Τέλος, με το νομοσχέδιο που συζητάμε σήμερα, ενισχύεται περαιτέρω η ποινική προστασία έναντι της παιδικής πορνογραφίας μέσω της τροποποίησης της υφιστάμενης διάταξης στο άρθρο 348Α' του Ποινικού Κώδικα. Περαιτέρω με τις ρυθμίσεις του σχεδίου σε συνδυασμό με εκείνες για το απόρρητο των επικοινωνιών, που ταυτόχρονα προωθεί το Υπουργείο Δικαιοσύνης, θα διασφαλιστεί κατά τον καλύτερο δυνατό τρόπο κάθε πολίτης από αδικήματα και επιθέσεις στην προσωπικότητά του που γίνονται μέσω των σύγχρονων ηλεκτρονικών συστημάτων.

Αναμφισβήτητα η κύρωση που συζητάμε σήμερα κάνει πραγματικότητα την εφαρμογή ενός βελτιωμένου επιπέδου προστασίας στον κυβερνοχώρο. Αποτελεί μια μεγάλη επιτυχία και ένα ισχυρό ελληνικό «ναι» μετά το ευρωπαϊκό «ναι» στην ενίσχυση της ασφάλειας της κοινωνίας της πληροφορίας και της προστασίας των πολιτών στη σημερινή ψηφιακή εποχή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το Συμβούλιο της Ευρωπαϊκής Ένωσης έχει ζητήσει από τα κράτη-μέλη να κυρώσουν και να εφαρμόσουν πλήρως τη Σύμβαση της 23ης Νοεμβρίου 2001 για το έγκλημα στον κυβερνοχώρο, από τις 4 Σεπτεμβρίου 2015.

Έχουν ζητήσει να μεταφέρουν «αμελλητί» –αυτό το επίρρημα χρησιμοποιούν- στο εσωτερικό τους δίκαιο την οδηγία 2014/41 της Ευρωπαϊκής Ένωσης για την εντολή έρευνας σε ποινικές υποθέσεις, να διασφαλίσουν επαρκή δυναμικότητα και να διεκπεραιώσουν αιτήσεις αμοιβαίας δικαστικής συνδρομής που συνδέονται με έρευνες στον κυβερνοχώρο. Τέλος, να διευκολύνουν την ανταλλαγή πληροφοριών για να επιταχύνουν τις διαδικασίες της αμοιβαίας δικαστικής συνδρομής.

Συνεπώς, καλώς έρχεται η σύμβαση αυτή καθαυτή κατά το κύριο μέρος της για την κύρωσή της, ώστε να ενσωματωθεί στην ελληνική έννομη τάξη, γιατί η σύμβαση αυτή θέλει να προστατέψει έννομα αγαθά που παραβιάζονται, τα οποία είναι μεγάλης αξίας για την ολοκλήρωση της Ευρωπαϊκής Ένωσης, την ευρωπαϊκή ολοκλήρωση.

Οι αρχές αυτές, όπως αναφέρεται, είναι η αρχή της εμπιστευτικότητας, της διαθεσιμότητας και της ακεραιότητας των πληροφοριών. Σχηματοποιούνται δε τα εγκλήματα λόγω της ατέλειας των διατάξεων του Ποινικού Κώδικα, στα άρθρα 370Β’ και 370Γ’ σε τρεις κατηγορίες.

Είναι τα εγκλήματα μέσω του ηλεκτρονικού υπολογιστή, που συμπληρώνουν τα άρθρα που σας ανέφερα, τα εγκλήματα που σχετίζονται με το περιεχόμενο των ψηφιακών δεδομένων και τα εγκλήματα που έχουν σχέση με την επίθεση εναντίον των συστημάτων των πληροφοριών.

Άρα, λοιπόν, για να είναι επιτρεπτή η άρση του απορρήτου, προστέθηκαν τα συγκεκριμένα άρθρα στον Ποινικό Κώδικα και μάλιστα τιμωρούνται επιπλέον και ορθώς νομίζω και οι προπαρασκευαστικές πράξεις.

Πάμε τώρα στα άρθρα. Το άρθρο 4 αναφέρεται στις διοικητικές κυρώσεις σε νομικά πρόσωπα, όταν τα όργανα του νομικού προσώπου διαπράττουν πράξεις του νόμου αυτού. Μας απασχόλησε πολύ γιατί παρόμοια διάταξη είχε περάσει και στο νομοθέτημα για τον ρατσισμό.

Τότε η ευρωπαϊκή οδηγία προέβλεπε ότι πρέπει να τιμωρούνται και τα όργανα των νομικών προσώπων τα οποία τα εκπροσωπούν κατά το καταστατικό και συνεπώς πρέπει να τιμωρούνται, αν τα όργανα αυτά προβαίνουν σε ρατσιστικές ενέργειες. Συνεπώς δεν είναι άγνωστη διάταξη. Θα δείτε μια διαφορά.

Τι μας απασχόλησε τότε; Μας απασχολούσε η μορφή και ο χαρακτήρας των κυρώσεων που θα επιβάλει ο Υπουργός Δικαιοσύνης. Πράγματι, με τη διάταξη αυτή –αναφέρομαι στο ν.4285/2014 κατά του ρατσισμού- δεν υπήρχε ανεξάρτητη αρχή που να εμπλέκεται και συνεπώς δόθηκε η αρμοδιότητα στον Υπουργό Δικαιοσύνης.

Αποτέλεσε, λοιπόν, έναv προβληματισμό αυτή. Αν, δηλαδή, η ποινή που υποβάλλεται στα νομικά πρόσωπα μπορεί να την υποβάλει ο Υπουργός, όπως είπε και ο κ. Τζαβάρας προηγουμένως –είπε για μια σύγχυση των αρμοδιοτήτων- αλλά και ο κ. Καρράς, γιατί παράλληλα και διαγιγνώσκει την ποινή ο Υπουργός και την επιβάλλει. Πληροφορούμαι ότι ο Υπουργός θα καταθέσει νομοτεχνική βελτίωση, οπότε δίδεται αυτό στην ΕΔΕ. Ευπρόσδεκτο είναι και αναμένουμε να δούμε την νομοτεχνική βελτίωση.

Στο άρθρο 8 για την εξάλειψη του αξιοποίνου και την παύση των ποινικών διώξεων για πταίσματα και πλημμελήματα που έχουν τελεστεί μέχρι 31 Μαρτίου του 2016, όταν απειλεί ποινή φυλάκισης έως δύο έτη. Τέτοιες διατάξεις ο νομοθέτης τις έχει περάσει κατά καιρούς. Εδώ και οκτώ χρόνια περνάει για την αποσυμφόρηση των εισαγγελιών κυρίως, διότι εκεί εκκρεμούν οι υποθέσεις αυτές. Αλλά τότε προβλέπαμε, κύριε Υπουργέ, μέχρι ένα έτος. Δεν μπορώ να εξηγήσω σήμερα τι είναι αυτό που σας έκανε να ανεβάσετε το όριο και να παραγράφονται και τα αδικήματα μέχρι και να εξαλείφεται το αξιόποινο και για τα δύο χρόνια. Είχαμε πει στην επιτροπή, αν μπορούσατε να έχουμε στατιστικά στοιχεία, για να μπορέσουμε να εκτιμήσουμε.

Για το θέμα της μη εκτέλεσης ποινών έως έξι μήνες, πράγματι ο Έλληνας νομοθέτης, όπως και πολλοί άλλοι νομοθέτες άλλων χωρών προβλέπει αυτή την ποινή. Συνεπώς εν όψει και ότι και ο ομιλών την είχε επαναφέρει δεν θα μπορούσα να πω τίποτα περισσότερο. Είναι μια διάταξη, η οποία επαναλαμβάνεται από πολλούς προκατόχους μας.

Στο άρθρο 10, για τη Σχολή Δικαστών πληροφορούμαι ότι με τη νομοτεχνική βελτίωση η ξένη γλώσσα πάει στο 0,5. Ευπρόσδεκτο αυτό. Συνεπώς έγινε δεκτό το αίτημά μας και της Ενώσεως Δικαστικών στην επιτροπή.

Το άρθρο 11, το οποίο είναι και ένα πάρα πολύ βασικό άρθρο και δεν βλέπω να κάνετε καμμία τροποποίηση σε αυτό, ύστερα από αυτά που ακούστηκαν και από τους εισηγητές των κομμάτων, αλλά και από τις δικαστικές ενώσεις. Είναι αδιανόητο, κύριε Υπουργέ. Ενώ συστήνεται η επιτροπή, η οποία θα αναμορφώσει τον Κώδικα Δικαστικών Λειτουργών και τον Οργανισμό Δικαστηρίων, δεν μπορώ να αντιληφθώ τι χρειάζεται παραμονές εκλογών να τροποποιείτε δύο συγκεκριμένες διατάξεις. Είναι κάτι το οποίο το εντόπισαν και είχαν τις αντιρρήσεις τους και οι δικαστικές ενώσεις και το ενδιαφέρον τους μάλιστα εκδηλώνεται και σήμερα όταν παρακάλεσαν και παρευρίσκεται εδώ και ο Αντιπρόεδρος των δικαστικών ενώσεων, κ. Λυμπερόπουλος για να παρακολουθήσει αυτή την εξέλιξη, με την ελπίδα ότι θα φέρετε κάποια νομοτεχνική βελτίωση, ούτως ώστε να μην υπάρξουν αυτές οι παρεμβάσεις, οι οποίες γίνονται στον Οργανισμό Δικαστηρίων και όπως είπαν και άλλοι ομιλητές -και το λέω κι εγώ- θα είναι φωτογραφικές. Διότι, όσον αφορά την επανεκλογή είχαμε πει ότι αυτό δεν είναι σωστό να γίνεται παραμονές εκλογών. Για μένα δεν είναι σωστό. Να μη γίνεται ουδέποτε. Να μην υπάρξει τέτοια διάταξη. Διότι, αν δείτε την εισηγητική έκθεση όταν έγινε η διάταξη αυτή του Οργανισμού Δικαστηρίων, επί Υπουργίας Κουβελάκη, ο στόχος ήταν η απαγόρευση της επανεκλογής, για να αποφεύγονται οι ομαδοποιήσεις και -επιτρέψτε μου να πω- οι ρουσφετολογικές παροχές στους δικαστικούς λειτουργούς με την ελπίδα της επανεκλογής. Δεν μπορώ να καταλάβω τι έχει αυτή η διάταξη, πολύ περισσότερο που από τα δώδεκα ή δεκατρία δικαστήρια και εισαγγελίες που γίνονται εκλογές στην αυτοδιοίκηση, μόνο δύο έχουν δικαστικούς λειτουργούς, οι οποίοι έχουν το δικαίωμα της επανεκλογής γιατί άλλοι έχουν προαχθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω κύριε Πρόεδρε, δεν θα κάνω δευτερολογία, δεν έχω να πω πολλά. Ένα λεπτό μόνο.

Δεν μπορώ να καταλάβω και παρακαλώ δείτε τη διάταξη αυτήν και να την αποσύρετε. Βέβαια, οι πληροφορίες λένε ότι ίσως να μην είναι πρωτοβουλία δικιά σας, αλλά του Αναπληρωτή Υπουργού, αλλά αυτό είναι ένα άλλο ζήτημα. Πιστεύω ότι, αν ψηφιστεί, οι δύο δικαστές οι οποίοι έχουν αυτή την ευχέρεια να βάλουν υποψηφιότητα, σεβόμενοι το κύρος, την ανεξαρτησία της δικαιοσύνης, αλλά και το προσωπικό τους κύρος, δεν θα θέσουν υποψηφιότητα. Είμαι βέβαιος ότι θα στηρίξουν την αυτοδιοίκηση με αυτόν τον τρόπο.

Η δεύτερη παρέμβαση που κάνετε είναι ότι μεταθέτετε τους αναπληρωτές προϊσταμένους. Και αυτό δεν είναι σωστό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Διότι, υπάρχει περίπτωση, αν μετατεθούν με προαγωγή οι αναπληρωτές προϊστάμενοι, να γίνεται, σύμφωνα με τη διάταξη την οποία εισηγείστε, αναπληρωτής προϊστάμενος ο αρχαιότερος από αυτούς οι οποίοι δεν ήταν εκλόγιμοι. Μα, ο αρχαιότερος θα μπορεί να είναι αρχαιότερος του εκλεγέντος.

Άρα πρέπει να το δείτε και αυτό το ζήτημα. Και δεν μπορούμε να καταλάβουμε γιατί μια διάταξη η οποία λειτούργησε όλα αυτά τα χρόνια τόσο σωστά, χωρίς να υπάρχει κανένα απολύτως πρόβλημα, θέλετε να την καταργήσετε.

Για το θέμα των ειρηνοδικών, να πω δυο λόγια.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, η κλεψύδρα έχει προ πολλού σωθεί.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, με συγχωρείτε αλλά είναι πολύ βασικά τα θέματα αυτά. Δεν θα δευτερολογήσουμε.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, δεν είναι πολλοί οι ομιλητές.

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι και σοβαρά θέματα αυτά, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ:** Επίσης, έχουμε ακολουθήσει την πρακτική του να μην γίνεται πλέον συζήτηση διπλή, επί της αρχής και επί των άρθρων. Τις ενοποιούμε. Τουλάχιστον να δώσουμε λίγο χρόνο.

**ΧΑΡΑΛΑΜΠΟΣ ΑΘΑΝΑΣΙΟΥ:** Τώρα, στο δέκατο τρίτο άρθρο με ένα νομοτεχνικό σφάλμα -γιατί περί αυτού πρόκειται- τροποποιείται το άρθρο 44 του ν.4356/2015, με το οποίο είχε δημιουργηθεί το Γραφείο Συντονιστού Καταστημάτων Κράτησης των Φυλακών.

Αυτό, όμως, που αποσιωπάται στην αιτιολογική έκθεση είναι ότι πλέον γίνονται πιο συγκεκριμένα τα προσόντα του προϊσταμένου της Διεύθυνσης, ο οποίος πριν όφειλε να έχει εμπειρία από διοίκηση σε καταστήματα κράτησης, ενώ τώρα πρέπει να είναι πανεπιστημιακής μόρφωσης, οικονομικού ή διοικητικού. Η διάταξη αναφέρει μόνο για τα προσόντα και την εμπειρία «κατά προτίμηση», πράγμα το οποίο θα έπρεπε να είναι βασικό, δηλαδή η εμπειρία που πρέπει να έχει, λόγω του ευαίσθητου αντικειμένου.

Όσον αφορά το δέκατο πέμπτο άρθρο, θα δω τη νομοτεχνική βελτίωση. Δεν την έχετε φέρει ακόμη. Ελπίζω να μας ικανοποιεί. Όμως, ως έχει η διάταξη αυτή, δεν είναι σωστή. Δεν θέλω να πω βαριά έκφραση, ότι είναι απαράδεκτη, αλλά δεν είναι σωστή.

Και το έχουμε εντοπίσει και όταν ψηφιζόταν ο νόμος. Θυμάμαι ότι με τον ο ν.4322/2015 πέρασε αυτή η διάταξη. Μάλιστα, με την παράγραφο 3, στο τελευταίο εδάφιο, οι διατάξεις γίνονται ευνοϊκότερες για όσους έχουν καταδικαστεί σε κάθειρξη ως δέκα ετών. Και αυτοί που έχουν καταδικαστεί με πάνω από δέκα έτη, δηλαδή μέχρι είκοσι χρόνια -πράγμα που δεν υπήρχε μέχρι τώρα στην κείμενη νομοθεσία- μπορούν να απολυθούν με το ένα τρίτο όχι της πραγματικής πια έκτισης, αλλά και διά του ευεργετικού υπολογισμού. Θα βγαίνουν, λοιπόν, παιδόφιλοι και παιδεραστές και με ένα σωρό άλλα αδικήματα. Δεν ξέρω με την τροπολογία τι θα κάνετε.

Και ήθελα να ρωτήσω τους συναδέλφους των άλλων κομμάτων και ειδικά τους συγκυβερνώντες, τους ΑΝΕΛ, αν και λείπει τώρα εδώ ο εισηγητής. Συμφωνούν με αυτές τις διατάξεις; Θα τις ψηφίσουν; Οι ΑΝΕΛ, δηλαδή, θέλουν να βγαίνουν έξω οι παιδεραστές και όλοι αυτοί οι εγκληματίες οι οποίοι έχουν προκαλέσει το δημόσιο αίσθημα;

Τώρα, τα σχετικά με τους εξωτερικούς φρουρούς, έχουν ειπωθεί. Να μην τα επαναλάβω.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, υπάρχει ένας παραπάνω λόγος να μην επαναλάβετε αυτά που έχετε πει.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κύριε Πρόεδρε.

Να πω μόνο για την απαλλαγή από ποινικές ευθύνες. Ένα μόνο θα πω για τις ποινικές ευθύνες για το υπερταμείο, που έχουν απαλλαγή. Είναι ένα ζήτημα το οποίο θέλει συζήτηση.

Όμως, εδώ, κύριε Πρόεδρε και κύριοι συνάδελφοι του ΣΥΡΙΖΑ, είμαι υποχρεωμένος να σας διαβάσω από το βιβλιαράκι που βγάλατε -«Η μαύρη βίβλος»- με το οποίο κατηγορούσατε τότε την κυβέρνηση Νέας Δημοκρατίας και ΠΑΣΟΚ για «πλυντήριο αδικημάτων», όπου εμείς αναστέλλαμε ποινικές διώξεις όσο διαρκούσε η εξέταση. Κι εσείς τώρα φέρνετε διατάξεις με τις οποίες τούς απαλλάσσετε εντελώς.

Και αναφέρομαι στον ν.4141/2013 που είχε ψηφιστεί επί του προκατόχου μου, του κ. Ρουπακιώτη, σύμφωνα με το οποίο για τους πρώην και νυν, μελλοντικούς νόμιμους εκπροσώπους των εταιρειών υπό αποκρατικοποίηση αναστέλλεται η ποινική δίωξη. Μας λέγατε για «πλυντήρια». Σελίδα 61.

**ΠΡΟΕΔΡΕΥΩΝ (Γεώργιος Βαρεμένος):** Είναι μεγάλο το βιβλίο, κύριε Αθανασίου. Είναι πολύ μεγάλο το βιβλίο και δεν αρκεί ο χρόνος. Σας παρακαλώ πάρα πολύ.

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι βασικό αυτό. Τελειώνω. Μια πρόταση είναι.

Διαβάστε, κυρίες και κύριοι συνάδελφοι, ειδικά του ΣΥΡΙΖΑ. Πάρτε το βιβλιαράκι αυτό.

**ΠΡΟΕΔΡΕΥΩΝ (Γεώργιος Βαρεμένος):** Έχετε πάρει χρόνο ειδικού αγορητή, κύριε Αθανασίου. Δεν γίνεται.

**ΧΑΡΑΛΑΜΠΟΣ ΑΘΑΝΑΣΙΟΥ:** Ούτε ο Τσε Ποτά, ο Υπουργός Προπαγάνδας του Μάο Τσε Τουνγκ, δεν θα τα έγραφε αυτά για να εφαρμοστούν τώρα.

Αυτός είναι ο ΣΥΡΙΖΑ, αυτά έλεγε και αυτά πράττει σήμερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Επιφυλάσσομαι αργότερα να απαντήσω επί της ουσίας στις παρατηρήσεις που έχουν γίνει, όταν και η σύνθεση της Ολομέλειας θα είναι αρκετά διαφορετική από τη σύνθεση της επιτροπής, στην οποία ήδη έχουμε συζητήσει κάποια πράγματα.

Όμως, προκειμένου να διανεμηθούν και να γίνουν έγκαιρα γνωστές στους Βουλευτές οι νομοτεχνικές βελτιώσεις τις οποίες προτείνω, περιορίζομαι τώρα μόνο στο να τις γνωστοποιήσω. Είναι γνωστές στα μέλη της επιτροπής. Δεν έχει αλλάξει κάτι. Ορισμένες είναι ακριβώς τεχνικές, αλλαγές λέξεων ή τίτλων που δεν έχουν ουσιαστική σημασία. Όμως, κάποιες απ’ αυτές όντως έχουν χαρακτηριστικά βελτίωσης -και όχι μόνο τεχνικά- όπως είναι, για παράδειγμα, η αλλαγή του οργάνου, το οποίο επιβάλλει τα διοικητικά πρόστιμα στην περίπτωση των κυβερνοεγκλημάτων. Αντί του Υπουργού, ορίζεται πλέον ότι θα έχουμε αιτιολογημένη απόφαση για την επιβολή των προστίμων της Αρχής Διασφάλισης του Απορρήτου των Επικοινωνιών.

Όντως -όπως και κατά τη διάρκεια της ομιλίας του κ. Αθανασίου προηγουμένως με νόημα επιβεβαίωσα- οι βαθμοί πλέον οι οποίοι θα δίδονται τόσο στα μαθήματα γενικής παιδείας, όσο και στην ξένη γλώσσα, θα έχουν συντελεστή 0,5 και όχι 0,2 για την εισαγωγή στη Σχολή Δικαστών.

Επίσης, με αυτή τη νομοτεχνική βελτίωση διορθώνεται και η διατύπωση της εξαίρεσης την οποία ήδη είχα υποστηρίξει με τροπολογία και ενώπιον της επιτροπής. Δηλαδή, με βάση και μία παρατήρηση που είχε γίνει που με άφησε να καταλάβω ότι ίσως είναι ασαφές το κείμενο του νόμου το οποίο προβλέπει εξαίρεση της εξαίρεσης, κ.λπ., προβλέπεται ειδικά ότι και στην υφ’ όρον απόλυση, αλλά και στην προδικασία, θα επιβάλλεται η προφυλάκιση. Δεν υπάρχει εξαίρεση από την προσωρινή κράτηση όσων έχουν τελέσει κακουργήματα του άρθρου 339 και των παραγράφων που είναι κακουργηματικές και εφόσον η αναπηρία είναι άνω του 80% και όχι με βάση το 50% ή το 67%, όπως ίσχυε μέχρι σήμερα.

Επιπλέον αυτών των νομοτεχνικών βελτιώσεων, καταθέτω και μία ακόμα νομοτεχνική βελτίωση, η οποία προέκυψε από τη σημερινή συζήτηση. Πληροφορήθηκα ότι κατά τη διάρκεια της απουσίας μου επισημάνθηκε, ως πρόβλημα, ότι δεν εξαιρείται και η παραβίαση υποχρέωσης διατροφής ως έγκλημα του άρθρου 358 του Ποινικού Κώδικα από την παραγραφή υφ’ όρον. Νομίζω ότι ήταν εύστοχη η παρατήρηση αυτή και επομένως η νομοτεχνική βελτίωση προσθέτει στις πολλές ούτως ή άλλως εξαιρέσεις από την υφ’ όρους παραγραφή και το έγκλημα του άρθρου 358 του Ποινικού Κώδικα.

Καταθέτω τις νομοτεχνικές βελτιώσεις για τα Πρακτικά. Ευχαριστώ πολύ.

 (Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Νικόλαος Παρασκευόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

Αλλαγή σελίδας

(Να μπουν οι σελίδες 121-124)

Αλλαγή σελίδας

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Αμυράς, Κοινοβουλευτικός Εκπρόσωπος του Ποταμιού.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Βέβαια, κύριε Υπουργέ, θα ήθελα να ζητήσω κάποιες διευκρινίσεις για τις νομοτεχνικές βελτιώσεις που είπατε, αλλά θα το δούμε στην πορεία.

Πρώτα απ’ όλα πρέπει να ζητήσουμε από την Κυβέρνηση να σταματήσει αυτόν τον πρόχειρο τρόπο νομοθέτησης. Έχει γίνει πια διαδικασία μόνιμη και σταθερή το ότι σε κυρώσεις διεθνών συμβάσεων ή σε ενσωμάτωση ευρωπαϊκών οδηγιών έρχονται μίνι νομοσχέδια, τα οποία δεν έχουν περάσει από τη βάσανο των επιτροπών και την πλήρη και φυσιολογική κοινοβουλευτική διαδικασία.

Άρα σας ζητάμε να αντιμετωπίζετε τα θέματα ιδιαίτερα της αντιεγκληματικής πολιτικής με έναν συνολικό τρόπο και όχι με «μπαλώματα» ασύνδετα μεταξύ τους. Άλλωστε, σας θυμίζω ότι πριν από λίγους μήνες αυτό το Κοινοβούλιο ψήφισε τον ν.4322 για την αποσυμφόρηση των φυλακών. Τώρα έχουμε ένα μίνι τέτοιο νομοσχέδιο παρόμοιο με το προηγούμενο που είχατε ψηφίσει και βγήκε πολύς κόσμος και ντουνιάς από τις φυλακές, με αρκετά δυσάρεστα αποτελέσματα.

Εν πάση περιπτώσει, εδώ έχουμε να κάνουμε κάποιες παρατηρήσεις. Όσον αφορά το άρθρο 17, εχθές, κύριε Υπουργέ, δεχθήκατε πρόταση νομοτεχνικής βελτίωσης από όλα τα κόμματα, απ’ όλες τις πτέρυγες για την εξωτερική φύλαξη και τα θυρωρεία των καταστημάτων κράτησης. Είπατε ότι το βλέπατε θετικά. Σήμερα το πρωί, αυτό πάει. Τι μεσολάβησε από το περασμένο βράδυ; Ποιος σας πίεσε; Ποιος σας επηρέασε; Ποιος σας κατηύθυνε στο να αγνοήσετε την κοινή σχεδόν πρόταση των κομμάτων, την οποία είχατε δει θετικά και να πάτε σε ένα άλλο καθεστώς;

Δεύτερον, πρέπει να πούμε κάποια πράγματα για τις τροπολογίες.

Όσον αφορά την τροπολογία με γενικό αριθμό 589 και ειδικό 35, σχετικά με το νομικό καθεστώς των μελών των ανεξάρτητων αρχών: Τι λέει αυτή η τροπολογία; Μας λέει ότι τώρα πια οι καθηγητές, οι ακαδημαϊκοί, που είναι μέλη ανεξάρτητων αρχών, θα μπορούν να εργάζονται στα πανεπιστήμιά τους, στα ακαδημαϊκά καθήκοντά τους και στα εκπαιδευτικά ιδρύματα.

Γιατί το κάνετε αυτό; Υποτίθεται ότι να είσαι μέλος ανεξάρτητης αρχής είναι πλήρους απασχόλησης εργασίας, υπεύθυνη και υψηλού προφίλ. Δηλαδή, μας λέτε να μην έχουν αντικίνητρο και να μην αποφασίζουν να έρθουν στις ανεξάρτητες αρχές γιατί θέλουν να ασκήσουν τα ακαδημαϊκά τους καθήκοντα. Ε, να τα ασκήσουν τότε τα ακαδημαϊκά τους καθήκοντα. Δεν μπορούν να είναι και καθηγητές και μέλη των ανεξάρτητων αρχών.

Εμείς μέχρι τώρα δεν είχαμε δει ούτε έναν ακαδημαϊκό να αρνείται να μπει σε μια ανεξάρτητη αρχή γιατί ήθελε να ακολουθήσει την ακαδημαϊκή καριέρα. Όσοι ήθελαν να το κάνουν αυτό, το έκαναν ούτως ή άλλως.

Άρα εμείς θεωρούμε ότι είναι λάθος αυτή η τροπολογία.

Επίσης, θα αναφερθώ στην τροπολογία με γενικό αριθμό 595 και ειδικό 38, για τη συμπλήρωση διατάξεων του Κώδικα Δικηγόρων. Εδώ θέλουμε να σας ρωτήσουμε: Έχετε ακούσει τον Δικηγορικό Σύλλογο της Αθήνας, της Θεσσαλονίκης, τους εκπροσώπους του δικαστικού χώρου; Υπήρξε κάποια συνεννόηση; Υπήρξε κάποια διαβούλευση; Και γιατί είναι αντικείμενο τροπολογίας και δεν έρχεται μέσα σε μια φυσιολογική διαδικασία; Όπως, για παράδειγμα, θα μπορούσα να πω εγώ, μία που περιμένει εδώ και πολύ καιρό ο νομικός κόσμος, τις αλλαγές στο Οικογενειακό Δίκαιο. Μια που το αναφέρω, πότε θα γίνουν αυτές οι αλλαγές; Πότε θα έρθουν προς συζήτηση; Υπάρχουν πολλά θέματα ανοικτά.

Η ευρωπαϊκή νομολογία προχωράει σε διάφορα ζητήματα, όπως στην κοινή επιμέλεια των τέκνων. Έχουμε μείνει πίσω. Υπάρχουν αποφάσεις ευρωπαϊκών δικαστηρίων. Ενημερώστε μας και για αυτό, κύριε Υπουργέ.

Επίσης, θα μιλήσω για την τροπολογία με γενικό αριθμό 594, για τα ποσοστά αναπηρίας. Είναι περίεργο. Είναι, θα έλεγα, παράλογο να θεωρείται το ποσοστό αναπηρίας 67% λόγος αποφυλάκισης, ενώ να μην θεωρείται λόγος μη προφυλάκισης. Ένας με 80%, με 90% ποσοστό αναπηρίας θα προφυλακίζεται, αλλά με 67% θα αποφυλακίζεται. Τι γίνεται εδώ; Είμαστε αρνητικοί σε αυτή την τροπολογία και θέλουμε εξηγήσεις.

Επίσης, θα μιλήσω για την τροπολογία με γενικό αριθμό 596 για τον ΟΑΕΔ. Δεν ξέρω εάν ο καλύτερος τρόπος για να αντιμετωπίσεις την ανεργία είναι να προσλάβεις τριακόσιους εξήντα ανθρώπους στον ίδιο τον ΟΑΕΔ, δηλαδή να δημιουργήσεις τριακόσιες εξήντα νέες οργανικές θέσεις εργασίας. Και αυτό με τροπολογία; Έτσι θα αντιμετωπίσουμε την ανεργία; Πού είναι το συνολικό σχέδιο; Πού είναι το συνολικό πρόγραμμα; Πού είναι η αιτιολόγηση, η τεκμηρίωση για αυτές τις τριακόσιες εξήντα νέες οργανικές θέσεις;

Επίσης, σε αυτή την τροπολογία, στο δεύτερο σκέλος, αναφέρει ότι οι Υπουργοί θα αποφασίσουν οι ίδιοι τα κριτήρια για τη χρηματοδότηση κάποιων πακέτων κοινωφελούς εργασίας σε κάποια προγράμματα που κανείς δεν ξέρει τι ειδικότητες θα απασχοληθούν, με ποιες προϋποθέσεις, με ποια χρονικά όρια. Αυτά θα τα αποφασίζει ο Υπουργός.

Μα, τι είναι αυτός ο Υπουργός; Ποιος είναι; Ο σουλτάνος είναι; Όλα τα ξέρει; Δεν πρέπει να υπάρχουν άλλες διαδικασίες, πιο στέρεες, πιο διαφανείς; Δεν πρέπει να υπάρχει η διαδικασία του ελέγχου;

Αναφερόμενος τώρα στα ζητήματα του ψηφιακού κόσμου και του κυβερνοεγκλήματος, να πω ότι ο ψηφιακός κόσμος, ο διαδικτυακός κόσμος είναι όπως και η αληθινή ζωή: Θα βρεις μέσα και ευκαιρίες για να ενημερωθείς, για να πληροφορηθείς, για ταξίδια, για την ψυχαγωγία σου, για διά βίου μάθησης προγράμματα, για αγορές, για ευχαρίστηση, για χίλια δυο. Όπως και στην πραγματική ζωή, που είναι ένα «περιβόλι»: Θα βρεις και τα καλά, θα βρεις και τα άσχημα.

Βεβαίως, εδώ το έγκλημα και η παραβατικότητα που αναπτύσσεται μέσα από τον κυβερνοχώρο, είναι ιδιόμορφα, διότι οι παλαιότερες γενιές δεν μπορούν να παρακολουθήσουν τα γεγονότα, μένουν πίσω και έτσι η ευθύνη τους έναντι των μελών της οικογενείας τους και ιδιαίτερα των παιδιών τους, μένει σιγά σιγά απροστάτευτη, υποχωρεί.

Γι’ αυτό, λοιπόν, χρειάζεται αναβάθμιση των εργαλείων της τεχνολογίας σε ατομικό, γονεϊκό και συλλογικό επίπεδο. Η υπεύθυνη χρήση είναι το σημαντικότερο. Η υπεύθυνη χρήση. Είτε είσαι γονιός είτε δεν είσαι, ειδικότερα για τα παιδιά σου θα πρέπει να βρεις τον τρόπο να παρακολουθείς τις εξελίξεις.

Και βέβαια εδώ δεν μπορώ παρά να θυμηθώ τον τρόπο με τον οποίο σχεδόν υποβαθμίστηκε από τη θέση του ο επικεφαλής της Δίωξης Ηλεκτρονικού Εγκλήματος κ. Σφακιανάκης. Ενημερώστε μας τι έχει γίνει με αυτή την υπόθεση. Ποιος έχει καταλάβει τη θέση του; Πού βρισκόμαστε; Κάντε μας έναν απολογισμό για την απόφασή σας -της Κυβέρνησης- εκείνης της περιόδου να καθαιρέσετε στην ουσία, να υποβαθμίσετε έναν άνθρωπο που είχε κάνει τρομερή δουλειά σε έναν ευαίσθητο τομέα, στη Δίωξη Ηλεκτρονικού Εγκλήματος, σώζοντας ζωές, βρίσκοντας εγκληματίες και πάνω από όλα δείχνοντας έναν δρόμο για το πώς πρέπει να λειτουργεί η δημόσια διοίκηση.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Αμυρά, και για την οικονομία του χρόνου.

Τον λόγο έχει ο κ. Χρήστος Χατζησάββας.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Έχουμε μία κύρωση σύμβασης του Συμβουλίου της Ευρώπης για το έγκλημα στον κυβερνοχώρο, πρωτόκολλα, ποινικοποίηση πράξεων ρατσιστικής βίας και λοιπά. Στην πραγματικότητα, όμως, είναι άλλη μια ωμή παρέμβαση του υπερεθνικού οργανισμού της Ευρωπαϊκής Ένωσης στη νομοθεσία των κρατών της Ευρώπης, με σκοπό τη διάλυση των εθνών ως κυρίαρχων.

Βέβαια, η Νέα Δημοκρατία το μόνο που είπε σε όλα αυτά είναι «επιτέλους το φέρατε». Δεκαπέντε χρόνια δεν είχε έρθει, άργησε και επιτέλους το φέρατε να περάσει για να σωθούμε.

Ξεκινώντας, λοιπόν, από τεχνικής άποψης, τα περισσότερα από αυτά που προβλέπει, είτε είναι ανέφικτα είτε είναι εντελώς γελοία, για κάποιον που έχει ασχοληθεί έστω και λίγο, χωρίς να χρειάζεται να έχει σπουδάσει προγραμματισμό. Για παράδειγμα, μιλάει για επικοινωνία πληροφοριακών συστημάτων.

Αυτή η επικοινωνία, λοιπόν, των πληροφοριακών συστημάτων θα χαθεί στην πράξη, λόγω της ασυμβατότητας υλικού και λογισμικού. Ειδικά στην Ελλάδα θα είναι παντελώς ανέφικτος ο συντονισμός τους.

Ακόμα, μιλάει για έναν ιδεατό έλεγχο των αποθηκευμένων δεδομένων. Αποθηκευμένων δεδομένων πού στη σημερινή κοινωνία; Στο διαδικτυακό νέφος; Σε αποσπώμενες συσκευές ή σε web servers, οι οποίοι είναι ανώνυμοι και διασκορπισμένοι σε ολόκληρο τον κόσμο; Προβλέπει προστασία από διαδικτυακές επιθέσεις, το λεγόμενο «hacking».

Είστε σίγουροι, κύριε Υπουργέ, ότι δεν χάκαραν τη σελίδα σας και ότι δεν άλλαξαν οι χάκερς υπέρ τους αυτά που αναφέρονται εδώ; Για παράδειγμα, λέει ότι θα έχουν ελαφρυντικά, εάν δεν έχει συγκροτηθεί και χρησιμοποιηθεί ειδικό λογισμικό για να κάνουν τις επιθέσεις.

Ξέρετε, ζούμε σε μια εποχή του λογισμικού ανοικτού κώδικα. Όλοι στα κινητά μας έχουμε android. Κατεβάζουμε εφαρμογές νομίζοντας ότι ξέρουμε τι κάνουν οι εφαρμογές αυτές. Όμως, μπορεί από πίσω να υποκρύπτεται ένα 99% ακόμα λειτουργιών, τις οποίες δεν γνωρίζει κανένας.

Εντάξει, μπορεί εμείς να μην κληθούμε στο δικαστήριο –εμείς θα κληθούμε, εσείς εννοώ με το «εμείς»-, αλλά αν κληθεί κάποιος, ο άλλος θα ισχυριστεί ότι εγώ δεν γνώριζα τι έκανε αυτή η εφαρμογή και τη χρησιμοποιούσα καλοπροαίρετα. Αλλά έκανα «hacking».

Ακόμα λέει ότι δεν ποινικοποιείται η χρήση αυτού του λογισμικού, εάν γίνεται για δοκιμές. Αφήνει, δηλαδή, μία πίσω πόρτα και ως δικαιολογία πάλι στο δικαστήριο, αλλά κυρίως για τη χρήση των ασφαλών εφαρμογών, αυτών των ιδίων ως «δούρειους ίππους» στην ασφάλεια είτε εθνικών οργανισμών είτε βιομηχανικών.

Το κυριότερο από όλα είναι το ελαφρυντικό που παρέχει σε αυτούς οι οποίοι θα κάνουν το «hacking», την υποκλοπή, αλλά δεν θα καταστρέψουν, λέει, δεδομένα. Ξέρετε, η πιο καλά αμειβόμενη βιομηχανική, αλλά και σε επίπεδο εθνικής ασφάλειας, διαδικτυακή επίθεση σήμερα δεν είναι η καταστροφή της πληροφορίας, αλλά η κτήση της πληροφορίας, αφήνοντας τον ιδιοκτήτη της να πιστεύει ότι είναι απόρρητη.

Υποκλέπτουν, λοιπόν, αυτή την πληροφορία, τη χρησιμοποιούν και αν εσείς τους πιάσετε και δεν έχουν κάνει κάποια καταστροφή, αυτό είναι ελαφρυντικό. Για παράδειγμα, ο Σνόουντεν, ο οποίος υπέκλεψε όλα τα αρχεία της Εθνικής Υπηρεσίας Πληροφοριών, έχει αυτό το ελαφρυντικό. Άρα ο οποιοσδήποτε υποκλέψει στοιχεία από κάποια ελληνική υπηρεσία ή κάποιον οργανισμό και τα δημοσιεύσει, αλλά δεν τα έχει παραποιήσει, θα έχει αυτό το ελαφρυντικό.

Τώρα, περνάμε στα σημεία για τον ρατσισμό και την ξενοφοβία, δηλαδή για τη Χρυσή Αυγή αυτό που νομοθετείτε. «Κάθε γραπτό, εικόνα ή άλλη έκφραση ιδεών που στηρίζουν, προάγουν μίσος, διάκριση, βία κατά ατόμων, ομάδας, με βάση τη φυλή, το χρώμα, την καταγωγή, την εθνική προέλευση, τη θρησκεία». Για ιδεολογία; Αυτοί που στοχοποιούν για ιδεολογία στο διαδίκτυο, θα διώκονται, όταν σε site όπως είναι το indymedia, αλλά και σε μέσα κοινωνικής δικτύωσης, στοχοποιείται ο αρχηγός της Χρυσής Αυγής, στοχοποιούνται οι Βουλευτές της Χρυσής Αυγής, στοχοποιούνται στελέχη της Χρυσής Αυγής. Τα γραφεία μας δέχονται συνεχώς επιθέσεις. Βγάζουν βίντεο με τη συνοδεία της Αστυνομίας που πάνε και τα χτυπάνε. Αυτοί θα διώκονται;

Βέβαια, περνάμε και στο επόμενο επίπεδο, αυτοί που στοχοποιούν τους ψηφοφόρους της Χρυσής Αυγής. Έχω εδώ πέρα κάποια αποσπάσματα από σελίδες στο διαδίκτυο, έγκυρες, αλλά και από μια γνωστή τραγουδίστρια στον χώρο σας τέλος πάντων, η οποία λέει: «Κτήνη, αλήτες, σας δόθηκε σημασία. Να πεθάνετε φασίστες, μέλη και ψηφοφόροι».

Θα καταθέσω για τα Πρακτικά τα σχετικά αποσπάσματα.

(Στο σημείο αυτό ο Βουλευτής κ. Χρήστος Χατζησάββας καταθέτει για τα Πρακτικά τα προαναφερθέντα αποσπάσματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέτοιες δημοσιεύσεις θα διώκονται; Η στοχοποίηση με βάση το επάγγελμα, εάν, δηλαδή, φοράς εθνόσημο, είσαι αστυνομικός ή στρατιωτικός και σε στοχοποιούν στο διαδίκτυο, αυτά θα διώκονται;

Τι είναι ρατσισμός και εθνικιστικό έγκλημα, τέλος πάντων, για εσάς στο διαδίκτυο, σε αυτή τη ζυγαριά τα οποία τα βάζετε και τα ζυγίζετε; Εάν βλέπεις τη σημαία σου να κυματίζει, ακούς τον εθνικό ύμνο και δακρύζεις, είναι εθνικιστικό; Όχι, άμα το κάνει ο Ομπάμα, ο Πρόεδρος των Ηνωμένων Πολιτειών, ας πούμε, δεν είναι. Άμα το κάνει, όμως, ένας Έλληνας, είναι εθνικιστικό και φασιστικό να βλέπεις την ελληνική σημαία και να δακρύζεις.

Εάν αναπαραγάγεις λόγους αγωνιστών της ράτσας τους, όπως είναι ο Μάρτιν Λούθερ Κινγκ, ο Μοχάμεντ Άλι, είναι ρατσιστικό και εθνικιστικό; Εάν γράφεις, όμως, στίχους του Μακρυγιάννη, του Κολοκοτρώνη, του Ίωνα Δραγούμη, του Περικλή Γιαννόπουλου, του Καζαντζάκη ακόμα, για τη ράτσα και για τη φυλή, θα είναι ρατσιστικό και ξενοφοβικό. Αυτός ο νόμος, όμως, υπάρχει. Υπάρχει εδώ και καιρό. Μόνο που εφαρμόζεται μόνο σε Έλληνες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εικόνες με σημαίες, με κοινοβουλευτικό περιεχόμενο, εμένα εδώ να μιλάω, σε αυτό το έδρανο το σηκώνω σε κάποια σελίδα και μου το κατεβάζουν σαν ρατσιστικό.

Ποιοι μπορούν, όμως, να εκφράζονται ελεύθερα; Μπορούν να εκφράζονται ελεύθερα οι ανθέλληνες Αλβανοί στον ελληνικό στρατό κάνοντας το σήμα της μεγάλης Αλβανίας; Αυτοί μπορούν. Ο Φίλης να αμφισβητεί τη Γενοκτονία των Ποντίων; Μπορεί. Οι τζιχαντιστές που πυροβολούν κόσμο σε συναυλίες, που πατάνε κόσμο με το φορτηγό; Μπορούν να έχουν και σελίδες, να έχουν και social media. Αυτοί που αποκεφαλίζουν ιερείς; Μπορούν. Αυτοί που έσφαξαν ένα δωδεκάχρονο παιδάκι και ακόμα και σήμερα ο λογαριασμός τους στο Facebook είναι ενεργός, παραδείγματος χάριν, θα διώκονται; Θα κατεβαίνουν αυτοί οι λογαριασμοί;

Και το κυριότερο από όλα, αυτοί που λοιδορούν και στοχοποιούν συναγωνιστές της Χρυσής Αυγής -έχουμε δυο νεκρούς, χίλιες μέρες συμπλήρωσαν και δεν έχουν βρεθεί ακόμα οι δολοφόνοι- όταν θα κάνουν ανακοινώσεις, θα διώκονται με αυτόν εδώ τον νόμο;

Ε, λοιπόν, για όλους αυτούς τους νόμους, ο κόσμος θα πάει και θα ψηφίσει Χρυσή Αυγή, γιατί η Χρυσή Αυγή και μπορεί και δεν θα κάνει για πάντα υπομονή.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλος, για να παρουσιάσει τις τροπολογίες.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Πρόκειται για τρεις τροπολογίες ουσιαστικά, σε συνέχιση των χθεσινών ανακοινώσεων του Πρωθυπουργού για το νέο κοινωνικό κράτος και της αντίληψης που έχουμε εμείς για αυτό, δηλαδή ότι θέλουμε στη θέση αποσπασματικών ρυθμίσεων, που αντανακλούσαν τον πελατειακό χαρακτήρα του παλαιού πολιτικού συστήματος, να θέσουμε μια νέα αντίληψη που έχει ως σκοπό την καθολικότητα και τη συμπληρωματικότητα των σχετικών παροχών, αυτό που λέμε «απελευθέρωση από τον φόβο».

Οι ρυθμίσεις που φέρνουμε τώρα, αφορούν τον τομέα της εργασίας και ειδικά την προσπάθειά αντιμετώπισης της ανεργίας και το ΕΚΑΣ.

Ως προς την ανεργία εισάγουμε ορισμένες διορθωτικές παρεμβάσεις στα προγράμματα απασχόλησης, τα λεγόμενα «κοινωφελή προγράμματα», με βασικό, νέο χαρακτηριστικό ότι υπάρχει η δυνατότητα να παρέχεται η σχετική εργασία, εκτός από δήμους, σε σχολεία, νοσοκομεία, υπηρεσίες νομικών προσώπων δημοσίου δικαίου και υπηρεσίες Υπουργείων, όπως επίσης και να υπάρχει συμπληρωματική χρηματοδότηση από εθνικούς πόρους, πέραν αυτών που μπορούμε να εξασφαλίσουμε από κοινοτικούς.

Επίσης, υπάρχει μια ειδική πρόβλεψη για παράταση ειδικά προγραμμάτων που αφορούν σε υπηρεσίες σχετικές με ανάγκες μεταναστών ή προσφύγων λόγω του οξυμένου γνωστού προβλήματος που υπάρχει.

Για το ΕΚΑΣ, η πρόβλεψη η οποία εισάγεται έχει ουσιαστικά δύο σκέλη. Το πρώτο έχει γενικό χαρακτήρα και θα ισχύει για όλους τους δικαιούχους ή πρώην δικαιούχους του ΕΚΑΣ μέχρι την αντικατάστασή του από το νέο σύστημα που προβλέπει η ασφαλιστική μεταρρύθμιση, δηλαδή των επανυπολογισμό με συμπερίληψη εθνικής σύνταξης μετά το 2018.

Η πρόβλεψη αυτή, λοιπόν, αφορά, πρώτον, την πλήρη απαλλαγή από τη φαρμακευτική δαπάνη όσων παύουν να είναι δικαιούχοι, δεύτερον, τη συνέχιση παροχής σε αυτούς που έχουν αναπηρία άνω του 80% και, τρίτον, σε περίπτωση που η απώλεια του επιδόματος αφορούσε και τους δύο συζύγους, να συνεχίζει να καταβάλλεται ισόποση παροχή σε αυτόν που έχει το μικρότερο εισόδημα.

Υπάρχουν και δύο ειδικές ρυθμίσεις για το 2016. Είναι ειδικές γιατί του χρόνου θα τροποποιηθεί ο τρόπος προσαρμογής του ΕΚΑΣ. Προβλέπουν για όσους έχουν απώλεια επιδόματος άνω των τριάντα ευρώ μηνιαίως, την απαλλαγή τους από τη συμμετοχή, την εισφορά υπέρ υγείας, υπέρ ΕΟΠΥΥ 6%. Επίσης, υπάρχει η πρόβλεψη για τη χορήγηση προπληρωμένης κάρτας αλληλεγγύης σε όλους όσοι έχουν απώλεια παροχής ανώτερη των 115 ευρώ με παροχή ισόποση με το 30% της απώλειας.

Υπολογίζουμε ότι με αυτόν τον τρόπο καλύπτουμε το 40% έως 70% των απωλειών που υπέστησαν οι δικαιούχοι του ΕΚΑΣ. Ελπίζουμε στο μέλλον και με συμπληρωματικά μέτρα να μπορέσουμε να καλύψουμε αυτή τη χαίνουσα πληγή στην ελληνική κοινωνία που, όπως ξέρετε, δεν ήταν αντικείμενο της ασφαλιστικής μεταρρύθμισης η κατάληξή της, αλλά ήταν από τα πράγματα που δεν μπορέσαμε να αποφύγουμε στο πλαίσιο του αναγκαστικού συμβιβασμού του Ιουλίου της προηγούμενης χρονιάς, κάτι που είχε προαναγγελθεί άλλωστε και από την προηγούμενη κυβέρνηση μέσω του e-mail Χαρδούβελη.

Αυτό που κάνουμε εμείς είναι αφ’ενός ως προς το στρατηγικό επίπεδο να αντικαθιστούμε το ΕΚΑΣ μ’ ένα πληρέστερο μέτρο όπως είναι η εθνική σύνταξη και να εισάγουμε αυτά τα αναγκαστικά και αναγκαία μέτρα ανακούφισης γι’ αυτούς που θα πρέπει να ανακουφίσουμε μέχρις ότου έρθει το τέλος το 2018 και δουν την πλήρη εφαρμογή της μεταρρύθμισης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει η κ. Μεγαλοοικονόμου από την Ένωση Κεντρώων.

**ΝΙΚΗ ΚΕΡΑΜΕΩΣ:** Συγγνώμη, κύριε Πρόεδρε, θα ήθελα μια διευκρίνιση επί της διαδικασίας.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΝΙΚΗ ΚΕΡΑΜΕΩΣ:** Κύριε Υπουργέ, μπορείτε να διευκρινίσετε σε ποια τροπολογία αναφέρονται οι ρυθμίσεις για το ΕΚΑΣ; Εμείς βλέπουμε την 596/39, η οποία αναφέρεται πράγματι στα προγράμματα κοινωφελούς χαρακτήρα και κυρίως στην πρόσληψη τριακοσίων εξήντα νέων ανθρώπων με νέες οργανικές θέσεις στο δημόσιο, αλλά αυτό για το ΕΚΑΣ σε ποια τροπολογία είναι;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι τρεις τροπολογίες. Ευτυχώς που μιλήσατε, γιατί προανήγγειλα την τρίτη, αλλά δεν την ανέφερα. Αφορά παράταση της προθεσμίας για τη ρύθμιση του αγγελιόσημου. Εγώ τις έχω μπροστά μου από τη Γενική Γραμματεία της Κυβέρνησης, όμως δεν έχω τον αριθμό. Θα μου δώσετε τη δυνατότητα να ρωτήσω και να επανέλθω για να σας δώσω …

**ΝΙΚΗ ΚΕΡΑΜΕΩΣ:** Πάντως δεν έχουν κατατεθεί αυτή τη στιγμή οι εν λόγω τροπολογίες.

**ΜΑΥΡΟΥΔΗΣ ΒΟΡΙΔΗΣ:** Άρα δεν έχουν κατατεθεί.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η ενημέρωση η οποία μου έγινε είναι ότι θα κατατίθεντο τη στιγμή που θα μιλούσα. Εφόσον δεν έχει γίνει αυτό…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μιλάτε στη Βουλή χωρίς να έχουν κατατεθεί;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ζητώ συγγνώμη εκ μέρους της Κυβέρνησης.

**ΝΙΚΗ ΚΕΡΑΜΕΩΣ:** Κύριε Πρόεδρε, υπάρχει και ένα όριο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μιλάει ο Υπουργός στη Βουλή χωρίς να έχουν κατατεθεί οι τροπολογίες;

**ΝΙΚΗ ΚΕΡΑΜΕΩΣ:** Κύριε Υπουργέ, με όλον τον σεβασμό, υπάρχει και ένα όριο.

**ΜΑΥΡΟΥΔΗΣ ΒΟΡΙΔΗΣ:** Έχουμε πει, κύριε Πρόεδρε, ότι αυτά δεν θα…

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, παρακαλώ. Μιλάει η Κοινοβουλευτική σας Εκπρόσωπος. Σας παρακαλώ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε δίκιο, κύριοι συνάδελφοι. Κι εγώ είχα την αίσθηση …

**ΚΩΝΣΤΑΝΤΙΝΟΣ ΤΖΑΒΑΡΑΣ:** Συνέβη κι αυτό! Να το γράψουμε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τζαβάρα, σας παρακαλώ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε δίκιο. Είχα την αίσθηση ότι έχουν κατατεθεί.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Καταγράψατε μεγάλο σκορ εναντίον του πελατειακού παλιού συστήματος!

**ΠΡΟΕΔΡΕΥΩΝ (Γεώργιος Βαρεμένος):** Κύριε Τζαβάρα, σεβαστείτε την Κοινοβουλευτική σας Εκπρόσωπο. Συνέχεια απευθύνεστε εκτός…

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με συγχωρείτε. Αντιλαμβάνεστε…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ξέρετε …

**ΠΡΟΕΔΡΕΥΩΝ (Γεώργιος Βαρεμένος):** Τέρμα. Τελεία!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούμε να αναπτύσσεται τροπολογία που δεν την έχουμε πάρει και δεν έχει κατατεθεί;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υπάρχει απόλυτος σεβασμός στην κοινοβουλευτική διαδικασία εκ μέρους όλων μας. Υπάρχει, όπως αντιλαμβάνεστε, και η ανάγκη άμεσης ανακούφισης των ανθρώπων που έχουν χάσει το ΕΚΑΣ. Από την πρώτη Αυγούστου πρόκειται να ισχύσει αυτή η ρύθμιση. Προφανώς πρόκειται για μια κακή συνεννόηση με τη Γενική Γραμματεία της Κυβέρνησης …

**ΠΡΟΕΔΡΕΥΩΝ (Γεώργιος Βαρεμένος):** Όταν τις καταθέσετε, κύριε Υπουργέ, θα πάρετε τον λόγο. Εντάξει; Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Η κ. Μεγαλοοικονόμου έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η ποινικοποίηση συγκεκριμένων συμπεριφορών, έτσι όπως τυποποιούνται στη σχετική σύμβαση που επικυρώνεται σήμερα, είναι ακόμα μια απόδειξη βραδύτητας με την οποία κινούμαστε, με δεδομένο ότι ο χώρος του διαδικτύου είναι πολύ πιο ταχύς από την κανονική ζωή.

Δεν έπρεπε να περιμένουμε την ευρωπαϊκή νομοθεσία για να εντάξουμε στο δικαιικό μας σύστημα ποινική νομοθεσία για εγκληματικές συμπεριφορές στο διαδίκτυο. Αλλά όπως έλεγαν και οι παππούδες μας «κάλλιο αργά παρά ποτέ».

Η κυβερνοεγκληματικότητα πλήττει βέβαια και την Ελλάδα, τους πολίτες της, τα νομικά πρόσωπα και το ίδιο το κράτος. Ήταν αδύνατο να αντιμετωπιστεί με τον ισχύοντα ποινικό νόμο. Οι εισαγγελικές αρχές για την προστασία των θυμάτων κατέφευγαν σε νομικούς ακροβατισμούς και για αυτόν τον λόγο τις περισσότερες φορές οι δράστες συνήθως αθωώνονταν. Άρα η ενσωμάτωση της σύμβασης στο Ελληνικό Δίκαιο είναι πέρα για πέρα αναγκαία.

Το σχόλιο μου επί του νομοσχεδίου είναι ότι έπρεπε και προβλεπόταν μέθοδος επεξήγησης όλων αυτών των λεπτομερειακών τεχνικών όρων που αναφέρονταν οι δικαστές και οι εισαγγελείς της χώρας, ώστε οι δικαστικές αρχές να είναι έτοιμες να αρχίσουν τέτοιου είδους υποθέσεις. Είναι σαφές ότι το έγκλημα είναι πάντα ένα βήμα μπροστά από τις διωκτικές αρχές. Μάλιστα όταν μιλάμε για τον χώρο του ίντερνετ, που τα γεγονότα εξελίσσονται ακόμα πιο γρήγορα, τότε θα πρέπει να είμαστε σίγουροι ότι οι μελλοντικοί δράστες έχουν βρει ήδη τρόπους να μην εντοπίζονται ποτέ.

Τα συστήματα πληροφοριών και η ομαλή λειτουργία των δικτύων είναι περισσότερο ευάλωτα τη σημερινή εποχή από ποτέ. Μπορεί ο οποιοσδήποτε από την άλλη άκρη του κόσμου να επεμβαίνει σε συστήματα πολιτών, επιχειρήσεων, αλλά και του ίδιου του κράτους. Μας έχουν αποδείξει πολλές φορές ότι νεαροί χάκερς εισβάλλουν στα συστήματα ακόμα και της τεχνολογικά προηγμένης Αμερικής.

Άρα η σκέψη μου κατατείνει ότι καλά η θεσμοθέτηση και η συγκεκριμενοποίηση των παραβάσεων, αλλά καλύτερα θα ήταν να προλαβαίνουμε πάρα να τιμωρούμε. Καλύτερα είναι να προλαβαίνουμε μια κυβερνοεπίθεση, παρά να τιμωρούμε τον δράστη, ο οποίος μπορεί να μην συλληφθεί ποτέ, γιατί μπορεί να βρίσκεται στην άλλη άκρη του κόσμου, οπότε μπορεί να μην τον γνωρίζουμε.

Έτσι, εκτός από την νομοθέτηση ποινικών νόμων, θα πρέπει να δούμε πώς μπορούμε να βοηθήσουμε τις αρχές με την πρόσληψη εξειδικευμένων προανακριτικών υπαλλήλων και την εξειδίκευση των ήδη υπαρχόντων, με τη συνεργασία των αστυνομικών και πολλών προανακριτικών αρχών, με τις ευρωπαϊκές και αμερικάνικες αρχές που είναι σαφώς πιο εξειδικευμένοι, με τη διαρκή υποστήριξη και με τα απαραίτητα κονδύλια, αφού η πρόληψη ενός εγκλήματος μπορεί να αποφέρει πολλαπλάσιο κέρδος από τη μετέπειτα καταδίκη και την αναζήτηση ευθυνών και ενδεχόμενων απωλειών.

Αναφορικά τώρα προς τις διατάξεις που θεσπίζουμε, στο άρθρο 8 εξαλείφεται το αξιόποινο και παύει η δίωξη συγκεκριμένων εγκλημάτων που χαρακτηρίζονται ως ήσσονος σημασίας. Είναι η δεύτερη φορά που συμβαίνει αυτό. Και διερωτώμαι για ποιους λόγους μπορεί να συμβαίνει. Σας ενημέρωσαν οι δικαστικές αρχές της χώρας ότι δεν μπορούν να διεκπεραιώσουν αυτές τις υποθέσεις; Σας ρώτησαν γιατί δίνετε μια γενική χάρη σε ένα μεγάλο μέρος κατηγορουμένων; Εάν ο νομοθέτης πράγματι θεωρεί ότι τα αδικήματα αυτά είναι μειωμένης ποινικής αξίας, ας τα καταργήσουμε. Ας επιβάλλετε μόνο χρηματικές ποινές. Αλλά η συγκεκριμένη νομοθετική ρύθμιση δεν αιτιολογείται επαρκώς.

Και ένα άλλο ερώτημα: Γιατί επιλέξατε ως χρόνο εξάλειψης του αξιόποινου την 31-3-2016; Γιατί αυτή η ημερομηνία και όχι κάποια άλλη; Παραδείγματος χάριν, η 31-12-2015 ή η 31-5-2016. Γιατί επιλέξατε την 31-3-2016;

Περαιτέρω σχετικά με αυτή τη διάταξη, η έκθεση του Γενικού Λογιστηρίου του Κράτους αναφέρει ότι θα εξοικονομηθούν δαπάνες από την παύση των διώξεων και την ουσιαστική κατάργηση στην εξέλιξη των δικαστικών, χωρίς να εξειδικεύει περαιτέρω η έκθεση σε ποια βάση το στηρίζει.

Κατά την άποψή μου, θα χαθούν χρήματα από το δημόσιο, από τις χρηματικές ποινές, τα δικαστικά έξοδα, τα παράβολα των δικηγόρων που δεν θα πληρωθούν ποτέ. Πέρα λοιπόν του ηθικού ζητήματος, θα υπάρξει και οικονομικό.

Ως προς το άρθρο 8, το άρθρο 9 αλλά και το άρθρο 15, μου δίνετε μια αίσθηση ανομίας, προσωπικά. Ότι μπορεί ο καθένας να κάνει ό,τι θέλει και εν τέλει ότι κάτι μαγικό θα γίνει και ο δράστης θα απαλλαχθεί. Σε κάθε δίκη όμως, εκτός από τον κατηγορούμενο, υπάρχει και το θύμα. Ο νομοθέτης πρέπει να κρατάει ίσες αποστάσεις ως προς το θύμα και ως προς το θύτη.

Το άρθρο 15 για την αποσυμφόρηση των φυλακών είναι μια διάταξη με την οποία διαπιστώνεται πάλι αποτυχία του σωφρονιστικού συστήματος. Βεβαίως και δεν περίμενα η Κυβέρνησή σας να λύσει τα προβλήματα τόσων χρόνων. Αλλά ερωτώ. Γιατί πάλι να χαρίζουμε χρόνια σε σκληρούς εγκληματίες; Υπάρχει ένα σχέδιο για το μέλλον που θα μπορώ να το ανεχθώ. Αλλά πολύ φοβάμαι ότι αυτή η παράταση της ρύθμισης θα γίνει συνήθεια. Και όσο πιο πολύ θα αποτυγχάνει το σωφρονιστικό σύστημα, τόσο πιο πολύ θα σκληραίνει το έγκλημα, αφού κάποιος όταν καταδικάζεται για δεκαπέντε χρόνια, θα εκτίει ποινή πέντε χρόνια. Εξάλλου, όταν η παρέμβαση στον χρόνο αποφυλάκισης είναι τόσο βαθιά και ουσιαστική, τίθεται θέμα κατά πόσο τελικώς θα παρεμβαίνουμε εμείς ως νομοθετική εξουσία στη δικαστική απόφαση. Όταν ο δικαστής αποφασίζει ότι κάποιος πρέπει να σταλεί για δέκα χρόνια σε ένα σωφρονιστικό κατάστημα, έχει συγκεκριμένα περιστατικά μπροστά του και δεν γνωρίζει ότι μπορεί να επέμβει ο νομοθέτης και να τον αποφυλακίσει νωρίτερα.

Αν θέλουμε αποσυμφόρηση των φυλακών, ας εφαρμοστούν ψηφισμένες διατάξεις όπως είναι αυτή με το βραχιολάκι, που μειωμένη απήχηση έχει, όπως πληροφορούμαι. Ίσως θα πρέπει να γίνει μια συνολική, μια ουσιαστική συζήτηση για τα θέματα σωφρονιστικής αντεγκληματικής πολιτικής και όχι, όπως σήμερα, μια πιεστική συζήτηση επί μιας ευρωπαϊκής σύμβασης.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει ο Κοινοβουλευτικός Εκπρόσωπος της Χρυσής Αυγής, ο κ. Λαγός.

**ΙΩΑΝΝΗΣ ΛΑΓΟΣ:** Ξεκινώντας τη συζήτηση, θα ήθελα να αναφερθώ σε ένα γεγονός που αποτελεί για άλλη μια φορά πρόκληση εις υγείαν των κοροΐδων του ελληνικού λαού.

Βγήκε χθες ο Πρωθυπουργός της χώρας, ο Τσίπρας, και είπε ότι σε αυτούς που θα παίρνουν μέσα από το πορτοφόλι τους, μέσα από την τσέπη τους, 300 ευρώ, 350 ευρώ, 400 ευρώ –στην ουσία τους τα παρακρατούν με το έτσι θέλω- θα πηγαίνει και θα τους δίνει μια κάρτα αλληλεγγύης των 25 ευρώ, των 20 ευρώ για να πηγαίνουν να παίρνουν το χαρτζιλίκι τους και να πηγαίνουν να παίρνουν κανένα μπουκάλι γάλα οι άνθρωποι αυτοί, μήπως και μπορέσουν να ταΐσουν την οικογένειά τους, το παιδί τους. Ποια οικογένειά τους να ταΐσουν με τα 25 και τα 30 ευρώ;

Αυτό ήρθε και μας το είπε και το έβγαλαν τα κρατικά κανάλια κυρίως, τα οποία θυμίζουν παλαιά Σοβιετική Ένωση. Αυτή τη διαδικασία έχει πλέον η ελληνική τηλεόραση, τα κρατικά κανάλια. Το έβγαλαν σε ισχύ διαγγέλματος για να μας πουν τι καλός που είναι ο Πρωθυπουργός και η Κυβέρνηση της πατρίδας μας, αντί να ντρέπονται γι’ αυτά που κάνουν. Παίρνουν και τα τελευταία κομμάτια που έχουν απομείνει στον Έλληνα εργαζόμενο, τον διασύρουν τελείως και μετά του λέει «θα σου δώσουμε και ένα χαρτζιλίκι».

Ποιος είναι ο Πρωθυπουργός, ποια είναι η ελληνική Κυβέρνηση που μπορεί να αποφασίζει αν θα βάλει τους Έλληνες πολίτες να αρχίσουν να πένονται με το έτσι θέλω; Όλοι αυτοί που είχαν εργαστεί στο κάτω-κάτω, αυτοί που περιμένουν να πάρουν τις συντάξεις τους δεν τα είχαν μισακά τα λεφτά. Τα είχαν πληρώσει από την τσέπη τους. Τα είχαν πληρώσει με την προϋπόθεση, όταν συμπληρώσουν τα όρια ηλικίας, να τα πάρουν πίσω. Είναι τρομερό και αηδιαστικό αυτό που συμβαίνει από τις κυβερνήσεις της πατρίδας μας όλα αυτά τα τελευταία χρόνια και σήμερα από την συγκυβέρνηση ΣΥΡΙΖΑ-ΑΝΕΛ.

Με τι δένει αυτό; Δένει με την τροπολογία που έφεραν αυτοί οι επαίσχυντοι, αυτοί που δεν ντρέπονται καθόλου, άρον-άρον την Τετάρτη το απόγευμα με γενικό αριθμό 592 και ειδικό αριθμό 113. Στις 27 Ιουλίου έγινε αυτό. Εχθές. Η τροπολογία αυτή τι λέει; Λέει ότι, ενώ κόβουμε τα λεφτά στους συνταξιούχους, ενώ έχουμε ξεφτιλίσει τον Έλληνα πολίτη, ο Πρωθυπουργός, ο Πρόεδρος της Δημοκρατίας, οι Υπουργοί Οικονομικών, Εθνικής Αμύνης, Εξωτερικών, όλοι αυτοί θα μπορούν να πηγαίνουν ταξιδάκια και στο εσωτερικό και στο εξωτερικό.

Ακούστε, λοιπόν, εδώ Έλληνες πολίτες, όταν σας τα κόβουν εσάς, θα πηγαίνουν αυτοί ταξιδάκια, θα μένουν σε πεντάστερα ξενοδοχεία και όλα αυτά θα τα πληρώνει ο ελληνικός λαός. Είναι ο ίδιος ο ελληνικός λαός στον οποίο βάζουν το χέρι τους οι Πρωθυπουργοί και οι Υπουργοί στην τσέπη του, στο παντελόνι του και του παίρνουν από μέσα τα πενηντάευρα και τα εικοσάευρα και ό,τι του έχει απομείνει. Είναι οι ίδιοι, λοιπόν, αυτοί οι θρασύτατοι που φέρνουν αυτές τις τροπολογίες και τις περνούν και μάλιστα στη ζούλα, μέσα στο καλοκαίρι σαν τους κοινούς λωποδύτες, γιατί οι λωποδύτες κινούνται έτσι και δεν λένε αυτά που κάνουν και τα περνούν κρυφά. Και είναι μία «ελληνική Βουλή», η οποία νομοθετεί και δεν αντιδρά σε αυτό που γίνεται.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε συνάδελφε, να αποφεύγετε κάποιους χαρακτηρισμούς που δεν αρμόζουν στο Σώμα.

**ΙΩΑΝΝΗΣ ΛΑΓΟΣ:** Και λίγα λέω! Και πολύ λίγα λέω! Να παίρνετε τα λεφτά -όχι εσείς, προσωπικά- αλλά η Κυβέρνηση τα πενηντάρικα και να λέει «θα σας δώσω χαρτζιλίκι δέκα ευρώ» και οι άλλοι να κάνουν τροπολογία, για να πάνε άρον-άρον ταξιδάκια; Και μάλιστα, την τροπολογία αυτή -για να τα μαθαίνει ο Έλληνας πολίτης- την έφεραν με τη ρύθμιση της επείγουσας, γιατί την Παρασκευή θα πάει ταξιδάκι ο Τσίπρας με τον Καμμένο στην Πάρο, με κάποια δικαιολογία, με κάποια πρόφαση που έχουν, θα πάρουν και μια κουστωδία ανθρώπων μαζί, εις υγείαν του κορόιδου. Και θα πάνε, λοιπόν, εκεί όλοι αυτοί, εξήντα-εβδομήντα νοματαίοι, θα μείνουν σε πεντάστερα ξενοδοχεία, τα οποία έχουν κλείσει, και θα τα πληρώνει ο ελληνικός λαός. Και μας λέτε τώρα εμάς να είμαστε ήρεμοι σε όλα αυτά που γίνονται. Δεν γίνεται να είμαστε ήρεμοι. Αν γίνουμε ήρεμοι με όλα αυτά που βλέπουμε, πάει να πει ότι κάτι δεν πάει καλά.

Γιατί, λοιπόν, αυτοί οι Υπουργοί που έχουν και μεγάλες περιουσίες, οι Πρωθυπουργοί που ξέρουμε ότι έχουν είκοσι-τριάντα σπίτια ο καθένας, παίρνουν κομματική επιδότηση τόσα χρόνια; Δεν τις έχουν κόψει τις κομματικές επιδοτήσεις σαν την Χρυσή Αυγή. Γιατί δεν τα βάζουν από την τσέπη τους τα χρήματα αυτά; Γιατί παίρνουν κουστωδίες εξήντα και εβδομήντα ανθρώπων να πάνε; Τι αποδεικνύουν; Και στο κάτω-κάτω το κράτος να λειτουργούσε με κοινωνική πρόνοια και να σεβόταν τον Έλληνα πολίτη και να μην τον έστελνε στα σκουπίδια να ψάχνει να βρει φαγητό, να λέγαμε εντάξει, ας το κάνουν κι αυτοί γιατί το κράτος ευημερεί. Μα σήμερα που ο Έλληνας περνά αυτές τις δυσκολίες, αυτοί πηγαίνουν ταξίδια μεταξύ τους; Πώς γίνεται αυτό; Πώς δεν ντρέπονται να το κάνουν;

Επαναλαμβάνω, χθες το απόγευμα έγινε αυτό και πέρασε και ψηφίστηκε. Και την Παρασκευή θα ξεκινήσουν αυτοί οι άνθρωποι να πάνε κρουαζιέρα στην Πάρο και ο ελληνικός λαός ψάχνει να βρει τι θα κάνει. Πού θα βρει ένα πακέτο μακαρόνια για να ζήσει την οικογένειά του. Πού θα φθάσει αυτό το ζήτημα; Αλλά φαίνεται ότι στην ελληνική κοινωνία σήμερα, στο ελληνικό κράτος, πρέπει να είσαι ή Υπουργός ή Πρωθυπουργός με τους κολαούζους που έχουν ή λαθρομετανάστης. Σε κάποιους από αυτούς μπορούμε να βοηθήσουμε και να δώσουμε πράγματα. Στον απλό Έλληνα πολίτη μόνο κλέβουμε, μόνο παίρνουμε. Και έχει το θράσος, επαναλαμβάνω, ο Πρωθυπουργός να βγαίνει χθες και να κάνει διάγγελμα ότι θα βοηθήσει τον Έλληνα πολίτη.

Ας πάμε και στο συγκεκριμένο νομοσχέδιο που συζητάμε, για τα εγκλήματα στον κυβερνοχώρο, για το τι είναι ρατσιστικό, ξενοφοβικό. Και να ξεκινήσουμε να πούμε, μήπως είναι ρατσιστικό να διωκόμαστε εμείς για ομιλίες που έχουμε κάνει; Πριν από είκοσι μέρες, περίπου ένα μήνα, ήρθε μια άρση ασυλίας εδώ κάποιων Βουλευτών της Χρυσής Αυγής για ομιλίες. Τα λέγαμε εδώ, εσείς φυσικά δεν ακούτε, ούτε μας ενδιαφέρει ούτε τα λέμε για εσάς, τα λέμε για τους Έλληνες πολίτες, για να ακούσουν.

Μήπως είναι ρατσιστικό όταν εμείς, Βουλευτές εκλεγμένοι, δεν έχουμε το δικαίωμα να κάνουμε ομιλία; Και μάλιστα, όταν η ομιλία που κάνουμε είναι πάνω σε αυτές τις γραμμές που έχουμε σαν κόμμα. Δεν λέγαμε τίποτα άλλο. Δεν λέγαμε ούτε να σκοτώσουμε κανέναν, ούτε να κυνηγήσουμε κανέναν. Εμείς λέγαμε ότι θα διεκδικήσουμε ένα μεγάλο ποσοστό σαν Χρυσή Αυγή, προκειμένου με νόμιμα μέσα και νόμιμους τρόπους οι λαθρομετανάστες να γυρίσουν στην πατρίδα τους. Αυτά λέμε και γι’ αυτό μας ψηφίζουν πεντακόσιες χιλιάδες Ελλήνων. Δηλαδή, είμαστε το μοναδικό κόμμα, το οποίο μετά τις εκλογές κάνει αυτό που λέει πριν τις εκλογές και γι’ αυτό διωκόμαστε. Ενώ, αν εμείς λέγαμε άλλα πριν τις εκλογές, παίρναμε τις ψήφους του ελληνικού λαού και εν συνεχεία τους κοροϊδεύαμε, κάναμε διάφορα μαγικά, ταχυδακτυλουργικά, τότε θα ήμασταν μια χαρά κι εμείς. Θα ήμασταν κι εμείς εδώ του συνταγματικού τόξου. Αυτό είναι που σας πειράζει.

Μήπως, λοιπόν, είναι αυτό πολιτική δίωξη και ρατσιστική συμπεριφορά; Μήπως είναι ρατσιστική συμπεριφορά το να δίνετε όλοι εσείς στέγη και τρόφιμα μόνο στους λαθρομετανάστες; Μήπως είναι ρατσιστικό στα hot spots που έχετε δημιουργήσει να πρέπει να μπαίνουν μόνο λαθρομετανάστες μέσα και όταν πηγαίνει κάποιος Έλληνας να ζητήσει μια μερίδα φαγητό, από το Πέραμα, από το Κερατσίνι -γιατί είναι οι περιοχές που ζω εγώ, αλλά φυσικά παντού γίνεται αυτό το πράγμα- και πηγαίνουν να ζητήσουν μία μερίδα φαγητό, από αυτά που ο ελληνικός λαός πληρώνει, να τους λένε ότι «δεν γίνεται, γιατί η εντολή που έχουμε είναι να τα δώσουμε μόνο στους λαθρομετανάστες»; Μήπως αυτός είναι ρατσισμός; Για να σας δούμε τώρα; Ή μήπως είναι ρατσισμός το ότι εμείς δίναμε τρόφιμα και κάναμε συσσίτια σε Έλληνες πολίτες;

Γιατί εσείς αυτό το ονομάσατε ρατσιστικό. Άρα ρατσιστικό στην Ελλάδα είναι αν η Χρυσή Αυγή πάρει τα χρήματα των Βουλευτών –των Βουλευτών της επαναλαμβάνω, όχι τα χρήματα που έχουμε κλέψει από κάποιον ούτε κομματικές επιδοτήσεις που παίρνουμε από το κράτος και από τις τράπεζες, που ανακεφαλαιοποιούμε πάλι μετά εμείς- και τα δώσουμε σε Έλληνες συμπολίτες μας. Γιατί αυτό έχουμε πει εμείς. Πριν τις εκλογές λέγαμε ότι τα λεφτά του ελληνικού λαού θα γυρίσουν πίσω στον ελληνικό λαό και αυτό το πράττουμε.

Αυτό, λοιπόν, είναι ρατσιστικό. Όταν εσείς δίνετε λεφτά και μαζεύετε τρόφιμα και οτιδήποτε μόνο για λαθρομετανάστες, αυτό δεν είναι ρατσιστικό. Αυτό είναι δημοκρατικό. Αυτή είναι η δημοκρατία που έχετε φτιάξει εδώ μέσα.

Μήπως είναι ρατσιστικό το να μιλάνε πάνω στη Θράκη κάποιοι Βουλευτές, του ελληνικού, κατά τα άλλα Κοινοβουλίου, ή διάφορα στελέχη που δηλώνουν Τούρκοι; Δηλώνουν Τούρκοι οι άνθρωποι αυτοί κι εμείς ντρεπόμαστε που δεν αντιδράει το ελληνικό κράτος. Μήπως, όταν μιλάνε για τουρκική μειονότητα κι ότι τους συμπεριφέρεται άσχημα η Ελλάδα, αυτή είναι ρατσιστική συμπεριφορά; Λέω μήπως είναι ρατσιστική συμπεριφορά αυτό; Μήπως, όμως, αν βγούμε εμείς και το πούμε αυτό, καταδικαζόμαστε ως φασίστες;

Μήπως, όταν Βουλευτές του ελληνικού Κοινοβουλίου φωτογραφίζονται κάτω από τη σημαία της, δήθεν, ανεξάρτητης δυτικής Θράκης κι ότι όταν πηγαίνουν στο τουρκικό προξενείο ή στην Άγκυρα και δηλώνουν την «ταλαιπωρία που υφίστανται οι Τούρκοι» -Τούρκοι στη Θράκη μας, από πού κι ως πού-, καταπατούν κάθε διεθνή σύμβαση, κάθε κανόνα δικαίου, κάνοντας ό,τι θέλουν; Τι είναι αυτό το πράγμα; Μήπως είναι ρατσιστικό αυτό;

Μήπως είναι ρατσιστικό, όταν το indymedia –αναφέρθηκε προηγουμένως και ο συναγωνιστής ο Χρήστος Χατζησάββας- βγαίνει και αναφέρει ονοματεπώνυμα Βουλευτών, στελεχών, απλών αθώων ανθρώπων, οι οποίοι δεν έχουν κάνει τίποτα πλην τού να ψηφίζουν Χρυσή Αυγή; Είναι ρατσιστικό αυτό ή μήπως είναι ρατσιστικό όταν εμείς βγαίνουμε και τα καταγγέλλουμε αυτά;

Είναι ρατσιστικό, όταν εμείς βγαίνουμε και καταγγέλλουμε ότι ο γιος του Υπουργού, του Σκουρλέτη, μας κάνει επίθεση στα γραφεία και συλλαμβάνεται; Ακούστε τώρα εδώ τι γίνεται. Αυτός είναι αντιεξουσιαστής. Σε ποιον; Στο εξουσιαστή μπαμπά. Ο μπαμπάς είναι η εξουσία, αυτός είναι η αντιεξουσία. Και πάει η μαμά, που είναι κόρη εφοπλιστή, και τον παίρνει με την πόρσε έξω από τη ΓΑΔΑ. Κι εσείς είστε το δημοκρατικό τόξο κι εμείς είμαστε φασίστες τώρα. Αυτό συμβαίνει εδώ πέρα. Μήπως είναι ρατσιστικό αυτό που συμβαίνει;

Μήπως είναι ρατσιστικό, όταν βγαίνουμε και λέμε τις απόψεις μας και μας κλείνουν τα μικρόφωνα, φωνάζετε τους φρούραρχους, φέρνετε τα ΜΑΤ, θα στείλετε τα ΕΚΑΜ σε λίγο, για να μας βγάλετε έξω; Εμείς αυτά λέμε, όταν γίνονται εκλογές, και με αυτά που λέμε μας ψηφίζει όλο και μεγαλύτερο κομμάτι του ελληνικού λαού. Θέλετε δεν θέλετε, αυτή είναι η δημοκρατία που εσείς ευαγγελίζεστε στο κάτω κάτω.

Πώς, λοιπόν, μας κατηγορείτε γιατί εμείς λέμε αυτά; Να μας κατηγορούσατε αν κάναμε άλλα. Δεν έχετε μάθει, όμως, έτσι. Εσείς έχετε μάθει ότι το να λέτε άλλα μετά είναι πολιτική. Εμείς έχουμε μάθει ότι το να λέμε άλλα μετά είναι παλιανθρωπιά. Το να λέμε τα ίδια και πριν και μετά είναι αυτό που μας πρεσβεύει, είναι οι αρχές και οι αξίες που έχουμε σαν χρυσαυγίτες.

Μήπως είναι ρατσιστικό όταν κάποια παλιόπαιδα –για να μην πω καμμιά άλλη έκφραση- βγαίνουν όποτε θέλουν ανά την επικράτεια και καίνε την ελληνική σημαία; Μήπως είναι ρατσιστική και φυλετική κίνηση αυτή; Μήπως αυτά τα πράγματα έχουν να κάνουν εις βάρος του ελληνικού κράτους, του ελληνικού έθνους; Εκεί υπάρχει ρατσισμός; Μάλλον όχι, έτσι; Δεν πρέπει να υπάρχει ρατσισμός εκεί.

Και με το ίντερνετ που έχουμε, ζούμε την εποχή του «μεγάλου αδελφού». Ζούμε έναν «μεγάλο αδελφό», ο οποίος παρακολουθεί τους πάντες και τα πάντα ή τουλάχιστον προσπαθεί να παρακολουθήσει τους πάντες και τα πάντα. Οποιοσδήποτε έχει διαφορετική άποψη από την κρατούσα σήμερα στην ελληνική κοινωνία, αυτή που έχετε διαμορφώσει εσείς, οι ινστρούχτορες, θα κυνηγηθεί, θα διωχθεί, θα λοιδορηθεί και θα μπει και στη φυλακή, όπως συνέβη με εμάς.

Επίσης, είδαμε να συζητάτε εδώ μέσα για τις άρσεις των τηλεφωνικών απορρήτων. Εμείς, σαν Χρυσή Αυγή, τα ζήσαμε αυτά. Δεν χρειάζεται να νομοθετείτε για να τα κάνετε. Εκεί που θέλετε τα κάνετε έτσι κι αλλιώς. Σε εμάς, χωρίς να υπάρχει τίποτα που να έχει ψηφιστεί τότε, χωρίς να υπάρχει κανένας νόμος, κανένα σχέδιο, καμμία εφαρμογή δικαίου, παρακολουθούσατε τα τηλέφωνά μας και για κακή σας τύχη δεν αποδείχθηκε τίποτα. Για κακή σας τύχη, αποδείχθηκε ότι ήμασταν πεντακάθαροι. Και βγάζατε μετά κάτι συνομιλίες που λέγαμε τι φαγητό κάναμε στο σπίτι μας.

Και μάλιστα, έβγαιναν τα κανάλια εκείνο το βράδυ –τα κανάλια του Αλαφούζου, που ήρθε χθες στην εξεταστική επιτροπή και είχε σκύψει τα μάτια στον συναγωνιστή μας τον Κασιδιάρη, γιατί δεν μπορούσε να απαντήσει- και με βαρύγδουπους τίτλους «είδηση σοκ» -λέει- ανέφεραν αυτά τα πράγματα.

Δεν είχαμε, όμως, καμμία κακουργηματική, καμμία παραβατική συνομιλία! Εμάς μας παρακολουθήσατε, παρακολουθούσατε τα τηλέφωνά μας, τους υπολογιστές μας, το τι λέγαμε στους δικούς μας ανθρώπους και δεν σας βγήκε τίποτα. Είμαστε Βουλευτές του ελληνικού Κοινοβουλίου, θέλετε δεν θέλετε.

Φανταστείτε, λοιπόν, τι μπορείτε να κάνετε σε έναν απλό Έλληνα πολίτη.

Λειτουργείτε, νομοθετείτε και εφαρμόζετε τα πάντα κατά το δοκούν. Κάνετε ό,τι σας συμφέρει και ό,τι εκφράζει εσάς εδώ, αυτή την κλειστή κοινωνία που είσαστε, την οποία εμείς σας τη χαλάσαμε και υποσχόμαστε ότι θα συνεχίσουμε να σας τη χαλάμε. Και θα σας τη χαλάμε όχι γιατί είμαστε φασίστες ή οτιδήποτε άλλο αλλά γιατί είμαστε Έλληνες, αγαπάμε τον Έλληνα πολίτη, είμαστε μέσα από τις τάξεις του απλού Έλληνα πολίτη και μοχθούμε γι’ αυτόν.

Θα κλείσω λέγοντας για άλλη μία φορά αίσχος στην Κυβέρνηση για την τροπολογία αυτή που έφερε. Την Παρασκευή –επαναλαμβάνω- θα πάνε ταξιδάκι αναψυχής ο Τσίπρας και ο Καμμένος και παίρνουν από τον Έλληνα συνταξιούχο και τα τελευταία λεφτά που έχει στο πορτοφόλι του.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, κυρίες και κύριοι Βουλευτές, θα ήθελα να υπογραμμίσω και εγώ με τη σειρά μου ως ασφαλώς θετική την εισαγωγή στο εσωτερικό δίκαιο της σύμβασης του Συμβουλίου της Ευρώπης για το έγκλημα στον κυβερνοχώρο και της οδηγίας που την επικαιροποίησε, καθώς και τις διατάξεις του δεύτερου άρθρου του δευτέρου μέρους του παρόντος σχεδίου νόμου που είναι σαφείς και επιλύουν ζητήματα συμπληρώνοντας τη σύμβαση.

Φυσικά η νομοθετική αυτή πρωτοβουλία της Κυβέρνησης εντάσσεται στο πλαίσιο της ευρύτερης κοινωνικής και βαθιάς ανθρωπιστικής πολιτικής που είχε εξαγγείλει -και τώρα με προσήλωση εφαρμόζει- για τη θωράκιση θεμελιωδών ανθρωπίνων δικαιωμάτων και την εμπέδωση του αισθήματος ασφαλείας και δικαιοσύνης σε έναν κόσμο που συνεχώς εξελίσσεται, σε έναν κόσμο που η ψηφιακή πληροφορία και το διαδίκτυο έχουν υπεισέλθει σε κάθε έκφανση της προσωπικής, επαγγελματικής και κοινωνικής μας ζωής και έχουν επιτρέψει σε νέους κινδύνους και δύσκολα αντιμετωπίσιμες απειλές να εισβάλλουν στην καθημερινότητά μας.

Μια τέτοια απειλή είναι και η αποκαλούμενη κυβερνοεγκληματικότητα, η διάπραξη δηλαδή ποινικών αδικημάτων μέσω του διαδικτύου, που συνιστά μια σοβαρή απειλή όχι μόνο για τα φυσικά ή τα νομικά πρόσωπα ιδιωτικού και δημοσίου δικαίου και τις επιχειρήσεις που το χρησιμοποιούν, αλλά ακόμη και για τις δημόσιες υπηρεσίες των κρατών.

Το συζητούμενο σήμερα σχέδιο νόμου με τις εισαγόμενες στο εσωτερικό δίκαιο διατάξεις αποσκοπεί εν πρώτοις στην ποινικοποίηση συμπεριφορών που υπάγονται στην έννοια της κυβερνοεγκληματικότητας. Συγκεκριμένα μέσω της τροποποίησης και συμπλήρωσης διατάξεων του Ποινικού Κώδικα και της Ποινικής Δικονομίας τιμωρούνται ενέργειες που στρέφονται κατά των δικτύων πληροφοριών, δηλαδή πράξεις που αποσκοπούν στην από πρόθεση πρόκληση βλάβης στα δίκτυα και στρέφονται κατά της ακεραιότητας και διαθεσιμότητας των δεδομένων ή των συστημάτων πληροφορικής. Τιμωρούνται, επιπλέον, πράξεις που αφορούν την παράνομη πρόσβαση, την υποκλοπή, την παρεμβολή σε δεδομένα και τις παρεμβολές σε πληροφοριακά συστήματα.

Επέρχεται η ποινικοποίηση τόσο της κατασκευής, της κατοχής όσο και της διανομής ή της διάθεσης προγραμμάτων υπολογιστών, των αποκαλούμενων «ιών» ή «δούρειων ίππων» στη γλώσσα της Πληροφορικής και άλλων παρεμφερούς φύσεως μέσων, που καθιστούν δυνατή τη διάπραξη ποινικών αδικημάτων.

Παράλληλα, ενισχύεται η ποινική προστασία έναντι της παιδικής πορνογραφίας μέσω της τροποποίησης της υφιστάμενης διάταξης του άρθρου 348α του Ποινικού Κώδικα. Επίσης, τροποποιούνται οι διατάξεις για την άρση του απορρήτου των επικοινωνιών, ώστε να περιληφθούν όλα τα σχετικά εγκλήματα των οποίων, λόγω της φύσης τους, είναι δύσκολο να βεβαιωθεί η τέλεση και να εντοπιστούν οι υπαίτιοι.

Τέλος, κάτι που το υπογραμμίζω -κατά τη γνώμη- ως καινοτόμο για το ελληνικό Ποινικό Δίκαιο, δεδομένης της βασικής αρχής της εθνικής μας έννομης τάξης, κατά την οποία η ποινική ευθύνη είναι προσωπική, προκειμένου να τιμωρούνται αποτελεσματικά τέτοιες αξιόποινες συμπεριφορές, όταν διαπράττονται από νομικά πρόσωπα ή για λογαριασμό αυτών, θεσπίζονται διοικητικές κυρώσεις με τη μορφή του προστίμου, την ανάκληση ή την αναστολή της άδειας λειτουργίας και τον αποκλεισμό από δημόσιες παροχές.

Ωστόσο, πέραν της σημαντικής κύρωσης της Σύμβασης του Συμβουλίου της Ευρώπης και του σχετικού πρόσθετου πρωτοκόλλου σε ό,τι αφορά το έγκλημα στον κυβερνοχώρο και της ενσωμάτωσης στο εσωτερικό δίκαιο της ευρωπαϊκής οδηγίας για τις επιθέσεις κατά συστημάτων πληροφοριών, που συνιστούν το μεγαλύτερο μέρος του συζητούμενου σήμερα νομοσχεδίου -τα οποία έχουν σχεδόν μονοπωλήσει τη σημερινή μας συζήτηση- θα ήθελα να σταθώ στις λοιπές διατάξεις του νομοσχεδίου, που αφορούν ρυθμίσεις σωφρονιστικής και αντεγκληματικής πολιτικής και οι οποίες είναι σημαντικό, επίσης, να υπογραμμιστούν, καθώς απηχούν τη βαθιά προσήλωση της αριστερής σημερινής Κυβέρνησης σε θεμελιώδεις ανθρωπιστικές αρχές, στην αξία του σωφρονισμού και του σεβασμού στα δικαιώματα των κρατουμένων.

Πέραν, λοιπόν, του γεγονότος ότι το παρόν σχέδιο νόμου αποτελεί μία αναγκαία εναρμόνιση με το Κοινοτικό Δίκαιο, σχετικά με τον ορισμό και τις συνέπειες του ηλεκτρονικού εγκλήματος, στο οποίο εμφανίζεται μια αξιοσημείωτη και ανησυχητική αύξηση τα τελευταία έτη σε όλη την Ευρώπη, μη εξαιρουμένης, βεβαίως, και της χώρας μας, εισάγει νέες σωφρονιστικές διατάξεις στο σωφρονιστικό σύστημα, στο πλαίσιο της σωφρονιστικής και αντεγκληματικής πολιτικής της Κυβέρνησης, που από την αρχή της θητείας της προσπαθεί να εκσυγχρονίσει επιφέροντας σημαντικές βελτιώσεις στο σωφρονιστικό σύστημα και στο σύστημα απονομής της δικαιοσύνης στο μέτρο, βεβαίως, του εφικτού, δεδομένων των χρόνιων δυσλειτουργιών και στους δύο αυτούς τομείς, μια προσπάθεια που, βεβαίως, θα φανεί σε βάθος χρόνου.

Πιο συγκεκριμένα, με το άρθρο 8 «Παραγραφή και παύση ποινικής δίωξης» και το άρθρο 9 «Παραγραφή και μη εκτέλεση ποινών υπό όρο», θεωρώ ότι δίνεται μια ανάσα ζωής στο δικαστικό σύστημα, που πνίγεται μέσα στον τεράστιο όγκο των υποθέσεων που εκκρεμοδικούν. Η ρύθμιση θεμάτων πλημμεληματικού χαρακτήρα, με τον τρόπο που προβλέπεται στα εν λόγω άρθρα, ουσιαστικά δεν καταργεί το αξιόποινο των πράξεων, αφού σε περίπτωση που το ίδιο πρόσωπο, που θα ευεργετηθεί με τις συγκεκριμένες ρυθμίσεις, υποπέσει σε νέα παράβαση, τότε ο χρόνος της ποινής που ρυθμίζεται με τα άρθρα αυτά θα εκτιθεί σωρευτικά με τη νέα ποινή, αλλά κερδίζει πολύτιμο χρόνο στην απόδοση της δικαιοσύνης.

Για το άρθρο 15 θεωρώ ότι όντως είναι ένα άρθρο που, παρατείνοντας τις ευεργετικές συνέπειες του ν.4322/2015 για τους ανηλίκους και νέους κρατουμένους, δίνει την απαραίτητη δεύτερη ευκαιρία στην ευαίσθητη αυτή κατηγορία των κρατουμένων να επανενταχτούν στην κοινωνία.

Με το άρθρο 16 δίνεται η απαραίτητη ευελιξία στην πολιτεία, ώστε να ορίσει τον τρόπο και τους όρους υπό τους οποίους θα παρέχεται η κοινωφελής εργασία ως εναλλακτικό, αναμορφωτικό μέτρο καθώς, παρά την ύπαρξή του μέχρι σήμερα, κυρίως λόγω γραφειοκρατικών αγκυλώσεων, ελάχιστα έχει αποδώσει.

Με το άρθρο 17, που αφορά θέματα της εξωτερικής φρουράς των καταστημάτων κράτησης, ενισχύεται η περιμετρική φρούρησή τους για την ενίσχυση της ασφάλειας των φυλακών. Η πλήρης ανάληψη των καθηκόντων στα εξωτερικά θυρωρεία των καταστημάτων κράτησης από την Υπηρεσία Εξωτερικής Φρουράς, που αποτελείται από ένστολο και ένοπλο προσωπικό, αναμένεται ότι θα αναβαθμίσει συνολικά την ασφάλεια αυτών.

Με το άρθρο 18 επιλύεται ένα χρονίζον ζήτημα, εκείνο της αντιμετώπισης των τριτέκνων ουσιαστικά ως πολυτέκνων. Σε μια χώρα που μαστίζεται από υπογεννητικότητα και από οικονομική και κοινωνική κρίση είναι άρθρο με κοινωνικό νόημα και πρόσημο.

Επίσης, απαραίτητο θεωρώ το άρθρο 19, καθώς οι ισχύουσες μέχρι σήμερα διατάξεις για την προστασία των μαρτύρων ήταν αναχρονιστικές, γραφειοκρατικές και ελλιπείς, με αποτέλεσμα τη δυσκολία στη χρήση τους.

Δεν μπορώ παρά να υπογραμμίσω, κλείνοντας την παρούσα τοποθέτησή μου, ότι είναι σαφές και από τις τοποθετήσεις των εκπροσώπων των φορέων, που είχαν την ευκαιρία να καταθέσουν τις απόψεις τους κατά την επεξεργασία του παρόντος νομοσχεδίου στην αρμόδια κοινοβουλευτική επιτροπή, ότι χαιρετίζεται ως μία ακόμα θετική προσπάθεια της Κυβέρνησης προς την κατεύθυνση του εκσυγχρονισμού του Ποινικού μας Δικαίου και της εισαγωγής αναγκαίων μέτρων εκδημοκρατισμού των ακολουθούμενων σωφρονιστικών και αντεγκληματικών πρακτικών μας, βήματα ουσιαστικά και αποφασιστικά που έχω την τιμή και εγώ να υποστηρίξω καταθέτοντας τη θετική μου ψήφο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Κυρίες και κύριοι συνάδελφοι, κύριε Πρόεδρε, επιτρέψτε μου κατ’ αρχάς να ξεκινήσω με μία παρατήρηση. Έχει παγιωθεί ως νομοθετική πρακτική, της οποίας ομολογώ ότι δεν καταλαβαίνω την αναγκαιότητα και είναι και κακή πρακτική, να συγχωνεύουμε τη συζήτηση στην Ολομέλεια σε μία συζήτηση η οποία αφορά και την αρχή και τα άρθρα και να βάζουμε επτά λεπτά. Αυτό το κάναμε όταν υπήρχε πολύ μεγάλη πίεση χρόνου για εξαιρετικές περιστάσεις. Υποθέτω ότι πρέπει η Βουλή να επανέλθει σε μια κανονικότητα. Σε κάθε περίπτωση, επτά λεπτά δεν μπορεί να είναι και για τα δύο. Πρέπει να υπάρχει πολύ μεγαλύτερος χρόνος, αν γίνεται συνεπτυγμένη η συζήτηση.

**ΠΡΟΕΔΡΕΥΩΝ (Γεώργιος Βαρεμένος):** Ήδη χάσατε το ένα λεπτό, όμως.

**ΜΑΥΡΟΥΔΗΣ ΒΟΡΙΔΗΣ:** Ξέρω ότι έχετε δώσει ανοχή, κύριε Πρόεδρε, και το αναγνωρίζω. Απλώς λέω ότι εμείς πρέπει να κάνουμε αυτό το οποίο ορίζει ο Κανονισμός μας και να σταματήσουμε τις έκτακτες διαδικασίες, δεν υπάρχει λόγος.

Έρχομαι, κυρίες και κύριοι συνάδελφοι, στο νομοσχέδιο. Κάτι άκουσα για τα δικαιώματα των κρατουμένων και το πώς υλοποιείται με το παρόν νομοσχέδιο δέσμευση της αντεγκληματικής πολιτικής της Αριστεράς, η οποία είναι ευαίσθητη σ’ αυτά τα ζητήματα.

Σοβαρά; Ξέρετε, τα δικαιώματα των κρατουμένων να συνεννοηθούμε από τι θίγονται. Θίγονται από τη συμφόρηση στις φυλακές. Θίγονται από τις κακές συνθήκες κράτησης. Θίγονται από την ανυπαρξία σωφρονισμού.

Το νομοσχέδιο κάνει κάτι γι’ αυτά; Μάλιστα. Εκείνο που κάνει το νομοσχέδιο είναι να βγάζει έξω καταδικασμένους εγκληματίες. Εάν εννοείτε ότι προστατεύονται τα δικαιώματα των κρατουμένων με το να μην πάνε οι καταδικασμένοι εγκληματίες στη φυλακή και αυτό το λέτε εσείς προστασία των δικαιωμάτων των κρατουμένων, δεν ξέρετε καθόλου τη νομική γλώσσα, αλλά δεν ξέρετε και την κοινή λογική. Όταν υπάρχει πρόβλημα δικαιωμάτων ή πρόβλημα στην κράτηση, φτιάχνουμε τις συνθήκες κράτησης, δεν βγάζουμε κόσμο έξω γι’ αυτόν τον λόγο. Γιατί, εάν βγάζουμε κόσμο έξω γι’ αυτόν τον λόγο, αναιρούμε την ποινή και τη λειτουργία της.

Θέλετε να ανοίξουμε συζήτηση για τις ποινές; Μετά χαράς. Ελάτε να συζητήσουμε για τις ποινές. Όχι κάθε λίγο και λιγάκι τους καταδικασμένους για πταίσματα, εγώ λέω, να ερχόμαστε και να τους σβήνουμε την καταδίκη. Σε μερικούς, γιατί σε μερικούς άλλους μένει. Ελάτε και πείτε, τα πταίσματα να μην είναι πλέον ποινικά και να τιμωρούνται με διοικητικά πρόστιμα. Αυτό, ναι, είναι παρέμβαση στην αντεγκληματική πολιτική συγκροτημένη. Θέλετε να αποποινικοποιήσετε, γιατί θεωρείτε ήσσονος σημασίας ορισμένα αδικήματα; Ελάτε να το πείτε, θέλουμε την αποποινικοποίηση αυτών των αδικημάτων. Όχι, όμως, να καταδικάζονται και εν συνεχεία να λέμε, γι’ αυτούς που καταδικάστηκαν μέχρι τότε έχουμε μία καλή ιδέα, να τους χαρίσουμε την ποινή. Στους άλλους, όμως, που οι καημένοι ήταν άτυχοι, καταδικάστηκαν μέχρι ένα άλλο σημείο, σ’ αυτούς μένει η ποινή. Αυτό δεν είναι αντεγκληματική πολιτική, αυτά είναι μη σοβαρά πράγματα!

Για τα ζητήματα της αποσυμφόρησης των πινακίων έχουν ξαναϋπάρξει τέτοιες ρυθμίσεις. Εγώ σας το λέω ότι μιλώ με αυτόν τον κάθετο τρόπο. Ήμουν Υπουργός τότε, όταν η προηγούμενη κυβέρνηση νομοθέτησε και ξέρουν τη διαφωνία την οποία είχα. Σας είπα –όμως, επειδή συμφωνούσατε σ’ αυτά, δεν βάλατε ονομαστική- ότι εγώ θα είχα καταψηφίσει σε εκείνη την τότε ρύθμιση. Έχω πάγια αντίθεση με αυτές τις ρυθμίσεις, δεν έχω ψηφίσει ποτέ καμμία, θεωρώ ότι καταστρέφουν το νομικό μας σύστημα, καταστρέφουν την αντεγκληματική πολιτική στον τόπο, στέλνουν το λάθος μήνυμα προς πάσα κατεύθυνση. Προς πάσα κατεύθυνση και είναι ουσιαστικά μόνο λειτουργικές ρυθμίσεις. Δεν μπορούμε, δεν προφταίνουμε να δικάσουμε, έχουν φόρτο τα πινάκια, ας κάτσουμε να τα ξεφορτώσουμε με το να χαρίσουμε ποινές. Δεν έχουν στόχευση αντεγκληματική, έχουν στόχευση λειτουργίας, ακριβώς επειδή δεν μπορεί να λειτουργήσει επαρκώς η δικαιοσύνη.

Όμως, εδώ συνεχίζετε και κάνετε το εξής. Συνεχίζετε τη ρύθμιση, την οποία ήδη είχα στηλιτεύσει και κριτικάρει το 2015, όταν είχατε εισηγηθεί τον νόμο και ξαναθυμίζω τι είναι αυτό το οποίο γίνεται.

Ακούστε, κυρίες και κύριοι συνάδελφοι. Τι είναι αυτό που παρατείνεται εδώ μέχρι τον Ιούνιο του 2017; Μέχρι τα μέσα του 2017 παρατείνεται η ρύθμιση, η οποία είχε ισχύσει από το 2015 για ένα διάστημα από τη δημοσίευση. Ακούστε τι γίνεται, ποιοι βγαίνουν. Καταδικασμένος για τρομοκρατία. Τρομοκράτης, εγκληματική οργάνωση, καταδικασμένος με ένα ελαφρυντικό. Αντί να πάει στα δέκα έως είκοσι χρόνια κάθειρξη, πήρε ένα ελαφρυντικό και του έβαλαν εννέα χρόνια. Τι ποινή εκτίει αυτός; Ακούστε, τι ποινή εκτίει. Τα 2/5 καθ’ οιονδήποτε τρόπο. Δηλαδή, στην πραγματικότητα αυτός βγαίνει στους δέκα μήνες. Στους δέκα μήνες απολύεται καταδικασμένος για εγκληματική οργάνωση! Γιατί; Διότι, αν είχε δεκαετία, αφού είναι 2/5, είμαστε στα τέσσερα χρόνια, καθ’ οιονδήποτε τρόπο έκτισης είναι μεροκάματα, άρα 50% και συγγνώμη δεν βγαίνει στους δέκα μήνες, βγαίνει στους είκοσι μήνες. Ποιος; Ο τρομοκράτης!

Και, προσέξτε, επειδή προφανώς αυτά είναι μη σοβαρά και αντιλαμβανόμαστε όλοι τι σημαίνουν και καταλαβαίνουμε πόσο κακό κάνουν στην κοινωνία, αρχίζει τώρα το εξής: Α, ξέρετε, θα βγουν έξω οι βιαστές ανηλίκων. Ε, βέβαια, θα βγουν έξω οι βιαστές ανηλίκων. Ε, να εξαιρέσουμε τους βιαστές ανηλίκων με τη νομοτεχνική, που κατέθεσε ο κύριος Υπουργός.

Μωρέ, καλά κάνετε που εξαιρείτε τους βιαστές ανηλίκων, αλλά τώρα μπορείτε να μου εξηγήσετε γιατί οι βιαστές ανηλίκων πρέπει να εξαιρεθούν, αλλά οι δολοφόνοι κατά συρροή δεν πρέπει να εξαιρεθούν; Οι τρομοκράτες δεν πρέπει να εξαιρεθούν; Τι είδους τώρα εσωτερική ιεράρχηση φτιάχνουμε μέσα στο ποινικό μας σύστημα, η οποία βεβαίως είναι αυθαίρετη; Σήμερα είπαμε ότι υπάρχει μεγάλη ηθικοκοινωνική απαξία στους βιαστές ανηλίκων. Πράγματι, τεράστια. Αλλά αν θέλετε να μιλήσουμε με τους όρους του Ποινικού Κώδικα, ο βιαστής ανηλίκων τιμωρείται με ελαφρότερη ποινή από αυτή που τιμωρείται ένας δολοφόνος. Απλώς, προφανώς επειδή είναι αποτρόπαιη η πράξη και μας σοκάρει και άντε να βγει ο έρμος ο Βουλευτής του ΣΥΡΙΖΑ να πει «ναι, θα βγάλουμε τους βιαστές ανηλίκων έξω», ε, τώρα για να μην αντιμετωπίσουμε την κοινωνία ειδικά τους βιαστές ανηλίκων, αυτούς θα τους αφήσουμε μέσα.

Μα, είναι τώρα νομοθεσία αυτή; Είναι ποινική νομοθεσία; Είναι τρόπος για να συγκροτούμε αντεγκληματική πολιτική -και το στηρίζετε αυτό το πράγμα- συνάδελφοι δικηγόροι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μου δίνετε χρόνο, κύριε Πρόεδρε, υποθέτω, γιατί μόλις ξεκίνησα.

Άρα είναι ξεκάθαρο ότι αυτά δεν πατάνε πουθενά.

Επίσης, όμως, πρέπει να στηλιτεύσει κανείς κάτι, εκτός από αυτές τις ρυθμίσεις, γιατί μπορεί να ακούσετε το επιχείρημα «ξέρετε, έχουν γίνει και στο παρελθόν». Βέβαια έχουν γίνει και στο παρελθόν, αλλά έχει αποτιμήσει κάποιος τις συνέπειες αυτών των ρυθμίσεων; Και του παρελθόντος. Υπάρχει μια κακή πρακτική αποσυμφόρησης των φυλακών, το είπα. Οι Υπουργοί Δικαιοσύνης ζουν με έναν εφιάλτη. Δεν ζουν με τον εφιάλτη ότι καθυστερεί η απονομή δικαιοσύνης. Συνηθίζουν με αυτό. Και αυτό είναι μία γενική επίπτωση. Η μεγάλη πίεση που έχουν είναι από τις φυλακές και ο μεγάλος καημός τους είναι η αποσυμφόρηση.

Και αντί αυτό να το λύσουμε με γόνιμες, μεγάλες, κεντρικές παρεμβάσεις –εάν θεωρούμε ότι πρέπει να γίνει αυτό- μέσα από μία οργανωμένη προσέγγιση και του συστήματος ποινών, αλλά προφανώς και της λειτουργίας του σωφρονιστικού συστήματος, η απάντηση ποια είναι; Ανοίξτε, ξεκλειδώστε, βγάλτε τους. Δεν πειράζει που καταδικάστηκαν, δεν πειράζει ότι έκρινε αυτό το δικαστήριο.

Και ακούστε το βλακώδες φαινόμενο που έχουμε στην Ελλάδα. Ακούει κανείς «έφαγε δεκαπέντε χρόνια». Πωωω! Τρομερή ποινή! Πού να βγάλει ο άλλος δεκαπέντε χρόνια φυλακή; Πόση κάνει; Κάνει πέντε. Με τις υφ’ όρον και με τους τρόπους εκτίσεως και με αυτές τις ρυθμίσεις κάνει πέντε από τα δεκαπέντε. Ε, ωραία, ας εξορθολογήσουμε το σύστημα. Δεν το κάνει ο κύριος Υπουργός ενάμιση χρόνο τώρα. Δεν το κάνει. Άρα, λοιπόν, έχουμε αυτό το ζήτημα.

Έχουμε, όμως, και ένα δεύτερο ζήτημα. Παρεμβάσεις στον οργανισμό λειτουργίας των δικαστηρίων. Με συγχωρείτε πολύ, για ποιον λόγο; Ποια είναι η αναγκαιότητα δύο μήνες προ των εκλογών να αλλάξουμε τον οργανισμό λειτουργίας των δικαστηρίων, προκειμένου σε δύο δικαστήρια συγκεκριμένα, δύο συγκεκριμένοι δικαστικοί λειτουργοί να έχουν τη δυνατότητα να ξαναθέσουν υποψηφιότητα; Κανένας ψόγος για τους συγκεκριμένους δικαστικούς λειτουργούς. Και οι δύο εξαίρετοι είναι. Κανένας ψόγος! Λαμπροί.

Η Κυβέρνηση γιατί το κάνει αυτό; Τι εξυπηρετεί; Ποια είναι η στόχευση και γιατί εκθέτει τους ιδίους τους δικαστικούς λειτουργούς σε τέτοιου είδους κριτικές; Γιατί τους αφήνει εκτεθειμένους; Λέει για επανεκλογή και μας είπε ο κύριος Υπουργός- γράφει στην αιτιολογική έκθεση- να αξιοποιήσουμε την κτηθείσα πείρα. Σιγά! Δεν υπήρχε μέχρι τώρα πείρα σε άλλους ή δεν υπάρχουν άλλοι δικαστικοί λειτουργοί, που να μπορούν να θέσουν υποψηφιότητα, να εκλεγούν από τους συναδέλφους τους και να διοικήσουν τα δικαστήρια; Δεν υπάρχουν; Είναι η κτηθείσα πείρα.

Λέει, ο λόγος, για τον οποίο δεν το έχουμε νομοθετήσει, ποιος ήταν; Ο λόγος, που δεν το είχαμε νομοθετήσει, ήταν για να μην υπάρχει συναλλαγή και πίεση από τους δικαστικούς λειτουργούς που διοικούν τα δικαστήρια από τους συναδέλφους τους, γιατί θα έχουν την προοπτική να επανεκλεγούν. Άρα μπαίνουμε σε μια διαδικασία πιέσεως ψηφοθηρικής. Την ξέρουμε αυτή τη διαδικασία. Ήταν κομμένη, αφού δεν είχε τη δυνατότητα να επανεκλεγεί στον ευαίσθητο χώρο της δικαιοσύνης. Γιατί το κάνουμε τώρα;

Απάντησε ο κύριος Υπουργός «πάντως τώρα, επειδή δεν το ξέραν οι εν ενεργεία για να θέσουν υποψηφιότητα δεν το έχουν πράξει». Ακριβές. Φυσικά και δεν το έχουν πράξει οι εν ενεργεία και ενδεχομένως υποψήφιοι. Βεβαίως δεν το έχουν πράξει, αλλά νομοθετούμε γι’ αυτούς που έχουν πράξει τώρα ή νομοθετούμε για το αύριο; Ή θα κάνετε μια νομοθεσία, την οποία θα την κρατήσετε για τέσσερις μήνες και μετά θα «ξενομοθετήσετε» το επόμενο τετράμηνο, αφού έχουν τελειώσει οι εκλογές; Άρα, λοιπόν, τι είναι η σκοπιμότητα της παρέμβασης στον Οργανισμό Δικαστηρίων στην παρούσα φάση;

Δυστυχώς φοβάμαι ότι η σκοπιμότητα εντάσσεται σε λογικές, που αφορούν ένα ευρύτερο σχέδιο, που υπάρχει στη δικαιοσύνη σήμερα. Και αυτό είναι, το οποίο ο κύριος Υπουργός το παρακολουθεί απαθής, ενώ άλλοι στην Κυβέρνηση είναι ενεργητικοί. Και είναι εγγεγραμμένο σε ένα γενικότερο σχέδιο, το οποίο αφορά την Κυβέρνηση.

Ακούστε κάτι: Κυρίες και κύριοι συνάδελφοι, η Κυβέρνηση έχει υποστεί βαρύτατο πλήγμα. Γιατί; Γιατί έχει διαψεύσει ό,τι έχει πει, έχει αναιρέσει τις βασικές της αρχές, παριστάνει την αριστερή και κάνει αποκρατικοποιήσεις, παριστάνει την αριστερή και κόβει το ΕΚΑΣ, παριστάνει την αριστερή και μειώνει τις συντάξεις. Βρίσκεται σε πλήρη κατάρρευση και αναντιστοιχία με τις βασικές της εξαγγελίες. Αποτυπώνεται αυτό σε όλα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βορίδη, ολοκληρώστε.

**ΜΑΥΡΟΥΔΗΣ ΒΟΡΙΔΗΣ:** Ολοκληρώνω, κύριε Πρόεδρε.

Και, κυρίως, βρίσκεται πια σε σύγκρουση με εκείνες τις κοινωνικές δυνάμεις που την ανάδειξαν.

Ποια είναι η απάντησή της σε αυτό; Η απάντησή της είναι: Η σκιαμαχία με τη διαφθορά, η σκιαμαχία με τη διαπλοκή, η ενοχοποίηση όλων όσοι έχουν διαφορετική άποψη. Είσαι δημοσιογράφος και δεν συμπαθείς τον ΣΥΡΙΖΑ; Θα πας κατηγορούμενος στην ΕΣΗΕΑ. Είσαι μέσο ενημέρωσης και δεν στηρίζεις τον ΣΥΡΙΖΑ; Κάτσε να δεις τι θα σου κάνουμε. Θα σου κάνουμε και μια εξεταστική, για να δεις τι θα πάθεις. Είσαι μέσο ενημέρωσης και δοξολογείς τον Πρωθυπουργό μας; Θα σου φτιάξουμε ένα πλαίσιο που μπορείς να λειτουργήσεις. Είσαι κατηγορούμενος ή ελεγχόμενος για κάτι; Πρέπει να αποφασίσουμε εμείς ότι είσαι ένοχος, όχι η δικαιοσύνη. Και για να αποφασίσει η δικαιοσύνη, σύμφωνα με τα θέλω μας, πρέπει να έχουμε προκαταλάβει την απόφαση και πρέπει να βρούμε και δικαστικούς λειτουργούς πρόθυμους να εκδώσουν την απόφαση αυτή.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βορίδη, ολοκληρώστε. Έχουμε εξαντλήσει τα όρια.

**ΜΑΥΡΟΥΔΗΣ ΒΟΡΙΔΗΣ:** Ολοκληρώνω, κύριε Πρόεδρε.

Μα, πώς θα τους βρούμε αυτούς τους δικαστικούς λειτουργούς; Πρέπει να κατατρομοκρατήσουμε το δικαστικό σώμα. Η επίθεση στα μέσα ενημέρωσης, η επίθεση στη δικαιοσύνη στην πραγματικότητα είναι η εκδήλωση του αυταρχικού κράτους του ΣΥΡΙΖΑ. Και όπως το αυταρχικό κράτος του ΣΥΡΙΖΑ έχει ανάγκη και διολισθαίνει στον αυταρχισμό, όπως όλα αυτά τα καθεστώτα, τι άλλο κάνει; Φροντίζει το entourage του αυτοκράτορα, την αυλή του! Και φέρνει και μια ωραία τροπολογία, για να κάνουν ωραία ταξίδια οι κουστωδίες σε καλά ξενοδοχεία, γιατί η αυλή πρέπει να περνάει καλά την ώρα που οικοδομείται ο αυταρχισμός.

Εμείς ως Νέα Δημοκρατία στέλνουμε ένα μήνυμα στους δικαστές: Να μη φοβούνται. Τα παρακολουθούμε όλα. Η δικαιοσύνη είναι και θα παραμείνει ανεξάρτητη και θα διασφαλίσουμε την ανεξάρτητη λειτουργία της.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, συζητούμε σήμερα το νομοσχέδιο, το οποίο αφορά την κύρωση Σύμβασης του Συμβουλίου της Ευρώπης για το έγκλημα στον κυβερνοχώρο, σχετικά με την ποινικοποίηση πράξεων ρατσιστικής και ξενοφοβικής φύσεως, που διαπράττονται μέσω υπολογιστών, τη μεταφορά στο Ελληνικό Δίκαιο της οδηγίας για τις επιθέσεις κατά συστημάτων πληροφοριών, ρυθμίσεις σωφρονιστικής και αντεγκληματικής πολιτικής.

Αναμφισβήτητα πρόκειται για ένα νομοθέτημα με προοδευτικό πρόσημο, του οποίου, όπως είπαμε και προηγουμένως, η ψήφιση επιβάλλεται από τις συνθήκες που επικρατούν στον κυβερνοχώρο και στη σχετική νέου τύπου εγκληματικότητα.

Είναι πλέον κοινή συνείδηση οι σοβαρές και βαθιές αλλαγές στην ψηφιοποίηση, στη σύγκλιση και στη συνεχιζόμενη παγκοσμιοποίηση των ηλεκτρονικών υπολογιστών, η οποία καταλήγει σε ολοένα και αυξανόμενη εγκληματικότητα στον κυβερνοχώρο και απαιτεί αποτελεσματική αντιμετώπιση του εγκλήματος, εφικτή μόνο με αναπτυγμένη, γρήγορη και καλά εφαρμοσμένη διεθνή συνεργασία σε ποινικά θέματα.

Συνεπώς δεν θα μπορούσαμε παρά να είμαστε θετικοί επί της αρχής στο νομοθέτημα αυτό. Όμως, έχετε φέρει ταυτόχρονα πάρα πολλές άσχετες τροπολογίες και φέρνετε συνεχώς τροπολογίες άσχετες επί του νομοσχεδίου και θα μιλήσω στη συνέχεια ειδικά για ορισμένες απ’ αυτές.

Όσον αφορά τα ειδικά άρθρα του νομοσχεδίου, δεν θα μείνω ιδιαίτερα, γιατί ο εισηγητής της Δημοκρατικής Συμπαράταξης κ. Παπαθεοδώρου τα ανέλυσε διεξοδικά. Θα μείνω μόνο λίγο στο άρθρο 20, το οποίο έχει τη σημασία του και το οποίο αναλύθηκε προηγουμένως από αρκετούς ομιλητές.

Κυρίες και κύριοι συνάδελφοι, δεν έχει περάσει πολύς χρόνος από τότε που ο ΣΥΡΙΖΑ έπνεε τα μένεα για το ακαταδίωκτο μελών διοικητικών συμβουλίων του ΤΑΙΠΕΔ. Θυμίζω τις εκφράσεις, με τις οποίες τα χαρακτήριζε: Εκτροφείο σκανδάλων κ.λπ..

Με την παρούσα ρύθμιση επεκτείνετε το ακαταδίωκτο σε εμπειρογνώμονες και μέλη του Συμβουλίου Εμπειρογνωμόνων ή άλλων γνωμοδοτικών οργάνων της Ελληνικής Εταιρείας Συμμετοχών και Περιουσίας του υπερταμείου αποκρατικοποιήσεων.

Η δική σας θέση για παρόμοια θέματα είναι ότι σε αυτές τις περιπτώσεις, το ότι δρουν με σκοπό την παροχή τεχνογνωσίας στα αποφασιστικά όργανα, δεν αποτελεί λόγο ασυλίας ούτε τους απαλλάσσει των ευθυνών τους ούτε αποκλείει τη λάθος -από δόλο ή αμέλεια- γνωμοδότηση, για την οποία βεβαίως και πρέπει να υπάρχει και να υπέχουν ευθύνη.

Στη «μαύρη βίβλο της ντροπής», που είχε παρουσιάσει ο ΣΥΡΙΖΑ τον Μάιο του 2014, η οποία αφορούσε την περίοδο 2012, 2013, 2014, αναφερόταν χαρακτηριστικά για τον ν.3986/2011 το εξής. «Από την ψήφισή του ο νόμος αυτός έχει υποστεί πάμπολλες τροποποιήσεις, όπως να παρασχεθεί ποινική ασυλία στους εκπροσώπους των εταιρειών υπό αποκρατικοποίηση, αλλά και στους τοποθετούμενους στη διοίκηση του ΤΑΙΠΕΔ, που έχουν διατελέσει νόμιμοι εκπρόσωποι των αποκρατικοποιούμενων επιχειρήσεων».

Δεν ήταν, όμως, μόνο το ΤΑΙΠΕΔ και το ακαταδίωκτο των μελών του διοικητικού συμβουλίου που κατηγορούσε τότε ο ΣΥΡΙΖΑ. Στη «μαύρη βίβλο της ντροπής» ο ΣΥΡΙΖΑ εξαπέλυε μύδρους για την ασυλία των μελών του διοικητικού συμβουλίου της εκτελεστικής επιτροπής και του προσωπικού του Ταμείου Χρηματοπιστωτικής Σταθερότητας. Έλεγαν τον Μάιο του 2014 ότι «για να μη μείνει κανείς παραπονεμένος, περιελήφθη πρόνοια ασυλίας από κάθε αστική ευθύνη για τα μέλη του συμβουλίου, της εκτελεστικής επιτροπής και του προσωπικού του ταμείου».

Αντίστοιχη θέση είχατε και σε υπουργικές τροπολογίες το 2014, όπως μια του Εσωτερικών για την «εκλογή μελών του Ευρωπαϊκού Κοινοβουλίου και άλλες διατάξεις», κατά την οποία λέγατε το 2014 ότι «με τη συγκεκριμένη τροπολογία παύει οριστικά κάθε ποινική δίωξη για πράξεις ή παραλείψεις στο πλαίσιο του Ειδικού Λογαριασμού Επαγγελματιών. Πρόκειται για άλλη μια απόδειξη της πρόθεσης όχι απλά να μην τιμωρηθούν, αλλά ούτε καν να ελεγχθούν πρόσωπα που ενέχονται -ή φέρονται να ενέχονται- σε αξιόποινες πράξεις ή παραλείψεις, σχετικά με τη διαχείριση του δημοσίου χρήματος».

Όλα αυτά τα παραδείγματα αναδεικνύουν, αγαπητοί συνάδελφοι του ΣΥΡΙΖΑ, πόσο βαθιά πεποίθηση είχατε για το απαράδεκτο του ακαταδίωκτου, τόσο βαθιά, μάλιστα, που την ξεχάσατε μέσα σε ενάμιση χρόνο. Αυτή είναι η πραγματικότητα.

Έχετε δεσμευτεί στους εταίρους; στην τρόικα; Έχετε δεσμευτεί; Να το πείτε: ότι έχουμε δεσμευτεί στους δανειστές και αλλάζουμε τη θέση μας και κάναμε λάθος εκείνη την περίοδο, όταν κάναμε αυτή την κριτική, γιατί τώρα κάνουμε ακριβώς το ίδιο. Όμως, δεν μπορεί να τα λέγατε σωστά και το 2014 και να πράττετε σωστά και τώρα. Δεν γίνεται και τις δύο φορές να έχετε δίκιο. Δεν μπορεί να είναι αυτή η αξιοπιστία λόγων και έργων που χαρακτηρίζει τον τρόπο με τον οποίο λειτουργούμε.

Υπάρχει και ένα άλλο θέμα, το οποίο το τελευταίο χρονικό διάστημα ταλανίζει, κύριε Υπουργέ, τους πάντες. Μέχρι τώρα δεν έχει βρεθεί μια ουσιαστική και οριστική λύση στο πρόβλημα. Αναφέρομαι στο θέμα των παρεμβάσεων στη δικαιοσύνη.

Ειλικρινά, δεν θεωρώ ότι έχει ιδιαίτερο νόημα η αποποίηση ευθυνών, ο στρουθοκαμηλισμός, σε ένα ζήτημα που αποτελεί τη λυδία λίθο σε κάθε ευνομούμενο κράτος. Όλοι μαζί πρέπει να προασπίσουμε τη δικαιοσύνη και όχι να προωθούμε ή να σχολιάζουμε επιφανειακά τις παρεμβάσεις σε αυτή. Κάποια στιγμή πρέπει να μπει όριο, γιατί αν συνεχιστεί αυτός ο θεσμικός κατήφορος, δεν θα έχει τέλος και βέβαια δεν θα έχει νικητές. Θα είμαστε όλοι χαμένοι σε αυτή τη διαδικασία.

Θέλω να τονίσω, όπως αναφέρθηκε από τον εισηγητή του Ποταμιού, αλλά και από άλλα κόμματα, ότι δεν μπορούμε πλέον να συζητάμε ένα νομοσχέδιο και τα υπόλοιπα άρθρα και οι τροπολογίες που έρχονται να ξεπερνούν την ουσία αυτού που συζητάμε. Μάλιστα, ορισμένα κόμματα της Αντιπολίτευσης δήλωσαν ότι πλέον δεν θα ξαναψηφίσουμε με αυτή τη λογική. Πρέπει να το δούμε αυτό.

Δεν μπορούμε να έχουμε ένα νομοσχέδιο και όλα τα άλλα άρθρα και οι διατάξεις να είναι και πιο σημαντικά και πιο ουσιαστικά και περισσότερα από το κύριο μέρος των νομοσχεδίων. Και δεν αναφέρομαι μόνο στο σημερινό νομοσχέδιο. Αναφέρομαι στη συνήθη νομοθετική πρακτική το τελευταίο χρονικό διάστημα.

Είναι κάτι το οποίο πρέπει να σταματήσει, διότι δεν μπορεί να γίνει ουσιαστική συζήτηση και για τα συγκεκριμένα θέματα, όπως για παράδειγμα για το άρθρο 20, που σας έλεγα πριν, στο οποίο αναφέρθηκαν έγκριτοι νομικοί εδώ μέσα και στο θέμα του μαχητού. Αναφέρεται σχετικώς και η έκθεση της Επιστημονικής Υπηρεσίας. Θέλω να σας πω ότι αναφέρεται χαρακτηριστικά ότι το τεκμήριο που συμφώνως προς τη προτεινόμενη διάταξη απορρέει από τον έλεγχο του Ελεγκτικού Συνεδρίου πρέπει να νοείται ως μαχητό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έτσι είναι.

**ΑΝΤΩΝΗΣ ΜΠΑΛΩΜΕΝΑΚΗΣ:** Το είπαμε αυτό.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όσον αφορά, λοιπόν, τις τροπολογίες, οι οποίες έρχονται, είναι έξι υπουργικές και πριν από λίγο ακούσαμε τον Υπουργό κ. Κατρούγκαλο να μας λέει «κατατίθεται τροπολογία» και ξανά «κατατίθεται τροπολογία». Σε δυο ώρες τελειώνουμε και κατατίθεται. Είμαστε ακόμη σε τέτοιον χρόνο.

**ΜΑΥΡΟΥΔΗΣ ΒΟΡΙΔΗΣ:** Ομιλία επί μη υφισταμένης τροπολογίας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αυτή τη στιγμή, πολύ σωστά, δεν την έχουμε την τροπολογία.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν είχε το δικαίωμα να μιλήσει.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Να τονίσω δε ότι η τροπολογία, στην οποία αναφέρθηκε είναι τα πέντε στοιχεία τα οποία ανέφερε ο Πρωθυπουργός χθες το μεσημέρι.

Και θα σχολιάσω: Από τη στιγμή που τα ανέφερε ο Πρωθυπουργός χθες το μεσημέρι, η απορία μου είναι γιατί δεν κατατέθηκαν χθες το μεσημέρι για να μπορεί να γίνει συζήτηση; Ήταν γνωστά, δεν είναι κάτι το οποίο το μαθαίνουμε τώρα. Γιατί αυτά ακούσαμε, τις πέντε συγκεκριμένες αλλαγές.

Όμως, να έρθω και λίγο στην ουσία των θεμάτων αυτών. Ακούσαμε τον Υπουργό -αν και κανονικά δεν θα έπρεπε να μιλήσω γιατί δεν υπάρχει αυτή η τροπολογία αυτή τη στιγμή- τον κ. Κατρούγκαλο να λέει για παράδειγμα ότι το 40% με 70% των απωλειών του ΕΚΑΣ καλύπτονται με αυτή την τροπολογία.

Να θυμίσω ότι εκατόν πενήντα οκτώ χιλιάδες δικαιούχοι έχουν χάσει το ΕΚΑΣ και συνολικά τετρακόσιες χιλιάδες θα το χάσουν στα επόμενα δύο χρόνια. Μας είπε, δηλαδή, ότι με αυτές, περίπου διακόσιες χιλιάδες δικαιούχοι δεν θα το χάσουν. Δεν είναι αλήθεια. Κάτι συμβαίνει με τους υπολογισμούς. Μας είπε ότι δεν ήταν αντικείμενο της ασφαλιστικής μεταρρύθμισης και στη συνέχεια είπε ακριβώς ότι το αποτέλεσμα της διαπραγμάτευσης του Ιουλίου ήταν αυτή τη στιγμή η κατάργηση του ΕΚΑΣ.

Μα, η ασφαλιστική αλλαγή που έγινε -σύμφωνα με εμάς αντιμεταρρύθμιση- ήταν για να βρεθούν τα 1,8 δισεκατομμύρια, τα οποία συμφωνήθηκαν στη διαπραγμάτευση του Ιουλίου. Στη διαπραγμάτευση του Ιουλίου μας είπε ότι συμφωνήθηκε να καταργηθεί και το ΕΚΑΣ. Συνεπώς είναι ακριβώς προϊόν αυτής της αλλαγής που έκανε στο ασφαλιστικό ο κ. Κατρούγκαλος.

Και βέβαια δεν είχε προαναγγελθεί. Ήταν η αλλαγή του Ιουλίου και του Αυγούστου, όπου πάλι κατηγορήθηκαν τα κόμματα της Αντιπολίτευσης ότι συμφώνησαν κι αυτά. Δηλαδή, έπρεπε να πούμε στο τέλος ότι βγαίνει η χώρα από την Ευρωζώνη, όταν ήρθε στο τέλος μια συμφωνία, η οποία εμπεριείχε δεκάδες πράγματα, πολλά από τα οποία δεν αποτυπώνονταν στο χαρτί. Εξειδικεύονταν στην πορεία, για να πούμε την πραγματικότητα.

Και, βέβαια, δεν ξέρω αν πήγατε, αγαπητοί συνάδελφοι του ΣΥΡΙΖΑ, στην προεκλογική περίοδο του Σεπτεμβρίου με θέση την κατάργηση του ΕΚΑΣ, η οποία συμφωνήθηκε τον Ιούλιο. Δεν ξέρω. Δεν το ακούσαμε στη διαδικασία του Αυγούστου και του Σεπτεμβρίου.

Συνεπώς απαιτείται μεγαλύτερη σοβαρότητα. Αυτή τη στιγμή καταργείται το ΕΚΑΣ. Είναι μια λογική την οποία έχετε αυτή τη στιγμή μπροστά. Δεν βρήκατε τρόπο να κάνετε μια ασφαλιστική μεταρρύθμιση που σας προτείναμε με συγκεκριμένες δύσκολες αλλαγές και όλα τα άλλα που ακούσαμε και χθες από τον Πρωθυπουργό στο συγκεκριμένο θέμα και σήμερα από τον Υπουργό, είναι σκόρπιες σκέψεις, είναι λες και πας να σβήσεις μια φωτιά, τη φωτιά της ανθρωπιστικής κρίσης με ένα ποτήρι νερό. Αυτό είναι στην πραγματικότητα.

Τέλος, κύριε Υπουργέ, σε ένα θέμα που αφορά και το δικό σας, βέβαια, Υπουργείο, σήμερα στο φως της δημοσιότητας και στο προσκήνιο έρχεται η αναβολή στη δίκη των οκτώ Τούρκων στρατιωτικών, που θα πάει σύμφωνα με τα δημοσιεύματα –να μας ενημερώσετε στην πορεία- στις 19 με 25 Αυγούστου. Μετά ακολουθεί και δευτεροβάθμια επιτροπή.

Αυτό το στοιχείο δείχνει πρώτα-πρώτα ότι δεν ισχύουν αυτά που είχαν ακουστεί και από επίσημα χείλη της Τουρκίας ότι δεσμεύτηκε ο Πρωθυπουργός για δεκαπέντε μέρες και όλα αυτά τα θέματα. Βέβαια σας είπαμε από την πρώτη στιγμή ότι η θέση η δική μας είναι ότι θα πρέπει να υπάρχει σεβασμός του Διεθνούς και του Εθνικού Δικαίου σε αυτή τη διαδικασία. Και ήταν λαθεμένες οι δηλώσεις κυβερνητικών στελεχών, οι οποίες μιλούσαν για ένα επιχείρημα σοβαρό της έκδοσης, λόγω της κατάστασης της οποίας υπήρχε στην Τουρκία. Αυτή ήταν και είναι η κατάσταση.

Δείχνει και σε αυτό το θέμα ότι χειρίζεστε με επιπολαιότητα το συγκεκριμένο θέμα. Εμείς έχουμε ξεκαθαρίσει τη θέση μας και ανησυχούμε για τις εξελίξεις στην Τουρκία, διότι από την πρώτη στιγμή είπαμε ότι τα ελλείμματα της δημοκρατίας δεν μπορούν να λυθούν με κατάλυση της δημοκρατίας που επιχειρήθηκε το βράδυ της 15ης Ιουλίου, αλλά με ενίσχυση της δημοκρατίας. Όμως και αυτό το χρονικό διάστημα βλέπουμε τα ελλείματα να γιγαντώνονται. Αυτή είναι η πραγματικότητα και γι’ αυτό ανησυχούμε.

Σε αυτό το πλαίσιο, λοιπόν, τουλάχιστον στη χώρα μας πρέπει να είμαστε ξεκάθαροι και χρειάζεται να έχουμε και τη δική σας διαβεβαίωση ότι θα τηρηθεί το Διεθνές και Εθνικό Δίκαιο στο συγκεκριμένο θέμα απαρέγκλιτα σε όλη τη διαδικασία από εδώ και στο εξής.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έχετε κάνει σύγχυση έκδοσης και ασύλου.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Αίτημα έκδοσης δεν έχουμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η αίτηση ασύλου είναι άλλη διαδικασία.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εννοώ τη διαδικασία ασύλου. Στις 19-24 Αυγούστου θα γίνει η διαδικασία εξέτασης του ασύλου.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Γίνεται με αίτημα των ιδίων.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι. Αυτή τη διαδικασία καταλαβαίνετε ότι δεν μπορούσε ούτε σε δεκαπέντε ημέρες να την καθορίσει κανένας άλλος πέρα από τα αποτελέσματα της διαδικασίας, η οποία θα γίνει. Αυτό σας είπα!

Με λίγα λόγια, συζητούμε σήμερα ένα νομοσχέδιο, το οποίο αφορά μια οδηγία, η ενσωμάτωση της οποίας είναι βεβαίως απαραίτητη. Πάρα πολλά θέματα συζητούνται πρόχειρα αναγκαστικά, έτσι όπως εισάγονται. Συζητείται και μια τροπολογία, την οποία έθεσε ο Υπουργός χωρίς να την έχουμε κατατεθειμένη αυτή τη στιγμή.

Όλα αυτά τα ζητήματα είναι πολύ σοβαρά και, βεβαίως, πρέπει να τα δούμε και να τα δει και η Διάσκεψη των Προέδρων, κύριε Πρόεδρε, για να μπορέσουν να επιλυθούν και να μπορέσουμε και εμείς να κάνουμε τη δουλειά, για την οποία έχουμε έρθει εδώ από τον ελληνικό λαό.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Η κ. Κοζομπόλη από τον ΣΥΡΙΖΑ έχει τον λόγο.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Είναι φανερό ότι κάποιοι εδώ μέσα ενοχλούνται από τη σταθερή και σθεναρή στάση της Κυβέρνησης ενάντια στο μέτωπο της διαφθοράς που έχει ανοίξει.

Ενοχλούνται γιατί με την εξεταστική επιτροπή δημοσιοποιείται ο τρόπος, με τον οποίο δόθηκαν εκατοντάδες εκατομμύρια δανείων σε συγκεκριμένους ανθρώπους στα μέσα μαζικής ενημέρωσης και κυρίως στα δύο κόμματα, της Νέας Δημοκρατίας και του ΠΑΣΟΚ, με αποτέλεσμα να πληρώσει ο Έλληνας φορολογούμενος, ο Έλληνας πολίτης δεκάδες εκατομμύρια για να ανακεφαλαιοποιηθούν οι τράπεζες και να γίνουν αυτά τα ποσά «δανεικά και αγύριστα». Το ξέρουμε ότι ενοχλούνται κάποιοι. Σήμερα μας το είπαν και ευθέως εδώ.

Κύριε Υπουργέ, κυρίες και κύριοι συνάδελφοι, η ραγδαία ανάπτυξη της χρήσης του διαδικτύου και η εκτεταμένη διασύνδεση των πληροφοριών, διευκολύνουν τη διάπραξη ποινικών αδικημάτων στο πεδίο αυτό.

Επίσης, η διάπραξη εγκλημάτων διευκολύνεται σε συγκεκριμένους ψηφιακούς χώρους, σε συγκεκριμένες ψηφιακές βάσεις και δομές, όπου αποθηκεύονται ευαίσθητα δεδομένα, τα οποία αφορούν την υγεία, την άμυνα και άλλους τομείς δραστηριοτήτων.

Ως εκ τούτου, υπάρχει η αναγκαιότητα να αντιμετωπιστεί το έγκλημα στο διαδίκτυο και να προστατευτούν τα συστήματα πληροφοριών από επιθέσεις. Αυτή την αναγκαιότητα καλύπτει η σύμβαση του Συμβουλίου της Ευρώπης για το έγκλημα στον κυβερνοχώρο και η οδηγία του Ευρωπαϊκού Συμβουλίου για τις επιθέσεις στα πληροφοριακά συστήματα.

Τις πράξεις αυτές, λοιπόν, κυρώνουμε με το σημερινό σχέδιο νόμου και έτσι θεσπίζονται σχετικοί κανόνες και κυρώσεις για την περίπτωση της παραβίασής τους και όλα αυτά θα αποτελέσουν Εθνικό Δίκαιο.

Πληρώνεται έτσι ένα κενό και εναρμονίζεται η νομοθεσία μας με τις νομοθεσίες των χωρών, που ήδη έχουν κυρώσει τις πράξεις αυτές. Με τις διατάξεις των υπό κύρωση πράξεων αντιμετωπίζονται εγκλήματα που θίγουν την εμπιστευτικότητα, την ακεραιότητα, τη διαθεσιμότητα δεδομένων αλλά και των συστημάτων υπολογιστών, ειδικότερα την πλαστογραφία και την απάτη σχετικά με τους υπολογιστές.

Αντιμετωπίζεται η παράνομη πρόσβαση σε συστήματα υπολογιστών, η υποκλοπή δεδομένων, η παρεμβολή σε προγράμματα ή σε ψηφιακά δεδομένα. Πρόκειται για ένα πεδίο εγκληματικότητας, όπου η εσωτερική έννομη τάξη εμφάνιζε ένα έλλειμμα προστασίας μέχρι σήμερα.

Στο δεύτερο μέρος εννοιολογικά του νομοσχεδίου περιλαμβάνονται, εκτός από τη συγκεκριμένη κύρωση, διατάξεις και ρυθμίσεις σωφρονιστικής –και εδώ θα επιμείνω- αντεγκληματικής πολιτικής.

Είναι σταθερή η προσήλωση αυτής της Κυβέρνησης και του συγκεκριμένου Υπουργού Δικαιοσύνης να βελτιώσει και να εκσυγχρονίσει το σωφρονιστικό σύστημα, με δεδομένο ότι το σύστημα ποινών του ελληνικού Ποινικού Δικαίου είναι από τα αυστηρότερα στην Ευρώπη.

Επίσης, αυτό γίνεται με δεδομένο ότι ο κρατούμενος έχει τιμωρηθεί για την παραβατική του συμπεριφορά με τη μεγίστη των ποινών, δηλαδή με τη στέρηση της ελευθερίας του, ενώ διατηρεί στο ακέραιο τα υπόλοιπα δικαιώματά του, που απορρέουν από την προσωπικότητά του.

Τέλος, με την κοινή παραδοχή ότι η ποινή είναι συνυφασμένη με τον σωφρονισμό και για να επιτελέσει αυτόν τον σωφρονιστικό της ρόλο, απαιτείται εκτός των άλλων αξιοπρεπής διαβίωση των κρατουμένων στα καταστήματα κράτησης, εισάγονται διατάξεις στο παρόν νομοσχέδιο, με τα άρθρα 8, 9 και 15, προς αυτήν την κατεύθυνση.

Με τις διατάξεις αυτές, λοιπόν, έχουμε περιπτώσεις, που έχουν καθιερωθεί και στο παρελθόν στο Ποινικό μας Δίκαιο, της παραγραφής υπό όρους.

Στο άρθρο 8 προβλέπεται η εξάλειψη του αξιοποίνου και η παύση της ποινικής δίωξης για πράξεις χαμηλής απαξίας, κατά των οποίων προβλέπεται ποινή φυλάκισης μέχρι δύο ετών ή χρηματική ποινή ή και τα δύο. Βεβαίως, προβλέπονται και διασφαλιστικοί όροι για την εφαρμογή αυτών των διατάξεων, όπως να έχει παρέλθει ένα συγκεκριμένο χρονικό διάστημα από την τέλεση της αξιόποινης πράξης και να μην τελεστεί εκ νέου από δόλο η ίδια πράξη.

Να σημειωθεί ότι οι συμπεριφορές που αφορούν θύματα ρατσιστικών εγκλημάτων δεν συμπεριλαμβάνονται στις εν λόγω ρυθμίσεις.

Αντίστοιχα με τη διάταξη του άρθρου 9 προβλέπεται η υπό όρους παραγραφή των μη αμετάκλητων και μη εκτιθεισών ποινών έως έξι μηνών.

Με τις διατάξεις του άρθρου 15 παρατείνεται έως τις 27 Απριλίου του 2017 η εφαρμογή των ρυθμίσεων που θεσπίστηκαν με το άρθρο 12 του ν. 4322/2015 με τη συμπερίληψη της εξαίρεσης συγκεκριμένων εγκλημάτων. Η τελευταία αυτή διάταξη της απόλυσης υπό όρους εδράζεται στην επιτακτική ανάγκη της αποσυμφόρησης των καταστημάτων κράτησης, γιατί, όπως προείπα, δεν μπορεί καμμία ποινή να παίξει τον σωφρονιστικό της ρόλο με αυτόν τον τρόπο που εκτίουν οι κρατούμενοι την ποινή τους, όταν ο ένας είναι πάνω στον άλλο.

Ας μην κλείνουμε τα μάτια μπροστά σε αυτό το μεγάλο πρόβλημα. Μακάρι τα καταστήματα κράτησης να ήταν τέτοια, που να μπορούν να επιτελέσουν τον ρόλο τους και τυχόν αντίστοιχες διατάξεις περί απόλυσης υπό όρους να μην εξαρτώνται από αυτό το στοιχείο της αποσυμφόρησης των καταστημάτων κράτησης. Σήμερα, όμως, υπάρχει μια συγκεκριμένη κατάσταση, που ούτε ο νομικός μας πολιτισμός ούτε το δικαιικό μας σύστημα ούτε οι περί ανθρωπίνων δικαιωμάτων κανόνες μάς επιτρέπουν να το αγνοούμε.

Για όλα αυτά, που ειπώθηκαν για την εγκληματικότητα, που μπορεί να αυξηθεί από την εφαρμογή των συγκεκριμένων διατάξεων, η καλύτερη απάντηση είναι η εφαρμογή της για ένα και πλέον έτος, κατά το οποίο δεν είδαμε καμμία αύξηση της εγκληματικότητας. Δεν παρατηρήθηκε κάτι από αυτή τη συμπεριφορά.

Θα ήθελα να κάνω μία θετική αναφορά για τις διατάξεις που υπάρχουν για τη Σχολή Δικαστών, γιατί συσσωρεύουν την εμπειρία αυτών που συμμετέχουν στις σχολές, όπως επίσης να αναφερθώ και στη θετική διάταξη του άρθρου 18, που εξομοιώνει την τρίτεκνη οικογένεια με την πολύτεκνη στα θέματα των προσλήψεων στον δημόσιο και στον ιδιωτικό τομέα, ελαφρύνσεις που απαιτούνται και λόγω του οξυμμένου δημογραφικού προβλήματος.

Να χαιρετίσω –παρ’ ότι δεν έχει έρθει ακόμα, αλλά έχει ήδη εξαγγελθεί- τη νομοθετική ρύθμιση, τις διατάξεις που αφορούν την ανακούφιση των συμπολιτών μας από τη μείωση του ΕΚΑΣ έως ότου γίνει ο επανυπολογισμός της σύνταξής τους και υπάρξει ο νέος τρόπος με την εθνική σύνταξη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Υπάρχει σε εκκρεμότητα ένα ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Το γνωρίζουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:**  Οι τροπολογίες στις οποίες αναφέρθηκε από του Βήματος της Βουλής προηγουμένως ο Υπουργός Εργασίας για την αναπλήρωση του ΕΚΑΣ μέχρι τώρα δεν τις έχουμε στα χέρια μας. Και είναι κρίμα γιατί σε λίγο τελειώνει η διαδικασία και εμείς οι εισηγητές τουλάχιστον δεν έχουμε το δικαίωμα να τις έχουμε κατανοήσει και να μπορούμε από εκεί και πέρα να τις σχολιάσουμε στη δευτερολογία που θα κάνουμε.

**ΠΡΟΕΔΡΕΥΩΝ (Γεώργιος Βαρεμένος):** Αν πρόκειται να έρθουν, θα έρθουν σε εύλογο χρόνο.

**ΝΙΚΗ ΚΕΡΑΜΕΩΣ:** Κύριε Πρόεδρε, εξ όσων πληροφορούμαι και το Νομοθετικό δεν έχει καμμία ειδοποίηση για αυτές τις τροπολογίες. Το αναφέρω για τα Πρακτικά.

**ΠΡΟΕΔΡΕΥΩΝ (Γεώργιος Βαρεμένος):** Κύριε Γρέγο, έχετε τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Πριν μερικές μέρες ο Πρόεδρος της Βουλής κατηγόρησε, μέσα σε αυτή την Αίθουσα, τη Νέα Δημοκρατία ότι ήταν αυτή που έβαλε τη Χρυσή Αυγή μέσα στη Βουλή. Να υπενθυμίσουμε για ακόμη μια φορά ότι τη Χρυσή Αυγή την έχει βάλει και θα τη βάζει συνέχεια στη Βουλή ο ελληνικός λαός και αυτό πρέπει να το σέβεστε όλοι. Μπορούμε και εμείς φυσικά να κατηγορήσουμε τη Νέα Δημοκρατία ότι ήταν αυτή που έβαλε τον ΣΥΡΙΖΑ μέσα στη Βουλή και μάλιστα τον έφερε και στην εξουσία.

Έρχομαι στο νομοσχέδιο. Θέλω να κάνω όμως μια βασική παρατήρηση πρώτα, κύριε Υπουργέ. Ξέρετε πολύ καλά, ξέρουμε και εμείς, όπως και ο πολύς κόσμος ότι κάποιοι άνθρωποι στην Ελλάδα είναι υπεράνω του νόμου. Νομίζω ότι αυτό ισχύει και το αποδείξατε και εσείς.

Θα σας κάνω μια ερώτηση, όσον αφορά τις συλλογικές ρυθμίσεις που αφορούν απολύσεις καταδικασθέντων ακόμη και για κακουργήματα με ιδιαίτερη απαξία, όπως αυτό της εμπορίας ναρκωτικών. Θα θυμίσω εδώ στο Σώμα την περίπτωση απόλυσης εμπόρου ναρκωτικών, καταδικασμένου για πεντέμισι τόνους κοκαΐνης τον Ιούνιο του 2015. Ακριβώς λόγω της νομοθετικής ρύθμισης -νομίζω της δικής σας- αυτός ο άνθρωπος απολύθηκε.

Θα καταψηφίσουμε φυσικά αυτό το νομοσχέδιο-κύρωση, γιατί πολλά άρθρα είναι φωτογραφικά για τη Χρυσή Αυγή και αντίστοιχα κόμματα της Ευρώπης. Είναι μια ακόμη προσπάθεια ενός συστήματος, εγχώριου και ξένου, να σταματήσει τη φωνή των ελεύθερων ανθρώπων. Είναι μια ακόμη προσπάθεια φίμωσης και τρομοκράτησης σε όλα τα επίπεδα, μια προσπάθεια να στοχοποιηθούν πρόσωπα, αλλά κυρίως ιδέες, όπως αυτή της ελεύθερης έκφρασης. Γίνεται στοχοποίηση προσώπων, οργανώσεων και οτιδήποτε άλλο μάχεται εθνικά ιδεώδη και αξίες.

Το οξύμωρο της υπόθεσης είναι ότι με το συγκεκριμένο νομοσχέδιο υποτίθεται θα τιμωρούνται εγκλήματα στο διαδίκτυο, όχι όμως όλα, μόνο αυτά που θα χαρακτηρίζονται αυθαίρετα ως ρατσιστικά. Προσοχή όμως εδώ! Ρατσιστικά μόνο σε βάρος αλλοδαπών, αν γίνονται τέτοια. Δηλαδή, αν μια ισλαμιστική οργάνωση ή ένα πρόσωπο στρέφεται κατά Ελλήνων ή άλλων Ευρωπαίων -είναι κοινοτική οδηγία- αυτό δεν θα διώκεται. Και φυσικά δεν εφαρμόζεται και τώρα.

Είναι γνωστό εξάλλου ότι αυτές οι οργανώσεις κινούνται μέσα από το διαδίκτυο. Είναι γνωστό ότι τα περισσότερα εγκλήματα που διαπράττουν αλλοδαποί έχουν ρατσιστικό κίνητρο. Συνήθως όταν μπαίνουν για να σκοτώσουν, να σφάξουν, να ληστέψουν, η φράση που ακολουθεί το έγκλημά τους είναι «θα πεθάνετε βρωμοέλληνες». Το ακούμε και στους δρόμους.

Αυτά φυσικά δεν τιμωρούνται με την επιβαρυντική διάταξη των αντιρατσιστικών νόμων. Είπαμε και πάλι ότι ισχύει μόνο για Έλληνες. Και φυσικά το έχουμε πει πάρα πολλές φορές ότι ο μοναδικός ρατσισμός είναι αυτός σε βάρος των Ελλήνων.

Ένα άλλο χαρακτηριστικό παράδειγμα, που αποδεικνύει περίτρανα ότι τέτοιου είδους κυρώσεις συμβάσεων-νομοθετημάτων είναι φωτογραφικές, είναι το εξής. Το είπαν και άλλοι συναγωνιστές. Υπάρχει στο διαδίκτυο η σελίδα Indymedia, η οποία στοχοποιεί συνεχώς πρόσωπα, καθοδηγεί επιθέσεις εναντίον τους, προτρέπει σε κάθε είδους βίαιη ενέργεια, οργανώνει εγκληματικές και τρομοκρατικές ενέργειες και μάλιστα επιχαίρει για τα αποτελέσματα αυτά.

Η συγκεκριμένη ιστοσελίδα, η Indymedia, απολαμβάνει της στήριξης όλων των κυβερνήσεων, γιατί εμείς μιλάμε πάντα με αποδείξεις. Θα τολμούσατε ποτέ, αλήθεια, να κλείσετε αυτή την ιστοσελίδα; Φυσικά και όχι. Ξέρουμε από πού εκπέμπει, ποιοι είναι διαχειριστές και τι κρύβεται πίσω από όλα αυτά.

Είναι λοιπόν σαφές ότι τέτοια νομοσχέδια -κυρώσεις έχουν συγκεκριμένους στόχους και εξυπηρετούν φυσικά συγκεκριμένους σκοπούς, τους οποίους γνωρίζουμε όλοι. Ακούσαμε και για δικαιοσύνη από ανθρώπους που πολεμάνε και προσβάλλουν αυτό τον θεσμό, που ευτυχώς όμως έχει αρκετούς άξιους εκπροσώπους.

Θα θυμίσουμε εδώ ποιος ξεχνάει το τεράστιο πλήγμα που δέχθηκε ο θεσμός της δικαιοσύνης στην υπόθεση της Χρυσής Αυγής, στην περίοδο της χούντας Σαμαρά-Βενιζέλου, όταν στην προσπάθεια να σταματήσει η άνοδος της Χρυσής Αυγής παραβιάστηκε κατάφωρα κάθε έννοια ανθρωπίνων δικαιωμάτων και ελευθεριών, κάθε δικαίωμα και μάλιστα από δικαστικούς λειτουργούς, των οποίων τα στοιχεία και ο ρόλος είναι γνωστά στο πανελλήνιο, αλλά έγιναν γνωστά και στο εξωτερικό και στην ομογένεια ακόμα, γιατί φροντίσαμε και εμείς σε αυτό, να ενημερώσουμε και τους λαούς της Ευρώπης και τους Έλληνες ομογενείς για το τι είχε συμβεί εκείνη την περίοδο στην Ελλάδα.

Φυσικά γνωρίζουμε ότι όλο αυτό το άθλιο σύστημα ελπίζει ότι θα μας σταματήσει με φίμωση, με διώξεις, με φυλακίσεις και με δολοφονίες. Μιλάτε για αποσυμφόρηση φυλακών, όταν οι φυλακές είναι γεμάτες από αλλοδαπούς, αυτούς που έφερε η Νέα Δημοκρατία επί Σαμαρά και ο ΣΥΡΙΖΑ συνέχισε αργότερα.

Η γάγγραινα του πολυπολιτισμού και του διεθνισμού απειλεί και την Ελλάδα και την Ευρώπη. Σύμφωνα με τα στοιχεία της EUROPOL, χίλιοι οκτακόσιοι «μαχητές!» του ISIS βρίσκονται αυτή τη στιγμή στην Ευρώπη. Σας το λέγαμε και τότε και τώρα. Έρχονται συνέχεια τρομοκράτες και, μάλιστα, πολύ βαριά οπλισμένοι μέσα σε αυτές τις βάρκες. Οι ηλικίες τους ξεκινάνε από δεκατριών χρονών. Υπάρχουν οι λεγόμενοι «μαχητές» -πάλι σε πολλά εισαγωγικά, γουρούνια είναι- αυτού του ισλαμικού κράτους, οι οποίοι είναι δεκατριών, δεκατεσσάρων, δεκαπέντε, δεκαέξι ετών, πολύ καλά εκπαιδευμένοι στο να σκοτώνουν.

Στο ελεύθερο –δήθεν- διαδίκτυο δεν μπορούμε εμείς φυσικά να ανεβάσουμε μια φωτογραφία από τη Βουλή, στο λεγόμενο Facebook, γιατί αυτό θεωρείται ρατσιστικό, ενώ οποιοδήποτε ανώμαλο κτήνος, παιδεραστής, για τον οποίο φυσικά αξίζει η ποινή του θανάτου, μπορεί να αλωνίζει σε τέτοιες σελίδες.

Θυμηθήκατε τους τρίτεκνους και το δημογραφικό, τη στιγμή που γεμίσατε τη χώρα με λαθρομετανάστες και κάνατε τεκμήριο το τρίτο παιδί. Τα δικά μας τηλέφωνα τα παρακολουθούσατε φυσικά, εδώ και πάρα πολλά χρόνια, αγαπητοί δημοκράτες. Το ξέραμε αυτό. Και φυσικά δεν βρήκατε τίποτα. Κάποια νοσηρά μυαλά εμφορούμενα από φασιστικές αντιλήψεις, νομίζουν ότι με τέτοιες συνέργειες θα καταλύσουν κάθε έννοια δικαίου και θα πετύχουν τη διάλυση των εθνών.

Ευτυχώς οι λαοί της Ευρώπης έχουν ξυπνήσει και αντιδρούν σε αυτά τα σατανικά σχέδια. Όλοι πλέον γνωρίζουν και αντιδρούν. Το δηλητήριο του εθνισμού έχει πλέον αντίδοτο, αυτό του περήφανου και δυνατού εθνικισμού.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Τον λόγο έχει ο κ. Σαρίδης, Κοινοβουλευτικός Εκπρόσωπος της Ένωσης Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, υπάρχει η άποψη πως η μελέτη των νόμων μιας χώρας αποκαλύπτει με αδιαμφισβήτητο τρόπο την ποιότητα του πολιτισμού της, αλλά και την ισχύ της οικονομίας της. Αν είναι αυτό αληθές, αν πράγματι αυτό ισχύει, δηλαδή πως μπορούμε να βγάλουμε ασφαλή συμπεράσματα για την κατάσταση στην οποία βρισκόμαστε ως κοινωνία από τα όσα νομοθετούμε, τότε λυπάμαι, αλλά σήμερα αποκαλύπτεται το μέγεθος της αδυναμίας μας, ενώ ταυτόχρονα φανερώνεται η πραγματική διάσταση της κρίσης πολιτικής, οικονομικής, θεσμικής η οποία περνά η χώρα μας.

Σήμερα, λοιπόν, νομοθετούμε με καθυστέρηση δεκαέξι χρόνων, τον πρώτο νόμο της χώρας μας, που αφορά στα εγκλήματα του κυβερνοχώρου. Προχωρούμε στην ευθεία αμφισβήτηση της αρχής, πως τα νομικά πρόσωπα στη χώρας μας δεν μπορεί να έχουν ποινικές ευθύνες, αφήνουμε ελεύθερους τους μικροεγκληματίες, καθώς νομοθετούμε τη μη εκτέλεση δικαστικών αποφάσεων, παραγράφοντας και αρχειοθετώντας ποινικές πράξεις, γιατί απλά δεν χωράνε άλλοι στις φυλακές.

Παρεμβαίνουμε ευθέως και απροκάλυπτα στις αρχαιρεσίες των δικαστών μας, καθώς μόλις δύο μήνες πριν από τις προγραμματισμένες εκλογές αλλάζουμε τους κανόνες αυτής της διαδικασίας. Νομοθετούμε το ακαταδίωκτο εκείνων, που ζητάμε τη γνώμη τους για πολύ σοβαρά και κρίσιμα ζητήματα, να εκφράσουν γνώμη που θα βαρύνει για την απόδοση δικαιοσύνης, γνώμη που θα κρίνει ζωές και τύχες ανθρώπων, γνώμη που θα εκφράζεται χωρίς πιθανές συνέπειες πια.

Κυρίες και κύριοι συνάδελφοι, είναι λυπηρό το συμπέρασμα που βγαίνει από τη μελέτη του σημερινού προς ψήφιση νομοσχεδίου. Ο περίπλοκος τρόπος και τίτλος δεν μπορεί να κρύψει πως στο πρώτο άρθρο κυρώνουμε μια διεθνή σύμβαση, η οποία υπεγράφη το 2001 στη Βουδαπέστη. Η καθυστέρηση είναι εξόφθαλμη και αποτελεί επιχείρημα για όσους δικαιολογημένα ανησυχούν, πως επειδή η πρόοδος της τεχνολογίας στην ίδια δεκαεξαετή περίοδο υπήρξε αλματώδης, υπάρχει ο κίνδυνος να υπάρχουν κενά. Καθώς, όμως, πρόκειται για κύρωση διεθνούς συμβάσεως, δεν μπορούμε να αλλάξουμε κάτι. Είτε κυρώνουμε είτε όχι.

Καθώς στη χώρα μας δεν είχαμε έως σήμερα σχετική νομοθεσία και επειδή η κύρωση της σύμβασης της Βουδαπέστης αποτελεί πράγματι ένα βήμα μπροστά για την Ελλάδα, όσο καθυστερημένα κι αν γίνεται, γι’ αυτούς τους λόγους η Ένωση Κεντρώων υπερψήφισε επί της αρχής στη επιτροπή την κύρωση της σύμβασης του Συμβουλίου της Ευρώπης αλλά και του πρόσθετου πρωτοκόλλου, καθώς και τη μεταφορά στο Ελληνικό Δίκαιο της σχετικής ευρωπαϊκής οδηγίας του 2013.

Λαμβάνοντας υπ’ όψιν και τη θετική γνωμοδότηση της ΑΔΑΕ, υπερψηφίζουμε το τρίτο άρθρο του παρόντος.

Οφείλουμε να σταθούμε, με τη σειρά μας, στο τέταρτο άρθρο του νομοσχεδίου. Οι ανησυχίες, που εκφράστηκαν από όλους, είναι δικαιολογημένες και τις συμμερίζεται και η Ένωση Κεντρώων. Τελικά, αναγνωρίζουμε στην Ελλάδα την ποινική ευθύνη σε νομικά πρόσωπα;

Οφείλουμε να παραδεχτούμε, όμως, και τη διάθεση του Υπουργού για συναίνεση, καθώς, έπειτα από τις αντιδράσεις όλων των πολιτικών παρατάξεων, προχώρησε στην αλλαγή του άρθρου 4 και σύμφωνα με αυτή, αποφασίζει πλέον ο πρόεδρος της ΑΔΑΕ, αντί του Υπουργού, το ύψος των διοικητικών προστίμων. Πρόκειται για κυρώσεις και πρόστιμα, όμως, που θα μπορούσαν να χαρακτηριστούν και σε κάποιες περιπτώσεις εξοντωτικά. Δεν εμπεδώνεται το αίσθημα της ευθύνης με αυτή τη διάταξη.

Τα άρθρα 5, 6 και 7 έχουν τη θετική μας ψήφο, καθώς αφορούν την ενσωμάτωση της προς κύρωση σύμβασης, του πρόσθετου πρωτοκόλλου και της ευρωπαϊκής οδηγίας.

Η επιλογή της Διεύθυνσης Ηλεκτρονικού Εγκλήματος ως σημείο επαφής για την εφαρμογή του άρθρου 35 της σύμβασης «Δίκτυο 24», καθώς και του άρθρου 13 της ευρωπαϊκής οδηγίας, μας γεμίζει με εμπιστοσύνη, καθώς η συγκεκριμένη υπηρεσία έχει διακριθεί για το αποτελεσματικό της έργο, κερδίζοντας την εμπιστοσύνη των πολιτών.

Δυστυχώς κάπου εδώ τελειώνει και το κομμάτι του νομοσχεδίου, που μας υποχρέωσε να ψηφίσουμε θετικά επί της αρχής και να στηρίξουμε, παρά και τις όποιες επιφυλάξεις μας, τα άρθρα 1 έως και 7.

Τα άρθρο 8 και 9 αποτελούν προσβολή της ελληνικής δικαιοσύνης. Με αυτά αποδεχόμαστε πως πρέπει να αποσυμφορήσουμε τα δικαστήρια.

Ο αγαπητός συνάδελφος κ. Καρράς, γνωρίζοντας καλά τα αποτελέσματα της νομιμοποίησης της παραβατικής συμπεριφοράς, η οποία οδηγεί σε κατ’ εξακολούθηση και κατ’ επάγγελμα συνέχιση, είχε το θάρρος να σας προτείνει την αποποινικοποίηση των εν λόγω πράξεων και την επιβολή σχετικών διοικητικών προστίμων, τα οποία, εκτός των άλλων, έχει αποδειχθεί πως είναι και αποτελεσματικότερα.

Δικαιώνουμε όσους ισχυρίζονται πως δεν υπάρχει λόγος να σέβονται την ελληνική δικαιοσύνη. Θέσαμε τη σκέψη για τη δημιουργία ιδιωτικών φυλακών. Τη θέσαμε ως ανησυχία και ως θέμα συζήτησης, καθώς αυτή τη στιγμή ανοίγουμε τις φυλακές, γιατί μέσα σε αυτές δεν χωρούν άλλοι, γιατί μέσα σε αυτές παραβιάζονται και τα ανθρώπινα δικαιώματα.

Και ερωτώ: Δεν παραβιάζονται τα ανθρώπινα δικαιώματα των θυμάτων με αυτά τα δύο άρθρα; Βγάζουμε αληθινούς, για μια ακόμη φορά, αυτούς που συνειδητά επιλέγουν να παρανομούν. Πώς θα νιώσει, άραγε, ο συνεπής πολίτης σήμερα; Τι κίνητρο δίνουμε με το περιεχόμενο των δύο αυτών άρθρων, που με ξεκάθαρο τρόπο δείχνουν την πολύ άσχημη κατάσταση, στην οποία βρίσκεται η ελληνική κοινωνία;

Ο εισηγητής της Ένωσης Κεντρώων Γιώργος Καρράς, έχοντας ο ίδιος πολύτιμη εμπειρία δεκαετιών διακεκριμένης παρουσίας στα ελληνικά δικαστήρια, μίλησε πρώτος και έτυχε θετικής υποδοχής η πρότασή του για αποποινικοποίηση αυτών των πράξεων και επιβολή διοικητικών προστίμων. Έτσι αντιλαμβανόμαστε αυτό που συμβαίνει.

Ζητάμε, λοιπόν, να εξεταστεί η πρότασή μας, γιατί είναι βέβαιο πως αυτό που γίνεται σήμερα θα ξαναγίνει στο άμεσο μέλλον. Και στηρίζουμε αυτή μας την εκτίμηση ότι αυτό έγινε για πρώτη φορά με τον ν.1240/1982, συνεχίστηκε με τον ν.3346/2005 και, φυσικά, με τον ν.4403/2012.

Όλες οι παραπάνω πολιτικές, ουσιαστικά, αποφάσεις αποδεικνύουν την έλλειψη πολιτικής βούλησης να λυθεί το ζήτημα του σωφρονισμού στην Ελλάδα. Πλήττουν, ταυτόχρονα, το κύρος της ελληνικής δικαιοσύνης και την εμπιστοσύνη των Ελλήνων σε αυτή.

Διαβεβαιώνουμε τους πάντες, με αφορμή την υπόθεση των οκτώ Τούρκων στρατιωτικών, πως η Ελλάδα είναι κράτος δικαίου και πως τα ελληνικά δικαστήρια θα κρίνουν την τύχη τους. Είμαστε κράτος δικαίου, όταν ανοίγουμε φυλακές γιατί δεν χωρούν άλλους;

Στο άρθρο 10, όπου ρυθμίζονται ζητήματα της Εθνικής Σχολής Δικαστικών Λειτουργών, έχουμε δυο παρατηρήσεις να κάνουμε. Οι ειρηνοδίκες από εδώ και πέρα θα εκπαιδεύονται για δύο μήνες, αντί για έξι, ενώ η Θεσσαλονίκη γίνεται αποκλειστικά πλέον η πόλη της εκπαίδευσής τους.

Ως Βουλευτής Θεσσαλονίκης, όμως, οφείλω και στην ουσία του να το στηρίξω, καθώς χαιρετίζουμε το γεγονός ότι ο κύριος Υπουργός έκανε δεκτό το αίτημα της Ένωσης Κεντρώων να μην αλλάξουν οι συντελεστές των μαθημάτων.

Το άρθρο 11 προβληματίζει έντονα. Αντί να δίνεται έμφαση στην ενίσχυση της δικαιοσύνης, αντιθέτως ισχυροποιούνται τα επιχειρήματα όσων μιλάνε για επεμβάσεις στη δικαιοσύνη. Πέρα, δηλαδή, από τις ανησυχίες που ήδη τροφοδοτούν την υποψία πως ίσως η εκτελεστική εξουσία παραβιάζει τη συνταγματική επιταγή της αριστοτελικής διάκρισης των εξουσιών, όταν παρεμβαίνει στην εκτέλεση δικαστικών αποφάσεων παρακάμπτοντας και αναιρώντας το δίκαιο εκτέλεσης ποινής –γιατί αυτό κάνει με τις διατάξεις του άρθρου 8 σε συνδυασμό και με το άρθρο 15 που προβλέπει την αποσυμφόρηση των φυλακών- τίθενται πλέον και υποψίες για παρέμβαση της δικαιοσύνης, καθώς με το άρθρο 11 αλλάζουμε ουσιαστικά τον τρόπο διεξαγωγής των αρχαιρεσιών των δικαστικών λειτουργών δύο μήνες πριν αυτές γίνουν, έναν μήνα αφού έγιναν οι προαγωγές του Ιουλίου.

Σχετικά με το άρθρο 12 και τη διαδικασία νομοθέτησης του Κώδικα Οργανισμού των Δικαστηρίων και της Κατάστασης Δικαστικών Λειτουργών αλλά και του Κώδικα Δικαστικών Υπαλλήλων, συμφωνούμε.

Το άρθρο 13, αλλά και το άρθρο 17, αποτελούν σημεία ειδικού ενδιαφέροντος και βάρους. Τι σχεδιάζει η Κυβέρνηση για το μέλλον του σωφρονιστικού μας συστήματος; Από τη μία προχωράμε σε μετατάξεις υπαλλήλων ΔΕ σε θέσεις ΠΕ –αναφέρομαι στην παράγραφο β του άρθρου 17- και από την άλλη ανοίγουμε τις φυλακές. Αναφέρομαι, φυσικά, στο άρθρο 15.

Έχετε καταλάβει, κύριοι της Κυβέρνησης, πως οι απελάσεις δεν λειτουργούν και δεν σημαίνουν πρακτικά τίποτε; Έχετε καταλάβει ποιοι θα βγουν από τις φυλακές; Το άρθρο 15 είναι ενδεικτικό της πραγματικής διάλυσης του κοινωνικού ιστού.

Από την άλλη, το άρθρο 13 είναι η απόδειξη πως το ελληνικό κράτος συνεχίζει να στρουθοκαμηλίζει. Θα λύσουμε το πρόβλημα μετατρέποντας ένα αυτοτελές γραφείο σε Γενική Γραμματεία; Ποιος πιστεύει ότι μ’ αυτή την απόφαση θα βοηθήσει στο οτιδήποτε, εκτός ίσως από τη μισθολογική ενίσχυση κάποιων λίγων; Έτσι διαβρώνεται η κοινωνική συνοχή.

Το άρθρο 14, όπως πολύ σωστά είπε ένας από τους εκπροσώπους των φορέων, δεν λύνει και δεν θα μπορούσε να λύσει κανένα πρόβλημα.

Η Ένωση Κεντρώων δεν μπορεί να στηρίξει τα άρθρα από 13 έως 17.

Με τις διατάξεις που περιέχονται στο άρθρο 18 διορθώνονται οι αδικίες και ικανοποιούνται κάποια πάγια αιτήματα. Σίγουρα αποτελεί μία καλή αρχή στην προσπάθεια να στηρίξουμε την ελληνική οικογένεια και όσους επιλέγουν να ενισχύσουν το ανθρώπινο δυναμικό στη χώρα προχωρώντας στην τεκνοποίηση.

Όσον αφορά τα υπόλοιπα άρθρα, ο εισηγητής μας έχει τοποθετηθεί ουσιαστικά και επειδή δεν υπάρχει και ο χρόνος, θα μιλήσω λίγο για τις τροπολογίες και γενικά για τη διαδικασία, την οποία έχουμε και σήμερα για άλλη μία φορά στη Βουλή.

Ο Υπουργός κ. Κατρούγκαλος μίλησε για καθολικότητα των παροχών και για την αντιμετώπιση του φόβου. Επιδιώκει να κρατήσει αυτή την υπεύθυνη στάση υποστηρίζοντας μία τροπολογία, η οποία δεν έχει ακόμη κατατεθεί. Ποια μεγαλύτερη απόδειξη ευτελισμού των κοινοβουλευτικών διαδικασιών υπάρχει; Δεν έχω να κάνω κανένα άλλο σχόλιο επάνω σ’ αυτό.

Φέρνετε μία τροπολογία για τριακόσιες εξήντα θέσεις εργασίας στον ΟΑΕΔ. Είναι πολλά τα ερωτηματικά που προκύπτουν. Το σίγουρο, όμως, είναι ότι απαξιώνετε για άλλη μία φορά τις κοινοβουλευτικές διαδικασίες νομοθέτησης και δημιουργούνται προϋποθέσεις αδιαφάνειας και ανομίας. Δίνετε τροφή σε όσους μιλάνε για βόλεμα «ημετέρων».

Συμφωνούμε με την τροπολογία 595, η οποία τακτοποιεί θέματα των δικηγορικών συλλόγων.

Συμφωνούμε με την τροπολογία 594, η οποία αποτελεί ρύθμιση, κατά την οποία είναι δυνατή η επιβολή προσωρινής κράτησης για τους δράστες με ποσοστό αναπηρίας πάνω από 67%.

Στην τροπολογία 589 επιφυλασσόμεθα. Υπάρχει μία ασάφεια. Τι σημαίνει «άμισθη θέση»; Πολλές φορές, ξέρετε, ο τίτλος μίας θέσης από μόνος του σημαίνει χρήματα. Οι ακαδημαϊκοί, που είναι μέλη των διοικήσεων των ανεξαρτήτων αρχών μπορούν και να διδάσκουν παράλληλα με την άσκηση των καθηκόντων τους. Η συμμετοχή στις ανεξάρτητες αρχές πρέπει για εμάς στην Ένωση Κεντρώων να είναι πλήρους απασχόλησης και όχι μερικής απασχόλησης.

Κυρίες και κύριοι Βουλευτές, είναι λυπηρή η μέρα για την ελληνική δικαιοσύνη. Ούτε καλά νομοθετούμε ούτε δίκαια νομοθετούμε ούτε με γνώμονα το κοινό καλό νομοθετούμε.

Το τελευταίο καταφύγιο κάθε πολίτη στις ευνομούμενες πολιτείες και κοινωνίες είναι τα δικαστήρια, οι δικαστές και η τυφλή δικαιοσύνη. Σήμερα απογοητεύουμε όσους παλεύουν για την ενίσχυση, τους θεσμούς και τη δικαιοσύνη.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Γεωργαντάς από τη Νέα Δημοκρατία έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, κύριοι συνάδελφοι, πράγματι σήμερα η δικαιοσύνη υποβοηθείται στο έργο της με αυτό το νομοθέτημα και αποκτά προβολείς, οι οποίοι φωτίζουν συγκεκριμένες περιπτώσεις της ποινικής δικαιοσύνης με έναν τρόπο αθέμιτο, κατά την άποψή μου.

Θα εστιάσω την τοποθέτησή μου στο άρθρο 8, στο άρθρο 9 και στο άρθρο 15, ως ένας υπηρέτης της ποινικής δικαιοσύνης, μέσα από την ιδιότητα του δικηγόρου.

Το επιχείρημα ότι κάποιες από τις ρυθμίσεις αυτές ξαναεφαρμόστηκαν, δεν είναι ένα επιχείρημα, το οποίο μπορεί μονότονα να ακούγεται. Πρώτον, δεν εφαρμόστηκαν ακριβώς στην ένταση και με τον τρόπο με τον οποίο έρχονται σήμερα ενώπιον του Κοινοβουλίου. Και, δεύτερον, θα έπρεπε οι προηγούμενες εφαρμογές να έχουν εκτιμηθεί και αξιολογηθεί, σε σχέση με τα αποτελέσματα τα οποία επέφεραν, για να δούμε αν πράγματι υπάρχει λόγος να επανέλθουν αυτές οι ρυθμίσεις.

Τα αποτελέσματα, ιδίως στο θέμα των κρατουμένων, θα έπρεπε να έχουν δύο παραμέτρους. Η μία είναι σε σχέση με το τελικώς για πόσο καιρό λύθηκε το πρόβλημα της συμφόρησης των κρατουμένων στις ελληνικές φυλακές. Και η δεύτερη, που θα είχε επίσης μεγάλη σημασία, είναι πόσοι από αυτούς, οι οποίοι έτυχαν των ευεργετημάτων των προηγούμενων ρυθμίσεων και αποφυλακίστηκαν, υπέπεσαν σε άλλα αδικήματα ή όχι.

Νομίζω, λοιπόν, ότι αυτές οι αξιολογήσεις, που έπρεπε να έχουν γίνει από το Υπουργείο, έπρεπε να έχουν έρθει εδώ και αν δούμε ότι πραγματικά υπάρχει ένα θετικό πρόσημο, τότε ναι, να βλέπαμε για μια τελευταία φορά μια τέτοια ρύθμιση.

Όμως, είμαι υποχρεωμένος να συμφωνήσω ότι έπρεπε να γίνει μια συνολική, μια ευρύτερη συζήτηση, έτσι όπως ο Μάκης Βορίδης ανέφερε, σε σχέση ίσως με την ανάγκη αποποινικοποίησης κάποιων εγκλημάτων, διοικητικών ποινών για κάποια από αυτά, γιατί σίγουρα δεν είναι καλό δείγμα του νομικού μας πολιτισμού το να ερχόμαστε ανά δύο ή τρία χρόνια και να οδηγούμαστε σε τέτοιες ρυθμίσεις για την αποσυμφόρηση των φυλακών.

Θα αναφερθώ στα τρία ζητήματα που μπαίνουν σε τρεις ρυθμίσεις.

Θα μιλήσω για το άρθρο 8, κύριε Υπουργέ, με το οποίο εξαλείφεται το αξιόποινο εγκλημάτων, πλημμελημάτων που απειλούν ποινή φυλάκισης μέχρι δύο έτη. Είναι πολλά τα δύο έτη, κύριε Υπουργέ. Ουδέποτε υπήρξε παρόμοια ρύθμιση. Είναι πολλά τα αδικήματα που εμπεριέχονται σε αυτή την κατηγορία.

Βεβαίως, για μία ακόμα φορά δεν υπάρχει καμμία σκέψη, δεν συνεκτιμάται καθόλου και η θέση του εγκαλούντος. Υπάρχουν μερικά αδικήματα που είναι αυτεπαγγέλτως διωκόμενα και μερικά που έχουν προχωρήσει και έχουν ωριμάσει οι διώξεις μετά από εγκλήσεις. Σκεφτείτε τον μηνυτή, ο οποίος, αναμένοντας δύο ή τρία χρόνια την εκδίκαση της υποθέσεώς του, έχοντας καταθέσει παράβολο, το οποίο είναι αναγκαίο για την επιβολή της εγκλήσεως, έχοντας πολλές φορές ζητήσει και τη συνδρομή νομικού, μαθαίνει τρία χρόνια μετά ότι η υπόθεση για την οποία έκανε έγκληση δεν θα εκδικαστεί ποτέ. Είναι ένα πρώτο ζήτημα.

Να πάμε στο άρθρο 9 που υπάρχει ένα αντίστοιχο ζήτημα από την άλλη πλευρά, από την πλευρά του κατηγορουμένου. Σε έναν κατηγορούμενο ή μάλλον στον καταδικασθέντα σε μια ποινή φυλάκισης μέχρι έξι μηνών, ο οποίος έχει ασκήσει έφεση και θέλει σε έναν δεύτερο βαθμό να προσπαθήσει να επιτύχει την αθώωσή του και για ουσιαστικούς και για ηθικούς λόγους, πώς του στερούμε το δικαίωμα αυτό;

Πώς στερούμε το δικαίωμα από κάποιον, ο οποίος καταδικάστηκε σε πρώτο βαθμό, να μην τύχει της δυνατότητας να εξεταστεί σε έναν δεύτερο βαθμό; Δεν θα έπρεπε να υπάρχει μια πρόβλεψη ότι στο άρθρο 9, όταν ο καταδικασθείς επιθυμεί, δεν θα γίνεται χρήση αυτής της διάταξης περί αρχειοθέτησης της υπόθεσης;

Όμως, εκεί που νομίζω ότι τα πράγματα είναι απολύτως τραγικά και ντροπιαστικά για το Κοινοβούλιο είναι στο άρθρο 15.

Στο άρθρο 15 υπάρχουν δύο παράμετροι, οι οποίες δεν υπάρχουν στα προηγούμενα άρθρα. Η πρώτη είναι ότι δεν υπάρχει καμμία εξαίρεση, καμμία αξιολόγηση της βαρύτητας του αδικήματος με το οποίο κάποιος είναι έγκλειστος στις φυλακές. Καμμία! Ενώ στα άρθρα 8 και 9 υπάρχουν εξαιρέσεις, στο άρθρο 15 υπάρχει μόνο ο χρόνος ο οποίος έχει επιβληθεί ως ποινή φυλάκισης ή κάθειρξης.

Και το ακόμη χειρότερο είναι ότι, ενώ στα προηγούμενα δύο άρθρα η έναρξη εφαρμογής του νόμου και ουσιαστικά οι δικαιούμενοι αναφέρονται σε προηγούμενο χρόνο, είτε τον Μάρτιο του 2016 (στην περίπτωση του άρθρου 8) είτε την ημέρα δημοσίευσης του νόμου (στην περίπτωση του άρθρου 9), στο άρθρο 15 ο χρόνος, στον οποίο πρέπει να πληρωθούν οι προϋποθέσεις, είναι ο Απρίλιος του 2017, έτσι ώστε να προλάβουν κάποιοι κρατούμενοι, οι οποίοι είναι στην περίπτωση της με οποιονδήποτε τρόπο έκτισης της ποινής και όχι της πραγματικής έκτισης της ποινής, να διαμορφώσουν εκείνες τις προϋποθέσεις που χρειάζονται για να μπορέσουν εκείνον τον χρόνο να αποφυλακιστούν. Δεν νομίζω ότι αυτό μπορεί να γίνει δεκτό από το Κοινοβούλιο.

Ακόμη και αν επιμένετε σε αυτή τη ρύθμιση, κύριε Υπουργέ, πρέπει ο χρόνος εφαρμογής να έχει να κάνει με την ημέρα δημοσίευσης του νόμου. Δεν μπορεί να βάζουμε έναν μελλοντικό χρόνο και οι προϋποθέσεις να μπορούν να διαμορφωθούν με πρωτοβουλία του κρατουμένου, να δημιουργηθούν οι συνθήκες εκείνες έκτισης της ποινής – η οποία, επαναλαμβάνω, στις δύο πρώτες περιπτώσεις δεν είναι ο πραγματικός χρόνος εκτίσεως, αλλά η καθ’ οιονδήποτε τρόπο έκτιση της ποινής, δηλαδή με ημερομίσθια και εργασία που μπορεί να προσφερθεί μέσα στα σωφρονιστικά καταστήματα- ώστε να μπορέσει κάποιος να ικανοποιήσει αυτές τις προϋποθέσεις.

Νομίζω ότι και τα τρία αυτά ζητήματα είναι πάρα πολύ σοβαρά, γιατί πλην όλων των άλλων δέχεται ένα ακόμη πλήγμα η σχέση εμπιστοσύνης, που πρέπει να υπάρχει ανάμεσα στον πολίτη και τη δικαιοσύνη και στη διαδικασία γενικότερα της ποινικής δικαιοσύνης.

Βεβαίως, είμαι υποχρεωμένος να πω και ένα άλλο το οποίο είδαμε σήμερα για πρώτη φορά. Πιστεύαμε ότι τα έχουμε δει όλα, αλλά τελικά δεν τα έχουμε δει όλα. Είδαμε Υπουργό να τοποθετείται από του Βήματος της Βουλής για τροπολογία, για ρύθμιση η οποία δεν έχει καν κατατεθεί. Μεγάλη η ζέση της Κυβέρνησης να φροντίσει να απαλύνει πράγματι τον πόνο όσων η ίδια στέρησε από εισοδήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Όμως αυτό από το να φτάνουμε να αναλύουμε και να αναφερόμαστε σε νομοθετικές πρωτοβουλίες που δεν έχουν καν εισέλθει στην Βουλή, νομίζω ότι δείχνει ακριβώς και τον τρόπο με τον οποίο αντιμετωπίζετε τελικά την κοινοβουλευτική διαδικασία. Ο κ. Κατρούγκαλος σήμερα ήταν για μία ακόμη φορά εκτός θέματος.

Ευχαριστώ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε, κύριε Γεωργαντά.

Το λόγο έχει ο κ. Ψυχογιός. Σήμερα οι δικηγόροι έχουν την τιμητική τους.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν νομοσχέδιο του Υπουργείου Δικαιοσύνης έρχεται σε συνέχεια άλλων νομοθετικών του παρεμβάσεων με τις οποίες υπερασπίζεται ατομικά και κοινωνικά δικαιώματα, ενώ παράλληλα υλοποιεί ένα μέρος του παράλληλου προγράμματος, το οποίο έχει πει αυτή η Κυβέρνηση ότι θα πράξει.

Πιο συγκεκριμένα οι νομοθετικές πρωτοβουλίες για την ιθαγένεια και το σύμφωνο συμβίωσης προχωρούν πρακτικά και λειτουργούν καθημερινά και δίνουν λύσεις σε ανθρώπους που τις χρησιμοποιούν και η αποσυμφόρηση των φυλακών στο πρώτο επίπεδο της νομοθετικής πρωτοβουλίας και η κατάργηση των φυλακών Τύπου Γ΄ δίνει το στίγμα της Κυβέρνησης της Αριστεράς.

Επίσης το επόμενο διάστημα έχουμε την ψήφιση του νομοσχεδίου για τη νομική βοήθεια η οποία πλέον διευρύνεται –κάτι που είναι πολύ σημαντικό- όπως επίσης και για τη μείωση και κατάργηση τελών και δικαστικών ενσήμων, αλλά και για την αναδιοργάνωση των υποθηκοφυλακείων.

Με το παρόν νομοσχέδιο κυρώνεται η σύμβαση του Συμβουλίου της Ευρώπης για το έγκλημα στον κυβερνοχώρο, καθώς και το πρώτο πρόσθετο πρωτόκολλό της για ποινικοποίηση των πράξεων ρατσιστικής φύσης μέσω συστημάτων υπολογιστών.

Παράλληλα προτείνονται και άλλες διατάξεις σε σχέση με θέματα αρμοδιότητας του Υπουργείου Δικαιοσύνης.

Λόγω της κρισιμότητας, αλλά και της ποικιλίας των ρυθμίσεων που περιέχει το συγκεκριμένο σχέδιο νόμου, θεωρώ πως πρόκειται για ένα νομοθέτημα σημαντικό -ειδικά για εμάς που ασχολούμαστε με τον τομέα της δικαιοσύνης, όπως αναφέρατε κι εσείς, κύριε Πρόεδρε- το οποίο έρχεται να συμπληρώσει και να ενισχύσει περαιτέρω τη γενικότερη πολιτική του Υπουργείου, μία πολιτική που έχει ως κεντρικό άξονα τον εκσυγχρονισμό και τον εκδημοκρατισμό του συστήματος δικαιοσύνης, πάντα με γνώμονα το ευρωπαϊκό κεκτημένο και τα ανθρώπινα δικαιώματα.

Ειδικότερα όσον αφορά τα εγκλήματα στον κυβερνοχώρο, η τροποποίηση της νομοθεσίας καθίσταται πλέον αναγκαία για προφανείς λόγους. Η εκτεταμένη χρήση του διαδικτύου και των συστημάτων υπολογιστών γενικότερα, έχει γεννήσει νέα φαινόμενα και νέες παραλλαγές αξιόποινων πράξεων μέσω του κυβερνοχώρου.

Σε αυτή τη λογική, το Συμβούλιο της Ευρώπης κατάρτησε ήδη από το 2001 την υπ’ αριθμόν 185 σύμβαση και ακολούθως το 2003 το πρώτο πρόσθετο πρωτόκολλό της, ακριβώς για να αντιμετωπίσει τέτοιου είδους φαινόμενα.

Ένα από τα σημαντικότερα άρθρα της σύμβασης αυτής είναι η διάταξη του άρθρου ένατου, το οποίο προβλέπει τα σχετικά με αξιόποινες πράξεις παιδικής πορνογραφίας, θεσμοθετώντας ένα ευρύ και ολοκληρωμένο πεδίο εφαρμογής και προστασίας, το οποίο, όπως ανέφερε και ο ειδικός αγορητής του Κομμουνιστικού Κόμματος, δένει με το ήδη υπάρχον νομοθετικό πλαίσιο, το οποίο, προφανώς, έρχεται να συμπληρώσει ή να συνυπάρξει με το δίκαιο τη σύμβασης.

Επίσης στα υπόλοιπα άρθρα της σύμβασης τιμωρούνται αδικήματα σχετικά με την παράνομη πρόσβαση σε δεδομένα και συστήματα, καθώς και υποκλοπή ή δημιουργία ή διάδοση ιών, κ.λπ.. Ακόμα αντιμετωπίζονται εγκλήματα κατά των δικαιωμάτων της πνευματικής ιδιοκτησίας.

Μια άλλη σημαντική πτυχή της σύμβασης είναι οι διατάξεις για τη βελτίωση των δυνατοτήτων των κρατών να διεξάγουν στα δίκτυα έρευνας, σε πραγματικό χρόνο, με παράλληλη, όμως, διασφάλιση του σεβασμού των θεμελιωδών δικαιωμάτων σύμφωνα πάντα με τις επιταγές της ΕΣΔ.

Θα ήθελα σε αυτό το σημείο να σταθώ στις διατάξεις του πρώτου πρόσθετου πρωτοκόλλου του Συμβουλίου της Ευρώπης, σχετικά με την ποινικοποίηση πράξεων ξενοφοβικής και ρατσιστικής φύσης, διατάξεις που είναι απολύτως αναγκαίες, εάν αναλογιστούμε τις ρατσιστικές δημοσιεύσεις, δηλώσεις, λεκτικές επιθέσεις, οι οποίες λαμβάνουν χώρο πολύ συχνά στο διαδίκτυο και τα μέσα κοινωνικής δικτύωσης, τα λεγόμενα social media.

Η Ελλάδα, όμως, τον τελευταίο καιρό γυρίζει την πλάτη σε ξενοφοβικές προκαταλήψεις και στερεότυπα. Αυτή η αλλαγή, βέβαια, καθόλου τυχαία δεν είναι, παρά αποτελεί απόρροια μίας γενικής αντιρατσιστικής πολιτικής που εφαρμόζουν τα Υπουργεία της Κυβέρνησης της Αριστεράς τον τελευταίο ενάμιση χρόνο και ιδίως το Υπουργείο Δικαιοσύνης, μέσα από μία δέσμη διατάξεων και πρωτοβουλιών στην κατεύθυνση της πάταξης των ρατσιστικών συμπεριφορών.

Αναφέρθηκα διεξοδικά σε αυτές στην αρμόδια επιτροπή και κυρίως, στην εμβάθυνση του αντιρατσιστικού νόμου και βέβαια, στο εργόσημο για τους εργάτες γης χωρίς χαρτιά που έρχονται από τρίτες χώρες.

Γενικότερα παρατηρούμε ότι όλη η πολιτική και η φιλοσοφία της Κυβέρνησης ενισχύει την ανεκτικότητα στη διαφορετικότητα και το σεβασμό στα ανθρώπινα δικαιώματα.

Το εν λόγω πρωτόκολλο, λοιπόν, έρχεται να συμπληρώσει όπως προείπα και να προασπίσει ακόμα περισσότερο αυτή τη λογική και κουλτούρα.

Σύμφωνα με το άρθρο 1 του πρωτοκόλλου επιβάλλεται, όχι μόνο η ποινικοποίηση των εν λόγω συμπεριφορών, αλλά και η επιβολή των αναγκαίων μέτρων από τα συμβαλλόμενα κράτη, καθώς και η συνεχής μέριμνα για την ορθή εφαρμογή τους, η παρακολούθησή τους δηλαδή.

Στο άρθρο 2 του πρωτοκόλλου, ορίζεται ως ρατσιστικό υλικό κάθε είδους έγγραφο, υλικό, εικόνες και οποιοδήποτε είδος ανάπτυξης ιδεών ή θεωριών με μορφή που να επιτρέπει την αποθήκευση, επεξεργασία ή μετάδοσή τους μέσω υπολογιστή.

Παρ’ όλη τη θετική κατεύθυνση των διατάξεων, δεν θα πρέπει να παραβλέψουμε το γεγονός ότι σε κάποιες περιπτώσεις αυτές συγκρούονται με το δικαίωμα της ελεύθερης, δημόσιας έκφρασης ιδεών. Συγκρούονται, δηλαδή, αυτά τα μέτρα ελέγχου και περιορισμού, με το άρθρο 10 της Ευρωπαϊκής Σύμβασης των Δικαιωμάτων του Ανθρώπου. Όμως για τέτοιου είδους περιπτώσεις το Δικαστήριο του Στρασβούργου έχει διαμορφώσει μία πάγια νομολογία, σύμφωνα με την οποία η ελευθερία της έκφρασης μπορεί να περιοριστεί όταν ισχύουν συσσωρευτικά συγκεκριμένα κριτήρια.

Επομένως κατά την εφαρμογή των διατάξεων του πρωτοκόλλου, οι ελληνικές αρχές θα πρέπει να λαμβάνουν υπ’ όψιν τους αυτές τις αρχές και να ενεργούν αναλόγως.

Φεύγοντας από την κύρωση της σύμβασης του Συμβουλίου της Ευρώπης, θα ήθελα να εστιάσω σε δύο από τις λοιπές διατάξεις αυτού του νομοσχεδίου, οι οποίες θεωρώ ότι είναι μείζονος σημασίας.

Το άρθρο 15, εισάγει παράταση των ρυθμίσεων του ν.4322/2015 για την αποσυμφόρηση των φυλακών. Συγκεκριμένα παρατείνονται ορισμένες διατάξεις για την αποφυλάκιση έως και τις 27 Απριλίου 2017. Πρόκειται για μία παράταση, η οποία θα βοηθήσει στην περαιτέρω αποσυμφόρηση και καλυτέρευση των συνθηκών διαβίωσης στις ελληνικές φυλακές τόσο για τους σωφρονιστικούς υπαλλήλους, όσο και για τους κρατούμενους.

Άλλωστε, την αλλαγή των συνθηκών στις φυλακές μετά το ν.4322 έχει παρατηρήσει και η επιτροπή κατά των βασανιστηρίων -CPT- στις τελευταίες επισκέψεις της στην Ελλάδα.

Βέβαια εδώ πρέπει να σημειώσουμε ότι απαιτείται μια ολοκληρωμένη και συγκροτημένη παρέμβαση στο θέμα των φυλακών, όπως έγινε στα Διαβατά, όπως γίνεται με τη βελτίωση των συνθηκών στο νοσοκομείο του Κορυδαλλού. Επίσης πρέπει να επιτύχουμε και καλύτερη στελέχωση.

Επιπλέον στο άρθρο 18 του παρόντος νομοσχεδίου προβλέπεται μία πολύ σημαντική διάταξη για τους τριτέκνους. Υπάγονται και αυτοί πλέον στα προστατευόμενα πρόσωπα του ν.2643/1998, σχετικά με τη μέριμνα για την απασχόληση προσώπων ειδικών κατηγοριών όπως οι πολύτεκνοι, οι ΑΜΕΑ κ.λπ.. Η στήριξη αυτή υπαγορεύεται τόσο από το σημαντικό δημογραφικό πρόβλημα της χώρας, όσο και από την κοινωνική πολιτική που θέλει να χαράξει αυτή η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε μισό λεπτό, κύριε Πρόεδρε.

Τα δικαιώματα των ευάλωτων ομάδων είναι -και πρέπει να είναι- προτεραιότητα αυτής της Κυβέρνησης.

Κυρίες και κύριοι συνάδελφοι, κλείνοντας θα ήθελα να πω ότι τα προηγούμενα νομοσχέδια που ανέφερα, αλλά και αυτά που θα έλθουν είναι η δική μας ατζέντα. Αυτές τις προτεραιότητες έχουμε, αυτές τις αλλαγές οραματιζόμαστε και γι’ αυτή την κοινωνία παλεύουμε, ξέροντας πολύ καλά τις δυσκολίες που περνάει αλλά και τα λάθη που έχουμε κάνει και εμείς. Οτιδήποτε άλλο, όμως, στο θέμα των δικαιωμάτων και της εναρμόνισης με το ευρωπαϊκό δίκαιο ανήκει στο παρελθόν και ευτυχώς θα μείνει εκεί.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Η κ. Σταμπουλή έχει τον λόγο.

**ΑΦΡΟΔΙΤΗ ΣΤΑΜΠΟΥΛΗ:** Ευχαριστώ, κύριε Πρόεδρε.

Κύριε Υπουργέ, αγαπητές συναδέλφισσες, αγαπητοί συνάδελφοι, από την αρχή της εμφάνισής του ο κυβερνοχώρος χαιρετήθηκε ως ένας χώρος ελεύθερης έκφρασης, ελεύθερης και απεριόριστης διακίνησης ιδεών και πληροφοριών. Εκτός από τα παραπάνω, δεν άργησε να εξελιχθεί και σ’ ένα χώρο διευκόλυνσης άσκησης εγκλημάτων και μάλιστα διασυνοριακών εγκλημάτων, όπως δεν άργησε να εμφανιστεί και το έγκλημα με στόχο τον κυβερνοχώρο και τις υπηρεσίες που μαζικά παρέχονται απ’ αυτόν. Για άλλη μια φορά οι κρατικές οντότητες που στηρίζονται στην αρχή της εδαφικότητας βρέθηκαν πίσω από το έγκλημα και η νομοθεσία τους έπρεπε να προσαρμοστεί κατάλληλα.

Σ’ αυτή την ανάγκη απαντά η σύμβαση του Συμβουλίου της Ευρώπης που κυρώνουμε σήμερα με την οποία πρώτα-πρώτα δίνεται η δυνατότητα έρευνας και συλλογής στοιχείων από τις δικαστικές και αστυνομικές αρχές σε πραγματικό χρόνο, πριν αυτά εξαφανιστούν, πράγμα σχετικά εύκολο τεχνικά και άμεσα επιδιωκόμενο από τους διενεργούντες έγκλημα διά του διαδικτύου.

Έτσι, δίνεται η δυνατότητα για πραγματοποίηση επειγουσών ενεργειών που θα παρεμποδίσουν την εξαφάνιση δεδομένων, μεταξύ των οποίων και ενέργειες που εξασφαλίζουν τη διατήρηση αυτών από τους παρόχους, ώστε να διαπιστώνεται η διαδρομή μέσα από την οποία πραγματοποιήθηκε η αξιόποινη επικοινωνία, όμως η διαρκής και μυστική παρακολούθηση των δικτύων δεν είναι επιτρεπτή.

Επίσης διευκολύνεται η δικαστική συνδρομή και προβλέπεται ένα δίκτυο σημείων επαφής τα οποία λειτουργούν όλο το εικοσιτετράωρο όλες τις μέρες της εβδομάδας.

Προστατεύεται η ανταλλαγή προσωπικών δεδομένων. Επιτρέπεται η διασυνοριακή πρόσβαση σε δεδομένα χωρίς τη διαδικασία της δικαστικής συνδρομής, όταν πρόκειται για δεδομένα στα οποία έχει πρόσβαση το κοινό ή αυτά έχουν παρασχεθεί με εκούσια συγκατάθεση του προσώπου που έχει το νόμιμο δικαίωμα για τη διάθεσή τους.

Με σειρά άρθρων προσδιορίζονται ως αξιόποινες πράξεις, δράσεις που αποσκοπούν στην πρόκληση βλάβης στα δίκτυα, η παράνομη πρόσβαση, η υποκλοπή, η παρεμβολή στα δεδομένα, οι παρεμβολές στα συστήματα, όπως και η κατασκευή, κατοχή και διάθεση «ιών», «σκουληκιών» και «δούρειων ίππων», δηλαδή καταστροφικών προγραμμάτων.

Άλλες διατάξεις που αφορούν την παιδική πορνογραφία ποινικοποιούν, μεταξύ άλλων, την εμφάνιση στο διαδίκτυο ενηλίκων ως ανηλίκων, ενώ υπάρχουν και διατάξεις για την προστασία της πνευματικής ιδιοκτησίας.

Το πρόσθετο πρωτόκολλο ποινικοποιεί τη διακίνηση στον κυβερνοχώρο ρατσιστικού και ξενοφοβικού υλικού και την ενθάρρυνση ξενοφοβικών και ρατσιστικών πράξεων. Δεν αντίκειται στις διατάξεις της ευρωπαϊκής σύμβασης για τα δικαιώματα του ανθρώπου που κατοχυρώνουν την ελευθερία της έκφρασης, με το ίδιο σκεπτικό με το οποίο το Δικαστήριο του Στρασβούργου δέχεται την επιβολή αναγκαίων περιορισμών αυτού του δικαιώματος όταν το απαιτούν η προάσπιση της εθνικής ασφάλειας και της εδαφικής ακεραιότητας, της δημόσιας τάξης και ασφάλειας, η προστασία της ηθικής, της υπόληψης ή των δικαιωμάτων τρίτων.

Δεν είχα σκοπό να αναφερθώ εκτεταμένα στις άλλες διατάξεις που αφορούν θέματα του Υπουργείου Δικαιοσύνης. Ισχύουν όσα είπα στην τοποθέτησή μου στην επιτροπή. Όμως μου κάνει εντύπωση η εμμονή της Αντιπολίτευσης στην επίκληση, στο διασυρμό, θα έλεγα, των μέτρων αποσυμφόρησης των φυλακών, των παύσεων των διώξεων για όχι σημαντικά αδικήματα ή και της αναστολής εκτέλεσης των ποινών για τέτοια αδικήματα.

Μιλάτε -και δεν ακούτε- για φόβο της κοινωνίας, για αύξηση της εγκληματικότητας, κύριοι της Αντιπολίτευσης. Το πρώτο αποτελεί αυτοεκπληρούμενη προφητεία. Λέγε, λέγε ότι κινδυνεύουμε, όλο και κάποιοι παραπάνω θα φοβηθούν. Το δεύτερο, όμως, είναι μετρήσιμο μέγεθος. Έχετε στοιχεία; Μπορείτε να δώσετε αριθμούς; Τι αύξηση της εγκληματικότητας έχει παρατηρηθεί τους τελευταίους μήνες; Σε τι ποσοστά; Σε ποια εγκλήματα; Μπορείτε να μας διαφωτίσετε; Αλλιώς πάψτε να εικοτολογείτε -στην απλοελληνική να σπεκουλάρετε- και αφήστε ήσυχη την Κυβέρνηση να λάβει όλα τα αναγκαία μέτρα ώστε να πάψει το σωφρονιστικό μας σύστημα, αντί να σωφρονίζει απλώς να βασανίζει. Να βασανίζει εν ονόματι μιας δικαιοσύνης που μερικές φορές δίνει την εντύπωση ότι μόνο τυφλή δεν είναι, όταν μοιράζει ισόβια σαν στραγάλια σε φτωχοδιάβολους τύπου Ιλία Καρέλι. Είμαστε η χώρα με πολλαπλάσιο αριθμό ισοβιτών από τον ευρωπαϊκό μέσο όρο, όπως είμαστε και η χώρα με τον πολλαπλάσιο από τον ευρωπαϊκό μέσο όρο αριθμό εγκληματικών οργανώσεων.

Σχεδόν ποτέ αυτή η δικαιοσύνη δεν προλαβαίνει τους λογής-λογής Χριστοφοράκους πριν της ξεφύγουν. Μοιράζει εκατονπενηντάρες, δέκα χρόνια το κεφάλι, για κάθε δύστυχο που βρισκόταν στη βάρκα, στον δύσμοιρο νεαρό που πήδησε πρώτος έξω για να την τραβήξει στη στεριά, διότι αυτός χρίζεται διακινητής από τις διωκτικές αρχές, ακόμη και αν ανήλικος. Και είναι διψήφιος ο αριθμός τέτοιων καταδίκων στις φυλακές μας και κοντεύει και τον τριψήφιο.

Κανείς δεν έχει δικαίωμα να στιγματίζει και να δαιμονοποιεί κάποιους ανθρώπους, όταν τους δίνεται η ευκαιρία να επανενταχθούν στην κοινωνία, όχι με χαριστικές φωτογραφικές διατάξεις, αλλά με ρυθμίσεις που ικανοποιούν το κοινό περί δικαίου αίσθημα όπως αυτές που ψηφίζουμε στο σημερινό νομοσχέδιο.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Τώρα, κύριε Παφίλη, θα πάρει τον λόγο ο κ. Κεγκέρογλου, γιατί και αυτός πρέπει να πάει στη Διάσκεψη των Προέδρων.

**ΑΘΑΝΑΣΙΟΣ ΠΑΦΙΛΗΣ:** Στις 15.00΄ έχει Διάσκεψη, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μέχρι τις 15.00΄ θα έχει τελειώσει ο κ. Κεγκέρογλου.

**ΑΘΑΝΑΣΙΟΣ ΠΑΦΙΛΗΣ:** Βρείτε τα με την Κυβέρνηση. Πώς θα γίνει δηλαδή; Περιμένουμε τον κ. Κατρούγκαλο να έρθει. Θα δεήσει να την καταθέσει;

**ΠΡΟΕΔΡΕΥΩΝ (Γεώργιος Βαρεμένος):** Τι να κάνουμε; Μη χάνουμε τώρα.

**ΑΘΑΝΑΣΙΟΣ ΠΑΦΙΛΗΣ:** Πώς θα γίνει τώρα;

**ΠΡΟΕΔΡΕΥΩΝ (Γεώργιος Βαρεμένος):** Θα μιλήσετε ακριβώς μετά.

Χάνουμε χρόνο και ο κ. Κεγκέρογλου θα πάει στη Διάσκεψη. Έχει ζητήσει τον λόγο. Τι να κάνουμε;

Ελάτε, κύριε Κεγκέρογλου, έχετε τον λόγο για επτά λεπτά. Όχι παραπάνω σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα είχαμε πει τα μισά τώρα, κύριε Πρόεδρε.

Συμφωνώ με όλα όσα ακούστηκαν από προηγούμενους ομιλητές για την κακή διαδικασία νομοθέτησης που τελικά έχουμε καθιερώσει. Και όταν λέω έχουμε καθιερώσει, εννοώ η Κυβέρνηση, η οποία συνήθως αξιοποιώντας και ευρωπαϊκές οδηγίες, εισάγει νομοσχέδιο και από κάτω κρεμά καμμιά δεκαριά, δεκαπέντε ρυθμίσεις, όπου εκτός από ορισμένες από αυτές που είναι άκρως ρουσφετολογικές και πραγματικά εισάγονται την τελευταία στιγμή και κάνουν μπαμ, έχουμε και ρυθμίσεις οι οποίες θα μπορούσαν να είναι καλύτερες εάν έρχονταν με την κανονική διαδικασία που προβλέπεται από τον Κανονισμό της Βουλής και το Σύνταγμα.

Παραβιάζεται ευθέως το Σύνταγμα. Και θα έλεγα ότι τουλάχιστον σε νομοσχέδια του Υπουργείου Δικαιοσύνης είναι γελοίο να υπάρχει τέτοια διαδικασία. Απορώ πώς το αποδέχεται ο Υπουργός.

Χθες ήρθαν την τελευταία στιγμή δύο ρυθμίσεις. Με τη μία χαρίζονται πρόστιμα σε μεγαλοαπατεώνες, παρατείνοντας το διάστημα για τους λήπτες εικονικών τιμολογίων να μπορέσουν να τακτοποιήσουν τις δουλειές τους. Και βεβαίως το άκρον άωτον που ήρθε την τελευταία στιγμή, αφορά τις πολυπληθείς ακολουθίες του Πρωθυπουργού, του Υπουργού Άμυνας και του Υπουργού Εξωτερικών, λες και μέχρι τώρα δεν υπήρχε πρόβλεψη για όλους τους Πρωθυπουργούς το τι έπρεπε να γίνει για την αποζημίωσή τους.

Και την ίδια ώρα τους εκτιμητές του ΕΛΓΑ τους στέλνετε με το λεωφορείο. Και έχουμε εβδομήντα τέσσερις χιλιάδες ανεξέλεγκτες υποθέσεις του ΕΛΓΑ.

Ντροπή σε αυτή την Κυβέρνηση!

Με το άρθρο 15, μας λέτε ότι απολύονται αυτοί οι οποίοι εκτίουν το 1/3 της ποινής και έχουν κακουργήματα. Και λέτε, «Εντάξει, θα βγάλουμε τα ειδεχθή». Ειπώθηκε. Δεν ξέρω αν γίνει και πράξη. Θα βγάλετε τους βιαστές παιδιών, τους παιδεραστές και δεν ξέρω ποιους άλλους. Δηλαδή, οι άλλες κακουργηματικές πράξεις είναι εντάξει; Δεν κατάλαβα. Γιατί παρεμβαίνετε έτσι στο έργο της δικαιοσύνης; Γιατί παρεμβαίνετε εκ των υστέρων; Και μάλιστα λέτε, «Μέχρι 17 Αυγούστου ό,τι δικάσετε, κύριοι δικαστές, στον αέρα είναι. Ό,τι ποινές και να βάλετε». Εδώ είναι ο καλός Παρασκευόπουλος και η καλή Κοινοβουλευτική Πλειοψηφία η οποία θα τους βγάλει στα πέντε χρόνια».

Άρα, στείλτε ένα σημείωμα καλύτερα και πείτε, «Μη βάζετε πάνω από πέντε χρόνια στα κακουργήματα γιατί γελοιοποιείστε, κύριοι δικαστές». Αλλά ποιοι γελοιοποιούνται; Οι δικαστές ή η δικαιοσύνη; Δηλαδή αν δεν είχαμε καθηγητή στο Υπουργείο και ήταν κάποιος άλλος άνθρωπος, τι συμπεριφορά θα είχαμε; Οι θεματοφύλακες ποιοι είναι; Στο πανεπιστήμιο αυτά διδάσκετε; Αίσχος!

Άρθρο 20: Εισηγείστε πλήρη απαλλαγή από κάθε αστική και ποινική ευθύνη όχι μόνο για τις διοικήσεις του υπερταμείου αλλά και για τους εισηγητές, για γνωμοδοτήσεις και τέτοια πράγματα, την ίδια ώρα που στη «μαύρη βίβλο» μας είχατε φέρει ό,τι είχε γίνει για το ΤΑΙΠΕΔ και δεν ξέρω τι άλλο.

Πρέπει, βέβαια, να δούμε πως θα προφυλάξουμε αυτούς τους ανθρώπους. Αν ήταν λελογισμένη αυτή η προστασία και αφορούσε στις διοικήσεις, αλλά σε σχέση με συγκεκριμένες αποφάσεις, ναι, να την αποδεχθούμε. Αλλά δεν μπορεί να είναι εν λευκώ. Εν λευκώ έγκλημα και εκ των προτέρων να τους λέμε αθώους; Όχι, κύριοι.

Έχουμε μια διάταξη για τις μετατάξεις οι οποίες προβλέπονται. Δεν είμαστε αντίθετοι στην εξέλιξη των δημοσίων υπαλλήλων και φυσικά των σωφρονιστικών, αλλά με κάποιες προϋποθέσεις. Πρώτα απ’ όλα να πάρετε προσωπικό που θα αντικαταστήσει αυτούς που θα φύγουν. Πριν. Και το δεύτερο, να γίνουν από τα υπηρεσιακά συμβούλια και όχι με απόφαση Υπουργού.

Κλείνοντας, θέλω να πω ότι και σήμερα συνεχίζεται αυτή η ιστορία με τη διαδικασία που ήρθε ο Υπουργός και μας μίλησε για μια ανύπαρκτη τροπολογία. Δεν πειράζει. Ιδέες είπε. Όμως, γιατί την τελευταία στιγμή; Ίσως να μπορεί να βελτιωθεί. Μπορεί αυτό να γίνει στα πέντε τελευταία λεπτά; Εγώ λέω να μην γίνει δεκτή, ακόμα και αν έρθει τώρα η τροπολογία. Ακόμα κι αν έρθει, να μη γίνει δεκτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Κύριε Παφίλη, έχετε τον λόγο για δέκα λεπτά.

**ΑΘΑΝΑΣΙΟΣ ΠΑΦΙΛΗΣ:** Δεν φταίμε εμείς για την ανακατωσούρα. Εδώ τα έχουμε δει όλα. Αυτό δεν το είχαμε δει πάντως, να έρθει, δηλαδή, ο Υπουργός να επιχειρηματολογήσει για τροπολογία η οποία δεν έχει καν κατατεθεί και να μην το ξέρει ότι δεν έχει κατατεθεί; Λένε μια παροιμία στο χωριό μου: «Από τη βιασύνη της η σκύλα τα κάνει στραβά τα κουτάβια». Είναι μέσα στη φύση.

Λέω, λοιπόν, ότι περιμένουμε. Δεν ξέρουμε τελικά. Υπάρχει κανένας που να γνωρίζει είτε το Προεδρείο, είτε ο κύριος Υπουργός, αν θα κατατεθεί, πότε και με ποιες διαδικασίες η περιβόητη τροπολογία του Υπουργείου Εργασίας; Μπορεί κανείς να μας ενημερώσει γιατί έχουμε Διάσκεψη Προέδρων; Να ξέρουμε τι θα κάνουμε.

**ΠΡΟΕΔΡΕΥΩΝ (Γεώργιος Βαρεμένος):** Δεν συνεχίζουμε τώρα για να προλάβουμε και τη Διάσκεψη των Προέδρων;

**ΑΘΑΝΑΣΙΟΣ ΠΑΦΙΛΗΣ:** Μα εγώ μια απλή ερώτηση κάνω. Ξέρει κανένας; Δεν ξέρει. Δεν πειράζει.

Θα ξεκινήσω από την οδηγία.

Κυρίες και κύριοι Βουλευτές, έχω ξαναπεί απ’ αυτό το Βήμα -και θα το λέμε συνέχεια- πως όταν έρχονται οι οδηγίες της Ευρωπαϊκής Ένωσης, τις ψηφίζετε όλοι μαζί. Και κάνετε περιφερειακό πόλεμο επιμέρους. Αυτά είναι τα στρατηγικά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γιατί εμείς είμαστε με την Ευρωπαϊκή Ένωση.

**ΑΘΑΝΑΣΙΟΣ ΠΑΦΙΛΗΣ:** Θα τα ακούσετε, κύριε Τζαβάρα, εσείς που τα υπερασπίζεστε.

Εκεί δεν υπάρχουν διαφορές. Και ποιο είναι το θέμα για τη συγκεκριμένη οδηγία περί κυβερνοχώρου; Έχει έναν πολύ αθώο τίτλο. «Ποινικοποίηση της ρατσιστικής και ξενοφοβικής φύσης…» κ.λπ., εγκλημάτων δράσεις. Αυτή είναι η οδηγία; Αυτή είναι; Ποιον κοροϊδεύετε;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πρόσθετο πρωτόκολλο είναι αυτό.

**ΑΘΑΝΑΣΙΟΣ ΠΑΦΙΛΗΣ:** Περιμένετε. Το πρωτόκολλο του Συμβουλίου της Ευρώπης. Τα ξέρουμε αυτά, κύριε Τζαβάρα. Έχουμε κάνει πέντε χρόνια στο «ιερατείο».

Αυτό είναι το ερώτημα; Δηλαδή, η ουσία αυτής της ευρωπαϊκής οδηγίας είναι να προστατεύσει από τον ρατσισμό, την ξενοφοβία κι όλα τα υπόλοιπα;

Κατά τη γνώμη μας, όχι. Αυτά προστατεύονται από την εθνική νομοθεσία κι απ’ όλες τις εθνικές νομοθεσίες, υποκριτικά, γιατί αυτά είναι γεννήματα του ίδιου του συστήματος. Και τον ρατσισμό και την ξενοφοβία τα γεννάει το ίδιο το καπιταλιστικό σύστημα από τότε που υπάρχει. Άλλοι είναι εκείνοι που έχουν τη θεωρία ότι οι άνθρωποι διαχωρίζονται σε αυτούς που εκμεταλλεύονται τους άλλους και σε αυτούς που είναι εκμεταλλευόμενοι, ανεξάρτητα φύλου, θρησκείας κ.λπ. Αυτά μπορεί να τα λένε οι φασίστες σήμερα, αλλά είναι σύμφυτα με το ίδιο το σύστημα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Και μια και μιλάμε, λοιπόν, γι’ αυτά και ίσως φαίνονται σκληρά, εγώ θα μιλήσω πολύ σκληρά. Τι περιμένετε, αλήθεια, και εκπλήσσεστε με την παιδική πορνογραφία κι όλα τα υπόλοιπα, όταν σε ένα σύστημα όλα είναι εμπόρευμα, πουλιούνται κι αγοράζονται; Τι γίνεται στην Ταϊλάνδη. Τι γίνεται σε αυτές τις χώρες εδώ; Παντού ό,τι πωλείται και αγοράζεται είναι μέσα στο σύστημα, είναι η φιλοσοφία του ίδιου του συστήματος. Ποιος κάνει εμπόριο οργάνων; Ποιοι κάνουν τις μεταμοσχεύσεις; Ποιες κλινικές στον κόσμο είναι αυτές που αγοράζουν νεφρά, συκώτια κι όλα τα υπόλοιπα ή δολοφονούν κιόλας; Για να μπορέσουν να καλύψουν τις ανάγκες ποιων; Των εργαζομένων, που δεν μπορούν να πληρώσουν τίποτα;

Αυτά τα φαινόμενα, για τα οποία ορισμένοι βγαίνουν από τα ρούχα τους όταν τα ακούν και γίνονται και κήνσορες και κατήγοροι, προέρχονται ακριβώς από την εμπορευματοποίηση πρώτα απ’ όλα της εργατικής δύναμης και όλων των υπολοίπων που πουλιούνται και αγοράζονται. Ναι ή όχι;

Επομένως είναι υποκριτικά όλα αυτά. Κατά καιρούς, βέβαια, όταν εξυπηρετούνται άλλα συμφέροντα, μπορεί να χτυπιέται και ο ρατσισμός και άλλα πράγματα.

Επίσης, λέει, ότι θα προστατέψει τα ανθρώπινα δικαιώματα. Αλήθεια, ποια είναι τα ανθρώπινα δικαιώματα; Το δικαίωμα στην εργασία δεν είναι ανθρώπινο δικαίωμα; Το δικαίωμα στη ζωή δεν είναι; Πόσους δολοφονούν κάθε μέρα οι πολιτικοί του καπιταλιστικού συστήματος. Πόσους δολοφονεί, είτε με όπλα είτε με την πείνα, τη φτώχια, τη δυστυχία; Εκατομμύρια. Αυτοί δεν έχουν δικαίωμα; Τι έχουν; Ποια είναι τα ανθρώπινα δικαιώματα; Μόνο η ιδιωτική ζωή κι όλα τα υπόλοιπα, που κι αυτά είναι ανθρώπινα δικαιώματα;

Επομένως είναι υποκρισία όλα αυτά κι όλη αυτή η λογοκοπία της Ευρωπαϊκής Ένωσης και του συστήματος, περί δικαιοσύνης, ισοτιμίας, ανθρωπίνων δικαιωμάτων, όταν ένας πεθαίνει στην πείνα και ο άλλος χαλάει σε ένα βράδυ όσα θέλει ένας εργάτης όλη του τη ζωή και πάλι είναι λίγα.

Βέβαια, λέει «υπάρχουν καινούργια προβλήματα». Φυσικά και υπάρχουν προβλήματα καινούργια με την εξέλιξη της τεχνολογίας κι όλα τα υπόλοιπα. Λέει «να προστατεύσουμε το διαδίκτυο από σκουλήκια, ιούς κι όλα τα υπόλοιπα». Αλήθεια; Ποιος τα παράγει όλα αυτά; Κάποιοι ελεύθεροι μόνο; Δεν τα παράγουν κράτη; Δεν γίνεται πόλεμος, σκληρός πόλεμος μάλιστα, ανάμεσα σε χώρες. Είπε ό εισηγητής μας πολλά πράγματα γι’ αυτά και για το Ιράν και για το τι συμβαίνει. Από τους προστάτες, λοιπόν, ποιος θα μας προστατεύσει, που λέει και το τραγούδι; Γιατί λέει ότι απαγορεύεται να παράγει, να αναπτύσσει, να κατέχει ιούς κι όλα αυτά.

Μα, τα κράτη, επίσημα, οι Ηνωμένες Πολιτείες Αμερικής, η Ρωσία, η Γερμανία, οι πάντες, δεν έχουν υπηρεσίες, δεν έχουν τους καλύτερους επιστήμονες, δεν τους στρατολογούν και τους πληρώνουν αδρά μάλιστα, για να παράγουν και να βοηθήσουν στον κυβερνοπόλεμο που γίνεται ανάμεσα στα κράτη, που είναι ένας σύγχρονος πόλεμο και πάρα πολύ επικίνδυνος;

Δεν έχουν τέτοιους στόχους. Και κλείνω με το πρώτο μέρος. Και δεν γλύφουμε το δάχτυλό μας, όσοι αντιλαμβανόμαστε ή όσοι κρύβονται πίσω από μια αταξική και απολίτικη θεώρηση και του κυβερνοχώρου συνολικά. Έχουν στόχο πρώτα απ’ όλα, το ΝΑΤΟ, η Ευρωπαϊκή Ένωση, άλλοι ιμπεριαλιστικοί οργανισμοί, να θωρακίσουν την κυριαρχία τους όσο μπορούν περισσότερο -γιατί δεν γίνεται, είναι και άλλοι αντίπαλοι κι εκείνοι είναι έξυπνοι κι εκείνοι παράγουν- ώστε να μπορέσουν, όπως το ΝΑΤΟ έχει μια επιθετική πολιτική, να κάνουν το ίδιο στα θέματα του κυβερνοχώρου.

Δεύτερον, έχουν στόχο να θωρακίσουν τους επιχειρηματικούς ομίλους. Και όταν λένε για συστήματα προστασίας, ποιος τα παράγει αυτά; Πόσα δισεκατομμύρια θα πάρουν οι διάφορες εταιρείες; Και ποια είναι η τραγωδία και η αντίφαση του συστήματος; Αυτοί που παράγουν τα συστήματα ασφαλείας, την υψηλή τεχνολογία, παίρνουν 400 ευρώ, 700 ευρώ τον μήνα και αυτοί που τα πουλάνε κερδίζουν δισεκατομμύρια.

Άλλοι παράγουν τον πλούτο -είναι παιδιά σπουδαγμένα με δύο, τρία, τέσσερα πτυχία- και αυτοί που βγαίνουν κερδισμένοι είναι οι επιχειρηματικοί όμιλοι, που προσπαθούν βέβαια στον ανταγωνισμό τους ο ένας να χτυπήσει τον άλλον ή και όλοι μαζί να φτιάξουν ένα σύστημα προστασίας.

Το τρίτο είναι η αστυνόμευση. Είναι ουσιαστικά η κατάργηση του απορρήτου των επικοινωνιών. Με τα μέτρα που παίρνονται εδώ, καταργείται το τεκμήριο της αθωότητας, κύριε Τζαβάρα, στην πράξη από την Ευρωπαϊκή Ένωση που υπερασπίζεστε. Αφού είσαι ύποπτος, σου ανοίγω την αλληλογραφία σε χρόνο μηδέν και δεν σε ρωτάω. Έχω μάλιστα και task force, δυνάμεις ταχείας επέμβασης. Είναι σε είκοσι πέντε σημεία, επεμβαίνουν κατευθείαν. Όλα αυτά στο όνομα της τρομοκρατίας.

Εάν ήθελαν, όμως, στο όνομα της τρομοκρατίας να χτυπήσουν αυτούς που ονομάζονται τρομοκράτες και που οι ίδιοι τους παράγουν και τους καθοδηγούν πολλές φορές –και αυτό έχει αποδειχθεί-, θα μπορούσαν να κάνουν πάρα πολλά πράγματα. Απλά θέλουν και στοχεύουν να δημιουργήσουν ένα τέτοιο πλαίσιο για να ελέγξουν το λαϊκό κίνημα.

Ήθελα να πω και δύο πράγματα πριν πάω στην τροπολογία. Εδώ ακούμε λόγους –ο κ. Βορίδης προεξάρχων και πολλοί άλλοι- περί ανεξαρτησίας της δικαιοσύνης, τα ιερά και τα όσια! Αλήθεια, είναι ανεξάρτητη η δικαιοσύνη; Για να δούμε, πόσο ανεξάρτητη είναι; Πρώτον, ποιους νόμους καλείται να εφαρμόσει; Τους νόμους που λένε ότι σε ένα βράδυ σου κόβω τη σύνταξη και δεν δίνω λογαριασμό σε κανέναν. Τους νόμους που λένε ότι σε επιδοτώ απ’ αυτόν που κόβω τη σύνταξη. Άρα δεν είναι ανεξάρτητη. Είναι εξαρτημένη από το ίδιο αντιλαϊκό πλαίσιο του ίδιου του συστήματος. Μπορεί να πάει κόντρα σε αυτούς τους νόμους; Υπάρχουν φωτεινές εξαιρέσεις, δικαστές που όμως δεν μπορούν, γιατί πάνε σε πειθαρχική δίωξη. Άρα είναι πλήρως εξαρτημένη εφαρμόζοντας τους νόμους ενός βάρβαρου κοινωνικού συστήματος. Και θα πάω και στα επόμενα.

Γιατί βγαίνετε στα κεραμίδια όλοι; Ποιος διορίζει την ηγεσία της δικαιοσύνης; Την εκλέγουν; Υπάρχει κανένα ευρύτερο σώμα, όπως προτείνουμε εμείς; Όχι. Οι κυβερνήσεις την εκλέγουν. Εσείς, η Νέα Δημοκρατία, το ΠΑΣΟΚ, όταν ήσασταν κυβέρνηση, το ίδιο δεν κάνατε; Το ίδιο δεν κάνουν και ο ΣΥΡΙΖΑ και οι ΑΝΕΛ σήμερα; Άρα, για ποια ανεξαρτησία μιλάμε; Βγαίνετε μάλιστα από τα ρούχα σας για τις αλλαγές. Και εσείς τα ίδια δεν κάνατε; Εσείς δεν διορίζατε εισαγγελείς, προέδρους Αρείου Πάγου, τα πάντα με το πρόσχημα και το φύλλο συκής της επιτροπής της Βουλής, όπου η κυβερνητική πλειοψηφία μπορεί να κάνει ό,τι θέλει και έτσι γίνεται πάντα;

Τρίτον, πόσο ανεξάρτητη είναι όταν –αν δεν κάνω λάθος- από το 2009 μέχρι σήμερα μόνο δύο απεργίες έχουν βγει νόμιμες. Όλες οι άλλες έβγαιναν εκ των προτέρων παράνομες.

**ΜΑΥΡΟΥΔΗΣ ΒΟΡΙΔΗΣ:** Αφού ήταν παράνομες.

**ΑΘΑΝΑΣΙΟΣ ΠΑΦΙΛΗΣ:** Ήταν παράνομες; Ποιος το κρίνει αυτό;

**ΜΑΥΡΟΥΔΗΣ ΒΟΡΙΔΗΣ:** Η δικαιοσύνη.

**ΑΘΑΝΑΣΙΟΣ ΠΑΦΙΛΗΣ:** Η ανεξάρτητη;

**ΜΑΥΡΟΥΔΗΣ ΒΟΡΙΔΗΣ:** Βέβαια.

**ΑΘΑΝΑΣΙΟΣ ΠΑΦΙΛΗΣ:** Με τις εντολές της Κυβέρνησης και με όλους αυτούς τους νόμους; Πώς γίνεται; Όλοι οι εργαζόμενοι είναι χαζοί; Δεν τηρούν τον νόμο; Όλο παράνομες απεργίες κάνουν; Δεν έχουν δικαιώματα;

Εδώ στο Πρωτοδικείο του Πειραιά δεν πρόλαβαν να την εξαγγείλουν και την έβγαλαν παράνομη. Πριν προλάβουν να δουν. Δεν λέω ότι φταίνε όλοι οι δικαστές. Υπάρχουν πολλές εξαιρέσεις και ζουν και αυτοί κάτω από ένα συγκεκριμένο καθεστώς.

Εδώ εργαζόμενοι πήγαν κατηγορούμενοι, γιατί κατηγορούσαν τον εργοδότη ότι τους εκμεταλλεύεται. Ποινικοποίηση ακόμα και της σκέψης! Πριν έγιναν αυτά, όχι τώρα. Εδώ η εισαγγελία δίνει εντολή στην Αστυνομία και η Αστυνομία και τα ΜΑΤ είναι στην υπηρεσία του εργοδότη. Απίστευτα πράγματα! Πληρώνει ο ελληνικός λαός για να τον δέρνουν σε τελευταία ανάλυση. Και μας λέτε για ανεξαρτησία;

Δεν υπάρχουν σκάνδαλα, όπως τα ονομάζουν; Δεν υπάρχουν, δεν υπήρχαν κυκλώματα; Εμείς δεν κάνουμε τον Σέρλοκ Χόλμς. Εδώ βγήκαν στο φως της δημοσιότητας τέρατα και σημεία. Και βγαίνουν στο φως της δημοσιότητας τέρατα και σημεία. Επομένως για πια ανεξαρτησία μιλάτε όλοι και κάνετε και αντιπαράθεση;

Τέλος, για ένα λεπτό, υποχρεούμαι να μιλήσω, γιατί μίλησε και ο Υπουργός. Ίσως να είναι και εκτός θέματος, αλλά δεν νομίζω ότι είναι. Χθες ακούσαμε τον Πρωθυπουργό να μιλάει για δημιουργία ενός νέου κοινωνικού κράτους. Έλεος! Πραγματικά αυτά είναι απίστευτα πράγματα. Να έχεις μια πολιτική η οποία συντρίβει, διαλύει τους εργαζόμενους, κόβει μισθούς, συντάξεις, τους βάζει να δουλεύουν με 100 ευρώ, με 200 ευρώ, με 300 ευρώ, χαράτσια, ΕΝΦΙΑ, φορολογίες, ρημαδιό παντού, ζούγκλα –έτσι είναι η κατάσταση σήμερα- και να λες για νέο κοινωνικό κράτος; Με τι; Με ψίχουλα και προπαγανδιστικές απάτες; Καμένη γη, η κλασική θεωρία.

Αλήθεια, κύριοι της Κυβέρνησης και εσείς και οι υπόλοιποι που τα κάνατε όλα τα προηγούμενα χρόνια, καμένη γη παραλάβατε; Και τότε γιατί δίνετε τόσα δισεκατομμύρια επιδοτήσεις στο μεγάλο κεφάλαιο; Αυτά που τα βρίσκετε; Γιατί κόβετε συνέχεια από τους εργαζόμενους; Δεν υπάρχει χρήμα; Πόσο πήγε στο εξωτερικό; Πάνω από 200 δισεκατομμύρια. Τι ήταν αυτά; Ιδρώτας του ελληνικού λαού. Τα παίρνετε; Πόσα τους υποχρεώσατε να πληρώσουν εσείς τώρα; Μη μου πείτε το ένα δισεκατομμύριο –εάν είναι τόσο- από τη λίστα Λαγκάρντ, γιατί είναι ελάχιστα αυτά. Για ποια κοινωνική πολιτική, λοιπόν, μιλάτε; Για τους μεν υπάρχει ο κόφτης ο καθημερινός –να το ξαναπούμε- και για τους άλλους υπάρχει ο δότης.

Λέει, τώρα –και είναι απίστευτα πράγματα- «προστατέψαμε τις συντάξεις». Αυτά εξήγγειλε χθες. Διαβάζω και να μου πείτε εσείς με τα μαθηματικά του ΣΥΡΙΖΑ. «Μέχρι το 2019 από τους συνταξιούχους και τους ασφαλισμένους θα αφαιρεθούν 8,234 δισεκατομμύρια. Η έκθεση του Γενικού Λογιστηρίου λέει ότι οι απώλειες θα είναι για τους συνταξιούχους 6,016 δισεκατομμύρια και 2,218 μέχρι το 2019 νέες επιβαρύνσεις των σημερινών ασφαλισμένων». Αυτό λέγεται ότι διασώζετε; Ποιος θα τα πληρώσει αυτά; Μιλάμε για κοντά 11 δισεκατομμύρια ή να πάμε πιο χαμηλά και έχετε το θράσος και λέτε ότι προστατέψαμε μισθούς και συντάξεις;

Ανακοινώθηκαν και αυτά με το ΕΚΑΣ. Είναι εξαπάτηση. Με το ΕΚΑΣ σημαίνει ότι σου παίρνω ένα πεντακοσάρικο από την τσέπη και σου δίνω ένα δεκάρικο και πρέπει να μου πεις και ευχαριστώ. Αυτό είναι, για να το κάνουμε και απλό για να καταλαβαίνει και ο κόσμος τι λέμε, πέρα από τα όσα λέγονται. Το 2018 θα κοπεί το ΕΚΑΣ, ναι ή όχι; Θα κοπεί. Το λέτε; Δεν το λέτε. Το ξεκίνησαν οι προηγούμενοι και το συνεχίζετε.

Απαλλαγή 10% στη φαρμακευτική δαπάνη. Έτσι είναι; Μόνο στα συνταγογραφούμενα. Στα άλλα δεν υπάρχει.

Να σας πω και ποιο είναι το γελοίο της υπόθεσης; Όλη αυτήν την ιστορία προσπαθείτε να την εξαργυρώσετε με μια κάρτα, που δεν τη δικαιούνται όλοι, 45-50 ευρώ, για να πάνε να ψωνίσουν, λες και είναι ζητιάνοι, λες και δεν δούλεψαν όλα αυτά τα χρόνια, λες και δεν έχουν παράγει όλον τον πλούτο, που τους τον κλέβουν άλλοι.

Εμείς λέμε ότι αυτό είναι αίσχος και κοροϊδία και είναι λογική ζητιανιάς. Και μη μου πείτε τώρα ότι παραλάβαμε καμένη γη, γιατί απαντήσατε στα προηγούμενα. Εγώ δεν έχω δει ούτε καμένους εφοπλιστές ούτε καμένους βιομήχανους -ίσα-ίσα που είναι πάμπλουτοι- ούτε καμένους μεγαλέμπορους ούτε τίποτα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Έχω την τιμή να ανακοινώσω στο Σώμα ότι η διακομματική κοινοβουλευτική επιτροπή «για τη διεκδίκηση των γερμανικών οφειλών» καταθέτει την έκθεσή της, σύμφωνα με το άρθρο 45 παράγραφος 2 του Κανονισμού της Βουλής.

(Στο σημείο αυτό κατατίθεται για τα Πρακτικά η προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τον λόγο έχει ο κ. Παπαχριστόπουλος για δώδεκα λεπτά και μετά η κ. Θελερίτη.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Θα ξεφύγω λίγο από το θέμα, γιατί είναι νωπή τώρα η ομιλία του Θανάση Παφίλη, που για εμένα είναι πολύ σεβαστός συνάδελφος. Θέλω να κάνω δυο σχόλια πάνω σε αυτά που είπε.

Και εγώ πιστεύω ότι πραγματικά πολλά απ’ αυτά που είπε είναι σωστά, με μια διαφορά ότι ο καταγγελτικός λόγος, όταν δεν συνοδεύεται με τεκμηριωμένη πρόταση –είναι η γνώμη μου, μπορεί να μην τη δέχεται-, θυμίζει αμφιθέατρο σε φοιτητική περίοδο.

Συμφωνώ στις διαπιστώσεις. Εγώ, απλά, έχω την άποψη ότι κάθεσαι μέσα και παλεύεις. Από τη μια στιγμή στην άλλη δεν μπορεί να γίνουν όλα. Πολλά απ’ αυτά που είπε ο Θανάσης Παφίλης είναι σωστά. Έχουμε διαφορά στον τρόπο αντιμετώπισής τους.

Εγώ, για παράδειγμα, πιστεύω ότι τώρα που τα ακροδεξιά κινήματα και οι πράξεις τρομοκρατίας σαν τα μανιτάρια πετάγονται καθημερινά, σχεδόν έχουν γίνει μόδα, το μεγάλο ανάχωμα έχει όνομα και λέγεται κοινωνικό κράτος.

Πιστεύω ότι αυτή η Κυβέρνηση το έχει καταλάβει και το παλεύει. Δεν είναι θέμα συναισθηματικό, ούτε θέμα ηθικής τάξης εδώ. Είναι θέμα ουσίας. Είναι πολύ σημαντικό να νιώσουν κάποιοι άνθρωποι που είναι στο περιθώριο, γιατί δεν έχουν χρήματα, δεν έχουν δουλειά, γιατί, γιατί, γιατί, ότι κάποιος τουλάχιστον τους σκέφτεται και θέλω να πιστεύω ότι σ’ αυτήν την κατεύθυνση αυτή η Κυβέρνηση κάνει κινήσεις.

Θέλω να έρθω στο θέμα μου. Εγώ έχω μια άλλη αντιμετώπιση για το σημερινό νομοσχέδιο. Άκουσα πολλές επιφυλάξεις, κριτική για τις τροπολογίες. Θέλω, όμως, να πω κάτι. Πριν από εκατό χρόνια, όταν ήταν η βιομηχανική επανάσταση, όταν φτιάχτηκαν τα πρώτα εργοστάσια, η τότε εργατική τάξη –για όποιον θυμάται- έμπαινε νύχτα στα εργοστάσια και κατέστρεφε τα μηχανήματα. Τρόμος είχε πιάσει τον κόσμο, ότι θα χάσουν τις δουλειές τους. Ήταν οι γνωστοί λουδίτες, μια απίστευτη νοοτροπία από ανθρώπους, όχι παράνομους, πολύ έντιμους, εργαζόμενους, που πίστευαν ότι κάτι θα χαθεί.

Η δεύτερη επανάσταση, που είναι ο κυβερνοχώρος, πολύ μεγαλύτερη ίσως και ιστορική επανάσταση στην ανθρωπότητα, είναι στη βρεφική της ηλικία. Δηλαδή, ό,τι και να λέμε, ακόμα δεν έχει γίνει κατανοητό το τι ακριβώς σημαίνει διαδίκτυο, υπολογιστής, κινητή τηλεφωνία, κυβερνοχώρος γενικότερα. Όταν δε πριν από πενήντα χρόνια ο Βιντ Σερφ ένωνε στο Μέριλαντ τους έξι ογκώδεις υπολογιστές, κάποιοι τον έπαιρναν στο ψιλό. Όταν ο δικός μας, ο Νικ Νεγρεπόντε μαζί με τον Μιχάλη τον Δερτούζο έκαναν μια επανάσταση στο ΜΙΤ και καθόριζαν δημόσιο χαρακτήρα στο διαδίκτυο, που ακόμα δεν καταλάβαινε κανείς τι ήταν, και όταν ο Τιμ Μπέρνερς Λι, ο Ελβετός, έκανε προσιτό το διαδίκτυο με το «web» και στην πιο ακριτική περιοχή της Λαπωνίας, κάποιοι δεν είχαν καταλάβει.

Ακόμη και σήμερα υπάρχει κίνδυνος. Πράγματι καθετί που γεννιέται έχει και τις παρενέργειές του. Είναι γεγονός. Ο αείμνηστος Γιώργος Κουμάντος έγραψε δεκάδες άρθρα για την ηθική του διαδικτύου. Φώναζε, ούρλιαζε, καθημερινά έγραφε, ξανάγραφε.

Μια καινούργια εποχή έχει γεννηθεί, αυτή που πραγματικά έχει δώσει άλλον τόνο και άλλο χρώμα πια στην παγκόσμια κοινωνία. Πολλοί δεν έχουν προσαρμοστεί. Οι παρενέργειες αυτές που ακούγονται είναι σωστές. Πιστεύω ότι είναι λίγο αργοπορημένη η προσαρμογή στα καινούργια δεδομένα και είμαι και απόλυτα σίγουρος ότι δεν πρόκειται να λύσει όλα τα προβλήματα, κύριε Υπουργέ. Γίνεται μια προσπάθεια έντιμη από την Ευρωπαϊκή Ένωση. Δεν θέλω να αναφερθώ τώρα ούτε σε θέματα παιδικής πορνογραφίας, πώς κλέβουν λογαριασμούς από το διαδίκτυο, τι πράγματα διακινούνται, τι γίνεται, το bullying που γίνεται και πάει λέγοντας. Όλα αυτά είναι σωστά. Πιστεύω, όμως, ότι αργά ή γρήγορα θα ξεπεραστούν.

Είμαι από αυτούς –μπορεί να διαψευστώ- που πιστεύω ότι το διαδίκτυο θα δώσει λύσεις σε παγκόσμιο επίπεδο κάποια στιγμή. Αυτό πιστεύω εγώ. Δεν σημαίνει ότι είμαι και σωστός, μπορεί να κάνω και λάθος. Η προσαρμογή, επομένως, με αυτή την οδηγία της Ευρωπαϊκής Ένωσης για εμένα έχει έρθει λίγο καθυστερημένα στη χώρα μας, αλλά ποτέ δεν είναι αργά. Στο χέρι μας είναι να τη δούμε θετικά και πιστεύω ότι όλα τα κόμματα θα τη δουν θετικά και να τη βελτιώσουμε. Αλίμονο, όμως, εάν λειτουργήσουμε σαν τους λουδίτες και κοιτάμε μόνο τα αρνητικά στον κυβερνοχώρο, που έχει πάρα πολλά. Θα είμαστε πίσω από τα γεγονότα.

Ένα μεγάλο κομμάτι της νεολαίας, που πολύ εύκολα μερικοί το περιφρονούμε, έχει καταλάβει πολλά περισσότερα από εμάς και εδώ είναι λάθος να λέμε ότι ένας δεκαεπτάχρονος δεν είναι ώριμος. Πράγματι έχει ατέλειες, έχει ανασφάλειες κ.λπ., πιστεύω όμως ότι εκεί έχει μπει πιο δυνατά από εμάς. Υπάρχει ένα χάσμα γενεών. Εγώ το νιώθω στον εαυτό μου. Νιώθω μερικές φορές ότι έχω μείνει πίσω από παιδάκια που είναι δεκαεννέα ή είκοσι χρονών και τρέχω για να φτάσω τη σκέψη τους. Δεν είναι κακό να το παραδεχόμαστε αυτό και να δούμε τι προοπτική δίνει αυτή η προσαρμογή, που για εμένα είναι πολύ σημαντική. Βεβαίως, δεν λύνει όλα τα προβλήματα, πιστεύω ότι σιγά-σιγά θα προσαρμοζόμαστε, ότι ένα μεγαλύτερο κομμάτι δηλαδή πολιτών θα προσαρμόζεται. Και δεν είναι τυχαίο ότι άτομα ηλικιωμένα δεν μπορούν, είναι εκτός αυτής της καινούργιας πραγματικότητας. Γι’ αυτό και υπάρχει και ειδική νομοθεσία για κάποια άτομα που είναι πάνω από εβδομήντα πέντε ετών.

Δεν θέλω πάρω περισσότερο χρόνο, κύριε Πρόεδρε. Θεωρώ ότι δεν αξίζει τον κόπο να αντιμετωπίζουμε μια ιστορική επαναστατική πραγματικότητα με μικροψυχία.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαχριστόπουλο, Κοινοβουλευτικό Εκπρόσωπο των Ανεξαρτήτων Ελλήνων.

Η κ. Θελερίτη, Βουλευτίνα του ΣΥΡΙΖΑ, έχει τον λόγο για επτά λεπτά.

**ΜΑΡΙΑ ΘΕΛΕΡΙΤΗ:** Αν και ως τελευταία, νομίζω, ομιλήτρια, θα επαναφέρω τη συζήτηση στο παρόν νομοσχέδιο μετά τους Κοινοβουλευτικούς Εκπροσώπους και θα ήθελα να τονίσω ότι η σημασία του είναι εξαιρετικά επίκαιρη και θα έχει ουσιαστικές και θετικές συνέπειες για τον δημόσιο βίο και την καθημερινή ζωή των πολιτών μας στο διαδίκτυο και στο δημόσιο και στο ιδιωτικό επίπεδο.

Θα ξεκινήσω, αναφέροντας ποιοι είναι οι στόχοι του συγκεκριμένου νομοσχεδίου και εδώ θα ήθελα να αναφερθώ ότι με δεδομένο ότι τα δίκτυα και τα συστήματα των πληροφοριών είναι περισσότερο ευάλωτα στις μέρες μας σε απειλές και βλάβες και λόγω της χρήσης του διαδικτύου -οι οποίες είναι δυνατόν να έχουν αρνητικές συνέπειες για τη λειτουργία των κρατικών δομών και ιδιωτικών επιχειρήσεων, είναι δυνατόν να επηρεάζουν τη ζωή των πολιτών- βασικός στόχος αυτού του νομοσχεδίου είναι η ποινικοποίηση των συμπεριφορών που υπάγονται στο πεδίο της κυβερνοεγκληματικότητας, διασφαλίζοντας την ασφάλεια, την ομαλή λειτουργία των δικτύων και των συστημάτων πληροφοριών.

Τι ακριβώς επιχειρεί το συγκεκριμένο νομοσχέδιο; Πρώτον, την ποινική προστασία έναντι της παιδικής πορνογραφίας. Αναφέρθηκε ήδη και αναφέρθηκε συγκεκριμένα με το άρθρο 9, τι καλύπτεται σε σχέση με αυτό. Δεν θα το επαναλάβω.

Δεύτερον, αντιμετωπίζονται εγκλήματα σχετικά με παραβιάσεις των δικαιωμάτων πνευματικής ιδιοκτησίας συγγενικών δικαιωμάτων, εφόσον αυτά διαπράττονται για εμπορικούς σκοπούς και αποβλέπουν στην επίτευξη κέρδους. Τρίτον, τροποποιούνται διατάξεις για την άρση του απορρήτου με στόχο ο νόμος να συμπεριλάβει όλα τα σχετικά εγκλήματα για τα οποία λόγω της φύσης τους είναι δύσκολο να βεβαιωθεί η τέλεσή τους και να εντοπιστούν οι υπαίτιοι.

Ταυτόχρονα θεσπίζονται διοικητικές κυρώσεις με τη μορφή προστίμου ανάκλησης ή και αναστολής της άδειας λειτουργίας και αποκλεισμός από τις δημόσιες παροχές, με στόχο την αποτελεσματική τιμωρία, όταν οι αξιόποινες πράξεις διαπράττονται από νομικά πρόσωπα.

Αγαπητοί συνάδελφοι και συναδέλφισσες, η σύμβαση του Συμβουλίου της Ευρώπης για το έγκλημα στον κυβερνοχώρο, είναι ένα πρωτοποριακό κείμενο με το οποίο επιδιώκεται η θέσπιση κανόνων δικαίου που στοχεύουν στην αντιμετώπιση της εγκληματικότητας στο διαδίκτυο και στην υποχρέωση επιβολής κατάλληλων ποινικών κυρώσεων για τον κολασμό των σχετικών εγκλημάτων.

Είναι, όμως, ένα πρωτοποριακό κείμενο, γιατί όχι μόνο αντιμετωπίζει την κυβερνοεγκληματικότητα με τη στενή έννοια του όρου, αλλά επιπλέον εφαρμόζεται και σε ποινικά αδικήματα, η καταστολή των οποίων προϋποθέτει τη συλλογή αποδείξεων ηλεκτρονικής φύσης.

Ποιες είναι, όμως, οι συνέπειες του νομοσχεδίου αυτού; Είναι προφανές πως ο αντίκτυπος αυτού του σχεδίου νόμου αναμένεται να είναι θετικός, γιατί αντιμετωπίζει τα εγκλήματα που τελούνται μέσω του διαδικτύου και στρέφονται κατά των πληροφοριακών συστημάτων και θα είναι θετικός και για τη δημόσια διοίκηση και για την απονομή της δικαιοσύνης.

Διευκολύνονται, επίσης, οι αρμόδιες αρχές στο να εντοπίσουν τους δράστες, να συλλέξουν αποδείξεις για την εκδίκαση των έκνομων ενεργειών. Ταυτόχρονα, ενισχύει την ασφάλεια της επικοινωνίας, των συναλλαγών, της γενικότερης χρήσης του διαδικτύου, με πολλαπλά οφέλη για την κοινωνία, διασφαλίζοντας την προστασία των πληροφοριακών συστημάτων και βέβαια την απρόσκοπτη εξυπηρέτηση των πολιτών και τη λειτουργία των κρατικών δομών.

Ιδιαίτερη μνεία οφείλουμε να πούμε και για το πρόσθετο ρωτόκολλο του Συμβουλίου της Ευρώπης, το οποίο αποτελεί, θα λέγαμε, αναγκαίο συμπλήρωμα της σύμβασης για το έγκλημα στον κυβερνοχώρο, διευρύνει το πεδίο εφαρμογής της σύμβασης και κάνει πιο συγκεκριμένο, μέσω του σχετικού ορισμού, τι είναι ρατσιστικό και τι είναι ξενοφοβικό υλικό, για κάθε είδους έγγραφο υλικό, για εικόνες, για κάθε είδους ανάπτυξη ιδεών και θεωριών ρατσιστικής ή ξενοφοβικής φύσης.

Και εδώ πραγματικά αναφέρθηκε και από τον συνάδελφο Ψυχογιό το πρόβλημα που υπάρχει με τη διάταξη του άρθρου 10 της ευρωπαϊκής σύμβασης και πώς αυτό ξεπερνιέται, ορίζοντας περιορισμό των ελευθεριών σύμφωνα με τη νομολογία του Δικαστηρίου δηλαδή των Ανθρωπίνων Δικαιωμάτων, όπου ο περιορισμός των ελευθεριών διέπεται από ειδικούς κανόνες και προϋποθέσεις, με στόχο αφ’ ενός την διασφάλιση της άσκησης της ελευθερίας και αφ’ ετέρου το σεβασμό της προσωπικότητας, της αξιοπρέπειας των δικαιωμάτων άλλων ατόμων.

Πριν ολοκληρώσω την εισήγησή μου, θα ήθελα να αναφερθώ και σε μια διάσταση που εύχομαι να ενσωματωθεί στον παρόντα νόμο στο άμεσο μέλλον, προκειμένου το υφιστάμενο θεσμικό πλαίσιο να ανταποκριθεί με τη μέγιστη δυνατή αποτελεσματικότητα και στην πρόληψη και στην τιμωρία νέων μορφών εγκλημάτων του κυβερνοχώρου. Πρόκειται για τη διάσταση του φύλου, δηλαδή τη βία με βάση το φύλο και την ανάγκη στο έγκλημα στον κυβερνοχώρο και στις ρατσιστικές και ξενοφοβικές πράξεις στο διαδίκτυο, όπου πρέπει να συμπεριλάβουν νέες μορφές βίας κατά των γυναικών και των κοριτσιών, με δεδομένο ότι η κυβερνοβία των γυναικών και των κοριτσιών συνιστά συστημική κοινωνική πρόκληση στο αναδυόμενο πεδίο αναπαραγωγής έμφυλης βίας, δηλαδή το 73% των γυναικών που χρησιμοποιούν το διαδίκτυο με τον έναν ή τον άλλο τρόπο έχει υποστεί ή εκτεθεί σε κάποια μορφή κυβερνοβίας. Αυτά είναι σύμφωνα με τα στοιχεία που έδωσε η UNESCO από μια πρόσφατη καταγραφή.

Επίσης, σύμφωνα με την πανευρωπαϊκή έρευνα για τη βία κατά των γυναικών του Οργανισμού Θεμελιωδών Δικαιωμάτων της Ευρωπαϊκής Ένωσης, που πραγματοποιήθηκε το 2014, με προσωπικές συνεντεύξεις σαράντα δύο χιλιάδων γυναικών στα είκοσι οκτώ κράτη-μέλη, η σεξουαλική παρενόχληση κατά των γυναικών μπορεί να γίνεται από διάφορες κατηγορίες δραστών και να περιλαμβάνει χρήση των νέων τεχνολογιών. Μία στις δέκα γυναίκες έχει δεχθεί ανάρμοστες προτάσεις σε ιστοσελίδες κοινωνικής δικτύωσης ή ανεπιθύμητα ηλεκτρονικά μηνύματα.

(Στο σημείο αυτό κτυπάει το κουδούνι λήξεως του χρόνου της κυρίας Βουλευτού)

Ολοκληρώνω, κύριε Πρόεδρε.

Αυτές οι μορφές σεξουαλικής παρενόχλησης επηρεάζουν ιδιαίτερα τις νεότερες γυναίκες. Επομένως και η Ελλάδα και τα κράτη-μέλη της Ευρωπαϊκής Ένωσης πρέπει να επανεξετάσουν την υφιστάμενη νομοθεσία τους και τις σχετικές πολιτικές για την αντιμετώπιση της σεξουαλικής παρενόχλησης, αναγνωρίζοντας ότι μπορεί να σημειωθεί σε διάφορα περιβάλλοντα μέσω διαφορετικών μέσων, όπως το διαδίκτυο ή τα κινητά τηλέφωνα. Ως εκ τούτου, με τον τρόπο αυτό θα μπορέσει η νομοθεσία μας να συμπεριλάβει νέες και πρόσφατες αναγνωρισμένες μορφές βίας κατά των γυναικών, όπως είναι η παρενοχλητική παρακολούθηση, η κακοποίηση μέσω των νέων τεχνολογιών, πτυχές βίας που σπάνια καταγγέλλονται από τις γυναίκες τόσο στην αστυνομία όσο και σε οργανώσεις κατά των θυμάτων βίας.

Θα ήθελα, λοιπόν, να κλείσω την ομιλία μου αναφερόμενη στις τελευταίες τοποθετήσεις των Κοινοβουλευτικών Εκπροσώπων. Θα ήθελα να τονίσω το εξής: Ότι το κοινωνικό πρόγραμμα, που ανήγγειλε χθες ο Πρωθυπουργός αλλά και ο Υπουργός σε σχέση με τα άμεσα μέτρα για την άμβλυνση των απωλειών από την περικοπή του ΕΚΑΣ, νομίζω ότι αναιρεί τις μέχρι τώρα κατηγορίες, που έχουν ειπωθεί κατά περιόδους μέσα στο Κοινοβούλιο για τα ψέματα που λέει συνεχώς ο ΣΥΡΙΖΑ.

Δεν έχει γίνει αντιληπτές μέχρι σήμερα οι προσπάθειες που καταβάλλονται από την Κυβέρνηση για να βρεθούν αντισταθμιστικά μέτρα, έτσι ώστε να αμβλυνθούν οι απώλειες που υφίσταται μια μεγάλη κατηγορία πληθυσμού από τα μέτρα, που εξ αναγκασμού έλαβε η Κυβέρνηση λόγω των συμφωνίας.

Ως εκ τούτου, λοιπόν, δεν μιλάμε για ψέματα αλλά μιλάμε για τις προσπάθειες που καταβάλλει αυτή η Κυβέρνηση, έτσι ώστε να βρεθούν αντισταθμιστικά απέναντι στα μέτρα που έχουν ψηφιστεί. Πραγματικά πλήττονται αρκετές ομάδες, και ιδιαίτερα οι ευάλωτες ομάδες, και ιδιαίτερα μια μεγάλη κατηγορία, όπως είναι αυτή των συνταξιούχων με το ΕΚΑΣ.

Άρα δεν είναι ψέματα, είναι οι προσπάθειες που επιτυγχάνονται από αυτή την Κυβέρνηση, και όσο και να ξενίζουν, τελικά επιχειρούνται με όποιον τρόπο τα αντισταθμιστικά μέτρα να έρθουν και να ψηφιστούν στη Βουλή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Θελερίτη, Βουλευτίνα του ΣΥΡΙΖΑ.

Τον λόγο έχει η Κοινοβουλευτική Εκπρόσωπος της Νέας Δημοκρατίας, η κ. Κεραμέως.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, μπορώ να κάνω μια παρέμβαση για δυο λεπτά;

**ΠΡΟΕΔΡΕΥΩΝ (Αναστάσιος Κουράκης):** Ναι, εάν επιτρέπει η κ. Κεραμέως.

**ΝΙΚΗ ΚΕΡΑΜΕΩΣ:** Βεβαίως, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, θα ήθελα να κάνω με τη μορφή της δευτερολογίας ένα ειδικό σημείο. Κύριε Πρόεδρε, απλώς έχω καταθέσει και εγώ μια τροπολογία, την οποία θα ήθελα να υποστηρίξω.

Κύριε Υπουργέ, ξέρετε το πρόβλημα. Είναι αρκετά οξύ, ειδικά σε περιοχές της δυτικής Αττικής, αλλά όχι μόνο.

Εκεί, λοιπόν, ειδικά σε περιοχές που ζουν πιο φτωχοί άνθρωποι, ειδικά στις περιοχές που τις λέμε υποβαθμισμένες και που είναι εγκληματογόνες, υπάρχει μια πρακτική χαμηλής εντάσεως εγκληματικότητας αλλά εξαιρετικά ενοχλητική. Μέσα σε όλα που έχουν αυτοί οι άνθρωποι στη ζωή τους, έχουν και αυτό.

Τι είναι λοιπόν; Ξαφνικά, παραβατικές ομάδες, 02.00΄ τη νύχτα, βάζουν τη μουσική στη διαπασών. Ξυπνάει όλη η γειτονία. Είναι ένα τεράστιο θέμα. Γίνεται κατ’ επανάληψη. Δεν είναι μεμονωμένο. Δεν είναι σποραδικό. Είναι συνεχές.

Φωνάζουν την Αστυνομία οι άνθρωποι στο Μενίδι. Έρχεται η Αστυνομία. Τι διαπιστώνει; Διατάραξη κοινής ησυχίας. Τι είναι αυτό; Μια πταισματική παράβαση. Πράγματι κάνουν τη μήνυση. Κάποια στιγμή αυτός που το πράττει θα πάει στο πταισματοδικείο. Σύμφωνοι. Εν συνεχεία με το που φεύγει η Αστυνομία, ξανά στη διαπασών μέχρι το πρωί.

Έχουμε λοιπόν καταθέσει οι Βουλευτές της Περιφέρειας Αττικής της Νέας Δημοκρατίας, ο Γιώργος ο Βλάχος, ο Θανάσης ο Μπούρας, η Γεωργία η Μαρτίνου και εγώ, μια τροπολογία με την οποία τι ζητάμε; Είναι, πράγματι, λοιπόν, η διατάραξη της κοινής ησυχίας αξιόποινη πράξη που τιμωρείται σε πταισματικό βαθμό. Εμείς ζητάμε η επανειλημμένη τέλεση να τιμωρείται σε πλημμεληματικό βαθμό με ποινή φυλάκισης μέχρι ενός έτους. Όμως ο πλημμεληματικός χαρακτήρας τι θα επιτρέπει κυρίως; Θα επιτρέπει την ενεργοποίηση της αυτόφωρης διαδικασίας, ώστε να αντιμετωπιστεί αυτή η αντικοινωνική συμπεριφορά.

Τώρα, αντιλαμβάνομαι -και είναι συνεισφορά του διακεκριμένων συνάδελφων μου εδώ- ότι υπάρχει ένα ζήτημα με τη διάσπαση του συστήματος της υποτροπής, αλλά εγώ δεν το θέτω εδώ στα πλαίσια της υποτροπής. Γιατί η υποτροπή τι θα σήμαινε; Θα σήμαινε, απλώς, ότι θα πήγαινε πιο ακριβά το πρόστιμο. Δεν επιτυγχάνεται ο σκοπός.

Ούτε θέλω και πιστεύω ότι είναι σωστό μια πταισματική παράβαση να γίνει πλημμεληματική για το σύνολο. Γιατί; Γιατί, για παράδειγμα, ένα οχληρό πάρτι σε μια πολυκατοικία δεν θα έπρεπε να τιμωρείται σε βαθμό πλημμελήματος. Όμως, η επανειλημμένη τέλεση της πράξης -συνεχώς τα ίδια και τα ίδια σε ολόκληρες περιοχές- πρέπει να τιμωρείται σε βαθμό πλημμελήματος.

Λοιπόν, εισηγούμαστε αυτή την αλλαγή του άρθρου 417 του Ποινικού Κώδικα για τη διατάραξη ησυχίας και ελπίζουμε, κύριε Υπουργέ, ότι θα την κάνετε δεκτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Βορίδη.

Τον λόγο έχει η κ. Κεραμέως, Κοινοβουλευτική Εκπρόσωπος της Νέας Δημοκρατίας, για δώδεκα λεπτά.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με δύο σχόλια επί της διαδικασίας. Το πρώτο σχόλιο αφορά τη δημόσια διαβούλευση. Δεν θα αναφερόμουν σε αυτό, εάν δεν το βλέπαμε να επαναλαμβάνεται σε πάρα πολλά νομοσχέδια.

Κύριε Υπουργέ, δεν είναι δυνατόν η δημόσια και ανοιχτή διαβούλευση να είναι επιλεκτική. Δεν είναι δυνατόν και δεν είναι και νόμιμο να τίθενται μόνο μερικά από τα άρθρα των νομοσχέδιων σε διαβούλευση -συνήθως τα πιο ανώδυνα άρθρα-και άλλα -συνήθως τα πιο επίμαχα άρθρα- να μην τίθενται σε διαβούλευση.

Κύριε Υπουργέ, θα ήθελα λίγο την προσοχή σας, παρακαλώ. Ποιο είναι το αποτέλεσμα; Το αποτέλεσμα είναι, επειδή ακριβώς δεν τίθενται σε διαβούλευση τα πιο επίμαχα άρθρα, να αποκλείεται τελικά η συζήτηση με την κοινωνία, ακριβώς σε σχέση με αυτά τα πιο επίμαχα ζητήματα.

Συγκεκριμένα σε σχέση με το παρόν σχεδίου νόμου, τέθηκαν σε διαβούλευση τα άρθρα που αφορούν στην κύρωση της σύμβασης και του πρωτοκόλλου καθώς και στην ενσωμάτωση της οδηγίας, στα οποία βεβαίως και υπάρχει ευρεία συναίνεση, αλλά δεν τέθηκαν σε δημόσια διαβούλευση πολλές από τις προβληματικές λοιπές διατάξεις, όπως τα άρθρα 8 και 9, που προβλέπουν εξάλειψη του αξιοποίνου και παραγραφή της ποινής. Θα παρακαλούσα θερμά τον Υπουργό, ο οποίος θα ακολουθήσει, να μας δώσει μια εξήγηση για αυτή την επιλεκτική δημόσια διαβούλευση.

Δεύτερο σημείο επί της διαδικασίας. Κυρίες και κύριοι συνάδελφοι, ως τώρα είχαμε τροπολογίες άσχετες με το αντικείμενο του υπό συζήτηση νόμου. Είχαμε τροπολογίες εκπρόθεσμες. Είχαμε τροπολογίες, που ερχόντουσαν στο παρά πέντε του κλεισίματος της συνεδρίασης. Από σήμερα έχουμε και τροπολογίες «φαντάσματα», τροπολογίες που δεν έχουν καν έρθει ακόμα στη Βουλή, ωστόσο έρχονται οι Υπουργοί και μας μιλούν για αυτές.

Κυρίες και κύριοι συνάδελφοι και κύριε Πρόεδρε -μπορείτε να το μεταφέρετε και στον κύριο Πρόεδρο της Βουλής- πρέπει επιτέλους να μπει ένα τέλος σε αυτόν τον εμπαιγμό της κοινοβουλευτικής διαδικασίας.

Προχωρώ στην ουσία. Ασφαλώς και με ευχαρίστηση και με ικανοποίηση βλέπουμε να εισάγεται με το παρόν σχέδιο νόμου στην ελληνική έννομη τάξη, ένα πλαίσιο διατάξεων που αφορούν στη λεγόμενη κυβερνοεγκληματικότητα, δηλαδή, εγκλήματα που διαπράττονται μέσω ή εντός του κυβερνοχώρου.

Είναι ένα ζήτημα ύψιστης σημασίας, καθώς είναι απαράδεκτο να ζούμε στην ψηφιακή εποχή εν έτει 2016 και η ρύθμιση του σχετικού νομοθετικού πλαισίου στην Ελλάδα να ανατρέχει πίσω σε νόμο του 1988.

Εκ των ων ουκ άνευ, κυρίες και κύριοι συνάδελφοι, ότι συμφωνούμε επί της αρχής με το παρόν σχέδιο νόμου, που εισάγει απαραίτητες διατάξεις σχετικά με τα εγκλήματα στον κυβερνοχώρο.

Ωστόσο εγείρονται σοβαροί προβληματισμοί, για κάποια από τα άρθρα που περιλαμβάνονται στο δεύτερο μέρος του παρόντος, στις λεγόμενες λοιπές διατάξεις, πολλές από τις οποίες, όπως προανέφερα, δεν περιλαμβάνονταν στη δημόσια διαβούλευση.

Ξεκινώ με τα άρθρα 8 και 9, που ρυθμίζουν ζητήματα αντεγκληματικής πολιτικής. Στο άρθρο 8, εισάγεται ειδικός λόγος εξάλειψης του αξιοποίνου και παύσης της ποινικής δίωξης για πταίσματα και πλημμελήματα που τιμωρούνται με ποινή φυλάκισης μέχρι δύο χρόνια ή χρηματική ποινή ή και τα δύο, εφόσον έχει παρέλθει από την τέλεσή τους ορισμένο χρονικό διάστημα και εφόσον οι δράστες δεν έχουν εκ νέου τελέσει αξιόποινες πράξεις.

Με το άρθρο 9, εισάγεται η ρύθμιση παραγραφής ποινών μέχρι έξι μηνών που έχουν επιβληθεί με αποφάσεις που εκδόθηκαν μέχρι τη δημοσίευση του νόμου, εφόσον δεν έχουν καταστεί αμετάκλητες και οι ποινές αυτές δεν έχουν εκτιθεί με οποιονδήποτε τρόπο.

Κυρίες και κύριοι συνάδελφοι, είναι αλήθεια ότι και στο παρελθόν είχαν εισαχθεί παρόμοιες διατάξεις με σκοπό την αποσυμφόρηση των δικαστηρίων από τις υποθέσεις οι οποίες παραμένουν αδίκαστες. Υπάρχουν, όμως, και κάποιες αξιοσημείωτες διαφορές. Με τις διατάξεις που εισηγείστε εσείς σήμερα, διευρύνετε σημαντικά το πεδίο της εξάλειψης του αξιοποίνου και της παραγραφής των ποινών.

Και εξηγούμαι: Πλέον εξαλείφετε το αξιόποινο για πταίσματα και πλημμελήματα που τιμωρούνται με ποινή φυλάκισης μέχρι δύο έτη και όχι μέχρι έξι μήνες κι ένα έτος που προέβλεπαν οι προηγούμενες ρυθμίσεις. Επίσης προκαλεί ιδιαίτερη εντύπωση, κύριε Υπουργέ, ότι πλέον είναι περισσότερες οι κατηγορίες των αδικημάτων για τα οποία εξαλείφουν το αξιόποινο και μπορεί να παραγραφεί η ποινή.

Αναφέρω ενδεικτικά ότι εξαλείφεται το αξιόποινο και για αδικήματα όπως η διατάραξη της κοινής ειρήνης, η φθορά ξένης ιδιοκτησίας, ενώ παραγράφεται η ποινή για αδικήματα όπως η κλοπή, η επικίνδυνη σωματική βλάβη, η αντίσταση, η παρακώλυση συγκοινωνιών, αδικήματα που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς, φωτοβολίδες και πυροτεχνήματα. Και για να το πούμε πάρα πολύ απλά, κύριε Υπουργέ, διευρύνετε την άφεση αμαρτιών. Δίνετε άφεση αμαρτιών σε περισσότερους.

Αλλά υπάρχει κι ένα άλλο σημαντικό πρόβλημα. Με το να επαναλαμβάνονται τέτοιες ρυθμίσεις εξάλειψης του αξιοποίνου και παραγραφής των ποινών, δίνεται τελικά η εντύπωση μιας πάγιας ρύθμισης, που ακυρώνει για τα συγκεκριμένα αδικήματα την ποινική διαδικασία, τους σκοπούς της ποινικής δίκης και εν τέλει την αποτρεπτική λειτουργία της ποινής.

Προχωρώ στο άρθρο 15, που αφορά σε ζητήματα σωφρονιστικής πολιτικής. Κυρίες και κύριοι, με το άρθρο 15, επιμηκύνετε κατά ένα έτος τη δυνατότητα να αποφυλακιστούν υπό όρους κρατούμενοι που εκτίουν ποινές πολυετούς κάθειρξης. Αυτές οι ρυθμίσεις εισήχθησαν από εσάς, κύριε Υπουργέ, τον Απρίλιου του 2015 ως έκτακτα μέτρα αποσυμφόρησης των καταστημάτων κράτησης με διάρκεια ισχύος ενός έτους. Ως γνωστό, όμως, ουδέν μονιμότερο του προσωρινού. Σήμερα, κύριε Υπουργέ, εισηγείστε την παράταση της ισχύος της δικής σας διάταξης για έναν επιπλέον χρόνο ως τον Απρίλιο του 2017.

Και ερωτώ: Θα σταματήσει εκεί; Και κυρίως: Τι κάνατε αυτό το ένα έτος για την αποσυμφόρηση των φυλακών και τη βελτίωση των συνθηκών διαβίωσης των κρατουμένων, προκειμένου ακριβώς να μη χρειαστεί αυτή η παράταση, για να μη χρειαστεί να αποφυλακιστούν και άλλοι καταδικασθέντες εγκληματίες; Ό,τι κι αν κάνατε, προφανώς εσείς οι ίδιοι το κρίνατε ανεπαρκές, γιατί εσείς οι ίδιοι εισηγείστε σήμερα την παράταση της δυνατότητας αποφυλάκισης για έναν χρόνο ακόμη. Με ποιον σκοπό; Ποιος είναι ο στρατηγικός σας σχεδιασμός για τη βελτίωση των συνθηκών κράτησης;

Πολύ φοβούμαι και πραγματικά ελπίζω να διαψευσθώ ότι τέτοιου είδους ρυθμίσεις δεν εισάγονται για να λύσουν έκτακτα και προσωρινά προβλήματα. Τέτοιου είδους ρυθμίσεις τείνουν να αποκτήσουν πάγιο και διαρκή χαρακτήρα, με αποτέλεσμα να αποδυναμώνεται η λειτουργία της ποινής και βεβαίως, επίσης, να αποδυναμώνεται η αποτελεσματικότητα της ποινικής δικαιοσύνης.

Θα ήθελα, επίσης, να αναφερθώ στο άρθρο 11, που ρυθμίζει ζητήματα του Κώδικα Οργανισμού Δικαστηρίων. Εδώ, κυρίες και κύριοι, έχουμε το εξής πρωτοφανές: Συστήνεται νομοπαρασκευαστική επιτροπή για την αναμόρφωση του Κώδικα Οργανισμού Δικαστηρίων και Κατάστασης Δικαστικών Λειτουργών και με τον ίδιο νόμο που συστήνεται αυτή η νομοπαρασκευαστική επιτροπή, προβαίνετε σε αποσπασματικές αλλαγές στον ισχύοντα κώδικα.

Εύλογα, λοιπόν, γεννάται το ερώτημα: Προς τι, κύριε Υπουργέ, αυτή η βιασύνη; Τι ακριβώς εξυπηρετεί η εισαγωγή επιμέρους ρυθμίσεων ενός κώδικα που πρόκειται να αλλάξει εν συνόλω στο αμέσως επόμενο διάστημα; Εάν δεν κάνω λάθος εσείς ο ίδιος είπατε ότι σκοπός είναι η νομοπαρασκευαστική επιτροπή να ολοκληρώσει το έργο της μέχρι το τέλος του 2016.

Δεν μπορεί παρά να συνδέσει κανείς, κύριε Υπουργέ, τη νομοθετική αυτή «πρεμούρα» -εάν μου επιτρέπετε την έκφραση- με τις αρχαιρεσίες στα μεγάλα δικαστήρια και τις εισαγγελίες της χώρας τον Σεπτέμβριο του 2016, σε λιγότερο δηλαδή από δύο μήνες από σήμερα.

Αλλάζετε, λοιπόν, τους κανόνες λίγους μόνο μήνες πριν τη διεξαγωγή των αρχαιρεσιών και το αποτέλεσμα είναι να δημιουργείτε ένα κλίμα αστάθειας και καχυποψίας και να εμπεδώνετε στους υποψηφίους το αίσθημα ότι τυγχάνουν άνισης μεταχείρισης, καθώς ενδεχομένως πρόκειται για φωτογραφικές ρυθμίσεις που ευνοούν κάποιους εξ αυτών.

Κυρίες και κύριοι της Κυβέρνησης, η αποσπασματικότητα και η βιασύνη νομοθέτησης των διατάξεων γεννά βάσιμες υποψίες για ύποπτες προθέσεις. Νομοθετείστε, επιτέλους, για φορά συνεκτικά και με στρατηγική στόχευση.

Στην ίδια λογική που δυστυχώς τείνετε να ακολουθείτε σε κάθε νομοθετική σας πρωτοβουλία, έρχεται και η τροπολογία σχετικά με τις ανεξάρτητες αρχές και τη δυνατότητα που δίνεται σε διδακτικό και ερευνητικό προσωπικό να διορίζονται ως μέλη ανεξαρτήτων αρχών.

Θα τοποθετηθούμε σχετικά με την τροπολογία, αφού λάβουμε κάποιες απαντήσεις από τον κύριο Υπουργό, στα εξής δύο ερωτήματα κυρίως:

Πρώτον, κύριε Υπουργέ, για ποιον λόγο η εν λόγω ρύθμιση δεν καταλαμβάνει το σύνολο των ανεξαρτήτων αρχών; Γιατί καταλαμβάνει μόνο τις συνταγματικά κατοχυρωμένες ανεξάρτητες αρχές;

Δεύτερον, κύριε Υπουργέ, για ποιον λόγο συνυπογράφει την τροπολογία ο Υπουργός Επικρατείας, ο κ. Παππάς; Από όσο γνωρίζουμε, δεν έχει σχετική αρμοδιότητα. Ή μήπως η τροπολογία αυτή για τις ανεξάρτητες αρχές αφορά σε κάποια συγκεκριμένη ανεξάρτητη αρχή της αρμοδιότητάς του; Θα περιμένουμε με μεγάλο ενδιαφέρον τις απαντήσεις του κυρίου Υπουργού.

Κυρίες και κύριοι, θα ήθελα να προχωρήσω και σε μια ευρύτερη σκέψη για τη δικαιοσύνη και τα μέτρα που συζητάμε σήμερα. Όπως κατέληξα προηγουμένως, τα μέτρα για την εξάλειψη του αξιοποίνου, την παραγραφή των ποινών, την απόλυση των καταδικασθέντων κρατουμένων, είναι όλα εφήμερα, πυροσβεστικά μέτρα, που δεν αντιμετωπίζουν το πρόβλημα αυτό καθ’ εαυτό. Πάνε να αντιμετωπίσουν μόνο κάποιες από τις εκφάνσεις του προβλήματος. Αυτό το λέω, γιατί το πραγματικό πρόβλημα είναι η βραδύτητα απονομής της δικαιοσύνης και οι συνθήκες κράτησης στις φυλακές.

Κυρίες και κύριοι, θα έπρεπε να μας προβληματίζει όλους, σε κάθε πτέρυγα αυτής της Αίθουσας, ο βαθμός, στον οποίο οι Έλληνες πολίτες απολαύουν ή όχι το δικαίωμα στη δίκαιη δίκη, όπως κατοχυρώνεται στο άρθρο 6 της ΕΣΔΑ και το δικαίωμα σε αξιοπρεπή μεταχείριση στις φυλακές, όπως κατοχυρώνεται στο άρθρο 3 της ΕΣΔΑ.

Θα έπρεπε όλους να μας προβληματίζει η σωρεία καταδικών –πάνω από τετρακόσιες- του ελληνικού κράτους από το Δικαστήριο του Στρασβούργου, καταδίκες που αφορούν τόσο στη βραδύτητα απονομής της δικαιοσύνης όσο και στις συνθήκες κράτησης στις φυλακές. Επίσης, θα έπρεπε να μας προβληματίζουν και τα στοιχεία της Παγκόσμιας Τράπεζας, σύμφωνα με τα οποία η χώρα μας κατατάσσεται πλέον στην εκατοστή πεντηκοστή πέμπτη θέση των χωρών που καθυστερούν να εκδικάσουν υποθέσεις, με μέσο χρόνο απόδοσης δικαιοσύνης που φτάνει κατά υπόθεση τα 4,3 χρόνια.

Κύριε Υπουργέ, μήπως θα έπρεπε επιτέλους να δημιουργήσουμε τις συνθήκες εκείνες, ώστε να μπορούν οι δικαστές να επιτελούν το έργο τους, αντί να δίνουμε συστηματικά άφεση αμαρτιών σε όσους παρανομούν;

Μήπως θα έπρεπε να αγωνιστούμε, προκειμένου οι συνθήκες κράτησης στις φυλακές να είναι αξιοπρεπείς, αντί να απελευθερώνουμε, λόγω συμφόρησης, εγκληματίες που έχουν καταδικαστεί;

Τελικά, μήπως θα έπρεπε να κάνουμε πραγματικές μεταρρυθμίσεις, αντί να προβαίνουμε σε εφήμερες, εμβαλωματικού τύπου, πυροσβεστικές παρεμβάσεις;

Κυρίες και κύριοι συνάδελφοι, θα κλείσω με μια αναφορά στην εκπρόθεσμη τροπολογία που κατατέθηκε χθες βράδυ, σχετικά με την κατάρτιση δήθεν, προγραμμάτων κοινωφελούς χαρακτήρα. Αποτελεί εμπαιγμό για την κοινωνία να αυξάνετε τη φορολογία εισοδήματος, να αυξάνετε σε πρωτοφανή και δυσθεώρητα ύψη τις ασφαλιστικές εισφορές για τους νέους επαγγελματίες, να κλείνετε, κατά συνέπεια, ολόκληρους κλάδους νέων ελευθέρων επαγγελματιών, να τους στέλνετε στην ανεργία και μετά να έρχεστε και να λέτε με μια τροπολογία «θα κάνουμε προγράμματα κοινωφελούς χαρακτήρα, για να μειώσουμε την ανεργία, για να δώσουμε δουλειά σε άνεργους».

Παρεμπιπτόντως, δημιουργείτε και τριακόσιες εξήντα νέες μόνιμες οργανικές θέσεις στο δημόσιο. Και ερωτώ: Τι θα κάνουν αυτοί οι τριακόσιοι εξήντα; Έχετε κάποιο σχέδιο ή απλώς συνεχίζετε να προσλαμβάνετε τυφλά, αδιακρίτως στο δημόσιο;

Και σαν να μην έφτανε αυτό, βουίζει ακόμα, κυρίες και κύριοι συνάδελφοι και κυρίες και κύριοι της κυβερνώσας Πλειοψηφίας, ακόμα η κοινωνία από την τροπολογία που καταθέσατε χθες το βράδυ. Τι λέει η τροπολογία αυτή; Ότι δεν θα υπάρχει πλέον κανένα όριο στις δαπάνες για τα πρόσωπα που συνοδεύουν τον Πρωθυπουργό, τους Υπουργούς Οικονομικών, Εξωτερικών και Εθνικής Άμυνας σε επίσημα ταξίδια και ότι αυτοί οι ίδιοι οι συνοδοί θα δικαιούνται να μένουν σε ξενοδοχείο ίδιας κατηγορίας.

 Κυρίες και κύριοι της Κυβέρνησης, για ποιο κοινωνικό κράτος μιλάτε, όταν έχετε ρημάξει την κοινωνία εν συνόλω; Όταν έχετε περικόψει συντάξεις, κύριες, επικουρικές, ΕΚΑΣ, συντάξεις χηρείας, συντάξεις αναπηρίας; Όταν έχετε αυξήσει τους φόρους στο εισόδημα, την εισφορά αλληλεγγύης, τον ΦΠΑ; Όταν έχετε οδηγήσει εσείς οι ίδιοι τους νέους –τόσους νέους- στην ανεργία, γιατί αδυνατούν να πληρώσουν τις δυσβάσταχτες εισφορές; Ταυτόχρονα, ενώ κάνετε όλα αυτά, αυξάνετε προκλητικά τις κρατικές δαπάνες και προσλαμβάνετε «ημετέρους» στο δημόσιο. Για ποιο κοινωνικό κράτος ακριβώς μιλάτε;

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Κοινοβουλευτική Εκπρόσωπο της Νέας Δημοκρατίας, κ. Νίκη Κεραμέως.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Για ποιο θέμα;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Συνεχίζουν να κατατίθενται τροπολογίες, ενώ έχει τελειώσει ο κατάλογος των ομιλητών.

**ΠΡΟΕΔΡΕΥΩΝ (Αναστάσιος Κουράκης):** Θα έρθουμε σε αυτά.

Τον λόγο έχει ο Υπουργός Δικαιοσύνης, ο κ. Παρασκευόπουλος, και μετά θα δώσουμε τον λόγο στον κ. Αλεξιάδη, για να αναπτύξει τις τροπολογίες και εκεί θα πείτε τις αντιρρήσεις και τις ενστάσεις σας.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, συγγνώμη, δευτερολογία θα ήθελα. Μήπως δεν πρέπει να μιλήσει ο κύριος Υπουργός;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δευτερολογία πότε θα έχουμε;

**ΠΡΟΕΔΡΕΥΩΝ (Αναστάσιος Κουράκης):** Θα μιλήσει ο κύριος Υπουργός τώρα, θα μιλήσει ο κ. Τσίρκας, Κοινοβουλευτικός Εκπρόσωπος του ΣΥΡΙΖΑ και μετά είναι οι δευτερολογίες. Θα μιλήσουν ο κ. Φωτήλας, ο κ. Μπαλωμενάκης και όσοι συνάδελφοι θέλουν.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Και σήμερα πρέπει να ευχαριστήσω τις και τους Βουλευτές για τη δημιουργική συζήτηση. Ακόμη και σήμερα, μετά τη λήξη των εργασιών στις επιτροπές, είχαμε χρήσιμες ιδέες ή τουλάχιστον χρήσιμη ιδέα, όπως την πρόσθεση του άρθρου 358, για την παραβίαση υποχρέωσης διατροφής στις εξαιρέσεις εφαρμογής από τη διάταξη που προβλέπει την παραγραφή υπό όρους, η οποία βεβαίως, και από τη δική μου την πλευρά εγκρίθηκε, γιατί ήταν σωστή ιδέα. Επομένως, νομίζω ότι συνεχίζουμε σε ένα πολύ καλό κλίμα και προσπαθούμε για το καλύτερο δυνατό νομοθέτημα, στηρίζοντας ο καθένας ή εισφέροντας αντιρρήσεις και αρνήσεις.

Επειδή σε γενικές γραμμές είναι σε όλους γνωστό πια το νομοσχέδιο, θα περιοριστώ στα σημεία τα οποία προβλημάτισαν.

Δεν νομίζω ότι έχουμε έναν εξειδικευμένο προβληματισμό στις ρυθμίσεις που αφορούν το κυβερνοέγκλημα. Ίσως μόνο στο άρθρο 4, σε ό,τι αφορά το όργανο το οποίο επιβάλλει τα διοικητικά πρόστιμα, είχαμε μια αντίρρηση, η οποία τελικώς έγινε δεκτή.

Επομένως, περνώ στις επόμενες ρυθμίσεις, οι οποίες όντως έχουν προκαλέσει αρκετές αντιρρήσεις.

Πρώτον, να αναφερθώ σε κάτι διαδικαστικό, στην παρατήρηση της κ. Κεραμέως, ότι κάποιες από τις ρυθμίσεις δεν πέρασαν προηγουμένως από τη «ΔΙΑΥΓΕΙΑ».

**ΝΙΚΗ ΚΕΡΑΜΕΩΣ:** Από διαβούλευση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Η δική μου εμπειρία από τη νομοθετική εργασία είναι ότι σήμερα πια για λόγους, για τους οποίους δεν έχω καμμία αντίρρηση ή επιφύλαξη, που συνδέονται με την εξέλιξη και της νομοθετικής διαδικασίας και των διεθνών σχέσεων της χώρας, η νομοθέτηση έχει αρχίσει να γίνεται βραδεία. Πρέπει να περάσει από τη ΔΙΑΥΓΕΙΑ» , πρέπει να γίνει προηγουμένως διαβούλευση με τους θεσμούς, εάν το θέμα εμπίπτει στον ν.4336, στον ν.4339 κ.λπ., πρέπει να περάσει από το Γενικό Λογιστήριο, το οποίο πλέον θέλει περισσότερο χρόνο, γιατί έχει περισσότερες παραμέτρους να ελέγξει, με αποτέλεσμα όλες αυτές οι διαδικασίες να καθιστούν ένα νομοθέτημα, διαδικασία η οποία είναι αργόσυρτη. Κακώς; Όχι. Καλώς.

Συμφωνώ ότι αυτό πρέπει να γίνεται, αλλά σε ορισμένες περιπτώσεις ανακύπτουν και θέματα που έχουν, πιο επείγοντα χαρακτήρα ή θέματα που έχουν προκύψει πριν ξεκινήσει αυτή η διαδικασία και τίθενται υπό την κρίση του Κοινοβουλίου κατ’ εξαίρεση και κάποια θέματα, που δεν πέρασαν με αυτή τη διαδικασία. Αν υπήρχαν αντιρρήσεις βεβαίως, δεν θα μπορούσαν εδώ με συζήτηση οι σχετικές ρυθμίσεις να στηριχθούν.

Περνάω στα συγκεκριμένα άρθρα και πρώτα στην υπό όρους παραγραφή και παύση της ποινικής δίωξης, που προβλέπεται για δράστες πλημμελημάτων, που έχουν ανώτατο όριο ποινής τα δύο χρόνια. Δεν θα συμφωνήσω ότι είναι βαριά πλημμελήματα αυτά, που έχουν μέγιστο όριο ποινής μέχρι δύο χρόνια. Τα πλημμελήματα ούτως ή άλλως είναι η ελαφρότερη κατηγορία που έχουμε. Το ανώτατο όριο είναι τα δύο χρόνια, πράγμα που σημαίνει ότι το κατώτατο είναι οι δέκα ημέρες. Γι’ αυτά τα εγκλήματα μιλούμε.

Θα προσέξατε ότι οι εξαιρέσεις που έχουμε σημειώσει στην εφαρμογή αυτής της ρύθμισης είναι πάρα πολλές. Είναι πολλές, τόσο αυτές που αφορούν διατάξεις του Ποινικού Κώδικα, όσο και εκείνες που αφορούν ρυθμίσεις των ειδικών ποινικών νόμων.

Κυρία Κεραμέως, να απαντήσω σε αυτό το σημείο ότι και οι ρυθμίσεις για την οπλοφορία εξαιρούνται. Είναι μέσα στις ρυθμίσεις που μνημονεύονται ως εξαιρέσεις. Στον ν.2168/ 1993 μνημονεύεται ρητά. Το λέω γιατί μιλήσατε και για χρήση όπλων. Νομίζω ότι όλα αυτά εμπίπτουν στον ν.2168 και δεν εμπίπτουν στη ρύθμιση.

Πάντως, να εξηγήσω τη φιλοσοφία. Κατ’ αρχήν, η παραγραφή υπό όρους δεν είναι όπως η ρύθμιση για την αποσυμφόρηση. Μπορεί να δείχνει παράλληλη, αλλά δεν είναι μία ρύθμιση που έχει αποκτήσει περιοδικότητα. Η αποσυμφορητική διάταξη αφορά την απόλυση υπό όρους. Όντως, προτοείδαμε τις διατάξεις αυτές γύρω στο 2000 και από το 2005 αποσυμφορητική, με συντομότερο χρόνο απόλυσης, επαναλαμβάνεται ετησίως.

Εμείς αυτή τη στιγμή δεν επαναλαμβάνουμε απλώς το ν.4322. Επαναλαμβάνουμε το ν.4322, ο οποίος επανέλαβε το ν.4274/2014, ο οποίος επανέλαβε έναν άλλο προηγούμενο. Από το 2005 και μετά έχουμε αποσυμφορητικές ρυθμίσεις. Θα μιλήσω γι’ αυτές.

Πηγαίνω όμως στην παραγραφή υπό όρους. Αυτό είναι κάτι άλλο. Στην πρόσφατη ιστορία μας δεν έχουμε διαρκώς ρυθμίσεις για παραγραφή υπό όρους. Είχαμε σε κάποιες περιπτώσεις. Είχαμε το 1982 και το 2005, αν θυμάμαι καλά. Οι ρυθμίσεις αυτές είναι λιγοστές.

Τι είναι αυτό που δικαιολογεί την παραγραφή υπό όρους κάποιων συγκριτικά ελαφρών πλημμελημάτων; Το ένα βέβαια, το μνημονεύσατε, είναι όντως και η ελάφρυνση του φορτίου των υποθέσεων που έχουν τα δικαστήρια. Εκκρεμεί πριν φτάσουμε σε κάποια καταδίκη.

Δεν είναι όμως μόνο αυτός ο λόγος. Υπάρχει και ένας λόγος κοινωνικός, που είναι σαφής. Εάν δείτε τον κατάλογο και δείτε που είναι οι πράξεις που εξαιρούνται, ποιες έχουν απομείνει; Λίγες έχουν απομείνει.

Βασικά, εξαιρούνται κάποιες που μνημόνευσα, η παράνομη βία, τα εγκλήματα διατάραξης των συγκοινωνιών, η απείθεια, πράξεις δηλαδή που είναι πολύ συνηθισμένο ή φυσικό, αν θέλετε, να τελούνται σε κάποιες περιόδους, στις οποίες έχουν κάποιες κοινωνικές εντάσεις. Περί αυτού πρόκειται.

Χάρη στη ρύθμιση αυτή, πράξεις που είχαν τελεστεί σε αγροτικές κινητοποιήσεις ή σε άλλες ανάλογες κινητοποιήσεις αυτή τη δύσκολη περίοδο, είναι αυτές που θα εμπίπτουν στην παραγραφή υπό όρους. Θα έπρεπε να προχωρήσουμε σε αυτή τη ρύθμιση; Η γνώμη μου είναι αναμφίβολα θετική.

Έπρεπε να προχωρήσουμε, διότι στη χώρα μας ο κόσμος, σε πολύ μεγάλο βαθμό τα τελευταία χρόνια, λόγω των συνθηκών μιας απότομης οικονομικής κρίσης που αντιμετώπισε, πολλές φορές βρέθηκε στις πλατείες, στα πεζοδρόμια, στα λιμάνια.

Αυτός ο κόσμος που βρέθηκε στις πλατείες και τα λιμάνια είτε ήταν αγρότες είτε οδηγοί φορτηγών είτε οδηγοί ταξί, δεν είναι οι εγκληματίες οι οποίοι θα πρέπει, για μια πράξη που έκαναν –η οποία, δεν λέω, έχει χαρακτηριστικά εγκλήματος, είναι πλημμέλημα- να ταλαιπωρηθούν και να στιγματιστούν για όλη τους τη ζωή, για ένα περιστασιακό πέρασμα που έκαναν, πράγματι, κάτω από όρους μη νομιμότητας, κάτω από κάποιες συνθήκες διαμαρτυρίας, οι οποίες ξέφυγαν από την ησυχία που θα έπρεπε σε άλλες περιπτώσεις να υπάρχει.

Δεν λέω ότι δεν πρόκειται για εγκλήματα. Λέω ότι πρόκειται για εγκλήματα τελείως περιστασιακά και ελαφρά, που ο χαρακτήρας τους είναι κοινωνικός και πολιτικός, θα έλεγα. Σας έχω πει κι άλλη φορά ότι εδώ βρίσκω τον πολιτικό χαρακτήρα, όταν δηλαδή υπάρχουν πολιτικές διεκδικήσεις και όχι όταν υπάρχουν ανθρωποκτονίες ή άλλα βαριά εγκλήματα, που οι δράστες τους διεκδικούν τον χαρακτήρα του πολιτικού κρατούμενου.

Σε αυτές τις περιπτώσεις που έχουμε κοινωνικοπολιτικά αιτήματα, τα οποία είναι μαζικά και τα οποία εκδηλώθηκαν σε μια περίοδο που υπήρχε μια αναστάτωση, νομίζω ότι φτάνει η ταλαιπωρία αυτή, που στον πολίτη θα έρθει ως τιμωρία, με την παραπομπή του στο δικαστήριο, την καταδίκη του ενδεχομένως σε πρώτο βαθμό και με τη δίωξη, για να του δείξει ότι αυτό το οποίο έκανε δεν είναι νόμιμο και ότι θα πρέπει να προσπαθήσει να αντιμετωπίζει τις δυσκολίες του με έναν διαφορετικό τρόπο και όχι με αυτές τις κινητοποιήσεις. Αυτή, όμως, είναι η φιλοσοφία κατ’αρχήν της ρύθμισης αυτής.

**ΜΑΥΡΟΥΔΗΣ ΒΟΡΙΔΗΣ:** Κύριε Υπουργέ, ενόσω εσείς μιλάτε, κατατίθενται βροχή οι τροπολογίες.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι είναι αυτό το πράγμα;

**ΜΑΥΡΟΥΔΗΣ ΒΟΡΙΔΗΣ:** Με συγχωρείτε που σας διακόπτω, αλλά θέλω να ξέρω αν εσείς δέχεστε αυτό που γίνεται τώρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πρόκειται για καταιγίδα κατάθεσης τροπολογιών, την υστάτη στιγμή.

**ΝΙΚΗ ΚΕΡΑΜΕΩΣ:** Είναι πρωτοφανές!

**ΜΑΥΡΟΥΔΗΣ ΒΟΡΙΔΗΣ:** Κλείνει η συνεδρίαση και έχουν κατατεθεί τρεις διαφορετικές τροπολογίες!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πώς το ανέχεστε;

**ΜΑΥΡΟΥΔΗΣ ΒΟΡΙΔΗΣ:** Δεν έχουν την υπογραφή σας. Θέλω να ξέρω αν δέχεστε αυτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κοιτάξτε. Έχουν τεθεί υπόψη μου και προσωπικά δεν έχω καμμιά διαφωνία για το περιεχόμενό τους. Τώρα, το θέμα της διαδικασίας δεν είναι δικό μου.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Την υστάτη στιγμή; Δεν σας ενδιαφέρει δηλαδή ο κοινοβουλευτικός διάλογος;

**ΝΙΚΗ ΚΕΡΑΜΕΩΣ:** Και μάλιστα, κύριε Πρόεδρε, από Υπουργό που δεν είναι καν παρών για να την υποστηρίξει.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ. Να ολοκληρώσει ο Υπουργός.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Με συγχωρείτε.

Επιτρέψτε μου να ολοκληρώσω. Εγώ σας απάντησα επί της ουσίας. Και επί της διαδικασίας είπα ότι δεν μπορώ να απαντήσω.

**ΠΡΟΕΔΡΕΥΩΝ (Αναστάσιος Κουράκης):** Βεβαίως, βεβαίως.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Νομίζω ότι είναι οι αρμόδιοι Υπουργοί εδώ και θα υποστηρίξουν και επί της ουσίας τις τροπολογίες. Και θα μπορέσετε να πάρετε θέση. Θα πάρουμε όλοι θέση επ’ αυτών, μετά από μια βάσιμη επιχειρηματολογία.

Συνεχίζω. Πέραν, λοιπόν, από την παραγραφή υπό όρους και την παύση της ποινικής δίωξης, η οποία άλλωστε έχει γίνει δεκτή από τη νομολογία μας, ως εντασσόμενη στην έννομη τάξη ήδη από το 1982 και με απόφαση της ολομέλειας του Αρείου Πάγου, ως διαφοροποιούμενη από την αμνηστία, έχουμε και τη ρύθμιση, που αφορά την αποσυμφόρηση των φυλακών.

Βεβαίως και είναι ρύθμιση παλιά. Είναι ρύθμιση που επαναλαμβάνεται κάθε χρόνο. Και δεν μπορώ να πω ότι είναι άστοχο το επιχείρημα ότι κάποτε πρέπει να σταματήσουμε με τις ρυθμίσεις αυτές, οι οποίες παρατείνουν τον σύντομο χρόνο απόλυσης και να βελτιώσουμε τις συνθήκες στις φυλακές. Ασφαλώς και αυτή είναι η σωστή οδός για να αντιμετωπίσουμε το πρόβλημα.

Ξέρετε ποιο είναι το θέμα; Το θέμα είναι ότι δεν μπορούμε να καταργήσουμε τα δεκανίκια, πριν καταργήσουμε τα κατάγματα. Και τα κατάγματα δεν τα καταργήσαμε ακόμα, διότι δεν καταργούνται νομοθετικά. Δηλαδή, η βελτίωση των συνθηκών στις φυλακές δεν είναι κάτι που μπορεί να γίνει με τη δεοντολογία του νόμου. Πρέπει να γίνει με χειροναξία έργων. Αυτό προσπαθούμε να το κάνουμε.

Και στην κατεύθυνση της ουσιαστικής και πάγιας αποσυμφόρησης κάνουμε βήματα, μέσω της νομοπαρασκευαστικής επιτροπής του Ποινικού Κώδικα και του Σωφρονιστικού Κώδικα, που προχωρούν με έναν τρόπο που θα επιτρέψει μια ριζική αναμόρφωση του συστήματος των ποινών, ώστε να έχουμε χαμηλότερες απειλούμενες ποινές -διότι, όντως, οι απειλούμενες ποινές στην χώρα μας είναι πάρα πολύ υψηλές- και βεβαίως, ένα σύστημα απολύσεων, το οποίο να μην περιλαμβάνει αυτές τις μεταβατικές ρυθμίσεις και αυτής της τάξης την ελαστικότητα.

Προσπαθούμε, λοιπόν, για την αποσυμφόρηση και νομοθετικά και προσπαθούμε για τη βελτίωση των συνθηκών της φυλακής και πρακτικά.

Οπωσδήποτε, διαβάζετε στον Τύπο τα νέα της φυλακής. Διαβάζετε ότι στη φυλακή προχωρεί η διασύνδεση των νοσηλευτικών χώρων με το ΕΣΥ. Θα έχετε διαβάσει οπωσδήποτε για τα σχολεία, τα οποία εγκαινιάστηκαν.

Σας πληροφορώ ότι στη μονάδα απεξάρτησης που δημιουργήθηκε στα Διαβατά έχουμε εισπράξει τα εύσημα από τον Τζιλμπέρτο Τζέρα, το νούμερο δύο της επιτροπής για την πρόληψη της εγκληματικότητάς και των ναρκωτικών του ΟΗΕ, ο οποίος χαρακτήρισε αυτή τη μονάδα ως μοντέλο προς εξαγωγή.

Όταν εγκαινιάστηκε στη Νιγρίτα ένας νέος ανθρώπινος χώρος επισκεπτηρίου, ώστε και τα παιδιά ακόμη να βρίσκονται σε ένα περιβάλλον, το οποίο δεν θα τα θίγει, ακούσαμε την κριτική ότι αυτά είναι «έργα κορδέλας» και ότι γίνεται κάτι μόνο για βιτρίνα. Ήδη, όμως, εγκαινιάστηκε και δεύτερος χώρος και ετοιμάζονται και πολλοί άλλοι.

Αυτή τη στιγμή, στο χώρο των φυλακών γίνεται μία κοσμογονία. Πραγματικά, γίνονται πολλά έργα. Θα φτάσουμε στο σημείο να έχουμε μία καλύτερη κατάσταση. Όμως, όσο αυτό δεν έχει συμβεί ακόμα, δεν μπορούμε να δεχόμαστε μία κατάσταση συμφόρησης στις φυλακές. Είναι δεδομένο ότι η κατάσταση συμφόρησης προκαλεί συνθήκες κακομεταχείρισης, για τις οποίες έχουμε καταδικαστεί, πληρώνουμε χρήματα και επιπλέον αυτού, έχουμε αποδοκιμαστεί με δημόσια δήλωση σε βάρος της χώρας μας.

Αυτό είναι ένα δυσμενές προνόμιο της χώρας μας που ανάμεσα στις χώρες που εμπίπτουν στον κύκλο του Συμβουλίου της Ευρώπης αφορά μόνο τη χώρα μας, την Τουρκία και τη Ρωσία. Μπορούμε να δεχτούμε να αναπαράγεται αυτή η κατάσταση της συμφόρησης και να μην προσπαθήσουμε, τουλάχιστον ως πρώτο βήμα, να έχουμε πιο ανθρώπινες συνθήκες και στη συνέχεια, βεβαίως, να αναβαθμίσουμε οπωσδήποτε και τις δομές των φυλακών;

Ένα άλλο θέμα για το οποίο έγινε αρκετή συζήτηση είναι το θέμα της μεταρρύθμισης του τρόπου εκλογής της αυτοδιοίκησης των δικαστηρίων. Υποστηρίζω αυτή τη μεταρρύθμιση γιατί τη θεωρώ σωστή. Θεωρώ σωστό το να υπάρχει δυνατότητα επανάληψης μίας επιτυχούς θητείας στη διοίκηση των δικαστηρίων της χώρας, γιατί έχω την εμπειρία από τη συμμετοχή σε ανάλογα διοικητικά όργανα στο πανεπιστήμιο.

Καταλαβαίνω ότι μία σύντομη θητεία, όπως είναι η διετής θητεία, σε πολλές περιπτώσεις δεν επιτρέπει καν σ’ αυτόν ο οποίος ασκεί τα σχετικά έργα να είναι παρών την ώρα που θα εφαρμοστούν οι αποφάσεις τις οποίες πήρε. Αν θέλετε, αυτό μπορεί να αποτελεί και στις χειρότερες περιπτώσεις συνθήκη ανευθυνότητας, του τύπου «Θα πάρω μία απόφαση και μέχρι αυτή να αρχίσει να εφαρμόζεται και να διαμορφώνει καταστάσεις που μπορεί να είναι και προβληματικές, εγώ δεν θα είμαι παρών». Η διετής θητεία δεν διασφαλίζει την αξιοποίηση της τεχνογνωσίας και της διοικητικής εμπειρίας, την οποία προσλαμβάνουν καθ’ οδόν, καθώς ασκούν αυτό το διοικητικό έργο, όσοι θα το έχουν αναλάβει.

Πρέπει να προσέξουμε εδώ ότι η ρύθμιση δεν προτείνει νομοθετικά δεύτερη θητεία. Προτείνει απλώς δυνατότητα υποψηφιότητας. Αυτό σημαίνει ότι μπορεί κάποιος να θεωρεί τον εαυτό του άξιο για μία δεύτερη θητεία, αλλά το σύνολο είτε επειδή αυτόν δεν τον θεωρεί άξιο, είτε επειδή έχει την αντίληψη ότι δεν θα πρέπει να επαναλαμβάνονται οι θητείες, να μην τον ψηφίσει και να ψηφίσει κάποιον άλλον, ο οποίος εμφανίζεται πρώτη φορά ως υποψήφιος.

Βεβαίως, νομίζω ότι όλα αυτά τα επιχειρήματα περί συγκυριακής αλλαγής την τελευταία στιγμή έχουν ήδη απαντηθεί. Μία αλλαγή δύο μήνες πριν τις εκλογές δεν είναι αιφνιδιαστική. Η προηγούμενη είχε γίνει το 2014, πριν από εννέα ημέρες. Δεν το επικαλούμαι για να δικαιολογήσω τους δύο μήνες, αλλά για να εξηγήσω ότι δύο μήνες είναι επαρκείς γιατί οι δικαστές δεν ασχολούνται πολύ χρόνο με τα διοικητικά τους καθήκοντα, αλλά κατ’ εξοχήν με τα δικαστικά.

Βεβαίως, το γεγονός ότι δεν ήταν και από πριν δεδομένο το θέμα της έναρξης δεύτερης θητείας, σ’ αυτή τη συγκυριακή περίπτωση δεν επέτρεψε σε κανέναν να ασκήσει διοικητική πολιτική, με έναν τρόπο ο οποίος να ευνοεί αργότερα τη θητεία του.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Υπουργού)

Νομίζω ότι έχω απαντήσει στα κυριότερα θέματα. Κάποια από αυτά που τέθηκαν και αφορούσαν τη συμμετοχή εξωτερικών φυλάκων στις πύλες της φυλακής, νομίζω ότι έχουν προφανείς εξηγήσεις. Η πύλη δεν είναι το εσωτερικό της φυλακής. Είναι ένας χώρος στον οποίο οι φύλακες έρχονται σε επαφή και με άτομα τα οποία έρχονται από το εξωτερικό και η ύπαρξη εκεί εκπαιδευμένων φυλάκων –και, μάλιστα, ενόπλων- βοηθά οπωσδήποτε την ασφάλεια.

Σε ό,τι αφορά τη διάταξη για την προστασία μαρτύρων, να επαναλάβω ότι το μόνο καινούργιο, το οποίο υπάρχει εδώ είναι το ότι στη διαδικασία πλέον εμπλέκεται αναγκαστικά και το Υπουργείο Εξωτερικών και το Υπουργείο Εσωτερικών, γιατί έχουν αρμοδιότητες σχετικές με τους προστατευόμενους μάρτυρες.

Θα καταλήξω με τη ρύθμιση, η οποία αφορά τα μέλη του Συμβουλίου Εμπειρογνωμόνων, τα οποία θα αποφαίνονται κατά τη λειτουργία του λεγόμενου υπερταμείου. Νομίζω ότι η κριτική που ασκήθηκε στη ρύθμιση αυτή δεν είναι βάσιμη.

Κατ’ αρχάς, η ρύθμιση αυτή δεν έχει καμμία σχέση με φωτογραφίες ή με ασυλίες. Δεν είναι μια ρύθμιση η οποία να αφορά κάποιες πράξεις, οι οποίες έγιναν και τώρα ορίζεται ότι όποιες πράξεις έγιναν τότε χαρακτηρίζονται νόμιμες ή εκ των υστέρων εξαλείφθηκαν του αξιόποινου ή οτιδήποτε άλλο. Είναι μια ρύθμιση, η οποία εισάγεται ως ρύθμιση πάγιας ισχύος. Βεβαίως, ως ποινική ρύθμιση, εάν κάποιες υποθέσεις είναι εκκρεμείς, θα τις καταλάβει.

Οπότε, το θέμα είναι, αν είναι σωστή αυτή η ρύθμιση ή όχι. Υποστηρίζω ότι είναι. Πρώτον, ορισμένοι από εσάς προσέξατε, ορισμένοι όχι, αν δεν με απατά η μνήμη μου, το γεγονός ότι αυτή η ρύθμιση υπόκειται στον δικαστικό έλεγχο. Δεν είναι μια νομοθετική άφεση ή μια νομοθετική εξάλειψη σε κάποιες πράξεις. Θα τεθεί υπό την κρίση των δικαστών το εάν θα αρθεί ο άδικος χαρακτήρας –αν θέλετε- κάποιων γνωμών οι οποίες διατυπώθηκαν με όρους επιστημονικούς προφανώς, σύμφωνους με ουσιαστικές προδιαγραφές, που υπάρχουν σε σχετικά καταστατικά κείμενα, και βεβαίως ελεγμένες και από το Ελεγκτικό Συνέδριο.

Τι συμβαίνει εδώ, δηλαδή. Εδώ έχουμε να κάνουμε, κατ’ αρχήν, με μια πάγια ρύθμιση, η οποία λέει ότι υπάρχει ελευθερία έκφρασης της επιστημονικής γνώμης. Σε γνωμοδότηση αναφέρεται. Δεν αναφέρεται σε διαχειριστική πράξη ή σε διοικητική πράξη και να λέει ότι αυτή η πράξη δεν μπορεί να εξαλείφεται ή να λέει για την απαξία της ή οτιδήποτε, στην περίπτωση που δεν είναι ορθή.

Η γνώμη, όμως, δεν πρέπει πάντοτε να είναι ελεύθερη; Στην ουσία, η ρύθμιση αυτή έρχεται και επαναλαμβάνει αυτό το οποίο είναι αποτυπωμένο ως πνεύμα, ως γενική αρχή και στο Σύνταγμά μας.

Βεβαίως, το δικαστήριο θα αναγνωρίσει αυτούς τους όρους, εφόσον έχουν συντρέξει και διαδικαστικοί όροι, αλλά και ουσιαστικοί όροι, όπως είναι ακριβώς αυτοί οι οποίοι θα ελεγχθούν από το Ελεγκτικό Συνέδριο.

Επομένως, έχουμε να κάνουμε με μια ρύθμιση, η οποία αναφέρεται μόνο σε γνώμες, κατοχυρώνει την ελευθερία έκφρασης γνώμης, προκειμένου όσοι θα κληθούν να διατυπώσουν μια γνώμη να μην έχουν ανησυχίες για το ποιο μπορεί να είναι το αποτέλεσμα της γνώμης τους στο μέλλον, όπου μπορεί να προκύψουν διάφορα ανακλαστικά θέματα, αλλά να μπορούν να διατυπώνουν την επιστημονική τους γνώμη ελεύθερα και βεβαίως, υπό τον όρο ότι έχουν τηρήσει όλες τις προδιαγραφές ουσίας, οι οποίες προϋπάρχουν.

Νομίζω ότι αν είχα περισσότερο χρόνο, θα μπορούσα να μιλήσω περισσότερο. Όμως, αν υπάρξουν επιμέρους παρατηρήσεις, θα επανέλθω.

**ΜΑΥΡΟΥΔΗΣ ΒΟΡΙΔΗΣ:** Κύριε Υπουργέ, για την τροπολογία που σας προτείναμε τι σκέφτεστε;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Να σας πω ευχαρίστως.

Κατ’ αρχάς, επί της αρχής συμφωνώ. Νομίζω ότι είναι δύσκολο να τη δεχθούμε σήμερα, γιατί θέλει κάποια επεξεργασία, διότι αφορά και την ηχορύπανση και τον Ποινικό Κώδικα, το πταίσμα.

Εγώ συμφωνώ σε αυτό που λέτε οι τέσσερις ερωτώντες ότι, εάν αυτές οι πράξεις ηχορύπανσης γίνονται κατ’ επανάληψη, πραγματικά είναι πολύ σοβαρά επιβλαβείς και το πταίσμα δεν αρκεί για την αντιμετώπισή τους. Το Υπουργείο Δικαιοσύνης έχει καταρτήσει νομοσχέδιο, επίσης, το οποίο προωθεί, και θα τη δούμε με προσοχή, προκειμένου να την υιοθετήσουμε, με μια διαφορετική όμως αιτιολογική έκθεση, κύριε Βορίδη. Έτσι πιστεύω.

Ευχαριστώ πολύ.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κύριε Υπουργέ, θα πείτε για τις τροπολογίες;

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό. Περιμένετε.

Κύριοι συνάδελφοι, να συνεννοηθούμε λίγο για τη διαδικασία. Επειδή αναμένονται…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι αναμένονται; Όχι, κύριε Πρόεδρε!

**ΠΡΟΕΔΡΕΥΩΝ (Αναστάσιος Κουράκης):** …άλλες τρεις τροπολογίες…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, κύριε Πρόεδρε!

**ΝΙΚΗ ΚΕΡΑΜΕΩΣ:** Κύριε Πρόεδρε, αυτό είναι ανεπίτρεπτο.

**ΠΡΟΕΔΡΕΥΩΝ (Αναστάσιος Κουράκης):** Συγγνώμη, σας παρακαλώ! Να μπορέσουμε να κάνουμε έναν διάλογο πολιτισμένο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Διανυκτερεύον φαρμακείο είναι η Βουλή, κύριε Πρόεδρε; Με συγχωρείτε πολύ, αλλά εσείς ειδικά…

**ΠΡΟΕΔΡΕΥΩΝ (Αναστάσιος Κουράκης):** Επειδή αναμένεται να κατατεθούν άλλες τρεις τροπολογίες, μέχρι να κατατεθούν και να συζητήσουμε για όλα τα θέματα που τίθενται και επί της ουσίας και επί της διαδικασίας –είναι εδώ οι παριστάμενοι Υπουργοί- θα πρότεινα, προκειμένου να έχουμε όλο το τοπίο, να δώσουμε τον λόγο για δώδεκα λεπτά στον Κοινοβουλευτικό Εκπρόσωπο του ΣΥΡΙΖΑ κ. Τσίρκα. Στο μεταξύ, θα ξέρουμε ακριβώς ποια είναι η κατάσταση και τότε θα μιλήσουμε επ’ αυτών. Μην ανοίξουμε συζήτηση…

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, η κατάσταση είναι τραγική!

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα τον λόγο επί της διαδικασίας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, επειδή πρέπει να γυρίσω στο Υπουργείο, θερμή παράκληση να μιλήσω για τις δύο τροπολογίες.

**ΜΑΥΡΟΥΔΗΣ ΒΟΡΙΔΗΣ:** Α, βιάζεται ο Υπουργός!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πολύ ωραίος!

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, το Κοινοβούλιο θα ταπεινώνεται συστηματικά; Τι περιφρόνηση είναι αυτή προς το Κοινοβούλιο; Τι στάση είναι αυτή;

**ΝΙΚΗ ΚΕΡΑΜΕΩΣ:** Κύριε Πρόεδρε, είναι προκλητικά αυτά που συμβαίνουν εδώ μέσα!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, αν μου επιτρέπετε, νομίζω ότι μπορούμε να δώσουμε τον λόγο για δώδεκα λεπτά στον κ. Τσίρκα και αμέσως μετά, έχοντας όλο το τοπίο, μπορούμε να μιλήσουμε επ’ αυτών.

Επομένως, θα μου επιτρέψετε να δώσω τον λόγο για δώδεκα λεπτά αυστηρά στον κ. Τσίρκα. Πιστεύω ότι θα ξεκαθαρίσει το τοπίο και…

 **ΝΙΚΗ ΚΕΡΑΜΕΩΣ:** Κύριε Πρόεδρε, θα μου επιτρέψει ο κύριος συνάδελφος επί της διαδικασίας, γιατί αυτό που συμβαίνει είναι πολύ σοβαρό.

Κύριε Πρόεδρε, εισάγεται τροπολογία…

**ΠΡΟΕΔΡΕΥΩΝ (Αναστάσιος Κουράκης):** Θα το δούμε, όμως, μετά. Ναι, αλλά τώρα δεν είμαστε σ’ αυτήν τη διαδικασία. Δεν έχει ανοίξει ο κατάλογος με τις τροπολογίες. Είμαστε στη διαδικασία να ολοκληρώσει ο κύριος…

**ΝΙΚΗ ΚΕΡΑΜΕΩΣ:** Ποιος κατάλογος, κύριε Πρόεδρε; Κλείνει η συνεδρίαση, τελειώνει η συνεδρίαση!

**ΠΡΟΕΔΡΕΥΩΝ (Αναστάσιος Κουράκης):** Όχι, όχι. Έτσι, δεν μπορεί να γίνει, γιατί θα ανοίξει μια ολόκληρη συζήτηση και θα διαταραχθεί η πορεία που έχουμε. Είναι ο τελευταίος Κοινοβουλευτικός Εκπρόσωπος. Θα το δούμε μετά.

**ΝΙΚΗ ΚΕΡΑΜΕΩΣ:** Κύριε Πρόεδρε, εισάγεται τροπολογία για θέμα που συζητήθηκε χθες στην Ολομέλεια!

**ΠΡΟΕΔΡΕΥΩΝ (Αναστάσιος Κουράκης):** Δεν έχετε, όμως, τον λόγο. Μιλάτε πάνω στη διαδικασία.

Θα μιλήσει, λοιπόν, ο κ. Τσίρκας και αμέσως μετά θα ανοίξουμε το θέμα.

Ορίστε, κύριε Τσίρκα, έχετε τον λόγο.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, αντικείμενο του νομοσχεδίου που συζητάμε σήμερα είναι ο εκσυγχρονισμός της νομοθεσίας μας, της έννομης τάξης στο πεδίο του κυβερνοχώρου.

(Θόρυβος-διαμαρτυρίες στην Αίθουσα)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βρέχει τροπολογίες σήμερα εδώ!

**ΝΙΚΗ ΚΕΡΑΜΕΩΣ:** Έφεραν άλλες δύο, κύριε Πρόεδρε! Δεν είναι δυνατόν!

**ΒΑΣΙΛΕΙΟΣ ΤΣΙΡΚΑΣ:** Θα με αφήσετε να συνεχίσω;

**ΜΑΥΡΟΥΔΗΣ ΒΟΡΙΔΗΣ:** Κακώς καθόμαστε τώρα εδώ!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα καθίσουμε μέχρι τέλους, γιατί αποκτά ενδιαφέρον η συμμετοχή μας! Έφεραν άλλες δύο τροπολογίες!

**ΜΑΥΡΟΥΔΗΣ ΒΟΡΙΔΗΣ:** Τι λέτε γι’ αυτό το κακό, κύριε Πρόεδρε; Το Προεδρείο τι λέει γι’ αυτό το πράγμα;

**ΝΙΚΗ ΚΕΡΑΜΕΩΣ:** Κύριε Πρόεδρε, αυτά είναι ανεπίτρεπτα πράγματα!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βρέχει τροπολογίες!

**ΜΑΥΡΟΥΔΗΣ ΒΟΡΙΔΗΣ:** Γι’ αυτό τι λέτε; Ο Πρόεδρος της Βουλής τι λέει γι’ αυτό το πράγμα;

**ΝΙΚΗ ΚΕΡΑΜΕΩΣ:** Κύριε Πρόεδρε, υπάρχει ένας Βουλευτής που θα έχει διαβάσει αυτές τις τροπολογίες πριν ψηφιστούν; Αδιαφορείτε, κύριε Πρόεδρε, πλήρως; Ρωτώ!

(Φωνασκίες-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Θα τα δούμε όλα!

**ΜΑΥΡΟΥΔΗΣ ΒΟΡΙΔΗΣ:** Πώς προστατεύετε το κύρος του Κοινοβουλίου από τον εξευτελισμό που κάνει η Κυβέρνηση στο Κοινοβούλιο;

**ΠΡΟΕΔΡΕΥΩΝ (Αναστάσιος Κουράκης):** Θα τα δούμε όλα!

**ΝΙΚΗ ΚΕΡΑΜΕΩΣ:** Κύριε Πρόεδρε, υπάρχει ένας Βουλευτής που θα διαβάσει όλα αυτά; Ένας Βουλευτής, κύριε Πρόεδρε!

**ΠΡΟΕΔΡΕΥΩΝ (Αναστάσιος Κουράκης):** Καλώς!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι άλλη υποκρισία, όχι άλλη δημαγωγία! Αν δεν θέλετε να ψηφιστεί το ΕΚΑΣ, να το πείτε!

**ΜΑΥΡΟΥΔΗΣ ΒΟΡΙΔΗΣ:** Αφήστε τα αυτά τώρα!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αφήστε τα αυτά!

(Φωνασκίες-διαμαρτυρίες από την πτέρυγα της Νέας Δημοκρατίας)

**ΝΙΚΗ ΚΕΡΑΜΕΩΣ:** Κύριε Πρόεδρε, παραχωρούνται ακίνητα!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είστε πολύ δημοκράτης, για να είστε εδώ!

**ΜΑΥΡΟΥΔΗΣ ΒΟΡΙΔΗΣ:** Δεν ντρέπεσαι λίγο; Υπάρχει κάποιος να προστατέψει τη Βουλή από αυτό;

**ΠΡΟΕΔΡΕΥΩΝ (Αναστάσιος Κουράκης):** Δεν έχει κανείς σας τον λόγο! Δεν γίνεται έτσι συζήτηση!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ντροπή! Ντροπή! Ντροπή!

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ,…

**ΜΑΥΡΟΥΔΗΣ ΒΟΡΙΔΗΣ:** Δεν ντρέπεσαι λίγο!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Υποκρισία και δημαγωγία!

**ΜΑΥΡΟΥΔΗΣ ΒΟΡΙΔΗΣ:** Υπάρχει κάποιος, κύριε Πρόεδρε, να προστατεύσει το Κοινοβούλιο από αυτό το χάλι;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Υποκρισία και δημαγωγία!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κοίταξε το πρόσωπό σου στον καθρέφτη!

**ΜΑΥΡΟΥΔΗΣ ΒΟΡΙΔΗΣ:** Έκοψες το ΕΚΑΣ και τώρα…

(Φωνασκίες-διαμαρτυρίες από την πτέρυγα της Νέας Δημοκρατίας)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν θέλετε να το πείτε, αλλά εσείς το καταργήσατε! Για να μην πάρουν πίσω χρήματα οι άνθρωποι αυτοί! Δεν θέλετε να πάρουν τα χρήματά τους οι συνταξιούχοι!

**ΝΙΚΗ ΚΕΡΑΜΕΩΣ:** Κύριε Πρόεδρε, παραχωρούνται ακίνητα του ελληνικού Δημοσίου για σαράντα χρόνια!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να πείτε ανοιχτά ότι δεν θέλετε να πάρουν τα χρήματά τους οι συνταξιούχοι!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ηρέμησε! Θα πάθεις τίποτα από το πάθος σου για τους φτωχούς! Μα δεν ντρέπεσαι λίγο;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ντροπή!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εσύ δεν ντρέπεσαι;

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ όλους!

Κυρίες και κύριοι Βουλευτές, σας είπα ότι το θέμα με τις τροπολογίες θα το συζητήσουμε αμέσως μετά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ποια να ψηφίσουμε, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Αμέσως μετά! Είπα θα το συζητήσουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Για να τις ψηφίσουμε, θα πρέπει να τις συζητήσουμε.

**ΝΙΚΗ ΚΕΡΑΜΕΩΣ:** Κύριε Πρόεδρε, παραχωρούνται ακίνητα για σαράντα χρόνια και η Κυβέρνηση δεν θέλει να τα μάθει αυτά ο ελληνικός λαός.

**ΠΡΟΕΔΡΕΥΩΝ (Αναστάσιος Κουράκης):** Μη μπαίνετε στην ουσία.

**ΝΙΚΗ ΚΕΡΑΜΕΩΣ:** Διότι έρχονται χωρίς να μπορέσει να τις διαβάσει ούτε ένας Βουλευτής και έρχονται στην εκπνοή της διαδικασίας.

**ΠΡΟΕΔΡΕΥΩΝ (Αναστάσιος Κουράκης):** Θα τα δούμε μετά, κυρία Κεραμέως! Σας παρακαλώ!

**ΝΙΚΗ ΚΕΡΑΜΕΩΣ:** Κύριε Πρόεδρε, έχετε έναν θεσμικό ρόλο. Οφείλετε να προστατεύσετε το ελληνικό Κοινοβούλιο και τους τριακόσιους Βουλευτές.

**ΠΡΟΕΔΡΕΥΩΝ (Αναστάσιος Κουράκης):** Καλώς! Το ξέρω!

**ΝΙΚΗ ΚΕΡΑΜΕΩΣ:** Είστε Πρόεδρος των τριακοσίων και όχι της κυβερνώσας Πλειοψηφίας!

(Φωνασκίες-διαμαρτυρίες στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Ναι, το ξέρω. Το ξέρω, έτσι είναι.

Να μιλήσει ο κ. Τσίρκας και θα τα δούμε όλα μετά.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, θέλουμε να απαντήσουμε στην αήθη επίθεση του κυρίου Υπουργού!

**ΠΡΟΕΔΡΕΥΩΝ (Αναστάσιος Κουράκης):** Όχι, να μην ανοίγουμε τώρα θέματα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας και Κοινωνικής Αλληλεγγύης):** Αήθης είστε εσείς και όποιος δεν υπερασπίζεται τους φτωχούς.

(Φωνασκίες-διαμαρτυρίες στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Ησυχία, παρακαλώ. Μη χρησιμοποιείτε τέτοιες εκφράσεις.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εδώ υφιστάμεθα πρωτοφανή επίθεση.

**ΠΡΟΕΔΡΕΥΩΝ (Αναστάσιος Κουράκης):** Να ηρεμήσετε όλοι και θα τα δούμε στη συνέχεια.

Κύριε Τσίρκα, παρακαλώ συνεχίστε.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, αντικείμενο του νομοσχεδίου είναι ο εκσυγχρονισμός της νομοθεσίας, της έννομης τάξης στο πεδίο του κυβερνοχώρου και κάνει μία προσπάθεια αυτό το νομοσχέδιο να προσεγγίσει η ελληνική νομοθεσία την κοινή ευρωπαϊκή, που είναι κοινή για όλες τις ευρωπαϊκές χώρες, αφορά τη διάπραξη ποινικών αδικημάτων, μέσω του διαδικτύου και αναλυτικότερα σε θέματα επιθέσεων κατά συστημάτων πληροφοριών, νέες μορφές εγκληματικότητας. Και βέβαια, έχουμε το Πρωτόκολλο, το οποίο ακολουθεί και προβλέπει κυρίως και τυποποιεί εγκλήματα, τα οποία αφορούν το ρατσισμό και την ξενοφοβία, που διαπράττονται μέσω διαδικτύου.

Η Σύμβαση της Βουδαπέστης, που περιλαμβάνεται στο πρώτο μέρος του νομοσχεδίου, όπως έχει μείνει γνωστή, έχει στόχο την εναρμόνιση των ελληνικών νομοθεσιών σχετικά με την ποινικοποίηση συμπεριφορών, που συνδέονται με την κυβερνοεγκληματικότητα. Περιλαμβάνεται μεγάλος αριθμός εγκλημάτων, που είναι εγκλήματα που θίγουν την εμπιστευτικότητα, την ακεραιότητα και τη διαθεσιμότητα των δεδομένων και των συστημάτων των υπολογιστών. Περιλαμβάνονται συμπεριφορές, όπως είναι η παράνομη πρόσβαση σε συστήματα υπολογιστών, η υποκλοπή δεδομένων, η παρεμβολή σε προγράμματα ή σε ψηφιακά δεδομένα.

Και πράγματι, υπήρχε ένα σημαντικό έλλειμμα στην ελληνική έννομη τάξη, σχετικά με την προστασία στο συγκεκριμένο πεδίο εγκληματικότητας και με τον τρόπο αυτό, για πρώτη φορά, τυποποιούνται αντίστοιχα εγκλήματα με το παρόν νομοσχέδιο και με την ενσωμάτωση της οδηγίας, που περιλαμβάνεται σε αυτό.

Είναι γνωστό ότι, από τα μέσα της δεκαετίας του ’70 κάνει την εμφάνισή του ένα νέο ποινικό φαινόμενο, η εγκληματικότητα μέσω ηλεκτρονικών υπολογιστών. Μεγάλος αριθμός ανθρώπων έχει πρόσβαση στο διαδίκτυο, μέσω του οποίου εκτελεί μία σειρά μεγάλων δραστηριοτήτων, αγορά προϊόντων, ειδησεογραφική ενημέρωση, ανταλλαγή πληροφοριών, διαφήμιση και πολλά άλλα. Ενώ, λοιπόν, συμβάλλει στη διευκόλυνση της επικοινωνίας, παράλληλα δημιουργούνται περιπτώσεις διάπραξης εγκληματικών πράξεων.

Και είναι επίσης γνωστό ότι το 70% των ατόμων που χρησιμοποιεί -σύμφωνα με έρευνες- το διαδίκτυο, πιστεύει ότι είναι πολύ πιθανό να πέσει θύμα διαδικτυακού εγκλήματος. Η κυβερνοεγκληματικότητα συνιστά, λοιπόν, μια σοβαρή απειλή, όχι μόνο κατά φυσικών ή νομικών προσώπων ιδιωτικού ή δημόσιου δικαίου, αλλά και κατά της εύρυθμης λειτουργίας των κρατών.

Απαιτείται, λοιπόν, συντονισμός σε ευρωπαϊκό και διεθνές επίπεδο, αποτελεσματική και συνεχής δικαστική συνεργασία μεταξύ των ευρωπαϊκών κρατών. Χρειαζόμαστε ένα κατάλληλο, δεσμευτικό και αποτελεσματικό νομοθετικό πλαίσιο για την καταπολέμηση της κυβερνοεγκληματικότητας.

Και πράγματι, οι λόγοι που εγκληματίες προτιμούν τη χρήση του διαδικτύου είναι επειδή–όπως τόνισαν και προηγούμενοι συνάδελφοι- το διαδίκτυο επιτρέπει την πρόσβαση σε έναν μεγάλο αριθμό ατόμων, έχει χαμηλό κόστος, έχει χαμηλό κίνδυνο, εξασφαλίζει την ανωνυμία και δεν υπάρχουν βέβαια, καθόλου γεωγραφικοί περιορισμοί. Αυτές είναι προϋποθέσεις, που καθιστούν το διαδίκτυο ιδανικό μέρος δραστηριοποίησης ατόμων με εγκληματική συμπεριφορά.

Το ερώτημα που τίθεται και που προλαμβάνει το νομοσχέδιο είναι με ποιο τρόπο και κατά πόσον μπορεί να προστατευθεί ο κάθε πολίτης και ιδιαίτερα τα παιδιά, οι έφηβοι και οι γυναίκες, όπως ανέφερε προηγουμένως μία συνάδελφός μου, από αυτή τη μορφή εγκληματικότητας.

Η Σύμβαση του Συμβουλίου της Ευρώπης, λοιπόν, προβλέπει την υποχρέωση και των κρατών να λαμβάνουν κατάλληλα μέτρα, προκειμένου να μπορούν να διατάξουν -εφόσον διαπιστώνεται η τέλεση αντίστοιχων εγκλημάτων- πρόσωπα ευρισκόμενα στην επικράτεια να παραδώσουν δεδομένα υπολογιστή, τα οποία είναι υποθηκευμένα ή σε χρήση και ίδια υποχρέωση τίθεται και προς τους παρόχους πληροφοριών, υπηρεσιών, που παρέχουν και συνδρομητικές υπηρεσίες.

Άρα, ρυθμίζονται και θέματα σχετικά με τη δικαστική συνδρομή μεταξύ των συμβαλλόμενων μερών, για να αντιμετωπιστεί το φαινόμενο της διακρατικής εγκληματικότητας στο συγκεκριμένο πεδίο. Υπάρχουν βέβαια, και άλλες διαδικαστικές ρυθμίσεις που αφορούν αυτή την έκδοση.

Με το πρόσθετο πρωτόκολλο έχουμε την ποινικοποίηση πράξεων ξενοφοβικής και ρατσιστικής φύσης, οι οποίες τελούνται μέσω του διαδικτύου. Όπως ανέφερε ο ίδιος ο Υπουργός στις επιτροπές, προωθείται ήδη στην Ευρωπαϊκή Ένωση ανάλογο νομοθέτημα που μπορεί να περιλαμβάνει και ρυθμίσεις, τις οποίες εμείς θα έχουμε προλάβει να νομοθετήσουμε.

Έχουμε, λοιπόν, μ’ αυτό το νομοσχέδιο την τυποποίηση αυτών των εγκλημάτων, την εναρμόνιση των εθνικών νομοθεσιών στην ποινικοποίηση εγκληματικών συμπεριφορών, που σχετίζονται με το διαδίκτυο, αλλά και τη συμπλήρωση δικονομικών διατάξεων, με στόχο τη διεξαγωγή ερευνών από τις δικαστικές και αστυνομικές αρχές σε πραγματικό χρόνο, ενώ προβλέπεται και ένα δίκτυο σημείων επαφής τα οποία θα λειτουργούν σε εικοσιτετράωρη βάση για την προστασία των πολιτών από τέτοια εγκλήματα.

Κυρίες και κύριοι Βουλευτές, ήδη από το 1948 με την υιοθέτηση της Οικουμενικής Διακήρυξης για τα Δικαιώματα του Ανθρώπου έχουν πραγματοποιηθεί σημαντικά, αλλά όχι αρκετά, κατά τη γνώμη μου, βήματα για την καταπολέμηση του ρατσισμού και της ξενοφοβίας, όπως αυτό της Διεθνούς Σύμβασης της Νέας Υόρκης του 1965 για την απάλειψη κάθε είδους φυλετικής διάκρισης. Η ανάπτυξη, όμως, της τεχνολογίας, η πρόοδος των ημερών και η δημιουργία ισχυρών μέσων ενημέρωσης και επικοινωνίας δίνει το βήμα σε ομάδες ατόμων να προωθούν θεωρίες ρατσιστικές και να διακινούν υλικό με σκοπιμότητα την τέλεση τέτοιων ρατσιστικών πράξεων.

Διευρύνεται, λοιπόν, το πεδίο εφαρμογής της σύμβασης για το έγκλημα στον κυβερνοχώρο, με σκοπό την εξάλειψη τέτοιων πράξεων ρατσιστικής και ξενοφοβικής φύσεως. Ποινικοποιούνται, λοιπόν, τέτοιες πράξεις, που τελούνται συστηματικά μέσω συστημάτων υπολογιστών και τα συμβαλλόμενα μέρη στη συγκεκριμένη σύμβαση μπορούν να λάβουν και τα απαραίτητα, τα απαιτούμενα νομοθετικά μέτρα.

Οι άλλες διατάξεις αφορούν και ρυθμίζουν θέματα, που έχουν να κάνουν με το σωφρονιστικό σύστημα και γενικά, με τη βελτίωση του συστήματος απονομής της δικαιοσύνης. Από την αρχή αυτής της διακυβέρνησης προσπαθούμε να δημιουργήσουμε το καλύτερο δυνατό πλαίσιο πραγματικού σωφρονισμού και όχι τιμωρίας. Είναι μια προσπάθεια, που μπορεί να πάρει χρόνο στην ελληνική πολιτεία και σ’ αυτή την Κυβέρνηση, αλλά έχουμε στόχο να αποδώσουμε στο μέλλον και άλλες παρόμοιες θετικές ρυθμίσεις.

Πρόκειται, λοιπόν, για τη θέσπιση της εξάλειψης του αξιόποινου και την παύση της ποινικής δίωξης για πράξεις σχετικά χαμηλής απαξίας. Αφορά, λοιπόν, πράξεις που είναι χαμηλής κοινωνικής απαξίας, πταίσματα και πλημμελήματα, για τα οποία ο νόμος απειλεί ποινή, η οποία δεν υπερβαίνει τη φυλάκιση έως δύο ετών ή χρηματική ποινή ή και τις δύο αυτές ποινές μαζί.

Προβλέπονται βέβαια, διασφαλιστικοί όροι για την περίπτωση παραγραφής υπό όρους, όπως το να έχει παρέλθει ένα συγκεκριμένο χρονικό διάστημα από την τέλεση των πράξεων και βεβαίως, ο όρος είναι να μην τελεστεί νέα αξιόποινη πράξη εκ δόλου ή να μην καταδικαστεί οποτεδήποτε αμετάκλητα, κάποιος σε ποινή ανώτερη για συγκεκριμένο χρονικό διάστημα, εκείνος που στη συνέχεια θα ωφεληθεί.

Εξαιρούνται, βέβαια, τα εγκλήματα εκείνα, ορισμένα πλημμελήματα, που από τη φύση τους και παρά την ελαφρότητα της ποινής, είναι δύσκολο να συγχωρεθούν κοινωνικά και να ξεχαστούν και γι’ αυτό η σχετική ρύθμιση περιλαμβάνει και συγκεκριμένο αριθμό πλημμελημάτων κατά της δημόσιας περιουσίας κυρίως, αλλά και κατά ατομικών αγαθών, κατά ανηλίκων, μισθωτών και σχετικά με ρατσιστικές συμπεριφορές, που εξαιρούνται απ’ όσα προηγουμένως ανέφερα.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Κύριε Πρόεδρε, ξέρετε ότι δεν είχατε μηδενίσει το χρονόμετρο, επομένως έχω λίγο χρόνο ακόμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μέχρι να έλθει και το «μπουγιουρντί».

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Τσίρκα.

**ΒΑΣΙΛΕΙΟΣ ΤΣΙΡΚΑΣ:** Σημαντικές ρυθμίσεις έχουμε και στο χώρο της επιμόρφωσης των δικαστικών λειτουργών και της διεύθυνσης των δικαστηρίων, όπου επέρχονται σημαντικές αλλαγές, όπως η αύξηση συντελεστών βαρύτητας σε συγκεκριμένα μαθήματα που διδάσκονται στη σχολή δικαστών, ενώ επιταχύνεται και συντομεύεται ο χρόνος διενέργειας των επόμενων εισαγωγικών εξετάσεων.

Κυρίες και κύριοι Βουλευτές, τα βήματά μας για τον εκσυγχρονισμό των δομών είναι σταθερά και αποφασιστικά. Μια χώρα όπως η Ελλάδα εναρμονίζεται και με το κοινό ευρωπαϊκό κεκτημένο και προχωράμε στο να υλοποιούμε ρυθμίσεις για μια ανοιχτή και δημοκρατική πολιτεία όπως εμείς την οραματιζόμαστε.

Είναι πάγια η θέση μας και μεγάλο το στοίχημα της Αριστεράς για ίση μεταχείριση των πολιτών για μια δίκαιη, αξιοκρατική κοινωνία, απαλλαγμένη από κάθε μορφή ρατσισμού και ξενοφοβικής αντίληψης.

Αφού αναφέρθηκα στο νομοσχέδιο, οφείλουμε δύο απαντήσεις.

Η μία αφορά σε ορισμένα κόμματα, που έσπευσαν από χθες να βγάλουν ανακοινώσεις σχετικά με κυβερνητικές τροπολογίες και ειδικότερα σε σχέση με τη συνοδεία και όσα προβλέπονται για τους συνοδούς και την ασφάλεια των κυβερνητικών στελεχών. Ορισμένοι βιάστηκαν να βγάλουν ανακοινώσεις, αλλά εμείς οφείλουμε να πούμε την αλήθεια στον ελληνικό λαό.

Είναι γνωστό ότι πριν από τη ρύθμιση αυτή, όλοι οι συνοδοί των κυβερνητικών αποστολών έμεναν στα ίδια ξενοδοχεία, με τα κυβερνητικά στελέχη και όλα τα έξοδα καλύπτονταν μέχρι τότε. Τώρα προβλέπεται ακριβώς το ίδιο για περισσότερες από εξήντα μέρες, γιατί έχουμε υπερβεί αυτές τις μέρες.

Είναι σημαντικό, κύριοι της Αντιπολίτευσης, ότι αυτή η χώρα παίζει επιτέλους έναν διεθνή ρόλο και χρειάστηκε να γίνουν αυτές οι ρυθμίσεις, γιατί αφορούν εργαζόμενους. Δεν αφορούν κυβερνητικά στελέχη. Έχει να κάνει και με τη δυσκολία να βρεθούν οικονομικά ξενοδοχεία. Και το γνωρίζετε πολύ καλά, γιατί έχετε κυβερνήσει όλα τα προηγούμενα χρόνια. Άρα, αφορά μόνο πέντε άτομα και επεκτείνεται αυτή η ρύθμιση για πάνω από εξήντα μέρες, μόνο για τον Πρόεδρο της Δημοκρατίας, τον Πρωθυπουργό, τον Υπουργό Εθνικής Άμυνας, Οικονομίας και Εξωτερικών. Αυτά προς αποκατάσταση της αλήθειας.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ, κύριε Τσίρκα.

**ΒΑΣΙΛΕΙΟΣ ΤΣΙΡΚΑΣ:** Με συγχωρείτε, κύριε Πρόεδρε, αλλά αναδείχθηκε και ένα άλλο θέμα από τον Αντιπρόεδρο της Νέας Δημοκρατίας, τον κ. Γεωργιάδη και απαντήθηκε αυτό. Οφείλει μια απάντηση η Αξιωματική Αντιπολίτευση…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εδώ, τώρα για τις τροπολογίες…

**ΒΑΣΙΛΕΙΟΣ ΤΣΙΡΚΑΣ:** Θα σας πω και για τις τροπολογίες.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχεις όσο καιρό θέλεις.

**ΒΑΣΙΛΕΙΟΣ ΤΣΙΡΚΑΣ:** Σχετικά με τη δήθεν…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γελοιοποιήστε τα πάντα και υλοποιήστε τα πάντα!

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Είναι τρόπος αυτός να μιλάτε στον ομιλητή;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είναι ακριβώς αντίστοιχα με την ποιότητα και το ύφος σας.

**ΠΡΟΕΔΡΕΥΩΝ (Αναστάσιος Κουράκης):** Κύριε Τσίρκα, σας παρακαλώ ολοκληρώνετε. Έχετε υπερβεί κατά πολύ τον χρόνο. Ολοκληρώστε την αγόρευσή σας.

**ΒΑΣΙΛΕΙΟΣ ΤΣΙΡΚΑΣ:** Σχετικά με τη δήθεν αποστολή πενήντα τεσσάρων κυβερνητικών στελεχών στην Πάρο, η Κυβέρνηση έχει απαντήσει και οφείλετε να πάρετε θέση γι’ αυτήν την απάντηση, γιατί έχετε επιδοθεί σε ένα κρεσέντο προπαγάνδας, κιτρινισμού και λαϊκισμού, τον οποίο θα πρέπει να τον αφήσετε στην άκρη.

Και κλείνω, κύριε Πρόεδρε, θα μου επιτρέψετε…

**ΠΡΟΕΔΡΕΥΩΝ (Αναστάσιος Κουράκης):** Όχι, δεν θα σας επιτρέψω. Σας παρακαλώ να κλείσετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όλα επιτρέπονται!

**ΒΑΣΙΛΕΙΟΣ ΤΣΙΡΚΑΣ:** Μισό λεπτό, κύριε Πρόεδρε, να πω για το ΕΚΑΣ και την τροπολογία, που έχει ήδη κατατεθεί και για την οποία έκανε μια πρώτη αρχική τοποθέτηση ο κ. Κατρούγκαλος. Ξέρουμε όλοι πολύ καλά ότι η πολιτική των μνημονίων οδήγησε ένα μεγάλο κομμάτι της κοινωνίας στο περιθώριο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι ξεφτίλα είναι αυτή!

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, σας παρακαλώ.

**ΒΑΣΙΛΕΙΟΣ ΤΣΙΡΚΑΣ:** Και εμείς ερχόμαστε σήμερα να τηρήσουμε τις δεσμεύσεις μας και αντισταθμίζουμε αυτήν την περικοπή που έγινε άδικα σε όσους χαμηλοσυνταξιούχους έπαιρναν το ΕΚΑΣ με συγκεκριμένα μέτρα. Υπήρξε άμεση ανταπόκριση από την πλευρά της Κυβέρνησης και του αρμόδιου Υπουργείου.

Σε αυτήν την κατεύθυνση συνεχίζουμε, για να χτίσουμε ένα νέο κοινωνικό κράτος, το οποίο εσείς ισοπεδώσατε, κύριε της Αξιωματικής Αντιπολίτευσης, όλα τα προηγούμενα χρόνια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Τσίρκα, ευχαριστούμε πολύ.

Κυρίες και κύριοι συνάδελφοι, οι Διαρκείς Επιτροπές Παραγωγής και Εμπορίου και Δημόσιας Διοίκησης, Δημόσιας Τάξης και Δικαιοσύνης καταθέτουν την έκθεσή τους στο σχέδιο νόμου του Υπουργείου Οικονομίας, Ανάπτυξης και Τουρισμού: «Ανάθεση και εκτέλεση συμβάσεων παραχώρησης - Εναρμόνιση με την Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου της 26ης Φεβρουαρίου 2014 σχετικά με την ανάθεση συμβάσεων παραχώρησης (EE L 94/1/28.3.2014) και άλλες διατάξεις».

Προχωρούμε στις δευτερολογίες επί του νομοσχεδίου.

Ο κ. Φωτήλας έχει τον λόγο για δύο λεπτά. Ο κ. Μπαλωμενάκης επί του νομοσχεδίου για δύο λεπτά.

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα τον λόγο επί της διαδικασίας. Είναι ένα θέμα πάρα πολύ σοβαρό.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ. Μετά θα μιλήσουμε για τη διαδικασία. Ξέρουμε ακριβώς το θέμα που υπάρχει. Μη χρησιμοποιούμε τη λέξη «διαδικασία». Ξέρουμε τι γίνεται. Μετά σας λέω ότι θα συζητήσουμε για το θέμα των τροπολογιών.

**ΝΙΚΗ ΚΕΡΑΜΕΩΣ:** Κύριε Πρόεδρε, μήπως θέλετε να καθυστερήσετε και άλλο; Πληροφορούμαι ότι κατατέθηκε μια τροπολογία, μόλις πριν από ένα λεπτό.

**ΠΡΟΕΔΡΕΥΩΝ (Αναστάσιος Κουράκης):** Όχι, όμως, επί της ουσίας.

**ΝΙΚΗ ΚΕΡΑΜΕΩΣ:** Όχι, κατατέθηκε άλλη μια τροπολογία πριν από ένα λεπτό. Έχω την πληροφορία αυτήν τη στιγμή από τη Νομοθετική.

**ΠΡΟΕΔΡΕΥΩΝ (Αναστάσιος Κουράκης):** Καθίστε, κυρία Κεραμέως. Σας παρακαλώ.

**ΝΙΚΗ ΚΕΡΑΜΕΩΣ:** Μέχρι πού θα πάει αυτό, κύριε Πρόεδρε;

**ΠΡΟΕΔΡΕΥΩΝ (Αναστάσιος Κουράκης):** Κύριε Φωτήλα, έχετε τον λόγο για δύο λεπτά.

**ΙΑΣΟΝΑΣ ΦΩΤΗΛΑΣ:** Δυστυχώς, βλέπουμε να συνεχίζεται η καθιερωμένη πρακτική, μέχρι τελευταία στιγμή να κατατίθενται άσχετες τροπολογίες, ο Υπουργός να μιλάει για τροπολογίες που δεν έχουν κατατεθεί και από την άλλη, να κατατίθενται τροπολογίες, την ώρα που μιλάει ο αρμόδιος Υπουργός. Το μόνο που λείπει είναι να έρθουν τροπολογίες, την ώρα που θα ψηφίζουμε τα άρθρα. Μόνο αυτό δεν έχει γίνει μέχρι τώρα! Μπορεί να το δούμε κι αυτό.

Σήμερα όμως το πήγατε ένα βήμα παραπάνω. Επιχειρηματολόγησε κατ’ αρχάς ο κ. Κατρούγκαλος για τροπολογία για το ΕΚΑΣ. Είχε μάλιστα και το θράσος να μας πει ότι εμείς θα φταίμε, αν σήμερα δεν ψηφιστεί και δεν πάρει ο κόσμος τα λεφτά του. Τέλος πάντων, ήρθε να μας πει ότι ήταν να κατατεθεί την ώρα που θα μιλούσε. Και τέλος, μας είπε ανερυθρίαστα ότι σέβεται κιόλας τις κοινοβουλευτικές διαδικασίες.

Πολύ φοβάμαι, κύριε Υπουργέ -και αυτή τη στιγμή απευθύνομαι σε προσωπικό επίπεδο- ότι το ψέμα πλέον έχει γίνει δεύτερη φύση σας. Το χρησιμοποιείτε, ακόμα κι όταν δεν το χρειάζεστε. Απλά σας υπερβαίνει. Αυτό μπορεί να σημαίνει δυο τινά: ‘Η ότι υπάρχει κάποιο ιατρικό πρόβλημα -και αυτό θα δικαιολογούσε κάπως τη στάση σας και θα πρέπει να το δείτε- ή ότι απλώς αυτός είναι ο κ. Κατρούγκαλος και δεν μπορεί να κάνει διαφορετικά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Από εσάς είναι έπαινος αυτό που ακούω.

**ΙΑΣΟΝΑΣ ΦΩΤΗΛΑΣ:** Θα με αφήσετε να ολοκληρώσω.

Σας εύχομαι να συμβαίνει το πρώτο, αλλά πολύ φοβάμαι ότι συμβαίνει το δεύτερο. Απλά είστε ένας άνθρωπος χωρίς κανέναν ηθικό φραγμό.

**ΑΦΡΟΔΙΤΗ ΣΤΑΜΠΟΥΛΗ:** Τι είναι αυτά;

**ΙΑΣΟΝΑΣ ΦΩΤΗΛΑΣ:** Συνεχίζω.

Αυτά που πιστεύω λέω χωρίς να βρίζω.

Τώρα θα ήθελα να πω δυο λόγια και για το θέμα του κυρίου Υπουργού, για το ταξίδι. Προ ολίγων λεπτών πληροφορήθηκα κι εγώ ότι και ο Πρωθυπουργός προκειμένου να κατευνάσει τη θύελλα αντιδράσεων που ξέσπασε από την πληροφορία ότι θα μετέβαινε στην Πάρο, δέχτηκε χορηγία ιδιωτικής αεροπορικής εταιρείας για να μεταβεί στο νησί των Κυκλάδων.

Κατ’ αρχάς, να πούμε ότι αυτό αντίκειται στο άρθρο 8 του Κώδικα Δεοντολογίας της Κυβέρνησης. Ο Κώδικας Δεοντολογίας της Κυβέρνησης στο άρθρο 8 προβλέπει ότι δεν μπορεί να γίνει αυτό το πράγμα.

Αναρωτιέμαι κατ’ αρχάς βάσει ποιας διάταξης ο κ. Τσίπρας δέχτηκε αυτήν τη χορηγία, αλλά, πολιτικά μιλώντας, αναρωτιέμαι αν υπάρχει πάτος σ’ αυτόν τον κατήφορο.

Τη συγκεκριμένη μάλιστα ιδιωτική αεροπορική εταιρεία την είχε καταγγείλει η Κυβέρνηση για μονοπώλιο, όπως και την εξαγορά από αυτήν της τότε Ολυμπιακής. Τώρα δεν ντρέπεστε ειλικρινά, ως αριστερή Κυβέρνηση -που έχετε το ηθικό πλεονέκτημα υποτίθεται- να δέχεστε χορηγίες και μάλιστα ιδιωτική χορηγία;

Να θυμίσουμε δε, ότι το μισό από το αεροδρόμιο της Πάρου το έχει φτιάξει η «AEGEAN”, με δικά της λεφτά. Εγώ δεν ξέρω αν όλο αυτό είναι τόσο σύννομο και ηθικό. Εκτός αν φτάσουμε στο συμπέρασμα πως ό,τι δεν είναι παράνομο, δεν είναι και ανήθικο. Τα έχουμε ακούσει αυτά στη Βουλή. Θα τα ξανακούσουμε, προφανώς.

Νομίζω ότι καλό θα ήταν να αποχωρήσουμε όλοι από τη Βουλή αυτήν τη στιγμή και να έρθει ο Υπουργός και να φέρει το νομοσχέδιο την Τρίτη, γιατί έτσι νομιμοποιούμε το απαράδεκτο αυτής της κατάστασης.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Φωτήλα.

Ο κ. Μπαλωμενάκης έχει τον λόγο επί του νομοσχεδίου για δευτερολογία.

**ΑΝΤΩΝΗΣ ΜΠΑΛΩΜΕΝΑΚΗΣ:** Κύριε Πρόεδρε, στην αρχή της διαδικασίας είχαμε πει ότι οι δευτερολογίες των εισηγητών είναι επτάμισι λεπτά. Αν θέλετε να μιλήσουμε επί ίσοις όροις. Τον κύριο Πρόεδρο περιμένω να μου πει.

**ΠΡΟΕΔΡΕΥΩΝ (Αναστάσιος Κουράκης):** Εντάξει. Μπορώ να σας δώσω πέντε λεπτά. Απλά είχαμε πει να συντομεύσουμε γενικώς τον χρόνο.

**ΑΝΤΩΝΗΣ ΜΠΑΛΩΜΕΝΑΚΗΣ:** Τις πολύ σωστές επισημάνσεις που κάνουν οι εισηγητές, κύριοι συνάδελφοι, σχετικά με το καλό κλίμα της συνεργασίας μας μέχρι τώρα δυναμίτισαν ορισμένες παρατηρήσεις. Δεν ξέρω γιατί. Μας αναγκάζουν να πούμε μερικά πράγματα.

Δεν μπορεί, για παράδειγμα, εύκολα να γίνει δεκτή η λογική ότι, όταν η δική μας Κυβέρνηση παίρνει ένα μέτρο ανακούφισης πινακίων και σωφρονιστικών καταστημάτων, είναι καλό και, όταν τα παίρνει μια άλλη κυβέρνηση, είναι απορριπτέα. Δεν μπορούμε να σπέρνουμε τον τρόμο ότι οι εγκληματίες θα γυρίσουν στο σημείο του εγκλήματος να κατακρεουργήσουν τα θύματά τους, τη στιγμή που αυτές δεν είναι άγνωστες μέθοδοι. Έστω αμφιλεγόμενες, έστω συζητήσιμες, αλλά εν πάση περιπτώσει, δεν συμβαίνουν για πρώτη φορά.

Παραδόξως, θα συμφωνήσω με τον κ. Βορίδη ότι δεν έχει μέχρι σήμερα γίνει αποτίμηση αυτών των μεθόδων. Αλήθεια είναι αυτό. Είμαστε, όμως, όλοι ενήμεροι ότι αυτή η Κυβέρνηση ξεκίνησε μια διαδικασία αναμόρφωσης του Ποινικού Κώδικα. Κι εδώ, λοιπόν, καλούμαστε να συμβάλουμε όλοι με επιστημοσύνη, με ηρεμία και με ανθρωπιστικά κριτήρια.

Δεν δεχόμαστε εμείς, κύριε Πρόεδρε, κύριοι συνάδελφοι, την ακραία δημαγωγία που εδράζεται σε έναν υπόρρητο φόβο της κοινωνίας. Ασφαλώς, καταφάσκουμε στην ύπαρξη ανθρωπίνων δικαιωμάτων και στους κρατουμένους και δεν δεχόμαστε να είναι αντικείμενο χλευασμού αυτή η τοποθέτησή μας. Και τα λέμε αυτά, όχι μόνο επειδή είμαστε μια Αριστερή Κυβέρνηση, αλλά επειδή αυτά λέει όλη η πολιτισμένη Ευρώπη.

Και λέγοντας δικαίωμα, δεν λέμε δικαίωμα στην αποφυλάκιση -είναι προφανές, αν και πρέπει να τονίζεται- αλλά δικαίωμα σε ανθρώπινες συνθήκες κράτησης. Αυτή τη στιγμή, παρά την αναμφισβήτητη πρόοδο, δεν υπάρχει αμφιβολία ότι έχουμε υστέρηση.

 Ιδού, λοιπόν, ένα πεδίο συνεννόησης, απευθύνεται σε όλους, για το πώς θα βελτιωθούν οι συνθήκες ώστε στο μέλλον να εξορθολογικοποιηθούν οι όποιες σχετικές ευεργετικές διατάξεις. Αυτό μας αφορά όλους, όχι μόνο τους κυβερνώντες.

Επειδή ο χρόνος είναι λίγος, έχω μερικές παρατηρήσεις σχετικά με τις ισοπεδωτικές, κατά τη γνώμη μου, τοποθετήσεις που ακούστηκαν από δύο πολιτικά κόμματα. Νομίζω ότι είχαμε πει και στη συζήτηση μερικά πράγματα.

Για μεν το κόμμα της Χρυσής Αυγής νομίζω ότι δεν χρειάζεται ιδιαίτερη αναφορά, διότι ο εθνικισμός που έλεγε ότι καταπολεμάται και διώκεται με αυτό το νομοσχέδιο είναι ο μανδύας ή καλύτερα ο φερετζές του ρατσισμού και της ξενοφοβίας. Σαφώς, είναι άλλο πράγμα η αγάπη στην πατρίδα και άλλο πράγμα να παριστάνει κανείς τον πατριώτη κι όπου βρει αδύναμο και ταλαιπωρημένο άνθρωπο ή κοινωνική ομάδα να τον κυνηγάει.

Αυτά νομίζω ότι είναι γνωστά. Πρέπει να λέγονται, όμως, διότι οι πράξεις του καθενός τον ακολουθούν και άλλωστε -Ιούλιος μήνας είναι- δεν πρέπει να ξεχνάμε ότι οι ιδεολογικοί τους πρόγονοι ήταν εκείνοι που κατακρεούργησαν την Κύπρο και δειλοί, άβουλοι και προδότες, εν τέλει, της πατρίδας τους.

Θέλω να αναφερθώ για ένα λεπτό και σε μια επίσης ισοπεδωτική άποψη, κατά τη γνώμη μου. Φυσικά τη διακρίνω, φυσικά αποδίδω ιδεολογικό ενδιαφέρον και ιδεολογικό πρόσημο σε αυτή τη άποψη, αλλά δεν μπορούμε, επίσης, να δεχθούμε την μονοσήμαντη άποψη ότι οτιδήποτε έρχεται από την Ευρωπαϊκή Ένωση εξυπηρετεί τα μονοπώλια, τους μονοπωλιακούς ομίλους και ότι δεν υπάρχει καμία ανάγκη της κοινωνίας να εξυπηρετηθεί στον καπιταλισμό.

Αυτή είναι μια βαθιά δογματική άποψη, κατά την αντίληψή μας, και δεν βοηθάει, διότι υπάρχουν νόμοι. Κατά κάποιο τρόπο και ο εισηγητής του Κομμουνιστικού Κόμματος δέχθηκε ότι οι σημερινοί νόμοι είναι επαρκείς. Άρα, δεν μπορεί να είναι επαρκείς, όπως είναι ένας νόμος, σύμφωνα με τη λογική αυτή που είναι στο συγκεκριμένο σύστημα.

Και να μην νομίζει κανείς ότι εμείς αγνοούμε τους νόμους της κοινωνίας. Και την παγκοσμιοποίηση γνωρίζουμε και τον αυταρχικό χαρακτήρα που λαμβάνει πολλές φορές αυτή η διαδικασία. Συμφωνούμε, επίσης, ότι ο λεγόμενος χώρος της ασφαλείας πρέπει να προσεγγίζεται με περίσκεψη.

Η διαφορά μας είναι ότι εμείς εμπιστευόμαστε της δυνάμεις της κοινωνίας των πολιτών, εμπιστευόμαστε κινήματα, την αυτοτέλεια, την ευαισθησία του δικαστικού Σώματος και γενικά τη δυναμική που αναπτύσσεται μέσα στην κοινωνία να αντισταθεί πάνω σε αυτά τα φαινόμενα.

Τελειώνοντας, θέλω κι εγώ να αναφερθώ με την ευκαιρία, σε ένα υπαρκτό θέμα. Ανεξάρτητα του πότε κατατέθηκε και παρά τις όποιες διαφωνίες, από χθες το απόγευμα, κύριε Πρόεδρε, είναι υπαρκτό και στα μέσα και στις εφημερίδες και όλοι δημοσίευαν το θέμα της αναπλήρωσης του ΕΚΑΣ. Οι λέξεις, όπως ξέρουμε όλοι, έχουν τη σημασία τους και ο τρόπος που εκφέρει κανείς τις λέξεις και τιτλοφορεί μια διαδικασία, τον χαρακτηρίζουν και από πλευράς προθέσεων και από πλευράς σκοπιμοτήτων.

Η φράση που χρησιμοποίησε ο Πρωθυπουργός είναι «ανασυγκρότηση του κοινωνικού κράτους». Είναι μια ειλικρινής προσέγγιση. Εξίσου ειλικρινά, λέμε ότι αυτή η μεταβατική πρωτοβουλία βρίσκεται, πραγματικά, μακριά από τον στρατηγικό μας στόχο. Η ανασυγκρότηση, το βήμα με βήμα ξαναχτίσιμο, είναι αναγκαίο, κυρίες και κύριοι, που τώρα μιλάτε με δεικτικό και απαξιωτικό τρόπο, ακριβώς επειδή εσείς το ξεθεμελιώσατε.

Επί έξι χρόνια, σε αυτή τη χώρα σημειώνονταν το εξής παράδοξο-οξύμωρο σχήμα, να αυξάνονται ραγδαία, λόγω των πολιτικών των προηγούμενων κυβερνήσεων, οι φτωχοί, οι ταλαιπωρημένοι, οι περιθωριοποιημένοι πολίτες και την ίδια στιγμή να μειώνονται ραγδαία οι κοινωνικές δαπάνες. Αυτή την πραγματικότητα εμείς έχουμε υποχρέωση και δέσμευση να την ανατρέψουμε και θα την ανατρέψουμε.

Μην στεναχωριέστε. Θα την κάνουμε σιγά σιγά φυσικά, ατελώς αν θέλετε, με τα ανεπαρκή μέσα που διαθέτουμε. Δίνουμε, όμως, όλες μας τις δυνάμεις να εξαλείψουμε αυτά τα φαινόμενα και να αναπληρώσουμε με ήδη δρομολογούμενα μέτρια τις απώλειες που προκλήθηκαν από την πολιτική σας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μπαλωμενάκη.

Κυρίες και κύριοι συνάδελφοι, όπως καταλαβαίνουμε όλοι, έχει δημιουργηθεί ένα ζήτημα σχετικά με την κατάθεση τροπολογιών. Να προσπαθήσουμε να κάνουμε το καλύτερο δυνατό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, θα σας δώσω τον λόγο στη συνέχεια…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχω δικαίωμα δευτερολογίας, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Συγγνώμη! Να πάρετε τώρα τον χρόνο της δευτερολογίας σας, για να μπούμε μετά στη συζήτηση των τροπολογιών.

Κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα πάρω και τον χρόνο της συζήτησης των τροπολογιών, για να κάνω ενιαία τοποθέτηση.

**ΠΡΟΕΔΡΕΥΩΝ (Αναστάσιος Κουράκης):** Όχι, μην το κάνετε αυτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Με συγχωρείτε πάρα πολύ, αλλά το τι θα πω, δεν θα το πείτε εσείς. Εδώ ακούγαμε τον συνάδελφο που μας εξέμεσε τον εξάψαλμο και δεν μιλάγαμε!

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τώρα θα με εμποδίσετε και θα μου πείτε εκ των προτέρων τι πρέπει να πω;

**ΠΡΟΕΔΡΕΥΩΝ (Αναστάσιος Κουράκης):** Όχι, δεν θα σας εμποδίσω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ακούστε, λοιπόν, κύριοι της Κυβέρνησης. Θα πρέπει να μάθετε -γιατί δυστυχώς μέχρι σήμερα δεν το έχετε κατανοήσει- ότι σ’ αυτήν την Αίθουσα είστε φιλοξενούμενοι.

Και εσείς, κύριε καθηγητά, θα έπρεπε τουλάχιστον με ευπρέπεια απέναντι σ’ αυτήν εδώ την Αίθουσα, όπου ασκείται κατά τρόπο πραγματικό και συμβολικό η λαϊκή κυριαρχία, χάριν στην οποία εσείς έχετε τη θέση του Υπουργού Εργασίας, να απευθύνεστε και με μεγαλύτερη ευλάβεια και κυρίως χωρίς αναίδεια. Αυτό, όμως, παραλείψατε να το κάνετε και απέναντί μας, αλλά και απέναντι στην κρίση του ελληνικού λαού είστε εκτεθειμένος.

Και είστε εκτεθειμένος και για έναν άλλον λόγο. Δεν σας εμπόδισε κανείς από τους Βουλευτές να φέρετε οποιαδήποτε τροπολογία είχατε αποφασίσει να φέρετε, αρκεί αυτή η τροπολογία να είχε προηγουμένως αποτελέσει αντικείμενο επιμελούς και εμπρόθεσμης κατάθεσης.

Εσείς, λοιπόν, σήμερα είχατε την αξίωση να κρατά σε λειτουργία ο Προεδρεύων τη συνεδρίαση της Βουλής μέχρις ότου εσείς αξιωθείτε, μαζί με τους συμβούλους σας, να μας φέρετε αυτά τα πονήματα που έχουμε στα χέρια μας, για τα οποία μάλιστα μας εγκαλείτε ότι αρνούμαστε να τα δεχθούμε ως τροπολογίες, που είναι, πρώτον, άσχετες με το συγκεκριμένο νομοσχέδιο, δεύτερον, εκπρόθεσμες και τρίτον, είναι τροπολογίες που κανένας δεν γνωρίζει –γιατί θα το μάθει κάποτε ο ελληνικός λαός- ότι από πλευράς σας δεν έχουν τους χειρισμούς και την ειλικρίνεια που πρέπει να συνοδεύει την ενέργειά σας, για να είναι πράγματι μία προσφορά προς τον βασανιζόμενο ελληνικό λαό.

Ήρθατε σήμερα, λοιπόν, με αυτήν την τροπολογία να κάνετε αναδιανομή της φτώχειας, που εσείς οι ίδιοι προκαλέσατε. Το χειρότερο, όμως, είναι άλλο. Εδώ, μαζί με τον κ. Αλεξιάδη, έρχεστε την υστάτη στιγμή, όταν έχει ολοκληρωθεί το νομοσχέδιο που αφορά κάτι πολύ σημαντικό, γιατί για πρώτη φορά –είστε νομικός και αντιλαμβάνεστε τη σημασία και τη σπουδαιότητα της ρύθμισης που έφερε ο Υπουργός της Δικαιοσύνης- καλύπτεται ένα κενό που επί δεκαπέντε χρόνια η χώρα μας δεν το είχε καλύψει. Εκμεταλλεύεστε, λοιπόν, αυτή τη σημερινή συνεδρίαση, για να κάνετε τι; Για να καταλύσετε την κανονική νομοθετική λειτουργία και να εγκαθιδρύσετε ένα καθεστώς λαθρονομοθέτησης. Έτσι λέγεται αυτό που κάνετε. Και προσβάλλει και τους θεσμούς, προσβάλλει και τη δημοκρατία, προσβάλλει και εμάς που είμαστε αντιπρόσωποι του ελληνικού λαού, αλλά θεωρώ ότι πρωτίστως προσβάλλει υμάς, που είστε ακαδημαϊκός δάσκαλος, που είστε υπηρέτης της δικαιοσύνης και κυρίως είστε από αυτούς που θα έπρεπε σήμερα να απολογούνται ενώπιον του ελληνικού λαού και να μην εγκαλούν εμάς, που προσπαθώντας να έχουμε θεσμική ευλάβεια γι’ αυτό που σήμερα γίνεται εδώ, αντιδρούμε, όταν μας φέρνετε αυτές τις τροπολογίες.

Εάν, λοιπόν, σέβεστε αυτήν εδώ τη διαδικασία, που, όπως ξέρετε καλύτερα από εμένα, εκφράζει το λαό, γιατί είναι εκδήλωση άμεση της λαϊκής κυριαρχίας, θα πρέπει να τις αποσύρετε.

Να τις αποσύρετε σαν ένα ύστατο δείγμα συνεργασίας σας στους κανόνες που επιβάλλονται στο Κοινοβούλιο. Διαφορετικά, θεωρώ ότι η σημερινή συμπεριφορά σας αποτελεί συνέχεια μιας προηγούμενης σειράς ενεργειών, κυβερνητικών, που ξεκίνησαν με τη φαντασμαγορική κίνηση του κυρίου Πρωθυπουργού να ξεκινήσει τη διαδικασία της αναθεώρησης του Συντάγματος εκτός του Κοινοβουλίου, χρησιμοποιώντας σαν ντεκόρ το Κοινοβούλιο και όχι να έρθει εδώ για να αποφασιστεί, όπως το άρθρο 110 επιβάλλει και πράγματι να έχουμε ως δεδομένη την απόφαση της Βουλής που κατά τη διάταξη αυτή, είναι η μοναδική αρμόδια να αποφασίσει για την ανάγκη αναθεώρησης.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Επίσης, και για τα προχθεσινά επεισόδια, όπου ενώ ο κύριος Πρόεδρος της Βουλής είχε ο ίδιος καθορίσει το πώς θα οργανωθεί η συζήτηση για την αίτηση που κάναμε, προκειμένου να συσταθεί εξεταστική επιτροπή για να ερευνήσει το τρίτο από τα συγκεκριμένα μνημόνια, -που εσείς οι ίδιοι είχατε ζητήσει να ερευνηθεί και το πρώτο και το δεύτερο- έφτασε στο σημείο ο ίδιος, παραβιάζοντας την απόφασή του με την οποία είχε ορίσει ότι θα κλείσει αυτή τη συζήτηση ο Αρχηγός της Αξιωματικής Αντιπολίτευσης, να δώσει τον λόγο, μετά το κλείσιμο από τον Αρχηγό της Αξιωματικής Αντιπολίτευσης, στον Υπουργό Οικονομικών, υποβαθμίζοντας και με αυτή την έννοια το επίπεδο και το κύρος της διαδικασίας. Σήμερα έρχεστε εσείς.

**ΠΡΟΕΔΡΕΥΩΝ (Αναστάσιος Κουράκης):** Καλώς, ολοκληρώστε, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα ήθελα, όμως, τώρα -θα μου επιτρέψετε, κύριε Πρόεδρε- να σας πω τα εξής. Κύριε Αλεξιάδη, φέρνετε εδώ κάτι τροπολογίες που είναι λαθροτροπολογίες. Και θα σας πω γιατί.

Στη μία μας λέτε: «Με απόφαση του Γενικού Γραμματέα Εσόδων». Εδώ η Βουλή αποφάσισε ότι αποτελεί ανεξάρτητο Όργανο, δηλαδή ότι οι αποφάσεις του δεν καθορίζονται, δεν προκαθορίζονται και δεν προλαμβάνονται από κανέναν. Εσείς, λοιπόν, λέτε με αυτή την τροπολογία ότι θα πρέπει γι’ αυτήν την απόφαση να έχει τη σύμφωνη γνώμη του Υπουργού Οικονομικών. Αυτό είναι η ανεξαρτησία που ψηφίστηκε εδώ και που δεσμευτήκατε απέναντι στους εταίρους ότι θα σέβεστε και θα ευλαβείστε; Και δεύτερον…

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ως προς τι τη σύμφωνη γνώμη;

**ΠΡΟΕΔΡΕΥΩΝ (Αναστάσιος Κουράκης):** Μετά, κύριε Υπουργέ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα σας πω. Για να μπορέσετε, όπως λέτε, με αυτόν τον τρόπο, κατά παρέκκλιση κάθε ισχύουσας νομοθεσίας και κυρίως χωρίς καμμία διαγωνιστική διαδικασία, να αναθέτετε με απευθείας ανάθεση την προμήθεια ειδών του δημοσίου.

Όμως το χειρότερο δεν είναι αυτό. Το χειρότερο είναι ότι μας φέρνετε εδώ μια άλλη τροπολογία, την υστάτη στιγμή -γι’ αυτό λέω ότι είναι λαθροτροπολογία και λαθρονομοθετείτε, γιατί αυτό είναι, επαναλαμβάνω, το επίπεδο και το ήθος του νέου πολιτικού συστήματος που εγκαθιδρύετε- και μας λέτε ότι παραχωρείτε τετρακόσια πενήντα και πλέον στρέμματα, χωρίς κανένα αντάλλαγμα στην περιφέρεια περιουσία του ελληνικού δημοσίου, χωρίς -πρώτον- σε αυτή τη συγκεκριμένη εδώ τροπολογία να έχετε συμπεριλάβει ένα σκαρίφημα, τουλάχιστον, για να δούμε ποια είναι αυτή. Δεύτερον, χωρίς να μας διευκρινίζετε εάν αυτή είναι περιουσία από εκείνη που εσείς ο ίδιος, με τους νόμους που ψηφίσατε εδώ, με την πλειοψηφία που έχετε, την πλειοψηφία του νέου πολιτικού συστήματος, σκλαβώσατε -την ακίνητη και την κινητή περιουσία του δημοσίου- για ενενήντα εννέα χρόνια. Αυτά τα κάνατε εσείς, το νέο πολιτικό σύστημα. Το παλιό είχε άλλες αμαρτίες. Κρίθηκαν.

Και το χειρότερο απ’ όλα είναι ότι δεν μας λέτε το εξής: Υπάρχει αιγιαλός μέσα σε αυτά; Υπάρχουν άλλα αντικείμενα ιδιοκτησίας που ανάγονται στο imperium; Δεν είναι, δηλαδή, ιδιωτική ιδιοκτησία του δημοσίου.

Μετά από όλα αυτά θεωρώ ότι δεν μπορεί κανένας…

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Τζαβάρα, σας παρακαλώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …να συμμετάσχει με σοβαρότητα σε αυτό που γίνεται εδώ, ακολουθώντας αυτές τις προκλήσεις, τις οποίες θα πρέπει, σας παρακαλώ, να τις αποσύρετε.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ας τις φέρετε την άλλη εβδομάδα να τις συζητήσουμε, γιατί πράγματι αναγνωρίζουμε ότι μπορεί να αισθάνεστε πως από κάπου επείγεστε. Θεωρώ ότι αυτό το επείγον δεν είναι η επικοινωνιακή αξιοποίηση των αποφάσεων που πήρατε χθες και καλά κάνατε και τις πήρατε. Όμως εδώ η Βουλή θα πρέπει να είναι το καθεστώς όπου λάμπει η δημοκρατία.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν θα πρέπει, κύριε Πρόεδρε -και τελειώνω- να είμαστε προ των θυρών της εγκαθίδρυσης ενός καθεστώτος, όπου η Βουλή έχει μετατραπεί σε ένα παράρτημα διεκπεραίωσης των επιθυμιών της Κυβέρνησης. Αυτό είναι ανωμαλία για το πολίτευμα. Αυτό είναι αλλοίωση του πολιτεύματος και σε αυτό δεν πρόκειται να συμπράξουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, είναι ο κ. Παπαθεοδώρου ο οποίος έχει δικαίωμα δευτερολογίας, όπως και ο κ. Τζαβάρας και οι άλλοι συνάδελφοι.

Ορίστε, κύριε Παπαθεοδώρου, έχετε τον λόγο για πέντε λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα είμαι σύντομος και θέλω να απευθυνθώ σε εσάς για τον εξής πολύ απλό λόγο: Νομίζω ότι η μέχρι τώρα διαδικασία από το πρωί κύλησε πάρα πολύ ομαλά, κύλησε με συναινετικό πνεύμα. Επίσης, η ανταλλαγή των απόψεων είχε να κάνει με αυτό το οποίο ένας αγαπητός συνάδελφος ονόμασε προηγουμένως «ορθή νομοθέτηση».

Αυτό το οποίο είδαμε από τη στιγμή που ο κύριος Υπουργός ανέβηκε στο Βήμα για να ολοκληρωθεί η διαδικασία και να περάσουμε στην ψήφιση, ήταν πραγματικά μία διαδικασία υπονόμευσης του κοινοβουλευτικού έργου, μία διαδικασία που υποτιμά -αν θέλετε- και τα δημοκρατικά ήθη, αλλά και τη νοημοσύνη μας.

Κατατέθηκαν πέντε επιπλέον τροπολογίες, οι τρεις κατά τη διάρκεια της ομιλίας του κυρίου Υπουργού. Αυτό όχι μόνο είναι κοινοβουλευτικά αντιαισθητικό, αλλά θα έπρεπε να ακουστεί μία συγγνώμη. Θα έπρεπε να αιτιολογηθεί εάν όχι η εκπρόθεσμος τροπολογία, τουλάχιστον το γεγονός ότι θα μπορούσε να είχε έρθει χθες ή το πρωί. Και εν πάση περιπτώσει, τίποτα απ’ αυτά τα οποία διαβάσαμε, δεν φαίνεται ότι δεν μπορεί να περιμένει την κανονική διαδικασία. Η Διάσκεψη των Προέδρων, απ’ ό,τι πληροφορούμαι, όρισε Ολομέλεια με νομοσχέδιο την Τρίτη και την Τετάρτη.

Αυτό, λοιπόν, το οποίο λέμε και το προτείνουμε σε εσάς, κύριε Πρόεδρε έτσι ώστε να διαφυλαχθεί η ομαλή διαδικασία και η κοινοβουλευτική τάξη, είναι να πάρετε εσείς την πρωτοβουλία, αφού δεν την παίρνουν οι Υπουργοί, ώστε αυτές οι τροπολογίες να συζητηθούν την Τρίτη, δύο μέρες μετά. Έτσι, δεν θα εξωθηθούν και οι Κοινοβουλευτικές Ομάδες σε διαλόγους οι οποίοι δεν έχουν νόημα παρά μόνο για την παραβίαση της κοινοβουλευτικής τάξης. Διότι αυτό είναι το νόημα. Δεν υπάρχει τίποτε άλλο. Επίσης, για να δούμε κάτι πάρα πολύ απλό: Επειδή υπάρχει περιεχόμενο σε αυτές τις συγκεκριμένες τροπολογίες -περιεχόμενο!- εάν μπούμε σε οποιαδήποτε συζήτηση, κατανοείτε και εσείς -όπως το κατανοεί και η Αίθουσα- ότι το περιεχόμενο αυτό θα είναι συγκρουσιακό. Ή εδώ πάμε να συζητήσουμε ορισμένα ζητήματα τα οποία έχουν -αν θέλετε- αξία ή την υποβαθμίζουμε αυτή την αξία και πάμε σε κοκορομαχίες οι οποίες δεν έχουν κανένα νόημα.

Προτείνουμε, λοιπόν, κύριε Πρόεδρε, να πάνε και οι πέντε στο νομοσχέδιο της Τρίτης. Δεν υπάρχει κανένας λόγος να συζητηθούν σήμερα. Και όχι μόνο δεν υπάρχει κανένας λόγος, αλλά εμείς θα αρνηθούμε οποιαδήποτε συζήτηση επ’ αυτού.

Σας καλούμε, λοιπόν, να πάρετε εσείς την απόφαση, έτσι ώστε να απεμπλακεί η διαδικασία και να οδηγηθεί η ψήφιση του νομοσχεδίου με ομαλότητα μέχρι το τέλος.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Μία διευκρινιστική ερώτηση. Θα γίνει ξεχωριστή συζήτηση για τις τροπολογίες ή θα τα δούμε πακέτο;

**ΠΡΟΕΔΡΕΥΩΝ (Αναστάσιος Κουράκης):** Θα γίνει άλλη συζήτηση. Όμως όπως καταλαβαίνετε, τοποθετήθηκαν για τις τροπολογίες και ο κ. Τζαβάρας και ο κ. Παπαθεοδώρου, καθώς έχει δίκιο ο κ. Τζαβάρας στο ότι δεν μπορώ να παρέμβω στο τι ακριβώς θα πείτε.

Σας λέω, όμως, ότι πάνω στο θέμα των τροπολογιών -όπως είχα εξαγγείλει ευθύς εξ αρχής- θα μιλήσουμε ξεχωριστά. Μπορείτε να μιλήσετε και τότε βεβαίως, αλλά έχετε το δικαίωμα να χειριστείτε τον λόγο σας όπως νομίζετε εσείς.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε. Θα τοποθετηθώ μετά σε σχέση με τις τροπολογίες.

Να έρθουμε στο νομοσχέδιο. Νομίζω ότι επιβεβαιώνεται η θέση του κόμματός μας ότι πρόκειται για μία Σύμβαση αντιδραστική, αντιδημοκρατική. Έχει άμεση σχέση με τον ενιαίο χώρο ελευθερίας, ασφάλειας και δικαιοσύνης που επιδιώκει η Ευρωπαϊκή Ένωση προκειμένου να ελέγξει το σύνολο των πληροφοριακών συστημάτων που βάλλει ευθέως στα δημοκρατικά δικαιώματα και τις ελευθερίες.

Πάνω, λοιπόν σε αυτόν τον άξονα κινούνται όλα τα κόμματα, από τον ΣΥΡΙΖΑ, τους ΑΝΕΛ, τη Νέα Δημοκρατία, το ΠΑΣΟΚ, το Ποτάμι, δηλαδή σε μία πλήρη συμφωνία με αυτές τις αντιλαϊκές και αντιδραστικές συμβάσεις.

Από εκεί και μετά, επειδή είχα πει στην πρωτολογία ότι θα τοποθετηθώ για τις διατάξεις σωφρονιστικής και αντεγκληματικής πολιτικής, επιτρέψτε μου να σταθώ σε δύο άρθρα κρίσιμα, τα οποία αφορούν τη σωφρονιστική πολιτική της Κυβέρνησης, όπως η παράταση των ρυθμίσεων του ν.4322/2015 για την υπό όρους απόλυση κρατουμένων στο άρθρο 15 και η εξουσιοδοτική διάταξη του αναμορφωτικού μέτρου της κοινωφελούς εργασίας των κρατουμένων στο άρθρο 16, που, κατά τη γνώμη μας, είναι αποσπασματικές χωρίς να αντιμετωπίζεται ουσιαστικά το πρόβλημα.

Δηλαδή, αυτό που κυριαρχεί και πάλι δεν είναι η ικανοποίηση της ανάγκης σωφρονισμού και επανένταξης των παραβατών, αλλά απλώς να αραιώσουμε με οποιονδήποτε τρόπο τους στοιβαγμένους κρατούμενους στα υπερπλήρη σωφρονιστικά καταστήματα. Δηλαδή, ακολουθείται η πεπατημένη των προηγούμενων κυβερνήσεων, που απλώς διαχειρίστηκαν το πρόβλημα της συμφόρησης και δεν υπήρξε οριστική επίλυση.

Σε σχέση με την υλοποίηση του μέτρου της κοινωφελούς εργασίας, λόγω του εξουσιοδοτικού του χαρακτήρα δεν είναι ούτε μόνιμη ούτε χρονικά προσδιορισμένη και νομίζουμε ότι θα μείνει στα χαρτιά. Εξαρτάται πάντα από τον εκάστοτε Υπουργό για το αν θα εφαρμόσει αυτό το μέτρο της κοινωφελούς εργασίας. Δηλαδή, μπορεί και να μην το εφαρμόσει ποτέ.

Μία αποτελεσματική πολιτική σωφρονισμού και επανένταξης, ειδικά για ευάλωτες κατηγορίες όπως είναι οι ανήλικοι μετανάστες και άλλες, απαιτεί πάνω απ’ όλα υποδομές και μάλιστα σοβαρές υποδομές, δομές κοινωνικής επανένταξης που με τη σειρά τους έχουν την ανάγκη γενναίας χρηματοδότησης, τα οποία, βεβαίως, το Υπουργείο και συνολικά η Κυβέρνηση δεν είναι διατεθειμένοι να διαθέσουν λόγω των δημοσιονομικών δεσμεύσεων στην Ευρωπαϊκή Ένωση.

Αλήθεια, πόσο αποτελεσματικό είναι να ζητάς να βγουν όσο περισσότεροι κρατούμενοι γίνεται από τις φυλακές, χωρίς ταυτόχρονα να παίρνονται μέτρα στήριξης των αποφυλακισμένων, οι οποίοι αφήνονται κυριολεκτικά στη μοίρα τους με ένα επίδομα -και αν δίνεται και αυτό- ελεημοσύνης από τον ΟΑΕΔ και στο αίσχος των προγραμμάτων επιδότησης των εργοδοτών από το Ευρωπαϊκό Κοινωνικό Ταμείο για την πρόσληψη των αποφυλακισμένων, όταν το πόρισμα των ερευνών δείχνει ότι οι τέσσερις στους πέντε κρατούμενους παρουσιάζουν υποτροπή και επιστρέφουν στις φυλακές;

Το ΚΚΕ πριν απ’ όλα πιστεύει ότι παίρνοντας μέτρα αποσυμφόρησης των φυλακών, αυτά τα μέτρα πρέπει να συνοδεύονται με γενναία στήριξη των αποφυλακισμένων. Να δίνεται επίδομα ανεργίας για όσο διάστημα είναι άνεργοι, με πλήρη δημόσια και δωρεάν ιατροφαρμακευτική περίθαλψη χωρίς προϋποθέσεις ασφαλιστικής κάλυψης, να δίνονται κίνητρα για την κοινωφελή εργασία ως εναλλακτικού τρόπου έκτισης των ποινών, όπως επίσης να στελεχωθεί η υπηρεσία επιμελητών κοινωνικής αρωγής.

Από εκεί και μετά, είπαμε στην πρωτολογία πως ό,τι έχει σχέση με την κύρωση της σύμβασης και την ενσωμάτωση στο ελληνικό δίκαιο, τα άρθρα από το 1 έως και 6, τα καταψηφίζουμε. Στα άρθρα 8 και 9, που αφορούν την παραγραφή και παύση της ποινικής δίωξης πταισμάτων και ελαφρών πλημμελημάτων, συμφωνούμε, ψηφίζουμε «ναι» δηλαδή. Επίσης, συμφωνούμε και με τις νομοτεχνικές προσθήκες που έγιναν.

Στα άρθρα 10, 11 και 12 ψηφίζουμε «παρών». Ειδικά στα άρθρο 11 και 12 θεωρούμε ότι γενικά μπορεί να είναι συζητήσιμες αυτές οι προτεινόμενες ρυθμίσεις που αφορούν τον Κώδικα Οργανισμών Δικαστηρίων, αλλά από εκεί και μετά, στο άρθρο 12, επειδή προβλέπεται η σύσταση νομοπαρασκευαστικής επιτροπής για τη σύνταξη αυτών των νέων κωδίκων, έχουμε επιφύλαξη και γι’ αυτό ψηφίζουμε «παρών».

Στο άρθρο 14, για τα εργασιακά ζητήματα των σωφρονιστικών υπαλλήλων, συμφωνούμε. Για τα θέματα της εξωτερικής φρούρησης καταστημάτων κράτησης ψηφίζουμε «παρών».

Για τη ρύθμιση των τριτέκνων επίσης ψηφίζουμε «παρών». Με ποια έννοια; Όχι ότι δεν είναι σωστό, αλλά εδώ πρόκειται για έναν εμπαιγμό. Τροποποιεί έναν νόμο ο οποίος έχει παγώσει, δηλαδή, δεν εφαρμόζεται, που σημαίνει ότι και με την τροποποίηση που γίνεται τώρα, δεν πρόκειται ποτέ να εφαρμοστεί. Από αυτήν την άποψη, λοιπόν, είναι εμπαιγμός.

Στο άρθρο 19 λέμε «όχι». Έχουμε σοβαρές επιφυλάξεις και αντιρρήσεις. Αφορά τη Σύμβαση του Παλέρμο για την προστασία των μαρτύρων που αφορούν ποινικές υποθέσεις και διευρύνει τον αριθμό των εμπλεκομένων Υπουργών, Εξωτερικών και Εσωτερικών.

Στο άρθρο 20 ψηφίζουμε «κατά». Θεσπίζει την απαλλαγή από κάθε αστική και ποινική ευθύνη των εμπειρογνωμόνων, των μελών του Συμβουλίου Εμπειρογνωμόνων. Θεωρούμε ότι η διάταξη αυτή επί της ουσίας δίνει λευκή επιταγή, ασυλία, γιατί περί αυτού πρόκειται, δηλαδή απαλλάσσει τους εμπειρογνώμονες και τα μέλη των γνωμοδοτικών οργάνων της «Ελληνικής Εταιρείας Συμμετοχών και Περιουσίας Α.Ε.» από οποιαδήποτε αστική ευθύνη. Απ’ αυτήν την άποψη, το καταψηφίζουμε.

Στο άρθρο 22, για τις οφειλόμενες δαπάνες παρελθόντων ετών για ύδρευση, άρδευση, ψηφίζουμε «παρών». Πρόκειται για μία εμβαλωματική και πρόσκαιρη λύση. Ναι μεν διευκολύνει τη λειτουργία των καταστημάτων, αλλά και πάλι θα υπάρξει μια συσσώρευση χρεών λόγω των δημοσιονομικών δεσμεύσεων. Και ποιος ξέρει, βέβαια,τα χρέη δεν αφορούν μόνο την ύδρευση και την άρδευση, θα είναι και άλλα χρέη που σχετίζονται με τη συνολική λειτουργία των καταστημάτων. Επίσης, παραπέμπει και την καταβολή των ποσών αυτών στο αόριστο μέλλον.

Στο άρθρο 23 -για να τελειώσω- που επιτρέπει τον κατ’ εξαίρεση διορισμό στις ανεξάρτητες αρχές του διδακτικού προσωπικού, πανεπιστημιακού και τεχνολογικού τομέα, καθώς και το ερευνητικό προσωπικό, λέμε «όχι», με την έννοια ότι δεν καταλάβαμε γιατί χρειάζονται να έχουν δυο θέσεις και στις ανεξάρτητες αρχές και στα πανεπιστήμια. Διορίστε. Βάλτε κόσμο μέσα. Όχι, όμως, να δημιουργούνται διπλοθεσίτες, για να μην πω ότι πιθανόν να πρόκειται και για φωτογραφική διάταξη.

Αυτά σε σχέση με τα άρθρα του νομοσχεδίου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Συντυχάκη.

Δεν ξέρω αν υπάρχει άλλος εισηγητής. Μάλλον, όχι.

Κοιτάξτε, ένα μεγάλο μέρος απ’ αυτά που είπε ο κ. Παπαθεοδώρου και οι άλλοι συνάδελφοι, νομίζω ότι ανταποκρίνονται στην πραγματικότητα. Δηλαδή, είχαμε τροπολογίες την ώρα που μιλούσε ο Υπουργός, και αυτό δημιουργεί ένα πρόβλημα στη λειτουργία του Κοινοβουλίου. Βεβαίως, από την άλλη, υπάρχουν οι εξαγγελίες χθες του Πρωθυπουργού, οι οποίες αφορούν ευαίσθητες κοινωνικές ομάδες, που σημαίνει ότι πρέπει να προλάβουμε ορισμένες προθεσμίες.

Εγώ θα ήθελα να παρακαλέσω …

(Θόρυβος στην Αίθουσα)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ποιες είναι προθεσμίες, κύριε Πρόεδρε; Πρέπει να ξέρουμε, γιατί αν υπάρχουν προθεσμίες, να το δούμε διαφορετικά το θέμα!

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, αν έχετε την καλοσύνη, να κάνουμε ένα διάλογο όπως πρέπει.

Θα ήθελα να παρακαλέσω τους κυρίους Υπουργούς, πρώτα τον κ. Αλεξιάδη και μετά τον κ. Κατρούγκαλο, εάν υπάρχουν τροπολογίες που μπορούν να αποσυρθούν και να έρθουν σε ευθετότερο χρόνο, να γίνει, ειδάλλως για τις τροπολογίες που επιμένουν να ψηφισθούν σήμερα, να δοθούν επαρκείς εξηγήσεις για το επείγον του χαρακτήρος, γιατί πρέπει να ψηφίσουμε σήμερα, για ποιους λόγους ευνοούνται κάποιοι συμπολίτες μας που αλλιώς θα αντιμετωπίσουν σοβαρό πρόβλημα, έτσι ώστε να υπάρχει μία καθαρή κρίση για το ζήτημα το οποίο δημιουργήθηκε όσον αφορά τις τροπολογίες της τελευταίας στιγμής.

Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι Βουλευτές, στην τοποθέτησή μου χθες στο νομοσχέδιο για το λαθρεμπόριο καπνικών προϊόντων τοποθετήθηκα σε αυτό το θέμα. Δεν είμαστε υπερήφανοι γι’ αυτή τη διαδικασία νομοθέτησης και τη διαδικασία των τροπολογιών. Το είπα χθες με τον πιο σαφή τρόπο, το επαναλαμβάνω και σήμερα. Όμως η αναγκαιότητα μας αναγκάζει να ακολουθούμε αυτή τη διαδικασία.

Σε ό,τι αφορά την τροπολογία για τις ένσημες ταινίες φορολογίας του καπνού, δηλαδή τις ταινίες που έχουν πάνω τα πακέτα τσιγάρων, είναι πραγματικά η χαρακτηριστική περίπτωση που έχουμε κάτι επείγον. Δεν το προλάβαμε χθες. Το εξήγγειλε ο Υπουργός, ο κ. Τέρενς Κουίκ, στην ομιλία του και το εξήγησε αναλυτικά. Δεν πρόλαβε χθες να έρθει αυτή η τροπολογία. Ήρθε σήμερα. Είναι επείγον, διότι τελειώνουν οι ταινίες για το ελληνικό δημόσιο. Πρέπει να πάμε σε νέα εκτύπωση ταινιών και δεν θέλουμε πλέον η νέα εκτύπωση ταινιών να γίνεται από ιδιωτική επιχείρηση. Είναι σαφέστατο εδώ το τι λέμε, ότι θέλουμε να το αναθέσουμε στην Τράπεζα της Ελλάδος. Το λέει σαφέστατα μέσα. Δεν λέμε να πάμε…

**ΜΑΥΡΟΥΔΗΣ ΒΟΡΙΔΗΣ:** Γιατί δεν μπορείτε να το φέρετε την Τρίτη;

(Θόρυβος στην Αίθουσα)

 **ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτάκι.

Δεν πάμε να…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έπρεπε να το είχατε προβλέψει ότι θα τελείωναν οι ταινίες.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εντάξει, κύριε Τζαβάρα.

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σεβαστείτε ότι εγώ δεν διακόπτω ποτέ κανέναν. Έχω ακούσει εδώ τα πάντα. Δεν διακόπτω ποτέ κανέναν.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εντάξει.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τελειώνω πολύ γρήγορα.

Λέω, λοιπόν, ότι είναι επείγουσα ανάγκη να ψηφιστεί σήμερα.

Η άλλη τροπολογία για το Φαληρικό Δέλτα -έπρεπε να επιλέξω κάποια από τις δύο- αποσύρεται, αν και είναι πολύ σημαντική γιατί παραχωρούμε δημόσια έκταση στην Περιφέρεια και δημόσιο κτήριο για να στεγαστεί το Λιμεναρχείο της Σύμης. Θα την φέρουμε την Τρίτη, όμως. Δεν υπάρχει πρόβλημα.

**ΠΡΟΕΔΡΕΥΩΝ (Αναστάσιος Κουράκης):** Οι ενστάσεις, βεβαίως, του κ. Τζαβάρα, όσον αφορά το πληρέστερο της τροπολογίας, με σχεδιάγραμμα και λοιπά, νομίζω ότι μέχρι να έρθει την επόμενη φορά, μπορεί να καλυφθεί.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών**): Για όλα αυτά δεν φοβόμαστε να φέρουμε κανένα στοιχείο. Θα φέρουμε όλα τα στοιχεία.

**ΝΙΚΗ ΚΕΡΑΜΕΩΣ:** Και να προκύπτει και για ποιο ακίνητο πρόκειται, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών**):Σε ό,τι αφορά, λοιπόν, την τροπολογία με γενικό αριθμό 601 και ειδικό 42, παρακαλώ να ψηφιστεί, για να μπορέσει να ξεκινήσει η Τράπεζα της Ελλάδος μετά από διαδικασία με τον Υπουργό Οικονομικών.

Αυτό που ειπώθηκε για τον ΓΓΔΕ και για τον Υπουργό Οικονομικών, αυτό ίσχυε μέχρι τώρα με νόμο που είχε ψηφιστεί το προηγούμενο χρονικό διάστημα μάλλον επί δικής σας κυβέρνησης. Αυτό ισχύει τώρα. Δηλαδή, αν πάνε να το κάνουν τώρα, χρειάζεται απόφαση ΓΓΔΕ και σύμφωνη γνώμη του Υπουργού Οικονομικών ως προς το ύψος του ποσού.

Κάνω παράκληση, λοιπόν, να ψηφιστεί η τροπολογία. Η άλλη τροπολογία για το Φαληρικό Δέλτα αποσύρεται.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Αλεξιάδη, και για την κατανόηση της ανάγκης απόσυρσης. Το νούμερο της τροπολογίας που τίθεται προς ψηφοφορία ποιο είναι και ποια αποσύρετε, για να έχουμε μια σαφή εικόνα;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών**): Το ανέφερα, αλλά θα το ξαναπώ. Η τροπολογία που καταθέτω και παρακαλώ να ψηφιστεί, είναι η τροπολογία με γενικό αριθμό 601 και ειδικό 42. Και η τροπολογία που αποσύρεται…

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό, κύριε Παφίλη. Θα σας δώσω τον λόγο αμέσως μετά.

**ΑΘΑΝΑΣΙΟΣ ΠΑΦΙΛΗΣ:** Θέλω να ρωτήσω κάτι.

**ΠΡΟΕΔΡΕΥΩΝ (Αναστάσιος Κουράκης):** Να ολοκληρώσει πρώτα ο κύριος Υπουργός την πρότασή του.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών**): Η τροπολογία που παρακαλώ να ψηφιστεί για τις ταινίες ασφαλείας των τσιγάρων είναι η με γενικό αριθμό 601 με ειδικό 42 και η τροπολογία που αποσύρω για το Φαληρικό Δέλτα είναι η με γενικό αριθμό 600 με ειδικό 41.

**ΠΡΟΕΔΡΕΥΩΝ (Αναστάσιος Κουράκης):** Κύριε Παφίλη, τι θέλετε να ρωτήσετε;

**ΑΘΑΝΑΣΙΟΣ ΠΑΦΙΛΗΣ:** Κύριε Υπουργέ, θα τις δώσετε στην Τράπεζα της Ελλάδος να τις τυπώσει ή σε ιδιώτη;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών**): Μέχρι τώρα εκτυπωνόταν σε ιδιώτη. Θέλουμε αυτό το καθεστώς να σταματήσει και να εκτυπώνονται στην Τράπεζα της Ελλάδος, η οποία έχει ειδικά συστήματα ασφάλειας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γράψτε το, να το ψηφίσουμε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών**): Μα, το γράφει, κύριε Τζαβάρα, στην εισηγητική, «Τράπεζα της Ελλάδος».

**ΚΩΝΣΤΑΝΤΙΝΟΣ ΤΖΑΒΑΡΑΣ:** Στη ρύθμιση, κύριε Υπουργέ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κύριε Κατρούγκαλε, έχετε τον λόγο για να τοποθετηθείτε στο πνεύμα που σας παρακάλεσα, για να δούμε ποιες έχουν επείγον χαρακτήρα και τι μπορεί να γίνει για αυτό.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς.

Κύριε Πρόεδρε, συμφωνώ με την πρότασή σας.

Επίσης, πρέπει να πω ότι οι τοποθετήσεις του κ. Τζαβάρα και του κ. Παπαθεοδώρου ήταν πολιτικές τοποθετήσεις.

Ακόμη, πρέπει να πω ότι τμήμα της κριτικής που μου ασκήθηκε από τον κ. Τζαβάρα, το αποδέχομαι. Στη Βουλή, πράγματι, δεν φωνάζουμε και στη Βουλή, πράγματι, δεν παίρνουμε τον λόγο, αν δεν μας τον έχει δώσει το Προεδρείο. Το γεγονός…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Για όλους ισχύει αυτό. Εκτός κι αν δεν δίνεται ο λόγος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς.

Το γεγονός ότι ορισμένοι από τους Βουλευτές της Νέας Δημοκρατίας είχαν πάρει τον λόγο μόνοι τους και φώναζαν, αποτελεί εξήγηση αλλά όχι δικαιολογία. Και ακριβώς επειδή πρέπει όλες οι πλευρές να περιφρουρήσουμε το κύρος της κοινοβουλευτικής διαδικασίας, γιατί ο μόνος που χαίρεται όταν το Κοινοβούλιο έχει κρίση είναι αυτή η πλευρά που λείπει και δεν είναι παρούσα αυτή τη στιγμή, γι’ αυτόν τον λόγο νομίζω ότι έπρεπε να πω αυτά τα λόγια.

Πρέπει, όμως, να συνεχίσω. Θα σας πω γιατί δύο από τις τροπολογίες πρέπει να συζητηθούν τώρα. Η περιφρούρηση της κοινοβουλευτικής διαδικασίας δεν δικαιολογεί ούτε την υποκρισία ούτε τη δημαγωγία. Η λέξη ντροπολογία, η τακτική νύκτωρ να έρχονται τροπολογίες όχι απλώς εκπρόθεσμες, αλλά τροπολογίες που έπρεπε να αποφευχθεί ο δημόσιος διάλογος επ’ αυτών γιατί ωφελούνταν σκοτεινά πρόσωπα της διαπλοκής, δεν αφορούν αυτή την πτέρυγα.

Επίσης, η ουσιαστική αντιπαράθεση που έγινε επί της ουσίας των τροπολογιών, δείχνει, κατά τη γνώμη μου, δημαγωγία και υποκρισία.

Ας τα πάρουμε, όμως, από την αρχή: Γιατί φέραμε τις δύο τροπολογίες για το αγγελιόσημο και για το ΕΚΑΣ σήμερα; Και οι δύο αυτές τροπολογίες έχουν προθεσμίες που πρέπει να αντιμετωπιστούν. Ως προς μεν το αγγελιόσημο, 1η Αυγούστου καταργείται, ως προς δε το ΕΚΑΣ, θέλουμε η ισχύς της διάταξης να είναι από 1η Αυγούστου, ώστε οι πιο φτωχοί από τους συμπολίτες μας, αυτοί που θα επωφεληθούν από αυτή τη διαδικασία, να μην χάσουν έναν μήνα.

Επίσης, ποτέ δεν θα έφερνα εγώ προσωπικά τροπολογίες που θα είχαν αντιπαραθετικό χαρακτήρα, που δεν θα υπήρχε ένα τεκμήριο γενικής συμφωνίας όλων των πλευρών.

Για το αγγελιόσημο, η προηγούμενη διάταξη που έθετε την αρχική παράταση διατήρησης του αγγελιόσημου είχε ψηφιστεί και από εσάς. Νομίζω ότι εύλογα θα υπήρχε ένα τεκμήριο ότι θα συμφωνούσατε στην παράτασή του, ώστε να δοθεί η δυνατότητα στις δύο πλευρές εργοδοτών κι εργαζομένων, αυτό που επιδιώκουμε να γίνει στο σύνολο των συλλογικών διαπραγματεύσεων, να μπορέσει να λειτουργήσει και στοn χώρο του Τύπου και να βρεθεί αποτελεσματική χρηματοδότηση του ΕΔΟΕΑΠ.

Ως προς δε το ΕΚΑΣ, για το οποίο μετά θα αναφερθώ στην ουσία, θα μπορούσατε να ασκήσετε κριτική. Είναι δυνατόν, όμως, να μην ψηφίζατε μέτρα που ανακουφίζουν φτωχούς ανθρώπους;

Ως προς δε, λοιπόν, αυτές τις δύο τροπολογίες, δεν υπήρχε δυνατότητα ούτε πρόβλεψης, γιατί οι διαπραγματεύσεις για τον ΕΔΟΕΑΠ συνεχίζονταν μέχρι τις τελευταίες μέρες και υπήρχε μια ελπίδα ευόδωσης, ως προς δε ΕΚΑΣ διότι οι ουσιαστικές αποφάσεις λήφθηκαν χθες από το κυβερνητικό συμβούλιο.

**ΜΑΥΡΟΥΔΗΣ ΒΟΡΙΔΗΣ:** Και γιατί δεν μπορούν να έρθουν την Τρίτη με αναδρομή από την 1η Αυγούστου;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Διότι πέρα από το ζήτημα της αναδρομικότητας, υπάρχει και το ζήτημα της προϋπηρεσίας των υπηρεσιών. Λοιπόν, οι δύο λόγοι για τους οποίους επισπεύσαμε τη συζήτηση αυτών των τροπολογιών είναι αυτοί.

Την τρίτη τροπολογία, την 603, που πράγματι δεν έχει χαρακτήρα επείγοντος, τη δυνατότητα δηλαδή να χρηματοδοτεί το Ταμείο Παρακαταθηκών και Δανείων τα προγράμματα κοινωφελούς εργασίας, πράγματι θα την αποσύρω, γιατί νομίζω ότι πρέπει να δείξουμε όλοι σ’ αυτήν την Αίθουσα ότι σεβόμαστε την κοινοβουλευτική διαδικασία και ότι παρά την ένταση που μπορεί να υπάρχει, σεβόμαστε και το ύφος της.

Ακριβώς, λοιπόν, από σεβασμό στο ύφος της κοινοβουλευτικής διαδικασίας δεν απαντώ στον κ. Φωτήλα, γιατί προφανώς προσέδιδα στα λεγόμενά του αξία που δεν έχουν. Θυμίζω απλώς ότι ο κ. Φωτήλας μαζί με άλλον έναν μόνο Βουλευτή, τον νυν Αρχηγό της Νέας Δημοκρατίας, τον κ. Μητσοτάκη, ήταν οι μόνοι που είχαν θεωρήσει μονομερή ενέργεια που θα έπρεπε η Βουλή να αναβάλει την εξέτασή της μέχρι να πάρει τη γνώμη των πιστωτών ως προς την επαναπρόσληψη των απολυμένων. Από τότε έχω δεδομένη γνώμη για τον κ. Φωτήλα. Αν με επαινούσε, θα ανησυχούσα. Ο ψόγος του κατά τη γνώμη μου αποτελεί έπαινο για μένα και ως τέτοιο τον αποδέχομαι.

Επί της ουσίας τώρα των ρυθμίσεων. Για το αγγελιόσημο νομίζω ότι είναι αυτονόητο. Δίνουμε μια ευκαιρία ακόμα στο να υπάρχει δυνατότητα ένας κοινωνικός πόρος που καταργήθηκε να μπορέσει να αντικατασταθεί από μια συναινετική ρύθμιση μεταξύ των εργοδοτών και των εργαζομένων στον Τύπο. Οι προτάσεις μας, γιατί είναι τριμερής ο διάλογος ο οποίος είναι σε εξέλιξη, είναι να επεκταθεί η ένταξη των ΕΔΟΕΑΠ και σε κατηγορίες εργαζομένων που αυτή τη στιγμή δεν προστατεύονται. Αυτό, όμως, είναι θέμα που θα βαρύνει τη διαπραγμάτευση και κυρίως την ευθύνη των δύο πλευρών.

Για το ΕΚΑΣ, εδώ νομίζω ότι βρίσκεται πάλι το βασικό θέμα το οποίο καταλογίζω στη συντηρητική παράταξη. Δεν είναι λαϊκιστές, γιατί για πολλούς από αυτούς το ίδιο το άκρο της λέξης λαός δημιουργεί κάποιου είδους αλλεργική αντίδραση. Είναι δημαγωγοί όμως και υποκριτές γενικότερα ως προς το κοινωνικό κράτος, διότι η ίδια η φύση του πελατειακού συστήματος, ο ίδιος ο τρόπος που λειτουργούσε το σύστημα της πατρωνίας δεν επέτρεψε τη δημιουργία κράτους πρόνοιας στην Ελλάδα, ανάλογου με αυτό που έχουμε στις δυτικές χώρες.

Και ειδικά για το ΕΚΑΣ η κατάργησή του είχε προαναγγελθεί από το e-mail Χαρδούβελη και η ίδια η κατάργησή του, ως μέτρο που δεν μπορέσαμε να αποσοβήσουμε στο πλαίσιο του αναγκαστικού συμβιβασμού του Ιουλίου, ψηφίστηκε και από τη Νέα Δημοκρατία και από το ΠΑΣΟΚ και από το Ποτάμι στον ν.4336/2015, στον νόμο του μνημονίου.

Ήρθε επομένως ως ένα δεδομένο κακό στη διαπραγμάτευση του ασφαλιστικού, που δεν είχαμε τη δυνατότητα να αποκρούσουμε. Τι καθήκον είχαμε ως πολιτική δύναμη της Αριστεράς που μας ενδιαφέρει και καθολικότητα να έχουν οι κοινωνικές ρυθμίσεις και ειδική προστασία να έχουν οι πιο αδύναμοι;

Έπρεπε να αντικαταστήσουμε αυτό το προνοιακό μέτρο με ένα άλλο ισοδύναμης ισχύος, ει δυνατόν καλύτερο, για το μέλλον, μια που η ίδια η διάσωση του ΕΚΑΣ αποκλειόταν ήδη, δεν ήταν αντικείμενο της διαπραγμάτευσης.

Αυτό το μέτρο γενικής σκόπευσης είναι η εθνική σύνταξη, που αποτελεί πολύ πληρέστερο τρόπο αντιμετώπισης του κοινωνικού αποκλεισμού και της φτώχειας των ηλικιωμένων, γιατί δίνεται χωρίς έλεγχο πόρων. Και ξέρετε πολύ καλά ότι με τις αδυναμίες των ελεγκτικών μηχανισμών στην Ελλάδα ο έλεγχος πόρων είναι εξαιρετικά επισφαλής διαδικασία. Επίσης, αντιστοιχεί πάντοτε εξ ορισμού στο όριο της φτώχειας. Επομένως, όποιος το παίρνει δεν υπόκειται στον κίνδυνο της ακραίας φτώχειας και της εξαθλίωσης.

Όμως το γεγονός ότι το ρυθμίσαμε για το μέλλον, δεν αποτελεί παρηγοριά για τους ανθρώπους οι οποίοι το έχασαν σήμερα και θα δουν τον επανυπολογισμό της σύνταξής τους μετά το τέλος του 2018. Γι’ αυτό φέραμε αυτά τα μέτρα, που μπορούμε να τα φέρουμε σήμερα με βάση τις οικονομικές δυνατότητες που έχουμε. Αυτά τα μέτρα είναι δύο κατηγοριών: Είναι μόνιμα μέτρα που διαρκούν μέχρι την πλήρη αντικατάσταση του ΕΚΑΣ από την πλήρη σύνταξη και τον επανυπολογισμό όλων των συντάξεων, που είναι η πλήρης απαλλαγή από την φαρμακευτική δαπάνη –σημαντικό πράγμα για ηλικιωμένους ανθρώπους-, η παράταση της χορήγησης ισόποσης παροχής γι’ αυτούς που έχουν αναπηρία άνω του 80% και επίσης η διατήρηση της παροχής στον έναν από τους δύο του νοικοκυριού.

Υπάρχουν και ειδικά μέτρα για φέτος –για του χρόνου θα δούμε συνολικά πώς θα εξελιχθεί το ΕΚΑΣ- που αφορούν στο να μην υπάρξει επιβάρυνσή τους με το 6% της εισφοράς υπέρ υγείας για όσους είχαν στο παρελθόν πάνω από 30 ευρώ παροχή ΕΚΑΣ και επίσης την παροχή μιας προπληρωμένης Κάρτας Αλληλεγγύης ισόποσης με το 30% της απώλειας που έχουν όλοι αυτοί που έπαιρναν ΕΚΑΣ από 115 ευρώ και πάνω.

Σύμφωνα με τους υπολογισμούς μας, με αυτόν τον τρόπο καλύπτεται από το 50% έως το 70%, ανάλογα με τα χρήματα που έπαιρναν στο παρελθόν, η απώλεια εισοδήματος των δικαιούχων και προφανώς θα συνεχίσουμε να φροντίζουμε να βρούμε και συμπληρωματικά μέτρα και γι’ αυτούς και για τις άλλες κατηγορίες των συνανθρώπων μας που βρίσκονται σε κατάσταση εξαθλίωσης και πλήρους φτωχοποίησης, όχι από τις δικές μας πολιτικές, αλλά από τις πολιτικές που εφαρμόζονταν τα τελευταία πέντε χρόνια.

Κλείνω λέγοντας ότι, ενώ σέβομαι και εκτιμώ την Κοινοβουλευτική Εκπρόσωπο της Νέας Δημοκρατίας, δεν μπορεί να αποδίδει σε εμάς ευθύνες για την ανεργία του 27%, ενώ τουλάχιστον στα χρόνια μας μειώνεται. Δεν μπορεί να απευθύνει σε εμάς ευθύνες γι’ αυτήν την πλήρη εξαθλίωση της ελληνικής κοινωνίας, που στην πραγματικότητα ήταν αποτέλεσμα νεοφιλελεύθερων επιλογών, που από ό,τι έχω ακούσει τουλάχιστον από τον Αρχηγό της Νέας Δημοκρατίας, τις αποδέχεται.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ**. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Κύριοι, το παλαιό πολιτικό σύστημα κατέρρευσε, όχι κυρίως λόγω της οικονομικής κρίσης. Κατέρρευσε και λόγω της οικονομικής κρίσης, αλλά κυρίως λόγω της κρίσης αξιοπιστίας του και γιατί ουσιαστικά ο ελληνικός λαός συνειδητοποίησε ότι είχε απέναντί του ένα πολιτικό σύστημα –ας μην χρησιμοποιήσω τη λέξη «διεφθαρμένο»- που όμοιό του δεν είχε άλλο στη δυτική Ευρώπη.

Η αποκατάσταση της πολιτικής αξιοπιστίας, το να μπορέσουμε να αποκαταστήσουμε τα τραύματα ηθικής αξιοπιστίας που έχει το πολιτικό σύστημα είναι βάρος που βαρύνει όλους μας. Και ειδικά στην επικείμενη αναθεώρηση του Συντάγματος πρέπει να είναι το βασικό διακύβευμα.

Ο λόγος για τον οποίο ο Πρωθυπουργός ζητά τη «νέα Μεταπολίτευση» είναι ακριβώς γιατί μετά από κρίση τέτοιας έντασης, πρέπει να έχουμε γύρισμα πολιτικής σελίδας και επανεκκίνηση. Αυτό μπορούμε να το εγγυηθούμε εμείς, ως μια δύναμη που παρά τις αδυναμίες μας, παρά την έλλειψη κυβερνητικής εμπειρίας, τουλάχιστον δεν είχαμε συμμετοχή στο πάρτι της διαπλοκής, δεν μας βαρύνουν τα στίγματα της διαφθοράς του παλιού πολιτικού συστήματος.

Αυτό το έργο, κυρίες και κύριοι, θέλετε δεν θέλετε, θα το φέρουμε σε πέρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επί των τροπολογιών;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Επί των ομιλιών των Υπουργών και επί των τροπολογιών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα μιλήσουν όλοι με τη σειρά.

Κύριε Τζαβάρα, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εμείς πράγματι και κατανοούμε, όταν μας δίνεται η ευκαιρία να κατανοήσουμε και η δυνατότητα από την πλευρά σας, κύριοι Υπουργοί, και βεβαίως είμαστε υπέρ του διαλόγου. Γι’ αυτό, λοιπόν, κύριε Υπουργέ, θέλω να ακούσετε και κάποιες δικές μου αντιρρήσεις στα όσα είπατε και νομίζετε ότι με αυτόν τον τρόπο προβάλλετε τις ιδεολογικές τοποθετήσεις του χώρου τον οποίο εκπροσωπείτε σε αυτήν την Αίθουσα.

Κατ’ αρχάς, το κράτος πρόνοιας, όπως ξέρετε καλύτερα από εμένα, δεν έχει καμμία σχέση με την Αριστερά ως προς την ιστορική του καταγωγή. Είναι πράγματι αυτή η πρόνοια που ελήφθη από τις κυβερνήσεις που κυβέρνησαν τον κόσμο μετά τη φοβερή και τρομερή οικονομική κρίση του ’29. Άρχισε από το Welfare Act του Ρούσβελτ, πήγε στη Μεγάλη Βρετανία στο Beveridge Plan και τελικώς ήρθε και στην Ελλάδα όχι από κυβερνήσεις οι οποίες είχαν το χαρακτηριστικό της προοδευτικότητας.

Και εδώ είναι το δεύτερο σημείο το οποίο πρέπει να σας πω, διότι εγώ από έναν άνθρωπο σαν κι εσάς δεν θέλω να ακούω ανακρίβειες.

Εμείς, η Νέα Δημοκρατία δεν είμαστε συντηρητική παράταξη. Συντηρητικές παρατάξεις μπορεί να υπάρχουν σε άλλα κράτη. Εμείς είμαστε η φιλελεύθερη παράταξη αυτού του τόπου. Είμαστε η Κεντροδεξιά, έτσι όπως ακριβώς έχει ταχθεί και από το καταστατικό αυτής της παράταξης να υπάρχει και ένας χώρος που είχε την πολύ μεγάλη πολιτική οξυδέρκεια ο Κωνσταντίνος Καραμανλής να ιδρύσει μετά από τη συνένωση Λαϊκών και Φιλελευθέρων. Και εδώ ακριβώς δεν τίθεται ζήτημα να απευθύνεστε σε εμάς με τόσο υποτιμητικό τρόπο, δείχνοντάς μας ως συντηρητικούς.

Εκεί που χρειάζεται το κράτος, εκεί που χρειάζεται η κοινωνία και το έθνος, ξέρουμε να είμαστε, και το έχουμε αποδείξει ότι είμαστε, και προοδευτικοί. Εάν εδόθη στην Κυβέρνησή σας η πολύ μεγάλη δυνατότητα να αγωνιστείτε για να μείνει η χώρα στην Ευρώπη, αυτό έγινε κατορθωτό γιατί κάποιοι άλλοι, αυτοί που σήμερα τους λέτε συντηρητικούς, είχαν φροντίσει, όταν όλος ο λαός και οι ιδεολογικοί σας πρόγονοι τότε έλεγαν «ΕΟΚ και ΝΑΤΟ το ίδιο συνδικάτο», είχαν αυτήν την πολύ προοδευτική για εκείνη την εποχή οξυδέρκεια να μας βάλουν στην Ευρώπη.

Και τώρα το τρίτο θέμα: Εμείς δεν διαφωνούμε και ούτε ποτέ θα είμαστε αντίθετοι με την οποιαδήποτε παροχή γίνεται προς τις ευάλωτες οικονομικές και κοινωνικές τάξεις, μάλιστα σε συνθήκες οικονομικής κρίσης και δυστυχίας. Είμαστε, όμως, υποχρεωμένοι από τη θέση της Αξιωματικής Αντιπολίτευσης -και το κάνουμε αυτό με παρρησία- να καταγγέλλουμε ότι αυτού του είδους οι μεθοδεύσεις, έστω και αν καταλήγουν να δίνουν αυτά τα ψίχουλα, δεν εμφορούνται από εκείνη τη λεβεντιά που πρέπει να έχει μία κυβέρνηση απέναντι σε αυτόν τον κόσμο, που πρώτα τον οδήγησε στη φτώχεια και στη συνέχεια έρχεται να κλαίει πάνω από το χυμένο φαγητό για να δείξει ότι είναι λαϊκή. Μου θυμίζετε αυτήν τη φοβερή φράση κάποιου που είχε πει ότι «αυτοί που μας έβγαλαν τα μάτια, μας κατηγορούν σήμερα γιατί δεν βλέπουμε».

Εμείς, λοιπόν, αυτήν τη διάταξη για το ΕΚΑΣ που φέρατε, θα την ψηφίσουμε.

Πράγματι χαίρω που θα αποσύρετε τη διάταξη της τροπολογίας η οποία δεν είναι επείγουσα, όπως επίσης χαίρω ιδιαιτέρως γιατί και ο κ. Αλεξιάδης, αντιλαμβανόμενος το ότι πρέπει όλοι να σεβόμαστε την κοινοβουλευτική διαδικασία, έκανε την επιλογή του.

 Αυτά είχα να πω και σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Θεοχαρόπουλος έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, σήμερα –για να πούμε λίγο τη διαδικασία και να πάμε και στην ουσία- ήρθατε και παρουσιάσατε μια τροπολογία το μεσημέρι, η οποία δεν είχε κατατεθεί. Κάτι τέτοιο όχι μόνον δεν συνηθίζεται, αλλά δεν έχει σχέση ούτε καν με τις τροπολογίες που κατατίθενται τη νύχτα όπως εσείς είπατε. Αυτή δεν κατατέθηκε ούτε καν εχθές το βράδυ, κατατέθηκε την ώρα της τελικής δευτερολογίας του αρμόδιου Υπουργού κ. Παρασκευόπουλου.

Αυτή είναι η πραγματικότητα. Είναι μια τροπολογία στην οποία εμείς έχουμε ασκήσει συγκεκριμένη κριτική, όχι για την ουσία των διευκολύνσεων, αλλά για την ουσία της κατάργησης του ΕΚΑΣ. Σας άκουσα να μιλάτε για την ουσία. Είπατε ότι την κατάργηση του ΕΚΑΣ την αποφασίσατε τον Ιούλιο στη διαπραγμάτευση.

Δεν θυμάμαι βέβαια τον Σεπτέμβριο να ανακοινώσατε προεκλογικά ότι θα καταργήσετε το ΕΚΑΣ, δεν θυμάμαι να είναι στο πρόγραμμά σας ότι με βάση τις αποφάσεις του Ιουλίου θα το καταργήσετε. Κατηγορήσατε μάλιστα την Αντιπολίτευση ότι ψήφισε τη συμφωνία του Αυγούστου, όταν τη φέρατε εδώ και δεν είχατε την πλειοψηφία και θα έβγαινε η χώρα εκτός Ευρωζώνης. Αυτή είναι η πραγματικότητα.

Χθες λοιπόν είπε ο Πρωθυπουργός στον δημόσιο διάλογο ορισμένα πράγματα και εσείς καταθέσατε μία τροπολογία την ώρα της δευτερολογίας του Υπουργού Δικαιοσύνης.

Αυτό που θέλω να πω εξαρχής και σε εσάς, κυρία Πρόεδρε και στον κ. Παρασκευόπουλο και το ζητάμε τώρα είναι να μη γίνουν δεκτές όλες οι τροπολογίες, οι πέντε τροπολογίες που κατατέθηκαν την ώρα της τελικής δευτερολογίας. Μπορεί να μη γίνουν δεκτές είτε από το Προεδρείο είτε από τον Υπουργό. Την Τρίτη βεβαίως να συζητηθούν αναλυτικά στην Ολομέλεια.

Αναδρομικά μπορεί να ισχύσει από τη Δευτέρα, γιατί ακούσαμε ότι το πρόβλημά σας είναι η 1η Αυγούστου. Δεν μας εξηγήσατε όμως γιατί δεν μπορεί να ισχύσει αναδρομικά από τη Δευτέρα κανονικά η συγκεκριμένη τροπολογία για το ΕΚΑΣ.

Για να είμαι σαφής απέναντί σας, έστω και αυτές τις ελάχιστες διευκολύνσεις που φέρνετε, έχουμε σκοπό να τις ψηφίσουμε, αν και εμείς πολύ περισσότερο θα θέλαμε να μην καταργηθεί το ΕΚΑΣ, όπως έχουμε πει ξεκάθαρα. Θα καταργηθεί όμως για τετρακόσιες χιλιάδες δικαιούχους την επόμενη διετία και ήδη έχει καταργηθεί για εκατόν πενήντα οκτώ χιλιάδες δικαιούχους.

Αυτό όμως δεν έχει καμμία σχέση με αυτό που συζητάμε, για να προστατεύσουμε όλοι μας -και αναφέρομαι τώρα και στους Βουλευτές του ΣΥΡΙΖΑ- αυτή τη διαδικασία. Αγαπητοί συνάδελφοι, κανονικά θα έπρεπε να ζητήσετε και εσείς από τον Υπουργό να καταθέσει αυτές τις πέντε τροπολογίες την Τρίτη στην Ολομέλεια.

Σας λέμε εκ των προτέρων ότι ακόμη και αυτή για το ΕΚΑΣ –σας έχουμε αναλύσει το σκεπτικό μας- θα την ψηφίσουμε. Δεν πρέπει όμως να ευτελίζουμε αυτή τη διαδικασία, γιατί μπορεί να θέλαμε να σας κάνουμε και αντιπροτάσεις σε όλα αυτά τα ζητήματα. Πρέπει να μελετηθούν. Δεν μπορώ να καταλάβω τι κάνετε σήμερα.

Πραγματικά θεωρώ ότι δεν σας τιμά. Πρέπει, έστω και τώρα, να κατανοήσετε ότι το να συζητήσουμε την τροπολογία αυτή την Τρίτη, είναι η ορθή διαδικασία αυτή τη στιγμή και έτσι μπορούμε να προστατεύσουμε τη διαδικασία.

Να αναφερθώ και σε κάτι ακόμη, κυρία Πρόεδρε, που είπε ο Κοινοβουλευτικός Εκπρόσωπος του ΣΥΡΙΖΑ. Δεν θα έκανα αναφορά, αλλά θα το κάνω, γιατί το είπε στην τελική ομιλία του. Το θέμα πήρε διαστάσεις χθες σε σχέση με τα έξοδα των πενήντα τεσσάρων ανθρώπων της συνοδείας του Πρωθυπουργού. Το ανέδειξε και ο κ. Κουτσούκος εκ μέρους της Δημοκρατικής Συμπαράταξης. Δεν χρειάζεται να πω πολλά σήμερα πάνω στο ζήτημα αυτό.

Σήμερα, εκδόθηκε ένα ενημερωτικό σημείωμα της Κυβέρνησης που λέει ότι το ταξίδι έγινε με χορηγία της «AEGEAN». Αυτό είναι καινούργιο. Θέλω λοιπόν να καταθέσω στα Πρακτικά δύο στοιχεία.

Κώδικας Δεοντολογίας των μελών της Κυβέρνησης, άρθρο 8: «Τα μέλη της Κυβέρνησης δεν αποδέχονται κατά την εκτέλεση των καθηκόντων τους δώρα, φιλοξενία ή άλλα ωφελήματα, εκτός εάν πρόκειται για συνηθισμένη φιλοξενία ή δώρα μικρής αξίας που δίνονται σύμφωνα με τους κανόνες εθιμοτυπίας, όταν εκπροσωπούν την Ελληνική Κυβέρνηση υπό επίσημη ιδιότητα. Τα δώρα αυτά καταχωρίζονται σε κατάλογο που τηρείται στο γραφείο του Πρωθυπουργού».

Το καταθέτω για τα Πρακτικά.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εφημερίδα της Κυβερνήσεως, αποφάσεις της Ολομέλειας της Βουλής 18 Απριλίου 2016, άρθρο 4: «Δώρα, σχετικές παροχές και ωφελήματα. Οι Βουλευτές οφείλουν να μην αποδέχονται δώρα ή παροχές ή άλλα ωφελήματα των οποίων η φύση ή η χρηματική αξία εγείρουν ζητήματα μεροληπτικής άσκησης των κοινοβουλευτικών τους καθηκόντων. Χρηματική αξία μεγαλύτερη των 200 ευρώ θεωρείται κατά τεκμήριο και σύμφωνα με τη διεθνή πρακτική, ικανή να εγείρει ζητήματα αμεροληψίας. Δώρα των οποίων η αξία είναι μικρότερη των 200 ευρώ τα οποία δίδονται ως αναμνηστικά…» κ.λπ.. Δεν συνεχίζω με αυτά τα θέματα, γιατί δεν μας αφορούν.

Παρακάτω λέει: «Σε περίπτωση έγγραφης και επώνυμης αναφοράς όπως και σε περίπτωση κατά την οποία Βουλευτής αμφιβάλλει περί του πρακτέου, το ζήτημα ελέγχεται από την Ειδική Μόνιμη Επιτροπή Κοινοβουλευτικής Δεοντολογίας».

Το καταθέτω για τα Πρακτικά.

(Στο σημείο αυτό ο Βουλευτής κ. Αθανάσιος Θεοχαρόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταλαβαίνετε ότι το ζήτημα με τη χορηγία, το οποίο έχει ανακύψει σήμερα και στο οποίο αναφέρθηκε πριν και ο εισηγητής του Ποταμιού, είναι πολύ σοβαρό. Εδώ χρειάζεται η Κυβέρνηση πλέον να δώσει συγκεκριμένες απαντήσεις.

Τέλος, σε σχέση με το σημερινό νομοσχέδιο, υπήρχε μια συναινετική διάθεση απ’ όλους. Εμείς, μάλιστα, το ψηφίζουμε επί της αρχής το νομοσχέδιο, όπως επίσης έχουμε και θετική διάθεση για την τροπολογία.

Έστω και την ύστατη στιγμή, διαφυλάξτε την αξιοπιστία του Κοινοβουλίου. Μην προχωρήσετε στην ψήφιση σήμερα. Φέρτε την την Τρίτη και θα ισχύσει με αναδρομική υπαγωγή από τη Δευτέρα. Αυτή είναι η κατάσταση. Μην το κάνετε. Δεν τιμά ούτε εσάς πραγματικά ούτε τη διαδικασία που έχει ακολουθηθεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεοχαρόπουλε, σχετικά με την έκκληση που απευθύνατε στο Προεδρείο, από τον Κανονισμό δεν έχουμε εμείς τέτοια αρμοδιότητα. Μόνο ο Υπουργός έχει.

Τον λόγο έχει ο κ. Τσίρκας για πέντε λεπτά.

**ΒΑΣΙΛΕΙΟΣ ΤΣΙΡΚΑΣ:** Κυρία Πρόεδρε, κυρίες και κύριοι Βουλευτές, ξεκινώντας από την τελευταία αναφορά του κ. Θεοχαρόπουλου, βλέπουμε ότι, μετά το φιάσκο της ανακοίνωσης -του Ποταμιού, εν προκειμένω, αν θυμάμαι καλά, αλλά δεν είμαι σίγουρος και δεν θα αναφερθώ στο Ποτάμι- από την Αντιπολίτευση για το ζήτημα της επίσκεψης πενήντα τεσσάρων κυβερνητικών στελεχών στην Πάρο, υπήρξε απάντηση επί του θέματος. Και μετά το φιάσκο αυτής της λάθος ενημέρωσης, έχουμε τώρα το ζήτημα που σηκώνει, από την πλευρά του ΠΑΣΟΚ και της Δημοκρατικής Συμπαράταξης, ο κ. Θεοχαρόπουλος.

Θέλω να πω ότι θα πρέπει να σταματήσει αυτό το κρεσέντο λαϊκισμού και κιτρινισμού και να μην ανακαλύπτουμε θέματα μόνο και μόνο για τις εντυπώσεις. Έχουν απαντηθεί όλα αυτά. Δεν πρόκειται για καμιά επίσκεψη επί τριήμερο, όπως έλεγαν κάποιοι μέχρι εχθές το βράδυ. Και να μην ανακαλύπτουμε συνεχώς τέτοια θέματα.

Σχετικά με το ΕΚΑΣ, εμείς χαιρετίζουμε αυτή τη νομοθετική πρωτοβουλία και την άμεση ανταπόκριση από την πλευρά της Κυβέρνησης για τη διόρθωση αυτής της αδικίας. Ο ελληνικός λαός ξέρει πολύ καλά εξαιτίας ποιων πολιτικών και ποιων κυβερνήσεων η χώρα σύρθηκε σε αυτή την επιτροπεία. Ξέρει πολύ καλά ο ελληνικός λαός ποιες πολιτικές και ποιες κυβερνήσεις οδήγησαν στη φτωχοποίηση και στο περιθώριο μεγάλο μέρος του ελληνικού λαού.

Πήραμε τον Σεπτέμβρη του 2015 μια νωπή ισχυρή λαϊκή εντολή να υλοποιήσουμε μια δύσκολη συμφωνία αλλά και να στηρίξουμε και να προστατέψουμε τους κοινωνικά αδύναμους. Και αυτή την εντολή που πήραμε από τον ελληνικό λαό, την τηρήσαμε. Δεσμευτήκαμε ότι θα την τηρήσουμε και αυτό κάναμε όλο το προηγούμενο διάστημα, στηρίζοντας τους κοινωνικά αδύναμους, σταματώντας την καταστροφή, ανασυγκροτώντας το κράτος και τους θεσμούς του.

Πιστοί σε αυτή την εντολή, ο ΣΥΡΙΖΑ, η Κοινοβουλευτική του Ομάδα, η Κυβέρνηση και ο ίδιος ο Πρωθυπουργός, ανακοίνωσε χθες μία πολύ σημαντική δέσμη μέτρων για το νέο κοινωνικό κράτος που σχεδιάζουμε, οραματιζόμαστε και υλοποιούμε βήμα βήμα, για την υγεία, την κοινωνική ασφάλιση, την επέκταση του προγράμματος για την αντιμετώπιση της ανθρωπιστικής κρίσης, την προστασία της εργασίας, την αντιμετώπιση της ανεργίας, τη στεγαστική πολιτική, την παιδεία.

Κλείνουμε μία μία τις πληγές που άνοιξε η διακυβέρνηση Σαμαρά-Βενιζέλου. Και η θέσπιση αυτών των αντισταθμιστικών μέτρων για την περικοπή του ΕΚΑΣ που άδικα περικόπηκε –αυτή είναι η αλήθεια-αποτελεί σημαντική ζώνη προστασίας για τους πιο αδύναμους από τους αδύναμους και εντάσσεται στη μεγάλη προσπάθειά μας και της Κυβέρνησης της Αριστεράς να οικοδομήσουμε αυτό το νέο κοινωνικό κράτος.

Ξέρουμε ότι η κοινωνία συνεχίζει να αντιμετωπίζει δυσκολίες. Στόχος μας, όμως, είναι η ανασυγκρότηση του κοινωνικού κράτους που ισοπεδώθηκε στην περίοδο διακυβέρνησης των προηγούμενων κυβερνήσεων Σαμαρά-Βενιζέλου και πιο πριν. Το νέο κοινωνικό κράτος, λοιπόν, θα το οικοδομήσουμε ξανά από την αρχή, θα το χτίσουμε από την αρχή, με τη βοήθεια του ελληνικού λαού, της ελληνικής κοινωνίας.

Επομένως, εμείς από την πλευρά μας και συμφωνούμε με την κατάθεση της τροπολογίας και χαιρετίζουμε αυτή τη μεγάλη νομοθετική πρωτοβουλία και διόρθωση μιας αδικίας για την οποία, όπως είπαν και οι Υπουργοί προηγουμένως, σε καμμία περίπτωση δεν ευθύνεται ο ΣΥΡΙΖΑ.

Εμείς είμαστε εδώ για να αποκαταστήσουμε και να διορθώσουμε τις αδικίες. Προχωράμε μπροστά και μπορούμε να κοιτάμε τον ελληνικό λαό στα μάτια.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Δεν μπορώ παρά να μην καυτηριάσω κι εγώ εκ μέρους του Κομμουνιστικού Κόμματος Ελλάδας αυτήν την απαράδεκτη διαδικασία. Εγώ είμαι ενάμιση χρόνο Βουλευτής και τέτοιο πράγμα δεν έχω συναντήσει ούτε στα μαθητικά συμβούλια ούτε στους φοιτητικούς συλλόγους. Εδώ δεν πρόκειται για απειρία. Δεν πρόκειται για ένα λάθος. Εδώ είναι συνειδητή επιλογή. Μάλιστα, ο μαθητής έχει γίνει καλύτερος από τον δάσκαλο, τη Νέα Δημοκρατία, το ΠΑΣΟΚ, τις προηγούμενες κυβερνήσεις που ακολουθούσαν ακριβώς τις ίδιες διαδικασίες.

Ναός της δημοκρατίας είναι αυτό το ιερατείο που προβλέπει Πράξεις Νομοθετικού Περιεχομένου, κατεπείγοντα νομοσχέδια, τροπολογίες κατά ριπάς, όποτε να ʼναι, σε οποιοδήποτε νομοσχέδιο. Υποτίθεται ότι σήμερα συζητάμε ένα νομοσχέδιο για την κύρωση μίας σύμβασης και τελικά εξελίχθηκε –το έχουμε πει πάρα πολλές φορές- να συζητάμε για άλλα πράγματα, για εντελώς άσχετες διατάξεις. Έρχεται, μάλιστα, την τελευταία στιγμή ο Υπουργός, δηλαδή πριν καν δευτερολογήσουμε και καταθέτει τροπολογίες. Βέβαια, ο κύριος Υπουργός ήρθε εδώ και τοποθετήθηκε χωρίς να έχει καταθέσει την τροπολογία του και χωρίς αυτή να είναι εις γνώση των Βουλευτών.

Αυτές είναι απαράδεκτες διαδικασίες. Εν πάση περιπτώσει, είναι αυτό που σας είπα, ότι δηλαδή έχει γίνει επιστήμη από την πλευρά της Κυβέρνησης.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γιατί λέτε ότι το κάνουμε σαν επιστήμη; Αυτό ήταν κάτι που δεν θέλαμε να το κρύψουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα σας πω, κύριε Υπουργέ.

**ΑΘΑΝΑΣΙΟΣ ΠΑΦΙΛΗΣ:** Το λέμε γιατί το κάνετε κάθε φορά. Αυτό είναι επιστήμη.

**ΕΜΜΑΝΟΥΗΛ ΣΥΝΤΥΧΑΚΗΣ:** Εκτός του ότι το κάνετε κατ’ εξακολούθηση, το κάνετε σε πολύ κρίσιμες περιπτώσεις. Δηλαδή, το νομοσχέδιο το δικό σας που εσείς φέρνετε, για παράδειγμα, είναι μία κοροϊδία. Δηλαδή, αφαιρέσατε το ΕΚΑΣ και τώρα βγαίνετε από πάνω και λέτε «Να προστατεύσουμε τους ανθρώπους που έχασαν τα λεφτά τους». Έχασαν τα λεφτά τους οι άνθρωποι, γιατί εσείς τους τα έχετε αφαιρέσει σε συνεργασία με τη Νέα Δημοκρατία, το ΠΑΣΟΚ και πέντε κόμματα εδώ, ψηφίζοντας ένα μνημόνιο και εφαρμόζοντας αυτήν την αντεργατική και αντιλαϊκή πολιτική.

Ξέρετε, θέλετε να εκπαιδεύσετε τον λαό να αποδεχτεί αυτά τα ελάχιστα, δηλαδή να σας πει και ευχαριστώ που του δίνετε έστω μία ελάχιστη ιατροφαρμακευτική περίθαλψη. Θέλετε να σας πουν ευχαριστώ; Δηλαδή, τους έχετε βαρύνει με φόρους, με τον ΕΝΦΙΑ, τους έχετε αλλάξει τα φώτα στην κυριολεξία και έρχεστε και λέτε: «Παιδιά, εντάξει, αυτό ήταν μία δική μας δέσμευση». Δηλαδή, θα πρέπει να σας πούμε ότι απαλλάσσεστε από τις αντιλαϊκές ευθύνες και να σας χειροκροτήσουμε για τα ψίχουλα που δίνετε στον λαό.

Ε, όχι! Δεν θα το κάνουμε αυτό! Δηλαδή, δεν θα το κάνουμε από την άποψη ότι εμείς δεν θέλουμε η εργατική τάξη, τα φτωχά λαϊκά στρώματα να αποδεχτούν αυτή τη βαρβαρότητα και να θεωρούν τη μιζέρια ως αναγκαίο κακό, όπως και το να αφαιρείτε από τους πολλούς που τους έχετε φτωχύνει και να τα δίνετε στους εξαθλιωμένους.

Δεν θα αποδεχτούμε αυτήν τη λογική σε καμμία περίπτωση και απ’ αυτήν την άποψη, στην τροπολογία που καταθέσατε εμείς ψηφίζουμε «παρών».

Επίσης, θα ψηφίσουμε «παρών» στην τροπολογία που αφορά την άρση πράξεων αναγκαστικής εκτέλεσης των Ναυπηγείων Ελευσίνας. «Παρών» είχαμε ψηφίσει και σε μία προηγούμενη ρύθμιση. Εν πάση περιπτώσει, ας τελειώνει αυτό το πράγμα, είχε συζητηθεί ξανά εδώ, έρχεται ξανά με τροπολογία κ.λπ.. Αυτό είναι στα πλαίσια του «αλαλούμ» που συμβαίνει.

Όσον αφορά στην τροπολογία με γενικό αριθμό 601 και ειδικό αριθμό 42, λέμε «ναι» μετά τη διευκρίνιση που υπήρξε ότι θα δοθεί η εκτύπωση ειδικών ενσήμων ταινιών φορολογίας καπνού στην Τράπεζα της Ελλάδος.

Για την τροπολογία 602/43 επιφυλασσόμαστε σε λίγο να σας πούμε τη θέση μας, αν θα μας δώσει τη δυνατότητα η κυρία Πρόεδρος.

Στην τροπολογία 593/36, που είναι μια τεχνική διάταξη που αφορά την τροποποίηση του Κώδικα Πολιτικής Δικονομίας, λέμε «ναι».

Στην τροπολογία 594/37, που αφορά την τροποποίηση των διατάξεων του Κώδικα Πολιτικής Δικονομίας σχετικά με την αποφυγή επιβολής προσωρινής κράτησης υποδίκων για λόγους αναπηρίας, λέμε «παρών». Δεν είμαστε αντίθετοι στην αύξηση του ποσοστού αναπηρίας, όμως, γίνεται με έναν λάθος τρόπο. Τα έχουμε πει αυτά και στο νομοσχέδιο 4322/2015. Δηλαδή εντάσσεται και αυτό στη λογική της τεχνητής αποσυμφόρησης. Είναι μία εμβαλωματική διαδικασία.

Στην τροπολογία 595/38, που αφορά τον Κώδικα των Δικηγόρων, λέμε «παρών».

Επίσης, στην τροπολογία 596/39 λέμε «όχι». Είναι η διάταξη του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης σχετικά με τις κοινωνικές δομές. Η άποψή μας έχει εκφραστεί πάρα πολλές φορές. Τις έχετε αποδομήσει αυτές τις κοινωνικές δομές στην κυριολεξία. Τις έχετε αποδομήσει με αποκλειστική ευθύνη και δική σας και των προηγούμενων κυβερνήσεων.

Εμείς είμαστε της άποψης ότι αυτές οι κοινωνικές δομές πρέπει να είναι στην αποκλειστική ευθύνη του κράτους, πρέπει να χρηματοδοτηθούν γενναία. Είναι επισφαλή η χρηματοδότηση τους μέσω ΕΣΠΑ, μέσω άλλων ευρωπαϊκών προγραμμάτων. Μάλιστα, πρέπει να υπάρχει μόνιμο, σταθερό προσωπικό, με πλήρη συνταξιοδοτικά και ασφαλιστικά δικαιώματα και όχι συνθήκες γαλέρας, γιατί περί αυτού πρόκειται. Όλες αυτές οι μορφές ελαστικών εργασιακών σχέσεων, από τα πεντάμηνα, τις δίμηνες συμβάσεις, τις οκτάμηνες, το μπλοκάκι και τα λοιπά, έχουν οδηγήσει τους εργαζόμενους, πραγματικά, σε συνθήκες γαλέρας. Και την ίδια στιγμή μιλάτε για κοινωνικό κράτος. Αν είναι δυνατόν! Εδώ πρέπει να γελάει κανείς. Δηλαδή πρέπει να κλαίει και να γελάει ταυτόχρονα. Δεν ξέρουμε τι να κάνουμε. Πρέπει να κλαίμε ή να γελάμε;

Κοινωνικό κράτος. Αυτό είναι! Σε συνθήκες κρίσης του καπιταλισμού, που πραγματικά πρέπει να του δώσεις μια να πέσει στον γκρεμό, έρχεται ο ΣΥΡΙΖΑ και του δίνει τη χείρα βοηθείας. Αυτό κάνετε. Εύγε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μπαλωμενάκης, εισηγητής του ΣΥΡΙΖΑ.

**ΑΝΤΩΝΗΣ ΜΠΑΛΩΜΕΝΑΚΗΣ:** Κυρία Πρόεδρε, κύριοι συνάδελφοι, νομίζω ότι η μετριοπαθής συμπεριφορά που επέδειξαν οι δύο Υπουργοί, οι οποίοι διάλεξαν να κρατήσουν μόνο τις κατεπείγουσες, υποχρεώνει όλους μας να κάνουμε μια άλλη προσέγγιση στο θέμα και ιδίως υποχρεώνει την αντιπολίτευση να μπει στην ουσία.

Νομίζω ότι δεν έχει θέση τώρα πια, στην παρούσα φάση, η κριτική και μάλιστα τόσο οξεία, σχετικά με τον τύπο. Έχετε τις δικαιολογίας σας. Ακούσαμε και από τους Υπουργούς ορισμένες εξηγήσεις. Αυτή τη στιγμή νομίζω ότι θα πρέπει να αναμετρηθεί ο καθένας από την αντιπολίτευση με την ουσία.

Μου έκανε εντύπωση ότι δεν τοποθετήθηκαν, τουλάχιστον όσοι μίλησαν μέχρι τώρα, εάν, για παράδειγμα, τα μέτρα του ΕΚΑΣ είναι χρήσιμα, εάν είναι αυτά που μπορεί να πάρει η Κυβέρνηση στην παρούσα συγκυρία ή αν θα μπορούσε να πάρει κάτι άλλο. Αυτή νομίζω ότι θα ήταν η ουσία μιας αντιπαράθεσης.

Η άποψή μας είναι –την εξέφρασε και ο Κοινοβουλευτικός Εκπρόσωπος, ο κ. Τσίρκας, είχα πει και εγώ μερικά πράγματα στην ουσία- ότι αυτό που μπορεί να δώσει αυτήν την περίοδο η Κυβέρνηση το κάνει με πλήρη ευθύνη, με πλήρη ειλικρίνεια, στοχεύοντας ακριβώς σιγά σιγά να κλείσει την ανασυγκρότηση, την επαναθεμελίωση του κοινωνικού κράτους.

Δεν θέλουμε να λέμε μεγάλες κουβέντες. Είναι αυτό που μπορούμε να κάνουμε. Και να είστε σίγουροι ότι ελληνικός λαός γνωρίζει την ειλικρίνεια της Κυβέρνησης και μπορεί να εκτιμήσει αν αυτό, στις παρούσες συνθήκες είναι εκείνο που μπορούμε να δώσουμε.

Το λέω αυτό για την πλευρά του ΚΚΕ, που μας κάνει κριτική. Διότι μου αρέσει βέβαια, όπως αρέσει σε όλους, η ιδεολογικοποίηση της πολιτικής, αλλά την εργατική τάξη, τους συνταξιούχους τους ρώτησαν αν τα θέλουν αυτά; Τους υποτιμούν τόσο πολύ που δεν ξέρουν αν έχουν κριτήριο για το αν μπορεί να δοθεί κάτι άλλο; Φυσικά έτσι έγινε. Φυσικά περνάμε από μία χαράδρα, από ένα βάραθρο, όπως θέλετε πείτε το. Βλέπετε το χέρι που απλώνει η Κυβέρνηση και λέει «αυτά μπορώ να δώσω τώρα, τα δίδω και προσπαθώ και συνεχίζω».

Νομίζω ότι έτσι πρέπει να τοποθετηθεί κανείς. Και μ’ αυτήν τη λογική πιστεύω και παρακαλώ και την Αξιωματική Αντιπολίτευση αν πάρει τώρα τον λόγο -που θα τον πάρει η κ. Κεραμέως- να τοποθετηθεί για το αν θέλουν αυτά τα μέτρα, πέρα από τις λεκτικές αντιπαραθέσεις. Τα θέλουν; Ναι ή όχι; Νομίζω ότι αυτό είναι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό είπαμε! Τι άλλο να πούμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Κυρία Πρόεδρε, σήμερα η μέρα ξεκίνησε με τους καλύτερους οιωνούς. Εγώ προσωπικά συνεχάρην τον κ. Παρασκευόπουλο, διότι έδειξε και στις επιτροπές, αλλά και σήμερα μια διάθεση για πραγματική πολιτική κουβέντα.

Αρχικά είχα επιφυλαχθεί και πραγματικά ήμουν αναποφάσιστος για το αν πρέπει να ψηφίσω το νομοσχέδιο επί της αρχής. Και αυτό όχι βέβαια γιατί δεν συμφωνώ με την κύρωση της οδηγίας, αλλά γιατί θεωρώ απαράδεκτο να έρχονται σε κυρώσεις και γενικότερα σε νομοσχέδια άλλα νομοσχέδια, τα οποία στην ουσία «τρώνε» όλο τον χρόνο. Διότι εδώ σήμερα συζητάμε για τις λοιπές διατάξεις. Δεν συζητάμε για τον κυβερνοχώρο. Νομίζω ότι αυτό είναι προφανές από όλους. Είχαμε, λοιπόν, τις καλύτερες διαθέσεις.

Τώρα ο κ. Κατρούγκαλος είναι ένα άλλο πράγμα, ένα άλλο ανέκδοτο. Ο κ. Κατρούγκαλος ήρθε εδώ να μας υβρίσει, να μας απειλήσει, λέγοντας ότι δεν με νοιάζει πώς τα φέρνω εγώ, αλλά εσείς αν δεν παρανομήσετε, αν δεν το ψηφίσετε σήμερα, θα είστε υπεύθυνοι απέναντι στον λαό.

Επίσης, είπε ο κ. Κατρούγκαλος ότι εγώ ως γνωστός γερμανοτσολιάς την προηγούμενη περίοδο αναρωτήθηκα αν οι προσλήψεις στην ΕΡΤ αποτελέσουν ίσως μονομερή ενέργεια, την οποία και θα βρούμε μπροστά μας.

Τότε, λοιπόν, στην επιτροπή τον είχα ρωτήσει το εξής: «Αυτές τις προσλήψεις στην ΕΡΤ τις έχετε συνεννοηθεί ή θα το βρούμε πιθανότατα μπροστά μας και θα μας πουν ότι πρόκειται περί μονομερούς ενέργειας;». Αυτό τελικά έγινε. Εγώ, λοιπόν, δεν είπα ότι είμαι κατά των προσλήψεων. Απλά αναρωτήθηκα αν θα μπορούσε να μας προκαλέσει πρόβλημα.

Πάντως, η αλήθεια είναι –την οποία και θα πρέπει να πούμε- ότι όλες αυτές οι προσλήψεις δεν είναι κάποιο κεκτημένο του κυρίου Υπουργού ούτε κάποιος μεγάλος άθλος. Όλες αυτές οι προσλήψεις που έκανε ξανά ο κύριος Υπουργός, αφορούν νέα άτομα με ειδικότερες γνώσεις. Αυτή είναι η αλήθεια.

Κλείνοντας θα ήθελα να πω στον κ. Κατρούγκαλο κάτι που του έχω ξαναπεί. Ελπίζω να είστε άρρωστος ψεύτης. Πολύ φοβάμαι, όμως, ότι είστε εκ πεποιθήσεως ψεύτης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν θα μιλούσα, αλλά νομίζω ότι ο συνάδελφος του ΣΥΡΙΖΑ ζήτησε τόσο ευγενικά να τοποθετηθούμε για το ΕΚΑΣ και για τον τρόπο με τον οποίο ήρθε –κάτι που αφορά τη διαδικασία-, αλλά και για την ουσία.

Επομένως, επειδή ακούστηκε προηγουμένως ότι εμείς οι «κακοί» ήμασταν αυτοί που κληροδότησαν την κατάργηση του ΕΚΑΣ στην Κυβέρνηση, αναγκάζομαι να πω -και θέλω να καταθέσω και το σχετικό έγγραφο- ότι δεν υπάρχει μεγαλύτερο ψέμα από αυτό. Διότι πριν έρθει η Κυβέρνηση της «πρώτη φορά Αριστερά», είχε υπάρξει μόνο το e-mail Χαρδούβελη.

Και διαβάζω, κύριε Υπουργέ, στο σημείο «4» τα εξής: «Η πρόταση συμφωνίας ήταν να επανεξετάσουμε και επανασχεδιάσουμε το πλαίσιο του ΕΚΑΣ, ώστε να διαφοροποιηθεί ποσοτικά με τον επαναπροσδιορισμό του». «Πρέπει –συνεχίζει- να είναι σαφές ότι η πρόθεση είναι ο εξορθολογισμός του ΕΚΑΣ, προκειμένου να υποστηριχθούν πραγματικά οι πολίτες με χαμηλές συντάξεις και όχι να καταργηθεί». Σας το διαβάζω από το κείμενο και παρακαλώ να κατατεθεί στα Πρακτικά.

(Στο σημείο αυτό ο Βουλευτής κ. Θεόδωρος Παπαθεοδώρου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως η κυβέρνηση που κατήργησε το ΕΚΑΣ, ως συνέπεια της συμφωνίας της με τους δανειστές, ήταν η Κυβέρνηση ΣΥΡΙΖΑ-ΑΝΕΛ. Αυτή το κατήργησε. Η Κυβέρνηση η οποία κατήργησε τις 200.000 ευρώ και έρχεται και δίνει 50.000 ευρώ –όταν θα τα δώσει!- με τη συγκεκριμένη τροπολογία είναι η Κυβέρνηση ΣΥΡΙΖΑ-ΑΝΕΛ.

Και να ξεκαθαρίσουμε το εξής, για να μην υπάρχει όλο αυτό το εύσχημο καλαμπούρι, το οποίο έχει επαναληφθεί πολλές φορές. Στην ερώτηση εάν εμείς θα ήμασταν υπέρ ή κατά μίας τροπολογίας ή μίας ρύθμισης που θα έδινε έστω και λίγα χρήματα σε αυτούς τους ανθρώπους οι οποίοι έχασαν το ΕΚΑΣ, η απάντηση δεν είναι σαν τη δική σας απάντηση που φωνάζατε όταν εγκρίθηκε το ΕΚΑΣ, όταν είχε ισχύσει για πρώτη φορά, ότι αυτά τα χρήματα είναι λεφτά για κουλούρι. Έτσι έλεγε ο ΣΥΡΙΖΑ τότε, ότι είναι ένα κουλούρι την ημέρα στους εργαζόμενους. Εμείς θα πούμε ότι χρειάζονται αυτά και πολλά άλλα, γιατί όπως ξέρετε –και τελειώνω με αυτό, κυρία Πρόεδρε- η δέσμευση της Δημοκρατικής Συμπαράταξης είναι ότι το ΕΚΑΣ θα πρέπει να επανέλθει ολόκληρο, όχι κατά το 1/4.

Επομένως -τελειώνω με αυτό και θα τοποθετηθούμε επί των τροπολογιών και του τρόπου που ήλθαν, όταν θα τις ψηφίσουμε ή όχι- θα πρέπει να πούμε ότι μάλιστα πέφτει και σε επικοινωνιακό κενό, γιατί όλος ο κόσμος συζητάει πώς πήγε η συνοδεία του κ. Τσίπρα στην Πάρο. Γιατί δεν ήταν αυτό το οποίο είπε ο συνάδελφος προηγουμένως. Δεν μιλάμε ούτε για τα tweets τα χθεσινά ούτε για το οτιδήποτε άλλο. Μιλάμε για τον τρόπο χρηματοδότησης των ταξιδιών της συνοδείας του κυρίου Πρωθυπουργού. Δεν είναι κακό. Παρεμπιπτόντως, να του ευχηθούμε και «χρόνια πολλά», γιατί φαντάζομαι ότι λόγω των γενεθλίων του, μεγάλωσε ο κύκλος των ανθρώπων οι οποίοι τον συνόδευσαν σε αυτό το ταξίδι. Αλλά από εκεί και πέρα το ότι υπάρχει ένας Κώδικας Δεοντολογίας Βουλευτών, που συζητήθηκε πρόσφατα και υπάρχει ταυτόχρονα ένας κώδικας των μελών της Κυβέρνησης που παραβιάζεται, αυτό είναι ένα αντικειμενικό γεγονός.

Άρα σας ευχαριστώ, κυρία Πρόεδρε, για την ανοχή σας και στη δευτερολογία μου. Θα τοποθετηθούμε επί των συγκεκριμένων τροπολογιών όταν θα συζητηθούν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Κεραμέως, έχετε τον λόγο.

**ΝΙΚΗ ΚΕΡΑΜΕΩΣ:** Ευχαριστώ, κυρία Πρόεδρε.

Κύριε Υπουργέ -γιατί δυστυχώς ο κ. Αλεξιάδης αποχώρησε- σήμερα νομίζω ότι είναι μία λυπηρή ημέρα για την κοινοβουλευτική διαδικασία. Είναι μία λυπηρή ημέρα διότι –για να τα ακούει και ο ελληνικός λαός- ενώ ολοκληρωνόταν η κοινοβουλευτική διαδικασία, ενώ έκλεινε ουσιαστικά τη συζήτηση ο κύριος Υπουργός, ο κ. Παρασκευόπουλος, ερχόταν «βροχή» τροπολογιών, τροπολογίες σημαντικές για σημαντικά ζητήματα, που απασχολούν τον ελληνικό λαό και για τα οποία η Αξιωματική Αντιπολίτευση θα ήθελε να τοποθετηθεί, να τα μελετήσει, να μιλήσει με την κοινωνία, να μιλήσει με φορείς, προκειμένου να πάρει θέση.

Αντ’ αυτού, έγινε αυτό που έγινε, αυτή η αναστάτωση. Εγώ χαιρετίζω το γεγονός ότι οι Υπουργοί απέσυραν κάποιες από τις τροπολογίες, όχι όλες, μετά την πρότασή μας. Το χαιρετίζω αυτό πραγματικά.

Θα ήθελα να πω, όμως, και το εξής για τον τρόπο που νομοθετεί η Κυβέρνηση. Μία από τις τροπολογίες αυτές ήταν και αυτή για το λαθρεμπόριο καπνού. Θυμίζω ότι μόλις χθες, σε αυτήν εδώ την Ολομέλεια, στην Ολομέλεια της Βουλής, ήλθε νομοσχέδιο για το λαθρεμπόριο καπνού. Είναι, λοιπόν, εντυπωσιακό ότι η εν λόγω τροπολογία δεν ήλθε μόλις χθες, που συζητήθηκε το συγκεκριμένο νομοσχέδιο στη Βουλή και έρχεται την επομένη, με εκπρόθεσμη τροπολογία και δη της τελευταίας στιγμής. Αυτό νομίζω είναι δηλωτικό –και θα συμφωνήσουν και οι κύριοι Υπουργοί νομίζω μαζί μου- του τρόπου νομοθέτησης της Κυβέρνησης, τον οποίο νομίζω ότι θα πρέπει όλοι να καταδικάσουμε.

Αναφέρθηκε από τον εισηγητή του ΣΥΡΙΖΑ ότι καλός ο τύπος, αλλά να μπούμε και στην ουσία. Κύριε εισηγητά, και ο τύπος είναι ουσία. Διότι όταν έρχονται αυτές οι τροπολογίες, οι οποίες είναι πενήντα σελίδες κείμενο, προκειμένου να τοποθετηθούμε επί της ουσίας πρέπει να τις μελετήσουμε. Εγώ ρωτώ: Πόσοι Βουλευτές από εδώ μέσα έχουν πραγματικά διαβάσει αυτές τις τροπολογίες; Πολύ φοβούμαι ότι η απάντηση είναι κανένας. Ούτε ένας Βουλευτής πλην των Υπουργών δεν έχει διαβάσει τις τροπολογίες. Γι’ αυτό, λοιπόν, ο τύπος έχει σημασία και γι’ αυτό ο τύπος πολύ συχνά ταυτίζεται με την ουσία, επειδή ακριβώς επιτρέπει να τοποθετούμαστε επί της ουσίας.

Ξεκαθαρίζω ότι τα παραβλέπω όλα αυτά, διότι πράγματι αποσύρθηκαν κάποιες τροπολογίες. Εγώ το χαιρετίζω αυτό και μπαίνω εν συντομία στην ουσία.

Για τα καπνικά προϊόντα βρίσκομαι σε δύσκολη θέση διότι εισήχθη αυτή η τροπολογία, κυρία Πρόεδρε, την τελευταία στιγμή από τον αρμόδιο Υπουργό. Έχουμε να ζητήσουμε εμείς μια νομοτεχνική βελτίωση, αλλά ο Υπουργός δεν είναι πάλι εδώ για να τη συζητήσει.

Πώς θα συζητήσουμε για τις τροπολογίες, κυρία Πρόεδρε, όταν ο αρμόδιος Υπουργός ο οποίος κατέθεσε την τροπολογία την τελευταία στιγμή, κατά παράβαση του Κανονισμού, έφυγε και δεν μπορούμε να τη συζητήσουμε; Σας ερωτώ. Πείτε μου πώς. Πού είναι ο αρμόδιος Υπουργός, ο κ. Αλεξιάδης;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε επί της αρχής δίκιο. Είχε δηλώσει, όμως, ότι έχει κώλυμα.

**ΝΙΚΗ ΚΕΡΑΜΕΩΣ:** Κοιτάξτε, εμείς θέλουμε να ψηφίσουμε αυτή την τροπολογία. Έχουμε μια νομοτεχνική βελτίωση να ζητήσουμε. Θέλουμε να ζητήσουμε αυτό το οποίο λέει και στην αιτιολογική έκθεση, το οποίο είναι ακριβώς ότι η Τράπεζα της Ελλάδος θα είναι ο μοναδικός οικονομικός φορέας ο οποίος θα κάνει τις εκτυπώσεις. Να μπει μέσα στο κείμενο του νόμου. Αυτό ζητάμε προκειμένου να ψηφίσουμε κι εμείς αυτή την τροπολογία. Πού είναι ο αρμόδιος Υπουργός για να το συζητήσει αυτό και να μας πει αν κάνει δεκτή ή όχι αυτή την πρόταση, προκειμένου να τοποθετηθούμε;

Χαιρετίζουμε το γεγονός ότι αποσύρθηκαν κάποιες τροπολογίες, όμως εδώ πέρα είμαστε ενώπιον μιας συστηματικής περιφρόνησης της διαδικασίας. Έρχεται που έρχεται την τελευταία στιγμή η τροπολογία και πάλι δεν είναι ο αρμόδιος Υπουργός εδώ για να τη συζητήσει.

Δεν ξέρω αν έχετε τρόπο, κυρία Πρόεδρε, να τον καλέσετε, να του μεταφέρετε αυτή την πρόταση, αυτή τη νομοτεχνική βελτίωση.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ρωτήσουμε εμείς.

**ΝΙΚΗ ΚΕΡΑΜΕΩΣ:** Το εκτιμώ πολύ.

Έρχομαι τώρα στο ζήτημα του ΕΚΑΣ. Κύριε Υπουργέ, είναι υποκριτικό να μιλάτε και ο Πρωθυπουργός και εσείς για κοινωνικό κράτος. Η κατάργηση του ΕΚΑΣ είναι γεγονός. Τριακόσιες σαράντα χιλιάδες χαμηλοσυνταξιούχοι χάνουν το ΕΚΑΣ μέχρι το τέλος του 2017. Οι περικοπές επεκτείνονται και στα μερίσματα και στο 35% των μετοχικών ταμείων, αλλά και στις επικουρικές συντάξεις θα ακολουθήσουν σε δύο μήνες από τώρα με απώλεια από 20% έως 30%. Έχουμε μείωση των κύριων συντάξεων για όλους τους νέους συνταξιούχους από 10% έως 30%.

Με τον πρόσφατο νόμο που ψηφίσαμε, τον δικό σας, προβλέπεται αύξηση 0,5% στις εργατικές εισφορές υπέρ του Ενιαίου Ταμείου Επικουρικής Ασφάλισης αναδρομικά από 1η Ιουνίου του 2016. Από την 1η Αυγούστου ή το αργότερο από την 1η Σεπτεμβρίου, 2,3 εκατομμύρια μισθωτοί του ιδιωτικού, αλλά και του δημόσιου τομέα, θα κληθούν να συνεισφέρουν το 0,5% των αποδοχών τους στο ΕΤΕΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα λίγο την ανοχή σας, κυρία Πρόεδρε, δεδομένου μάλιστα ότι δεν έχω δευτερολογήσει.

Διακόσιες εξήντα χιλιάδες συνταξιούχοι θα κληθούν να δώσουν έως και το 40% των επικουρικών τους συντάξεων για τον ίδιο λόγο. Πάνω από είκοσι πέντε χιλιάδες συνταξιούχοι του δημοσίου έχασαν τελείως το μέρισμα χηρείας από την 1η Ιουνίου του 2016 και έντεκα χιλιάδες συνταξιούχοι τραπεζοϋπάλληλοι θα υποστούν μειώσεις έως 37%.

Με αυτά τα δεδομένα, κύριε Υπουργέ, είναι υποκριτικό να μιλάτε για κοινωνικό κράτος, είναι υποκριτικό να μιλάτε για ενίσχυση του κοινωνικού κράτους, διότι το κοινωνικό κράτος το οποίο υπήρχε, δυστυχώς έχει πλήρως ταπεινωθεί, πλήρως ρημαχτεί από τις ενέργειες αυτής της Κυβέρνησης.

Επειδή ρωτηθήκαμε αν στηρίζουμε την τροπολογία για το ΕΚΑΣ, θα πω ότι φυσικά και τη στηρίζουμε. Πρέπει να καταλάβει ο λαός περί τίνος πρόκειται. Το είπε πολύ σωστά ο κ. Παφίλης προηγουμένως. Δεν θυμάμαι τα ακριβή νούμερα που ανέφερε ο κ. Παφίλης, αλλά η ουσία ποια είναι; Δίναμε εκατό στους χαμηλοσυνταξιούχους με το ΕΚΑΣ, τα καταργήσατε αυτά τα εκατό και τώρα τους λέτε «πάρτε πέντε». Τα πέντε είναι «ψίχουλα». Και τα «ψίχουλα» καλά είναι, γι’ αυτό και τα στηρίζουμε, αλλά η υποκρισία έχει ένα όριο και για τον εξής πολύ απλό λόγο.

Εν μέσω, λοιπόν, όλων αυτών των μέτρων, αυτής της λαίλαπας, αν θέλετε, των μέτρων που βιώνει πάρα πολύ δύσκολα η κοινωνία, έρχεστε και διογκώνετε έτι περαιτέρω το ελληνικό δημόσιο με προσλήψεις τριακοσίων εξήντα σε μόνιμες οργανικές νέες θέσεις και επιπλέον φέρνετε και μία τροπολογία η οποία καταργεί το όριο στις κρατικές δαπάνες για τα πρόσωπα που συνοδεύουν τον Πρωθυπουργό και διάφορους άλλους Υπουργούς.

Εγώ δεν θα μπω στη συζήτηση της Πάρου, αλλά θα πω το εξής: Δεν έχουμε ακούσει επί της ουσίας από την Κυβέρνηση γιατί κατήργησε αυτό το όριο. Εγώ δεν συζητώ ούτε καν για τη χορηγία της «AEGEAN», αν και αυτό είναι ένα πολύ σοβαρό θέμα που ετέθη.

Γιατί καταργήθηκε το όριο στις δαπάνες αυτών που συνοδεύουν τον Πρωθυπουργό και τους Υπουργούς; Γιατί αυτά τα μέλη της συνοδείας να διαμένουν στα ίδια ακριβά ξενοδοχεία με τα υψηλά πρόσωπα; Για ποιον λόγο; Δεν έχουμε ακούσει κάτι από την Κυβέρνηση επ’ αυτού.

Είναι, όμως, υποκρισία, κύριοι Υπουργοί, να δίνετε αυτά τα «ψίχουλα» τα οποία τα ψηφίζουμε, διότι φυσικά και είναι προς το συμφέρον του λαού και είναι καλύτερα τα «ψίχουλα» από το τίποτα, όμως είναι υποκρισία να μιλάτε για κοινωνικό κράτος και είναι υποκρισία, ενώ κόβετε τόσο σημαντικά επιδόματα του ελληνικού λαού, ταυτόχρονα να διογκώνετε τις κρατικές δαπάνες και δη δίχως να παρέχετε εξηγήσεις.

Κλείνω, κύριε Πρόεδρε, με το εξής: Ετέθη κάτι προηγουμένως επί της διαδικασίας, το οποίο είναι πάρα πολύ σοβαρό και στο οποίο δεν δόθηκε η δέουσα, επειδή ακριβώς τέθηκε θέμα με τις τροπολογίες. Ρώτησα τον Υπουργό κ. Παρασκευόπουλο γιατί δεν τέθηκαν στη δημόσια διαβούλευση πολλές από τις λοιπές διατάξεις, τις επίμαχες διατάξεις του νομοσχεδίου, τις ποινικές διατάξεις, τις διατάξεις που εξαλείφουν το αξιόποινο, που παραγράφουν την ποινή.

Ούτε λίγο ούτε πολύ, κύριε Υπουργέ –και θα με διορθώσετε εάν κάνω λάθος- είπατε ότι πλέον η νομοθετική διαδικασία είναι βαριά και ότι οδηγούμαστε με τη ΔΙΑΥΓΕΙΑ –νομίζω ότι εννοούσατε διαβούλευση- σε μια βραδεία νομοθέτηση.

Κύριε Υπουργέ, για να καταλάβω, θεωρείτε ότι είναι φυσιολογικό ότι μόνο κάποια άρθρα τέθηκαν σε δημόσια διαβούλευση και όχι τα λοιπά; Θεωρείτε ότι είναι φυσιολογικό να μην τίθενται όλα τα άρθρα σε δημόσια διαβούλευση; Και εάν είναι έτσι, εισηγηθείτε μια αλλαγή επί της δημόσιας διαβούλευσης.

Όμως, από τη στιγμή που υπάρχει εν ισχύ η διαδικασία για τη διαβούλευση, θεωρώ ανεπίτρεπτο και εκπλήσσομαι μάλιστα από την απάντησή σας ότι είναι φυσιολογικό και μας καθυστερεί ούτε λίγο ούτε πολύ να θέτουμε άρθρα στη δημόσια διαβούλευση.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Θα ξεκινήσω από την κουβέντα της κ. Κεραμέως. Υποκρισία αλλά και λαϊκισμός! Την τροπολογία αφού τη ψηφίζετε και η Νέα Δημοκρατία και το ΠΑΣΟΚ και το Ποτάμι, γιατί χαλάσατε τον κόσμο; Δεν μπορώ να καταλάβω. Εδώ δείχνουμε και τον πολιτικό πολιτισμό ο καθένας μας. Ήταν μια άστοχη στιγμή, όντως. Ήρθε ο κ. Κατρούγκαλος, έδωσε τις εξηγήσεις, διευκρινίσεις και εσείς επιμένετε όχι στην ουσία, αλλά στον τύπο.

Στο διά ταύτα: Την ψηφίζετε την τροπολογία; «Ναι, την ψηφίζουμε». Για ποιον λόγο, λοιπόν, πετάτε το μπαλάκι στην εξέδρα με τα ταξίδια; Επί του παρόντος, πότε έπρεπε να έρθει η τροπολογία; Τον Σεπτέμβριο; Χθες εξαγγέλθηκε η συγκεκριμένη τροπολογία από τον Πρωθυπουργό. Έπρεπε το τάχιστο, όσο γίνεται πιο γρήγορα, να έρθει στη Βουλή.

Λέτε ότι είναι ψίχουλα. Εσείς, κύριοι της Αντιπολίτευσης, γι’ αυτά που κόψατε -το ΕΚΑΣ κόπηκε πριν ένα μήνα και με την ψήφο πολλών, διακοσίων είκοσι δύο Βουλευτών- τόσα χρόνια φέρατε ισοδύναμα; Έγινε μια καλή αρχή για το κοινωνικό κράτος δικαίου και μας κατηγορείτε για αυτό;

Νομίζω, κυρία Πρόεδρε, ότι είναι σαφέστατο ότι η Αντιπολίτευση εκμεταλλεύεται κάποια τυπικά λάθη και αποφεύγει να δει την ουσία. Η τροπολογία για το ΕΚΑΣ είναι επιβεβλημένη.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Τώρα εδώ δεν θα επαναλάβω για τη διαδικασία. Θα μιλήσω απλά και λογικά. Συμμαζευτείτε, οργανωθείτε και λύστε τα. Γιατί δεν μπορούσε να έρθει το πρωί η τροπολογία εδώ, έστω την τελευταία στιγμή ή στη 13.00΄ ή στις 14.00΄; Χάσαμε χρόνο άπειρο και δημιουργήθηκε οξύτητα εις βάρος της πραγματικής συζήτησης.

Και εδώ είναι η ουσία τώρα. Εγώ θα έλεγα «κατάντια» γενικώς, ιδεολογική. Κυριολεκτικά κατάντια! Και να απαντήσω πρώτα από όλα στον κ. Τζαβάρα για το κράτος πρόνοιας.

Το κράτος πρόνοιας, κύριε Τζαβάρα, χτίστηκε με αίμα, αγώνες, συγκρούσεις. Μια και υπερασπιστήκατε, οι συντηρητικές και οι σοσιαλδημοκρατικές κυβερνήσεις τσάκιζαν το εργατικό κίνημα. Δεν έδιναν τίποτα. Πότε υποχρεώθηκαν να δώσουν;

Πρώτον, κάτω από την πίεση του Λαϊκού Κινήματος. Πιο σημαντικό; Μετά την Οκτωβριανή Επανάσταση, όταν αυτά κατοχυρώθηκαν στη νεαρή τότε Σοβιετική Ένωση.

Μην κουνάτε το κεφάλι, διαβάστε ιστορία. Οι δικές σας οι κυβερνήσεις τους εκτελούσαν στα τρία μέτρα όσους ζητούσαν οκτάωρο και κοινωνική ασφάλιση και εννοώ οι πολιτικοί σας πρόγονοι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Στον Πρόεδρο πρέπει να απευθύνεστε, όχι σε εμένα.

**ΑΘΑΝΑΣΙΟΣ ΠΑΦΙΛΗΣ:** Με ακούσατε να λέω όνομα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Απαγορεύεται να απευθύνεστε σε συνάδελφο. Σας το λέω γιατί θα με προκαλέσετε να σας απαντήσω και δεν είναι ανάγκη.

**ΑΘΑΝΑΣΙΟΣ ΠΑΦΙΛΗΣ:** Απαντάω στο πώς έγινε το κράτος πρόνοιας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα κάνουμε διάλεξη για αυτό; Αφήστε το τώρα.

**ΑΘΑΝΑΣΙΟΣ ΠΑΦΙΛΗΣ:** Εντάξει σε αυτό έχετε δίκιο, κυρία Πρόεδρε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Σας παρακαλώ, λοιπόν. Πείτε ό,τι έχετε να πείτε. Το τι ξέρω εγώ είναι δικό μου θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζαβάρα, αφήστε μήπως και τελειώσουμε.

**ΑΘΑΝΑΣΙΟΣ ΠΑΦΙΛΗΣ:** Έτσι δημιουργήθηκε το κράτος πρόνοιας. Δεν το χάρισε κανένας.

Επαναλαμβάνω, ήταν αποτέλεσμα σκληρών, αιματηρών αγώνων και θα πάμε και στην Ελλάδα εάν θέλετε να δούμε το τι έχει γίνει, αλλά δεν είναι της ώρας, γιατί δεν έχω χρόνο.

Ήταν πίεση και από την πλευρά του εργατικού και κομμουνιστικού κινήματος και από την Οκτωβριανή Επανάσταση που από την πρώτη στιγμή καθιέρωσε καθολική, κοινωνική ασφάλιση, δημόσια δωρεάν παιδεία, υγεία, εργασία για όλους και πολλά άλλα πράγματα. Υποχρεώθηκε και για άλλους λόγους αντικειμενικούς, για την αναπλήρωση της εργατικής δύναμης.

Εμείς βλέπουμε συνολικά. Είχαν αλλάξει οι συνθήκες και έπρεπε να δοθεί και κάτι για να μπορούν να παράγονται οι σύγχρονοι σκλάβοι, οι εργάτες δηλαδή, για να παράγουν για τα αφεντικά. Έτσι δόθηκε το κράτος πρόνοιας.

Πότε άρχισε να ξηλώνεται; Όταν άλλαξε ο συσχετισμός των δυνάμεων. Όταν υποχώρησε δηλαδή, το εργατικό λαϊκό κίνημα παγκόσμια, όταν ανατράπηκε η Σοβιετική Ένωση και όλα αυτά. Τα πήραν πίσω και για άλλους λόγους. Όχι μόνο γι’ αυτούς και για λόγους αντικειμενικούς. Δεν είναι της ώρας να το εξηγήσουμε.

Δεύτερον, «γιατί έχουμε αυτά τα χάλια εδώ;» λέει ο κύριος Υπουργός. Λόγω διαπλοκής και διαφθοράς. Ενώ η Ευρώπη; Για πείτε μου από το 1990 και μετά πόσες περικοπές έχουν γίνει στο ονομαζόμενο «κοινωνικό κράτος» στην Ευρωπαϊκή Ένωση; Άπειρες, αμύθητες, απίστευτες. Άρα, λοιπόν;

Εσείς είστε διαβασμένος. Τι λέτε; Ότι δεν υπάρχει διαφθορά και διαπλοκή στις ευρωπαϊκές χώρες, τις δυτικές όπως λέτε; Τι λέτε τώρα; Δηλαδή, όταν η «SIEMENS» εξαγοράζει, όταν δίνει χρήμα, μίζες σε εκατόν είκοσι χώρες, τι είναι; Μόνο αυτός που τα παίρνει είναι διεφθαρμένος; Αυτός που τα δίνει δεν είναι; Τι είναι; Η διαφθορά και η διαπλοκή είναι αντικειμενική μέσα στο σύστημα. Το αθωώνετε τώρα ότι είμαστε κάποια εξαίρεση εμείς και οι άλλοι είναι καλοί;

Θέλετε να πω τι συμβαίνει στο Ευρωκοινοβούλιο, για το λίγο διάστημα που ήμουν εκεί; Τι συμβαίνει με τις ευρωπαϊκές κυβερνήσεις; Τι σκάνδαλα –που είναι τα ελάχιστα!- έχουν βγει στο φως της δημοσιότητας; Τι υπερασπίζεστε δηλαδή; Αυτή την Ευρωπαϊκή Ένωση και αυτόν τον δυτικό πολιτισμό; Αυτό, κατά τη γνώμη μας, συνιστά κάτι διαφορετικό.

Τέλος, λέει, «η Κυβέρνηση δίνει αυτό που μπορεί». Ποιος το καθορίζει; Τι σημαίνει «μπορεί»; Υπάρχει αμύθητος πλούτος στην Ελλάδα; Υπήρχε όλα τα προηγούμενα χρόνια και υπάρχει ακόμα και σήμερα; Ναι ή όχι; Πείτε μας πόσα πήρατε απ’ αυτούς. Ποιος πληρώνει συνέχεια; Ο εργαζόμενος δεν πληρώνει; Τα λαϊκά στρώματα δεν πληρώνουν; Αυτοί παίρνουν.

Δεν έχετε χρήμα; Πώς τους δίνετε επιδοτήσεις, πέντε, δέκα, είκοσι εκατομμύρια με τους αναπτυξιακούς νόμους και με όλα τα υπόλοιπα; Αυτά δεν είναι χρήματα; Ποιος τα παρήγαγε αυτά τα χρήματα; Δεν τα παρήγαγε η εργατική τάξη και ο λαός ολόκληρος; Και φτάνετε στο σημείο τώρα να του πουλάτε και αγαθοεργία με 35 και 50ευρώ τον μήνα για να πάει να ψωνίσει στο σούπερ μάρκετ; Σοβαρολογούμε; Αυτά λέγατε τα προηγούμενα χρόνια; Άλλα λέγατε.

Εγώ δεν έχω ακούσει κυβέρνηση από τότε που θυμάμαι τον εαυτό μου που να λέει «όσα μπορούμε». Ούτε μία δεν είπε ότι μπορούμε περισσότερα. Αυτά μπορούμε, αυτά δίνουμε και στην ανάπτυξη και στην κρίση.

Ας πάμε τώρα και στο επίμαχο. Εμείς ψηφίζουμε «παρών» για το ΕΚΑΣ όχι γιατί δεν συμφωνούμε γι’ αυτά τα μέτρα αλλά γιατί θέλουμε πολύ περισσότερα. Να επιστρέψει όπως ήταν. Τι αλχημείες είναι αυτές συνέχεια; Γι’ αυτό ψηφίζουμε «παρών». Δεν έχει την έννοια ότι δεν συμφωνούμε να δοθούν έστω αυτά τα ψίχουλα. Είναι λιγότερο από ψίχουλα.

Όμως, τώρα υπάρχει μια επιχείρηση ταχυδακτυλουργίας. Είναι και προσωπικό. Λέτε, λοιπόν, ότι εμείς με την εθνική σύνταξη αντισταθμίζουμε την απώλεια του ΕΚΑΣ. Έτσι είναι; Μέχρι το 2018. Το 2018 καταργείται το ΕΚΑΣ. Από το 2018 αυτοί που έπαιρναν ΕΚΑΣ θα πάρουν εθνική σύνταξη; Και ποια είναι αυτή η εθνική σύνταξη; Εδώ παρουσιάζετε τη μέρα νύχτα κυριολεκτικά.

Πόσο είναι η εθνική σύνταξη; Τριακόσια εξήντα τόσο. Πότε; Όταν μπορείτε να τη δώσετε. Όταν μπορεί να τη δώσει το κράτος. Και η άλλη η υπόλοιπη τι είναι; Ανάλογα με το τι εισφορές πληρώνεις. Σε σαράντα χρόνια, τουλάχιστον, συνεχούς δουλειάς για να πάρουν οι εργαζόμενοι μια σύνταξη όχι απ’ αυτές που έπαιρναν πριν.

Αυτά τα μαθηματικά εμείς δεν μπορούμε να τα καταλάβουμε. Το Γενικό Λογιστήριο του Κράτους λέει ότι μέχρι το 2019 οι απώλειες για τις συντάξεις θα είναι 6,016 δισεκατομμύρια συν 2,218 δισεκατομμύρια νέες επιβαρύνσεις των σημερινών ασφαλισμένων.

Πώς γίνεται τώρα να λέτε ότι διατηρείτε τις συντάξεις στα ίδια επίπεδα και να λέει και ο Πρωθυπουργός –και του δίνετε και τα στοιχεία- ότι «εμείς δίνουμε 823 εκατομμύρια»; Αυτά που θα τους πάρετε είναι δεκαπλάσια. Ακριβώς έτσι γίνεται σε όλη την πορεία. Τι θέλετε να πείτε, δηλαδή, ότι θα ξαναδώσετε συντάξεις στα επίπεδα που ήταν, με βάση αυτά που πλήρωσαν οι εργαζόμενοι όλα αυτά τα χρόνια; Και δεν έχουν πληρώσει μόνο τη δική τους συμμετοχή. Η τριμερής χρηματοδότηση μονομερής είναι, ένα μέρος της υπεραξίας είναι, είτε από το κράτος είτε από τον εργοδότη είτε το πληρώνει ο ίδιος ο εργαζόμενος.

Επομένως, τουλάχιστον, αλλάξτε την επιχειρηματολογία σας, όπως και την επιχειρηματολογία για το ξαναχτίσιμο του κοινωνικού κράτους. Είναι δυνατόν να λέτε τέτοια πράγματα σήμερα, όταν έχετε δεσμευθεί με το μνημόνιο και κόβετε από την παιδεία, από την υγεία, από τον πολιτισμό, από τον αθλητισμό, από τον στρατό, από παντού; Παντού περικόπτετε και λέτε «ξαναχτίζουμε το κοινωνικό κράτος». Πώς το ξαναχτίζετε, με περικοπές; Λέει «το βρήκαμε ερείπιο». Ναι, ερείπιο ήταν κι εσείς κλωτσάτε και τις τελευταίες πέτρες. Αυτή είναι η ιστορία τώρα. Σταματήστε, τουλάχιστον, αυτή την προπαγανδιστική απάτη απέναντι στον ελληνικό λαό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Σαρίδης έχει τον λόγο.

**ΙΩΑΝΝΗΣ ΣΑΡΙΔΗΣ:** Κυρία Πρόεδρε, ο εισηγητής των Ανεξαρτήτων Ελλήνων και ο εισηγητής του ΣΥΡΙΖΑ διερωτήθηκαν για το ποια είναι η ουσία. Η ουσία δεν είναι ο ευτελισμός των κοινοβουλευτικών διαδικασιών; Η ουσία είναι μόνο το ΕΚΑΣ; Η ουσία είναι και το ΕΚΑΣ, αλλά είναι και ο ευτελισμός των κοινοβουλευτικών διαδικασιών.

Δεν μπορώ να καταλάβω ποιος είναι ο λόγος που εφαρμόζεται κατ’ εξακολούθηση αυτή η πρακτική της νομοθέτησης από την πλευρά της Κυβέρνησης. Δεν μπορώ να καταλάβω γιατί η Κυβέρνηση πολώνει το κλίμα, επανειλημμένως, σε αυτή την Αίθουσα. Εξυπηρετεί κανένα συγκεκριμένο σκοπό; Έχετε κάτι το οποίο εμείς αγνοούμε και δεν το γνωρίζουμε;

Αποσύρατε τις τροπολογίες, τις οποίες εσείς κρίνατε ότι τελικά δεν ήταν κατεπείγουσες, μετά από τις αντιδράσεις σύσσωμης, ουσιαστικά, της Αντιπολίτευσης. Γιατί τις φέρατε; Είχατε κάτι να εξυπηρετήσετε; Δεν μπορούσατε να περιμένετε την επόμενη εβδομάδα; Αυτό ακριβώς είναι ένα ερώτημα το οποίο εμείς προσωπικά δεν έχουμε μπορέσει να το απαντήσουμε.

Είχα τοποθετηθεί σαν Κοινοβουλευτικός Εκπρόσωπος και μάλιστα τελευταίος, όπως είναι η σειρά των κομμάτων μέσα στη Βουλή και εφόσον είχαν τοποθετηθεί και οι εισηγητές των υπολοίπων κομμάτων. Απουσίασα από την Αίθουσα για είκοσι λεπτά κι όταν επέστρεψα βρήκα πάνω στα έδρανα πέντε τροπολογίες. Βρήκα, επίσης, κι ένα χαρτί με έντεκα τροπολογίες, εκ των οποίων οι εννιά ήταν εκπρόθεσμες. Από αυτές τις πέντε τροπολογίες, ουσιαστικά, διαπιστώνουμε ότι δεν υπάρχει σεβασμός στην ιδιότητα αυτού του ανθρώπου που κάθεται σε αυτά τα έδρανα. Γιατί, αν υπήρχε σεβασμός, δεν θα υπήρχαν εδώ οι πέντε τροπολογίες. Ποια μεγαλύτερη απόδειξη ευτελισμού των κοινοβουλευτικών διαδικασιών;

Κύριε Υπουργέ, η Κυβέρνηση κόβει το ΕΚΑΣ, μετά εγκαλεί την Αντιπολίτευση που λέει ουσιαστικά ότι δεν θέλει αυτό το χαρτζιλίκι; Γιατί χαρτζιλίκι είναι αυτό το οποίο δίνετε αυτή τη στιγμή. Δεν είμαστε απέναντι στο χαρτζιλίκι, κύριε Υπουργέ, αλλά χαρτζιλίκι είναι. Η Ένωση Κεντρώων έχει τεθεί απέναντι στο να κοπεί το ΕΚΑΣ, όπως και τα υπόλοιπα κόμματα της Αντιπολίτευσης και αυτό πρέπει να το πούμε.

Εκεί μας έχετε φέρει, όμως, να χαιρόμαστε αυτή τη στιγμή γι’ αυτά τα ψίχουλα που δίνουμε στον ελληνικό λαό. Η λέξη «ντροπή» -που νομίζω ότι ο κύριος Υπουργός την είπε εν τη ρύμη του λόγου του, ουσιαστικά- δεν θα έπρεπε να αποδοθεί στην Αντιπολίτευση, αλλά θα έπρεπε να αποδοθεί στο νομοθετικό έργο της Κυβέρνησης.

Την επόμενη εβδομάδα έχουμε τρεις μέρες ακόμα όπου μπορούμε να νομοθετούμε μέχρι να κλείσει η συγκεκριμένη Βουλή. Οι τροπολογίες οι οποίες δεν είχαν τη μορφή του κατεπείγοντος θα μπορούσαν να έρθουν την επόμενη εβδομάδα.

Σήμερα, το Κοινοβούλιο δεν στέκεται στο ύψος των απαιτήσεων και δεν ανταποκρίνεται, ουσιαστικά, στις περιστάσεις. Εμπαίζετε τους πολίτες, κύριοι της Κυβέρνησης, με το να εμπαίζετε τους εκπροσώπους τους μέσα εδώ στο Κοινοβούλιο.

Η Ένωση Κεντρώων ουσιαστικά δεν στηρίζει αυτές τις πρακτικές. Σαφώς και θα στηρίξει το ΕΚΑΣ, σαφώς και θα το ψηφίσει, θα ψηφίσει και την τροπολογία με το αγγελιόσημο και την τροπολογία για τις ταινίες σήμανσης. Το ξαναλέμε, όμως, και το είπαμε και στη Διάσκεψη των Προέδρων. Αυτός ο τρόπος νομοθέτησης πρέπει να σταματήσει.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

**ΝΙΚΗ ΚΕΡΑΜΕΩΣ:** Κυρία Πρόεδρε, μια ερώτηση για τον Υπουργό για να μας απαντήσει επ’ αυτού και να τοποθετηθούμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και άλλη τοποθέτηση; Έλεος πια!

**ΝΙΚΗ ΚΕΡΑΜΕΩΣ:** Για να δούμε τι θα ψηφίσουμε εννοώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, έχετε τον λόγο.

**ΝΙΚΗ ΚΕΡΑΜΕΩΣ:** Μία ερώτηση έκανα στον Υπουργό προηγουμένως για την τροπολογία για τις ανεξάρτητες αρχές. Και σας ρώτησα, πρώτον, γιατί δεν συμπεριλαμβάνονται όλες οι ανεξάρτητες αρχές και δεύτερον εάν υπάρχει κάποιος λόγος που υπογράφει ο κ. Παππάς, δεδομένου ότι εξ όσων γνωρίζουμε δεν έχει κάποια αρμοδιότητα για τις ανεξάρτητες αρχές. Εάν μπορείτε να μας απαντήσετε, προκειμένου να αποφασίσουμε και εμείς πώς θα ψηφίσουμε.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ.

Κατ’ αρχάς η τροπολογία για τις ανεξάρτητες αρχές ξεκινά με τις αρχές οι οποίες προβλέπονται από το Σύνταγμα, οι οποίες είναι συγκεκριμένες και σαφείς. Για όσες δεν προβλέπονται στο Σύνταγμα υπάρχουν κάποιες αμφισβητήσεις σε ορισμένες περιπτώσεις για το αν υπάρχει ακριβώς η ιδιότητα της ανεξάρτητης αρχής για κάποιους οργανισμούς και γι’ αυτό είναι κάτι το οποίο μπορεί να γίνει αμέσως στη συνέχεια.

Έχω την εντύπωση ότι κατά τα λοιπά η επιλογή από την Κυβέρνηση των Υπουργών οι οποίοι υπογράφουν, έχει σχέση με το αν το αντικείμενό τους έρχεται σε κάποια οποιαδήποτε επαφή με οποιοδήποτε σημείο του περιεχομένου της ρυθμίσεως. Δεν μπορώ αυτή τη στιγμή να γίνω αναλυτικότερος.

Σε ό,τι αφορά το διαδικαστικό θέμα το οποίο προέκυψε. Νομίζω ότι δεν υπήρξε ούτε Βουλευτής ούτε Υπουργός, ο οποίος να υποστήριξε τις διαδικαστικές ακροβασίες. Κανείς δεν τις υποστηρίζει.

Αυτό το οποίο προσωπικά, κυρία Κεραμέως, υποστήριξα ήταν ότι ο τακτικός τρόπος νομοθέτησης σήμερα έχει γίνει πιο βραδύς. Και μάλιστα είπα ρητά, «καλώς έχει γίνει πιο βραδύς». Γιατί και τις διαβουλεύσεις χρειαζόμαστε και τη «ΔΙΑΥΓΕΙΑ» χρειαζόμαστε. Όμως, αυτή η βραδύτητα δημιουργεί συχνότερα την ανάγκη κάποιων έκτακτων και –αν θέλετε- οριακών τρόπων νομοθέτησης, όταν έχουμε έρθει σε επαφή με ζητήματα τα οποία είναι επείγοντα και ζητήματα ανάγκης.

Γι’ αυτόν τον λόγο έχει γίνει πιο συχνή και η θέσπιση πράξεων νομοθετικού περιεχομένου και η ύπαρξη τροπολογιών, οι οποίες έρχονται αργά και δεν έχουν μελετηθεί ίσως ή δεν έχουν προετοιμαστεί στον τρόπο που θα έρχονται και επίσης υπάρχουν και ορισμένες περιπτώσεις στις οποίες μία ρύθμιση μπορεί να μην πρόλαβε να βρεθεί στη «ΔΙΑΥΓΕΙΑ».

Δεν λέω ότι όλα αυτά είναι ευχής έργο. Πιστεύω πραγματικά –όπως το λέτε και εσείς- ότι πρέπει να συνειδητοποιήσουμε ότι τώρα έχουμε να κάνουμε με έναν διαφορετικό τρόπο νομοθέτησης, διαφορετική ταχύτητα και να προσπαθήσουμε και κανονιστικά να δούμε αυτόν τον τρόπο, ώστε να μην έχουμε πλέον ενοχές για τον τρόπο με τον οποίο εισάγουμε νομοθετήματα ή ψηφίζουμε νομοθετήματα εδώ.

Τώρα, κατά τα λοιπά, θα πω πολύ γρήγορα δύο θέματα τα οποία αφορούν τον νόμο, τον οποίο είχα την τιμή σήμερα να υποστηρίξω.

Κύριε Συντυχάκη, ξέρετε, δεν είναι θέμα τεχνητής αποσυμφόρησης εάν ένα κελί που έχει πέντε άτομα, έχει πλέον τρία. Είναι κάτι το οποίο είναι πολύ ουσιαστικό και σας καλώ έτσι να το δείτε. Και εσάς που μιλήσατε προηγουμένως και όλους τους Βουλευτές σας καλώ να δείτε τις συνθήκες στις φυλακές. Ασφαλώς θα δοθεί άδεια σε οποιονδήποτε Βουλευτή θέλει ο ίδιος να έχει μια προσωπική γνώμη για ζητήματα για τα οποία καλείται κάποια στιγμή εδώ στην Βουλή να νομοθετήσει.

Θα ήθελα τέλος να πω ότι και στο θέμα της κοινωφελούς εργασίας, η ρύθμιση που προβλέπει τον Υπουργό να ορίζει ποιοι είναι οι χώροι στους οποίους θα δοθεί, προϋπάρχει και δεν είναι κάτι καινούριο.

Τελειώνοντας, επειδή αισθάνομαι την ανάγκη να ευχαριστήσω τους συμβούλους μου –διότι όλη μου η προσπάθεια να ανταποκριθώ στα ερωτήματά σας στηρίχτηκε στη δουλειά τους- και να πω με την ευκαιρία και κάτι άλλο. Καταλαβαίνω τη ρύθμιση η οποία θέλει τους συμβούλους και τους συνεργάτες να βρίσκονται στον ίδιο χώρο, στο ίδιο ξενοδοχείο, στην ίδια εν πάση περιπτώσει περιοχή όπου γίνεται ένα συνέδριο, διότι αυτή η συνεργασία, η οποία είναι πραγματικά πολύτιμη, πρέπει να γίνεται από κοντά.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατρούγκαλε, θέλετε τον λόγο;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών - Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης - πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις» και η ψήφισή τους θα γίνει χωριστά.

Ερωτάται το Σώμα: Γίνεται δεκτό το νομοσχέδιο επί της αρχής;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών - Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης - πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο πρώτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δεύτερο, όπως τροποποιήθηκε από τον κύριο Υπουργό;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δεύτερο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο τρίτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο τρίτο έγινε δεκτό ως έχει, κατά πλειοψηφία.

Ερωτάται το Σώμα: Γίνεται δεκτό το άρθρο τέταρτο, όπως τροποποιήθηκε από τον κύριο Υπουργό;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο τέταρτο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο πέμπτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο πέμπτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο έκτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο έκτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο έβδομο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο έβδομο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο όγδοο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτό, δεκτό.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο όγδοο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο ένατο, όπως τροποποιήθηκε από τον κύριο Υπουργό;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτό, δεκτό.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο ένατο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο δέκα, όπως τροποποιήθηκε από τον κύριο Υπουργό;

**ΙΑΣΟΝΑΣ ΦΩΤΗΛΑΣ:** Κυρία Πρόεδρε, σχετικά με το άρθρο δέκα θεωρούμε ότι είναι θετική η μείωση του ποσοστού και υπάρχει θέμα μόνο με το Πρωτοδικείο της Θεσσαλονίκης. Γι’ αυτό θα ψηφίσουμε «ΠΑΡΩΝ».

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μάλιστα.

Ερωτάται το Σώμα: Γίνεται δεκτό το άρθρο δέκα, όπως τροποποιήθηκε από τον κύριο Υπουργό;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Παρών.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο εντέκατο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο εντέκατο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δωδέκατο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δωδέκατο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δέκατο τρίτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο τρίτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δέκατο τέταρτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτό, δεκτό.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο τέταρτο έγινε δεκτό ως έχει, κατά πλειοψηφία.

Ερωτάται το Σώμα: Γίνεται δεκτό το άρθρο δέκατο πέμπτο, όπως τροποποιήθηκε από τον κύριο Υπουργό;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο πέμπτο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο δέκατο έκτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτό, δεκτό.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο έκτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δέκατο έβδομο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο έβδομο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δέκατο όγδοο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο όγδοο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δέκατο ένατο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο δέκατο ένατο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο εικοστό ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο εικοστό έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο εικοστό πρώτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο εικοστό πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο εικοστό δεύτερο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο εικοστό δεύτερο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο εικοστό τρίτο ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παρών.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Παρών.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο εικοστό τρίτο έγινε δεκτό ως έχει κατά πλειοψηφία.

Εισερχόμαστε στην ψήφιση των τροπολογιών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κυρία Πρόεδρε, θα ήθελα να πω για την τροπολογία με γενικό αριθμό 601 και ειδικό 42 ότι για τον λόγο ότι προτείναμε στον κύριο Υπουργό να την επανακαταθέσει, αφού την έχει αποσύρει, θα ψηφίσουμε «ΠΑΡΩΝ». Με το ίδιο σκεπτικό θα ψηφίσουμε «ΠΑΡΩΝ» και στην τροπολογία με γενικό αριθμό 602 και ειδικό 43.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ερωτάται το Σώμα: Γίνεται δεκτή η τροπολογία με γενικό αριθμό 593 και ειδικό 36 ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτή, δεκτή.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτή, δεκτή.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτή, δεκτή.

**ΙΑΣΟΝΑΣ ΦΩΤΗΛΑΣ:** Δεκτή, δεκτή.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 593 και ειδικό 36 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 594 και ειδικό 37, όπως τροποποιήθηκε από τον κύριο Υπουργό ;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτή, δεκτή.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτή, δεκτή.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 594 και ειδικό 37 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 595 και ειδικό 38 ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτή, δεκτή.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτή, δεκτή.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Δεκτή, δεκτή.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 595 και ειδικό 38 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 596 και ειδικό 39 ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτή, δεκτή.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 596 και ειδικό 39 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 601 και ειδικό 42 ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παρών.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτή, δεκτή.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 601 και ειδικό 42 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 602 και ειδικό 43 ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτή, δεκτή.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεκτή, δεκτή.

**ΙΑΣΟΝΑΣ ΦΩΤΗΛΑΣ:** Παρών.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 602 και ειδικό 43 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 604 και ειδικό 45 ως έχει;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτή, δεκτή.

**ΓΕΩΡΓΙΟΣ ΓΕΡΜΕΝΗΣ:** Παρών.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτή, δεκτή.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΙΑΣΟΝΑΣ ΦΩΤΗΛΑΣ:** Δεκτή, δεκτή.

**ΒΑΣΙΛΕΙΟΣ ΚΟΚΚΑΛΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η τροπολογία με γενικό αριθμό 604 και ειδικό 45 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Δεκτό, δεκτό.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών-Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης-πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΑΝΤΩΝΗΣ ΜΠΑΛΩΜΕΝΑΚΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κατά πλειοψηφία.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΙΑΣΟΝΑΣ ΦΩΤΗΛΑΣ:** Κατά πλειοψηφία.

**ΒΑΣΙΛΕΙΟΣ ΚΟΚΚΑΛΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Κατά πλειοψηφία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Κύρωση της Σύμβασης του Συμβουλίου της Ευρώπης για το έγκλημα στον Κυβερνοχώρο και του Προσθέτου Πρωτοκόλλου της, σχετικά με την ποινικοποίηση πράξεων ρατσιστικής και ξενοφοβικής φύσης, που διαπράττονται μέσω Συστημάτων Υπολογιστών-Μεταφορά στο ελληνικό δίκαιο της Οδηγίας 2013/40/ΕΕ του Ευρωπαϊκού Κοινοβουλίου και του Συμβουλίου για τις επιθέσεις κατά συστημάτων πληροφοριών και την αντικατάσταση της απόφασης-πλαισίου 2005/222/ΔΕΥ του Συμβουλίου, ρυθμίσεις σωφρονιστικής και αντεγκληματικής πολιτικής και άλλες διατάξεις», έγινε δεκτό σε μόνη συζήτηση επί της αρχής, των άρθρων και του συνόλου κατά πλειοψηφία και έχει ως εξής:

(Να καταχωριστεί το κείμενο του νομοσχεδίου σελ. 423α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχω την τιμή να διαβάσω προς το Σώμα τις εξής ανακοινώσεις:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Επίσης, οι Διαρκείς Επιτροπές Παραγωγής και Εμπορίου και Δημόσιας Διοίκησης, Δημόσιας Τάξης και Δικαιοσύνης καταθέτουν την έκθεσή τους στο σχέδιο νόμου του Υπουργείου Οικονομίας, Ανάπτυξης και Τουρισμού «Δημόσιες συμβάσεις έργων, προμηθειών και υπηρεσιών (προσαρμογή στις οδηγίες 2014/24/ΕΕ)».

Τέλος, οι Υπουργοί Οικονομίας, Ανάπτυξης και Τουρισμού, Παιδείας, Έρευνας και Θρησκευμάτων, Εξωτερικών, Πολιτισμού και Αθλητισμού, Οικονομικών, Αγροτικής Ανάπτυξης και Τροφίμων, η Αναπληρώτρια Υπουργός Οικονομίας, Ανάπτυξης και Τουρισμού, καθώς και οι Υφυπουργοί Εξωτερικών κατέθεσαν σήμερα, 28-7.-2016, σχέδιο νόμου:

«Κύρωση του Μνημονίου Κατανόησης για τη συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων της Σαουδικής Αραβίας».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 18.39΄ λύεται η συνεδρίαση για αύριο, ημέρα Παρασκευή 29 Ιουλίου 2016 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**